
NAKLADA >»TIPOGRAFIJE« D. D. ZAGREB 


PREDGOVOR 


Pridržao sam u drugomu dijelu isti sustav u razredjaju i obradjivanju Dan- 
teove Božanstvene Komedije kao u prvomu. Uspjeh, što ga je postigao prvi dio 
ovoga prijevoda, utvrdjuje mi nadu, da će i ovaj dio učiniti pristupačnom Božan- 
stvenu Komediju širokim i najširim krugovima čitatelja. 

Istina je, u ovomu dijelu ima mjesta, gdje treba rastumačiti neke sredovječne 
filozofske pojmove, ali ni to baš nije neprebrodiva teškoća. Kod toga tumačenja 
bilo mi je glavnom zadaćom, da što razumljivije pišem i da samo najnužnije 
kažem: baš onoliko, koliko Dante pretpostavlja, da mu čitatelji znadu. 

Tko se hoće poslužiti opširnijim tumačenjem, tomu preporučam  »Divnu 
glumu« biskupa Uccellini-a. Njegov je komentar vrlo dobar, opširan i pronicav. 
Osobito su mu uspjela anagogijska tumačenja. Iko se hoće pobliže uputiti u 
kršćansku filozofiju, tomu preporučam vrlo razgovijetno i bistro pisanu Filozofiju 
nadbiskupa dr. J. Stadlera; za ovaj drugi dio osobito V. svezak, Psihologiju (Sa- 
rajevo 1910.). Vrlo je dobar kratak pregled sredovječne filozofije u Povijesti Filo- 
zofije dr. A. Bazale. Sv. 11. (Zagreb 1909.). 


I kod ovoga drugoga dijela bila mi je Iva Rod požrtvovnom suradnicom. 
Prof. Lozovini iskreno zahvaljujem, što je moj prijevod pregledao te primjedbama 
popratio, od kojih sam veći dio rado uvažio. 

Prvi dio mojega prijevoda ocijenio je netko u »Savremeniku« i to tako, da 
je na svakomu mjestu, gdje ima raznolikih prijepornih tumačenja, moje shvaćanje 
proglasio jednostavno nevaljalim, a odobrio protivno. Ja sam na tu kritiku odgo- 
vorio te moje shvaćanje opravdao. 

I u Jagićevu Arkivu naštampana je nedavno nepovoljna onaska O mojemu 
prijevodu. Žao mi je, da je ta neosnovana i neopravdana primjedba dospjela u 
tako ugledan znanstven časopis, a od pisca, koji je najmanje zvan da sudi o prije- 
vodu iz talijanskoga, jer — kako doznajem s pouzdane strane — i ne zna talijanski. 

 Objektivne i opravdane primjedbe zahvalno primam, pače, želim ih, te ću ih 
u drugom izdanju upotrebiti. Nije mi stalo do nadmudrivanja, nego do toga, da 
dobijemo dobar hrvatski, svakomu razumljivi prijevod Božanstvene Komedije. 


Dodajem općenitomu predgovoru nekoliko stvarnih primjedaba. 


Već je Platon u svom. dijalogu »Gorgias« (c. 82.) izrekao misao, da sudac u 
podzemlju, Radamante, sudi dušama. Dodje li zla duša pred njega, on ju ne pita: 
tko je, ni otkuda je, nego sudi, može li se izliječiti od zloće ili ne može, pa joj 
znakom odredi mjesto u Tartaru, prema tomu, da li će se poslije spasti ili zauvijek 

tamo ostati. Ova je misao po Istoku bila raširena u raznim oblicima; smije se pače 
tvrditi, da spada u praobjavu. Kršćanstvo utvrdjuje nauku o čistilištu kao izvjesnu 
istinu, jer Isus veli, da ima grijeha, koji se ne opraštaju ni na ovomu ni na onomu 
svijetu. Iz toga slijedi, da ih ima, koji se na drugom svijetu praštaju. 

U Srednjem Vijeku držalo se, da je čistilište negdje pod zemljom pred 
paklom, no Dante mu odredjuje mjesto na južnoj hemisferi u osi Jerusolima, koji 
su smatrali sredinom svijeta. Čistilište na jedinom je otoku u oceanu, što svu južnu 
polutku pokriva. Dante u tome slijedi neke starije pisce, imenice Alberta Velikoga. 
Na tom je otoku brijeg razdijeljen u tri dijela, pa su na njemu duše razmještene 
prema težini njihova grijeha, baš kao u Paklu. Čistilište ima svoje Predčistilište, kao 
što Pakao ima svoj Predpakao; pače, i grad znamenitih ljudi u Limbu ima svoj par 
u »Cvjetnoj dolini vladara«. S najdubljim Paklom, gdje je sam Lucifer, u opreci je 
na vrhu brijega čistilišta zemaljski raj, gdje je Isus u slici Grifona. 

U ovom drugom dijelu alegorična su tumačenja opširnija. U nekim pjevanji- 
ma zapremaju najviše mjesta, jer je pjesnik u »Čistilištu« svoje duboke misli 
zaodio u velike, lijepe slike, koje drugo kažu, a drugo znamenuju. To nije pusta 
igrarija; njegove alegorije nisu tek isprazne izmišljotine. Božanstvena Komedija 
prikazuje sav svemir, a taj u svom veličanstvu i u najmanjim svojim dijelovima 
nije drugo no jedna alegorija, koja u sebi krije nešto sasvim drugo negoli nam 
prikazuje. I mi ljudi nismo drugo no jedna alegorija, jer naše tijelo i naša po- 
java ne prikazuje pravo naše biće. Velika je i znamenita zasluga, da je Dante 
znao prikazati i istovrijednim slikama bitnost najvećih zagonetaka svemira i ljude 
stva. Mnogi zato baš drugi dio Božanstvene Komedije smatraju vrškom Dan- 
teova umijeća. 


U Zagrebu, 22. travnja 1912. 
Kršnjavi. 





L. SIGNORELLI: DANTE ALIGHIERI 

Uvod u prvo pjevanje. 


Sadržaj. Dante izišavši s Virgilom iz Pakla priziva Muze. Uživa gledajući bistro nebesko modrilo. 

Danicu i Četverozvježdje. Ugledaju Katona, čuvara Čistilišta, i razgovaraju se s njime; on ih pita, što 

ih amo vodi. Virgil mu kaže uzrok putovanju i da je Dante jošte živ. Katon ga uputi, neka prije Dantea 

opere i opaše rogozom. Virgil ga posluša te opere Dantea rosom i opaše ga. Gdje iščupa rogozu, odmah 
nova naraste. 


Alegorija. Modrina nebeska simbol je nađe. Danica je zvijezda ljubavi: ona sja ovdje, gdje 
započinje carstvo Ljubavi, dok je Pakao carstvo Mržnje. Ččetverozvježdje znači četiri temeljne kreposti: 
Mudrost, Pravednost, Jakost, Umjerenost. 

Njih nema na svijetu, gdje Dante živi; sjeverni je kraj sirotan. Katon, koji se volio ubiti no 
preživjeti rimsku slobodu, čuvar je čČistilišta, gdje duša stiče svoju slobodu, svoje unutarnje oslobodjenje 
od grijeha. četiri zvijezde obasjavaju Katonovo lice; znači, da su ga kreposti resile. Kad Virgil Katonu 
kaže, da Dante nije umro, misli tim i to, da nije ni duševno umro, a kad mu po uputi Katonovoj opere 
lice rosom, onda to znači, da čovjek pomoću neba mora ponajprije ukloniti najkrupniju naslagu grijeha, 
pakleni dim, e da se duša može odvažiti na potpuno očišćenje. Virgil opaše Dantea rogozom, poniznom 
biljkom, koja se sagiba pod svakim talasom mora i svakim lahorom, a ne cvate lijepim cvijetom: i 
grješnik se mora odreći svega, što u životu budi požude, a mora biti ponizan i skrušen. Istrgnuta rogoza 
odmah opet naraste; to će reći, da se Božja milost tim ne umanjuje, što se komu podijeli. Katonova 
opomena, neka se pjesnici ne vrate istim putem natrag, ponavlja se u drugom obliku još na nekim mje- 
stima u čistilištu, a znači, da se grješnik ne smije vratiti u stanje grijeha. 


Razjašnjenja. Dante je dovršio tegotno putovanje kroz Pakao — plovidbu 
okrutnim morem — te započinje ploviti »boljim vodama«, lagljim putem, ugodni» 
jim pripovijedanjem o Čistilištu. 

Prizivajući Muze spominje njihovu pobjedu nad devet kćeri kralja Pierija, 
koje su se takmile s Muzama. Pieride — modernistkinje — pjevale su, ne držeći 
se pravila harmonije, u čast Giganti, nadljudi; no Muze ih pobijediše pjevajući 
harmonično o djelovanju bogova i uljudbi. Poražene Pierijeve kćeri očajavale su 
i bjesnile, a bogovi ih zato pretvoriše u svrake, da zauvijek ružno kriješte. Poradi 
te njihove pobjede nazivlju i Muze Pieridama. Riječi: »Dajte da oživi mrtva poe- 
zija, o Muzel« podsjeća na psalam LVI. 9. 10.: »Probudi se, slavo moja, probudi se, 
psaltire i citara; ustat ću rano. Hvalit ću Gospodina po narodima, pjevat ću ti po 
plemenima.« | 

Safirna plavet noćnoga neba siže do obzorja, na kojemu Danica jače sja negoli 
zvjezdovlje Ribe. Tim pjesnik veli, da je blizu dan, i to dvadeset i osmi ožujka, 
1300. Prema jugu pjesnici ugledaju još nikad nevidjeno zvjezdovlje. Mnogi misle, 
da je to zvjezdovlje Južnoga Križa, o kojemu je Dante mogao nešto doznati od 
Marka Pola ili preko arapskih izvora. Kad pjesnik žali Sjever, što nema tih zvi- 
jezda, onda misli na alegorijsko znamenovanje, a kad veli, da ih poslije prvih ljudi 
ne vidje više živ stvor, onda očito misli samo na astronomsko značenje. Ako tu 
zvijezde znamenuju kreposti, onda je sigurno, da su stari Grci i Rimljani, a i 
kršćanski sveci, poznavali ove kreposti. U astronomskom značenju jedini su po 

Danteovu shvaćanju prvi ljudi mogli vidjeti to zvjezdovlje, dok su u zemaljskom 
raju bili. Kad su prvi ljudi mističnim načinom prevezeni na sjevernu polutku, ne 
vidješe više te zvijezde. 

Katon iz Utike, protivnik Julija Cezara, ubio se, jer nije htio da preživi slo- 
bodu svoje domovine. Dante je protivnika svojih političkih ideja ubrojio medju 
nekrštene duše, koje su spašene osobitom milošću Božjom. Tim pokazuje, kako i 
sam žali, što mu je Firenca podjarmljena. Katon je pače odlikovan time, da smije 
do sudnjega dana nadzirati duše grješnika, koji su se pokajali, a s kojima će onda 
i on spašen biti. 

Dante spominje posebice njegovu prosijedu bradu, prema pripovijedanju Lu- 
kana u »Farsaliji«: što je sebi Katon pustio bradu rasti u znak žalosti, da je buknuo 
gradjanski rat izmedju Cezara i Pompeja. 

Virgil u svom pozdravu spominje i Marciju, ženu Katonovu, koja je u Limbu, 
pa mu isporuči njezinu molbu, neka ju i sada smatra svojom ženom. Prema zakonu, 
koji vlada u Čistilištu, odbija Katon molbu. 
| Katon bijaše republikanac i pristaša Platonove filozofije. On se rasta od 
svoje žene, pa je udade za Hortenzija, neka bi od njega rodila republici čestite 
djece. Poslije smrti Hortenzijeve zamoli Marcija Katona, da ju natrag uzme; neka 
joj bar na grobnici bude natpis, da je Katonova žena bila. Katon je tada njenu 
molbu ispunio, zato ga ona i sada po Virgilu moli, neka ju jošte smatra svojom. 
Katon spominje, da joj je učinio po volji tamo na drugom svijetu, dok su živi bili, 
no sad, u Čistilištu, mora svaka ljubav utrnuti za one, koji borave u Paklu, jer gdje 
bi bilo blaženstvo, da u duši spašenih ostane čežnja i žalost za onima, od kojih su 
se zauvijek morali rastati? 

Katon svojim odgovorom Virgilu pokazuje, kako su svi službenici Sveviš- 
njega poslušni, spremni provesti svaku Njegovu zapovijed. 


Pjevanje prvo. 


(1—12. Uvod i prizivanje Muza. 13.—27. četiri zvijezde. 28.—48. Katon, čuvar Čistilišta, 49.—84. virgišova 
molba. 85.—111. Katonov odgovor. 112.—136. Virgil opere i opaše Dantea). 


1.—12. Da zaplovi boljim vodama, diže jadra ladjica moga uma, koja ostavlja 
iza sebe tako okrutno more: a pjevat ću o drugom onom carstvu, gdje se ljudska 
duša čisti i postaje dostojna, da se uspne na nebesa. 

No tu dajte, o svete Muze, da oživi mrtva pjesma, jer sam vaš, a Kaliopa 
(muza pjesništva i govorništva) neka se tu ponešto uzvine (nad druge Muze), pra- 
teći moje pjevanje onim glasom, od koga bijedne Svrake osjetiše takov udar, da 
su izgubile nadu, e će im se oprostiti. 





ČISTILIŠTA) 


PJEVANJE I. 


s 


(CUVAR 


KATON 


. 


s“ 


. 








13.—27. Blaga boja istočnoga safira, što se sabrala u vedrini zraka, čistoga 
sve do prvoga (mjesečeva) kruga, razblaži iznova oči moje, tek što sam izišao iz 
mrtvoga uzduha (paklenoga), koji mi bijaše rastužio i oči i srce. Lijepa zvijezda, 
koja na ljubav potiče, razvedri svojim sjajem cio istok zastirući (svijetlom) svoje 
pratilice Ribe. Okrenem se nadesno i upravim pozornost svoju na drugi pol, i 
ugledam četiri zvijezde, još nikad ni od koga vidjene, osim od prvih ljudi (Ada- 
ma i Eve). Činilo se, kao da nebo uživa u njihovu plamu. Oj sjeverni kraju sirotni, 
gdje ti nije dano, da ih promatraš! 

28.—48. Kad sam skinuo s njih oči, okrenuvši se malo prema drugomu (sje- 
vernomu) polu, onamo, otkale su Kola (zvjezdovlje Velikoga Medvjeda) već nestala 
bila, ugledah pokraj sebe starca samca po vidu dostojna tolikoga počitanja, kako 
ga nijedan sin ocu više ne duguje. Imao dugačku, prosjedu bradu, naliku njegovim 
vlasima, od kojih mu na prsa padao dvostruk pram. Onih četiri svetih luči traci 
resili su njegovo lice tolikim sjajem, da mi se vidjelo, e je sunce preda mnom. 
»Iko ste vi, što protiv (toka) slijepe rijeke utekoste iz vječne tamnice?« reče on 
mičući onom časnom bradom. »Tko vas je vodio? Ili tko vam je bio svjetiljkom, 
kad ste izlazili iz duboke noći, što pakleni ponor uvijeke krije crnom tminom? Zar 
su zakoni ponora (pakla) tako skršeni? Ili se u nebu (stara) odredba promijenila 
u novu, tako da, prokleti, dolazite do mojih pećina?« 

49.—84. Nato me vodja moj uze, pa me prinuka riječima, rukama i znako- 
vima, da starcu iskažem počast koljenom i okom. Zatim odgovori njemu: »Sam od 
sebe nisam došao; Gospa sidje s neba, a ja na njenu molbu priskočih u pomoć 
ovomu postavši mu pratiocem. No kad je tvoja volja, da ti se jasnije rastumači 
naše stanje, kakovo je uistinu, ne može biti moja (volja), da ti to uskratim. Ovaj 
ovdje još ne vidje posljednju večer (svoga života), na: svojom ludosti tako joj bi 
blizu, te mu vrlo malo vremena preostade do nje. Kako rekoh, poslan bijah k nje: 
mu, da ga spasem; a ne bijaše drugoga puta do li ovoga, kojim sam pošao. Pokazah 
mu sav grješni svijet (prokletih), a sad mu kanim pokazati one duše, koje se čiste 
pod tvojom vlasti. Kako sam ga izvukao, bilo bi ti dugo kazivati: s visine silazi 
snaga, koja mi pomaže dovesti ga (amo k tebi), da te vidi i da te čuje. 

Udostoj se blagohotno primiti njegov dolazak. Ide tražeći slobodu, tako 
dragu (svima), kako znade, tko se za nju života odriče. Ti to znadeš; jer tebi za 
nju ne bijaše gorka smrt u Utici, gdje ostavi odijelo (tvoje duše), koje će na ve- 
liki dan (suda) tako sjajno biti. Vječne naredbe nisu s nas poremećene: ovaj bo 
živi, a mene Minos ne veže, jer sam iz onoga kruga, gdje su čiste oči Marcije tvoje, 
koja, čini se, još te moli, oj sveto srce, da je svojom smatraš. Njoj za ljubav budi 
nama sklon. Daj nam proći kroz tvojih sedam kraljevstva, a ja ću njoj o tebi kazi» 
vati hvalu, dopustiš li, da ti se ime tamo dolje spomene.« 

85.—111. »Marcija se tako milila mojim očima, dok sam još tamo prijeko bo- 
ravio«, odvrati on nato, »te sam joj učinio kolikogod je milošće od mene htjela. Sad, 
otkako stanuje onkraj zle rijeke, ne može me više ganuti po zakonu stvorenu onda, 

kad sam se odanlje izbavio. No ako te Gospa s neba kreće i vodi, kako veliš, tad ne 
treba dodvaranja: dosta ti budi, da se na njeno ime pozoveš. Idi dakle, pa gledaj, 
da ovoga opašeš glatkom rogozom te da mu lice opereš tako, da se svaka nečist 
s njega očisti; jer ne bi dolikovalo stupiti pred prvoga (Božjega) Dvorjanina, koji 
je jedan od onih iz Raja, očima još pomućenim kakovom maglom. Ovaj otočić rodi 
rogozom na mekanu mulju tamo dolje, naokolo uz obalu, gdje ga talas bije. Ni- 
jedna druga biljka, na kojoj bi raslo lišće ili koja bi se zakorila, ne može tu da živi, 
jer se ne podaje udarcima (mora). Nakon toga se ondale ne vratite ovamo; sunce, 
koje već izlazi, pokazat će vam, gdje ćete se moći laglje na brijeg uspeti.« Time 
nesta; a ja ustadoh ne rekavši riječi te prionuh sasvim uz Vodju moga i uprijeh 
Oči u njega. | 

112.—136. On počne: »Sinko, slijedi moje korake: okrenimo natrag, jer se 
odavle spušta ova ravnica do svojih niskih medja (morskoga žala).« — Zora je 
svladavala jutarnji suton, koji je bjegao pred njom tako, da izdaleka razabrah 
titranje morske pučine. Idjasmo samotnom ravnicom kao čovjek, što se vraća 
putu, s kojega je zastranio bio, pa mu se čini, da do njega uzalud hoda. Kad smo 
došli onamo, gdje se rosa bori sa suncem, pa se tek malo rasplinjuje, jer je na 
strani, gdje je hlad, moj učitelj položi obje svoje raširene ruke lagano na tra- 
vicu; stoga mu ja, razumjevši što radi, pružim suzama orošene obraze, a on im 
povrati onu boju, koju je Pakao zastro bio. Dodjosmo zatim nad pustu obalu, što 
još ne vidje ploviti svojim vodama čovjeka, koji bi poslije stekao iskustvo, kako 
se vraća odavle natrag. Tamo me (Virgil) opasa onako, kako onaj (Katon) htjede. 
O čudo! Tek što ubra čednu biljku, odmah nova niknu ondje, gdje ju je iščupao. 

Uvod u drugo pjevanje. 


Sadržaj. Na morskoj pučini ukaže se rumeno svijetlo, a zatim dva bijela. To su lice i krila andjela, 

koji u ladjici vozi duše na brijeg čistilišta. Mnoštvo duša izadje. Andjeo se vrati. Duše se ne znadu 

snaći; pitaju pjesnike za put. Opaze, da je Dante živ. Sjate se od čuda. Jedna od njih pjesnik od 

Casella. Dante ga zamoli, neka zapjeva jednu od njegovih (Danteovih) pjesama. Sve duše stanu pa 

slušaju. Katon pridje, ukori ih, te ih pošalje k brdu. Duše pohrle onamo, a pjesnici za njima. Virgil 
se stidi, što je pogriješio tim, da je i on stao i slušao. 


Alegorija. Vatreno-rujno lice andjelovo znači samilost i ljubav. Andjeo blagoslivlje duše, 
kad izadju, znakom križa, znakom spasa i otkupljenja. Casellina pjesma i zaostanje duša znači, da se 
čovjek ni na putu k spasu ne odriče lako naslada ovoga svijeta, no znači i to, da i najplemenitije 
naslade ne bi smjele sprečavati čovjeka na tom putu, koji vodi k Bogu. Katonova opomena glas je 
savjesti te goni grješnika, da čini pokoru. 


Razjašnjenja. Pjesnik u prvoj tercini bilježi vrijeme. Jerusolim i brijeg Čisti- 
lišta leže antipodično na istoj osi, imadu zato jedan te isti obzor. Kad ovdje u Či- 
stilištu sunce izlazi, tamo u Jerusolimu zalazi. Izraz »meridijan horizonta«, kojim se 
Dante služi, nije točan, jer svako stajalište ima svoj horizont i svoj meridijan; on 
hoće da govori o meridijanu Jerusolima, kojemu »najviša točka«, zenit, leži na- 
ravno nad tim gradom, »pokriva ga«. 

Dante sebi poetično predstavlja noć kao naopako sunce, koje mjesto svijetla 
sipa tminu; kad sunce zalazi, noć se na protivnoj strani diže. U vrijeme proljet- 
nog ekvinokcija, o podnevu, stoji sunce u »Ovnu«; njemu diametralno nasuprot 
leži »Tezulja«, te prolazi o ponoći kroz meridijan. Zato Dante kaže, da Noć drži 
Tezulju u ruci. Za vrijeme ekvinokcija Tezulja zalazi prije ponoći: ona »pada Noći 
iz ruke«. | 
Cijelo to astronomsko opisivanje hoće kazati: Dante i Virgil prošli su 27. 
ožujka na večer kroz središte zemlje, te su se u jutro 28. ožujka našli na obali 
Čistilišta. | | | 

Kad nastaje dan, onda »ostari« bijela zora: »požute joj obrazi«. m | 

Dante vidi, gdje po moru dolaze duše, kojima valja proći Čistilištem. Vozi 
ih andjeo." Duše pjevaju psalam 113. 1.—58., koji glasi: 

»Kad izadje Izrael iz Egipta, dom Jakovljev iz naroda tudjega, Judeja po- 
stade svetinja Božja, Izrael oblast njegova. 

More vidje i pobježe, Jordan se obrati natrag. 

Gore skakahu kao ovnovi, brdašca kao jaganjci. 

Što ti bi, more, te pobježe, i tebi, Jordane, te se obrati natrag? 

Gore, što skačete kao ovnovi, brdašca kao jaganjci? 

1 U stihu 44. Dante veli o njemu, da je tako lijep, te bi svatko blažen bio nesamo kad bi ga 


vidio, nego i sa samoga opisa mu. Po drugim rukopisima ne čita se »pur descripto«, nego »per iscritto«; 
u tom slučaju prijevod glasi: »Bijaše takav, da mu je blaženstvo bilo napisano na čelu.« 

Pred licem Gospodinovim drhći, zemljo, pred licem Boga Jakovljeva. 
Koji pretvara stijenu u jezero vodeno, kamenje u izvor vodeni.« 


Dante u svom pismu Can Grandu sam tumači ovaj psalam te kaže: »Kad 
gledamo doslovno znamenovanje, onda te riječi znamenuju odlazak Izraelićana 
iz Egipta za vrijeme Mojsije; kad gledamo na alegoriju, onda znači naše spa= 
senje po Isusu; kad uzmemo moralno znamenovanje, onda te riječi govore o 
preobraćenju duše iz žalosti i nevolje grijeha u stanje milosti; a po anagogije 
skom smislu govori se o izlazu svete duše iz ropstva propasti u vječnu slobodu 
blaženstva.« 


Očito Dante poglavito misli na posljednja dva znamenovanja, kad veli, da 
duše pjevaju spomenuti psalam vozeći se u Čistilište. 


Dante nakon dolaska duša opet ustanovljuje, da je jutro: kad sunce izlazi 
u »Ovnu«. onda je »Jarac« 90% zapadno u meridijanu. Čim se sunce diže, udaljuje 
se »Jarac« po meridijanu; sunce ga svojim strjelicama, tracima, »protjera«. 

Zatim je sunce na sve strane sipalo dan, t. j. svijetlo. 

Medju došljacima jest i Casella, glasovit pjevač, ugladjen dvorjanin, Dan» 
teov prijatelj, koji je mnoge njegove pjesme uglazbio. 

Sve duše, koje dolaze u Čistilište, polaze s ušća Tibera blizu Rima, gdje je 
sjedište vlasti, koja može riješiti od posljedica grijeha. Tamo se sakupe pa če» 
kaju na andjela, koji će ih prevesti. Ovaj ih prema Božjoj volji odmah preveze ili 
ih pusti još da čekaju, a to im je već prva muka. 

Godina 1300. bila je godina jubilarna, kad je papa Bonifacije VIII. proglasio 
velik oprost od vremenitih kazni, zato je, otkako ta godina teče, andjeo svakoga 
povezao, tkogod je htio ući u barku. I u crkvu su pokornici, odsudjeni da pred 
crkvom pokoru čine, smjeli prije ući za vrijeme velikoga oprosta. 


Dante zamoli Casellu, neka mu za pjeva njegovu pjesmu »Amor che nella 
mente mi ragiona«, i on mu otpjeva pjesmu, koju je po svoj prilici i uglazbio bio. 
U toj Canzoni pripovijeda Amor pun čežnje pjesniku o njegovoj Gospi tako 
lijepo, da mu se spoznaja gubi, a duša jadikuje, te ne može izreći ono, što joj je 
Amor o Gospi rekao. Pjesnik tim ispričava nesavršenost svoje pjesme, no zatim 
se uzdiže do najveće hvale i veli, da sunce, ma kamo sjalo, još ne vidje tako 
plemenita stvora, kakova je Beatriče. Svaki od nebeskih duhova nju gleda, a svatko 
na svijetu, ako ljubi, nju pred sobom vidi. Bogu, koji ju je stvorio, ona se mili, 
zato ju preobilno dariva kao andjele. Ona je uzvišenija od svih ljudi; kad ona go- 
vori, nebeski duh iz nje zbori. Sve je lijepo, što je njoj slično; sve je u gospodja 
plemenito, što se na njoj vidi. Tko nju gleda, mora vjerovati u čudesa. U njenu se 
licu vide rajske slasti, koje nadjačaju našu spoznaju, kao sunce što oslabi oči. Pla- 


1 Ne mogu se odlučiti za doslovni prijevod: »Sa svih strana sipalo je na dan svoje strijele 
Sunce« — jer mi se čini, da ne izražava misao. Slijedim u tom najbolje prevodioce Bož, Komedije. 

men ljepote njezine uništi svaki niski nagon. Nju zamisli Onaj, koji sve pokrenu. 
Dante zahtijeva od Caselle, da mu baš ovu Canzonu zapjeva, jer je u njoj, 
rekao bih, uvod za apoteozu Beatriče na vrhu Čistilišta, u zemaljskom Raju. 


Pjevanje drugo. 


(1—9. Jutro četvrtoga dana. 10.—51. Andjeo prevozač. 52.—75. Novo pridošle duše. 76.—117. Casella. 
118.—133. Prigovaranje Katonovo). 


1.—9. Sunce bijaše već prispjelo do obzora, čiji podnevni krug pokriva Jeru- 
solim najvišom svojom točkom; a noć, koja kruži njemu protivno, izadje iz Ganga 
s Tezuljama, što joj iz ruke padaju, kad postaje duža (od dana): tako da lijepoj 
Zori već požutješe bijeli i rumeni obrazi s prevelike starosti tamo, gdja ja bijah 
(na južnoj hemisferi). 

10.—51. Bijasmo jošte pokraj mora kao ljudi, koji razmišljaju kuda li će poći, 
pa srcem idu, a tijelom ostaju: i evo, kao što se u cik zore kroz guste pare rumčni 
Mars dolje na zapadu, gdje se nebo sklanja nad pučinu morsku; takovo mi se ukaza 
— ugledao ga i opet! — neko svijetlo, sdje dolazi morem tako naglo, da se s nje- 
govim kretom nikakov drugi let ne da isporediti. Izakako sam od njega odvrnuo 
malo oči, da pitam moga Vodju, opet ga (to svijetlo) ugledah sjajnije i povećano. 
Onda mi se ukaza s jedne i s druge strane (svijetla) nešto — ne znadoh što — 
bijelo, a ispod njega pojavi se malo pomalo i drugo. Moj Učitelj još ne reče riječi, 
dok se prve bjeline očitovaše krilima, no kad prepozna brodara, viknu: »Daj, daj 
gledaj, da koljena sagneš; evo andjela Božjega: sklopi ruke. Odsele ćeš vidjati ta- 
kovih (Božjih) časnika. Gledaj, kako prezire ljudska pomagala, tako te ne će vesla 
ni druga jadra do svojih krila, (da plovi) izmedju tako dalekih obala. Gledaj, kako 
ih je uspravio prema nebu vitlajući zrak vječnim perjem, što se ne mitari kao 
smrtna dlaka.« Zatim, kako je sve više i više k nama prilazila Božanska ptica, 
ukaza se još jasnija, pa jer mi ju oči izbliza nisu podnijeti mogle, oborim ih; a 
onaj pristane uz obalu ladjicom tako brzanom i lakom, da ju voda nije nimalo 
gutala. Na krmi stajaše nebeski brodar takov, da bi svatko blažen bio, već s nje- 
Sova sama opisa, a unutri (u barci) sjedilo više od stotinu duša. In exitu 
Israel de Aegipto (Pri izlazu Izraela iz Egipta) pjevahu svi u jedan glas, 
skupa sa svim onim, što je u tom psalmu još napisano. Zatim načini nad njima 
znak svetoga križa, na što svi skoče na obalu, a on se vrati brzo kao što je i 
došao. Hrpa, što tu osta, činilo se, da je (na tomu mjestu) tudja, te se ogledavala 
naokolo kao onaj, koji nove stvari opaža. Sunce, što sjajnim strjelicama protjera 
Jarca sa sredine neba, sipalo je na sve strane dan (svijetlo), kad novi (pridošli) 
narod podiže lica k nama govoreći: »Ako znate put, pokažite nam, kuda se uzlazi 
na brdo« A _Virgil odgovori: »Vi valjda mislite, da poznamo ovo mjesto, no mi 

smo ovdje tudji, kao i vi što ste. Baš prispjesmo malo prije vas ovamo drugim 
putem, što bijaše tako ružan i težak, da će nam sad biti puka šala uspinjati se.« 
Duše, koje opaziše po disanju mi, da jošte živim, problijediše od čuda: pa kao što 
narod hrli k vjesniku, koji nosi maslinovu granu mira, da čuje vijesti, a nikoga ne 
mrzi gurati se, tako u lice moje piljiše sve ove sretne duše, gotovo zaboravljajući 
da podju uljepšati se. 

76.—117. Vidjeh jednu izmedju njih, gdje mi dolazi ususret, da me ogrli 
s toliko ljubavi, e me potaknu, da učinim slično. O prazne sjene, samo vas oči 
vide! Triput sam iza nje ruke sklopio, toliko ih puta (kroz nju) k prsima povratio. 
Od čuda, mislim, problijedih u licu, stoga se sjena nasmjehnu i stupi natrag, a ja, 
slijedeći je, potisnem se naprijed. Blagim mi glasom reče, da se smirim: nato pre- 
poznah, tko je, i zamolih, neka se malo zaustavi, da sa mnom govori. Odvrati mi: 
»Kako te ljubljah u samrtnu tijelu, tako te ljubim oslobodjen (od tijela). Zato se 
zaustavljam. No zašto ti (ovuda) ideš?« — »Moj Casella, pošao sam na ovo puto- 
vanje, da se po drugi put (kad umrem) vratim (amo), gdje sam,« rekoh ja; »no tebi, 
kako je tebi otelo tolike sate (otkako si umro)?« A on meni: »Nije mi učinjena 
nepravda, kad mi je po više puta taj prevoz uskratio onaj, koji prima koga i 
kada mu se svidi; jer njegova (volja) iz pravedne volje izvire. Zaista, od tri mje=z | 
seca amo, on je sasma mirno poveo svakoga, tko je htio ući; zato je mene, koji 
sam tada bio okrenut prema morskoj obali tamo, gdje se voda Tibera uslanjuje, 
dobrostivo primio na onom ušću kamo je (sada vraćajući se) upravio krila; jer 
ondje se vazda kupi tkogod ne silazi k Akerontu.« A ja: »Ako ti novi zakon ne 
briše pamćenje ili sposobnost ljubavnoga pjevanja, kojeno je običavalo utišati sve 
žudnje moje, izvoli tim (pjevanjem) razblažiti ponešto dušu moju, koja je tako 
potištena došavši amo sa svojim tijelom« Amor, che nella mente mi 
ragiona (Ljubav, koja mi u duhu zbori), zapjeva on tako slatko, da ta slast 
jošte sada u meni ozvanja. Moj Učitelj i ja i onaj narod, što s njime bijaše, či« 
njasmo se tako zadovoljni, kao da se našega uma ništa drugo nije ticalo. 

118.—133. Svi smo stajali piljeći u nj i pozorno slušali njegovu popijevku: al 
eto časnoga starca, gdje viče: »Šta je to, spori dusi? Kakov je to nemar, kakvo 
zastajanje? Bježite k brijegu, da se očistite kore, koja vam ne pušta, da vam se 
Bog očituje.« Kao kad golubovi, sabrani na pašu, dok kljuju žito ili kukolj, mirni, 
ne pokazujući običnu gizdavost, odmah ostave jelo, kad im se ukaže stvar, koje se 
uplaše, jer ih jača briga zahvati: tako vidjeh svu pridošlu četu, gdje ostavlja pje» 
vanje pa kreće k obronku kao čovjek, što ide, a ne zna, kamo će dospjeti. Ni naš 
polazak ne bijaše manje brz. 

PJEVAČ CASELLA 


PJEVANJE II. 


Uvod u treće pjevanje. 


Sadržaj. Virgil i Dante žureći se prema brdu sustanu te podju polaganije. Dok su se drugi došljaci 

razbjegli, Dante se još više privine k Virgilu. Virgil sam sebe kori, što je stao slušajući Casellu. Idući po 

suncu opazi Dante, da samo njegovo tijelo priječi sunčanim tracima prolaz, te samo pred njega pada 

sjena, prema obliku tijela njegova, dok Virgilovo astralno tijelo ne baca sjene propuštajući svijetlo. 

Dante se stoga uplaši pomislivši, da ga je vodja njegov ostavio. Dodju brijegu do podnožja. Tu su pe- 

ćine preko mjere strme. Ovuda obilaze duše, koje još ne smiju poći na brijeg Čistilišta, jer su bile 
izopćene iz Crkve. Medju njima je i Manfred, bivši kralj Sicilije. 

Alegorija, Dantea još nije sasvim obasjala milost Božja, zato se tjesnije priključuje vjernomu 
pratiocu Virgilu, razumu, koji uostalom takodjer može lako pogriješiti, jer ga ćutilni dojmovi odvraćaju 
od Božanskih stvari. Zato razum sam sebe i kori, Plemenit, naobražen čovjek već je na male pogrješke 
osjetljiv. Neobična strmost brda znači, da je put k dobru vanredno težak. 


Razjašnjenja. Dante opazi, da sunce prosijeva tijelo Virgilovo, što mu vodja 
tumači poredbom: po sustavu Ptolomejevu nebeske se sfere okreću jedna oko druge, 
a niže sfere propuštaju svijetlo viših sfera tako, da zvijezde stajačice sjaju kroza 
sva nebesa. Isto tako propuštaju zrake svijetla i astralna tjelesa. 

Virgil spominje, da mu tijelo počiva u Napulju, a ne u Brundizizu, gdje je 
umro. Uzgredice kaže, da se njih dvojica nalaze na južnoj hemisferi, jer je tu sad 
od prilike osam sati ujutro, dok je u Napulju večer. 

Virgil tom zgodom govori Danteu, kako paklena vatra može dušu žeći i bez 
tijela i ćutila tjelesnih, t. j. kako duše osjećaju sve. Virgil primjećuje, da je lju- 
dima dovoljno znati, da što jest, a ne trebaju znati, zašto jest, t. j. ne tre- 
baju težiti za potpunim znanjem. Ne odobrava razmišljanje o tim stvarima, jer to 
vodi do sumnje, a s nje pate duše u Limbu: filozofi, pa i on sam. Sjetivši se, da će 
tako u sve vijeke biti u sumnji, snuždi se i prekine svoj govor. Dante kaže, da su 
pećine na podnožju brijega Čistilišta vrletnije, nego najpustija i najstrmija pećina 
izmedju Lerici-a i Turbije; pače da su ove pećine udobne skaline, isporedjene s pe- 
ćinama Čistilišta. Kad čovjek ide u Spezziju, pa stane primjerice u Vernacci,, vidi 
pećine, koje sasvim okomito padaju u more. Ova je dakle Danteova poredba pjes- 
nička hiperbola. 


Medju dušama, koje na ravnici obilaze brijeg, jer su izopćene, i Manfredov 
je plemenit lik. Čudnovato je, da Manfred pita Dantea, da li ga je u životu vidio. 
To ne bi bilo moguće, jer se Dante rodio godine 1265., a Manfred je poginuo go- 
dine 1266. Manfred je sin Fridrika II. iz morganatskoga mu braka, no svoga oca 
ne spominje — valjda stoga, što je u paklu — nego samo kaže, da mu je carica 
Constanza, supruga Henrika VI., bila bakom. Moli Dantea, neka saopće njegovoj 
kćeri, koja se takodjer zvala Constanza, da joj je otac u Čistilištu, a ne u Paklu, 
da bi mu dakle molitve mogle pomoći. 


Manfredova kći bila je udata za Petra Aragonskoga, koji je Hohenstaufovce 
osvetio, pa je Anžuvincima nakon krvave Sicilijanske Večernje (1282.) oteo Siciliju, 

na koju je po ženi imao baštinsko pravo. Manfredova kći je rodila tri sina: prije- 
porno je pitanje: kojega Dante naziva »Ponosom Sicilije i Aragonije«. 

U dugotrajnoj borbi Hohenstaufovaca protiv papinske vlasti, u kojoj su izgie 
nuli svi muški potomci t& glasovite švapske carske kuće, ratovao je Manfred u po- 
četku za svoga brata, a poslije za sebe sama — bez obzira na svoga sinovca Kon» 
radina u Njemačkoj. | 

Politički protivnici pripovijedali su o Manfredovim groznim grijesima, da ga 
u narodu omraze. Govorilo se, da je ubio brata i sinovca te počinio i mnoga druga 
nedjela. Čini se, da je i Dante vjerovao u te pripovijesti, jer mu stavlja u usta 
riječi: »Užasni su bili moji grijesi.« Manfred je pao za bitke kod Beneventa. Fran» 
ceski vitezovi molili su Karla Anžuvinca, neka dade mrtvoga junaka časno poko- 
pati. Karlo reče: »Htio bih to učiniti, da nije izopćen.« Ukopaše ga zatim uz most 
kraj Beneventa, a svaki je franceski vojnik položio kamen na njegov grob, da mu 
ta gomila bude spomenikom. No nadbiskup od Cosenze i kardinal legat zahtijevao 
je po zapovijedi pape Klementa IV. — a valjda i prema vlastitoj želji — da se 
Manfredovo mrtvo tijelo iskopa i baci nekamo izvan granica papi podvrženoga 
teritorija. Ta se odredba provela. Povorka je s utrnutim svijećama — znak, da 
je pokojnik izopćen — odnijela lješinu do rijeke Verde i tamo ju ostavila 
nesahranjenu. | | 

Manfred se u Čistilištu žali na taj postupak, te se poziva na ono mjesto u 
Svetog Ivana, gdje se kaže, da ne će biti odbijen, tko se Bogu uteče. Dante u Paklu 
napominje imenom papu Anastazija i Bonifacija samo s osobitom namjerom. U 
Čistilištu izbjegava imenovati grješnike Hadrijana V. i Martina IV., no iznosi ime 
pape Klementa IV. u savezu s nemilosrdnim postupkom protiv mrtvoga. Držim, 
da to čini hotice, jer ime Clemens po svomu znamenovanju (blag, milostiv) 
stoji u opreci s tim papinim postupkom. 

Rijeka Castellano, koja utječe u Tronto, zove se u starim poveljama Viridis, 
jer je zelena od sumpornih pritoka; bit će, da je to ta rijeka Verde, gdje su ostavili 
Manfredovu lješinu. 

Dante na Manfredova usta tvrdi, da izopćeni iz Crkve nisu prokleti, ako 
su se pokajali, no da su ipak na drugom svijetu kažnjeni, jer se nisu pokorili 
crkvenim zakonima. Dante svoje mnijenje osniva na jednom mjestu u Grgurovim 
Dialozima. 

Manfred uostalom spokojno trpi svoju kaznu, jer zna, da je spašen, pa se 
smiješeći razgovara s Danteom. 

Pjevanje treće. 


(1.——33. Tjelesa, što ne bacaju sjene. 34.—45. Granice čovječjega uma. 46.—102. četa duša. 103.—120. 
Manfred. 121.—135. Božja samilost i izopćenje iz Crkve. 136.—145. Kazna izopćenih). 


1.—33. Premda su se one (duše) s nagla bijega, raspršile poljanom, okrenute 
prema brdu, gdje nas još pravda tare, ja se još tješnje privinuh k vjernoj Pratnji. 
A kako bih bio trčao bez njega? Tko bi me bio povukao gore uz brdo? Činilo mi 
se, da (Virgil) sim sebe prekorava. O ponosna i čista savjesti, kako li te gorko grize 
i najmanja pogrješka! Kad njegove noge sustadoše u žurbi, koja svakomu kretu 
oduzima dostojanstvo, duh moj, malo prije zaokupljen (dogadjajem), proširi opet 
pažnju kao željan (vidjeti nove stvari); i digoh pogled gore prema visočini, što se 
od mora uzdiže put neba više (nego druge). Sunce, što je iza mene rumeno plam- 
tjelo, bilo je preda mnom prekinuto (mojom sjenom), jer su se sunčani traci upi- 
rali u mene. Okrenem se nastran bojeći se, da sam ostavljen, kad sam opazio, da 
je samo preda mnom zemlja tamna. A Utjeha _ moja: »Ta što se ne pouzdaješ?« 
stade mi govoriti sav okrenut (k meni). »Zar ne vjeruješ, da sam ja s tobom i da 
sam ti vodja? Već je sada mrak tamo, gdje je sahranjeno tijelo moje, u kojemu 
sam nekoć bacao sjenu: Napulj ga ima, a Brundizi-u ga oteše. Zato se ne čudi, da 
preda mnom nema sjene, više nego (bi se čudio) nebesima, što jedno ne priječi 
prolaz svijetlu u drugo. Božja moć odredjuje, da takova (astralna) tjelesa (kakovo 
je moje, ipak) mogu osjećati muke, vrućinu i mraz, no kako to biva, ne će nam 
(Bog) otkriti. 

34.—45. Lud je, tko se nada, e je naš razum kadar (iz vlastite snage) pro- 
letjeti neizmjerni put, kojega se (kod stvaranja) drži jedna supstanca u tri osobe. 
Budi zadovoljan, ljudski rode, s quia (onim, što vidite, da opstoji na svijetu), 
jer da ste kadri shvatiti sve (tajne), nije trebala Marija roditi. A vidjeste željeti 
bez uspjeha (rješenje ovih tajn4) tolike (ljude), kojima bi se želja smirila bila, (da 
su doživjeli došašće Isusovo); ali ovako im je (ona želja) dana za vječnu muku. 
Mislim Aristotela i Platona i mnoge druge«...... I tu pognu čelo; i ne reče ništa 
više, i osta snužden. 

46.—102. Dodjosmo medjutim brijegu na podnožje. Tu nadjosmo pećinu tako 
strmu, da bi noge bile badava spremne (uspinjati se). Izmedju Lerici-a i Turbije 
najvrletniji i najsamotniji prolazi bili bi, isporedjeni s ovom (pećinom), udobne i 
otvorene skaline. »No tko zna, na kojoj li se strani obronak spušta«, reče moj Uči- 
telj zaustavivši se, »tako, da bi se mogao uspeti onaj, koji nema krila?« I dok je 
Virgil gledajući dolje ispitivao um svoj, kuda li valja poći, a ja gledao gore na- 
okolo uz pećinu, ukaže mi se slijeva hrpa duša, koje su kretale noge prema nama, 
a nije se činilo (da idu); tako polako dolažahu. »Digni,« rekoh, »Učitelju, oči tvoje: 
evo odanle nekoga, tko će nas svjetovati, ako sam od sebe ne znaš naći savjeta.« 
Pogleda me nato i vedra lica reče: »Hajdemo onamo, jer dolaze polako; a ti, mili 

sinko, učvrsti uzdanje«. Taj puk, izakako smo mi prevalili, kažem, tisuću koračaja, 
bijaše još udaljen, koliko bi vješt bacač rukom bacio kamen, kadno se svi stisnuše 
uz tvrde gromade visokoga ruba te stajahu nepomični i stisnuti (u hrpu), kao što 
stane da gleda onaj, koji nešto vidi, a ne zna, što je. »O vi, koji ste dobro svršili, 
O vi, već izabrane duše«, započe Virgil, »tako vam onoga mira, što ga svi vi, držim, 
čekate, recite nam, gdje se planina spušta, tako te se uz nju uzaći može; jer što tko 
više zna, to više žali gubiti vrijeme.« Kao što ovce izlaze iz tora po jedna, po 
dvije, po tri, druge pako stoje, bojažljive, obarajući oko i gubicu k zemlji, te ono, 
što prva čini, i druge čine prislonivši se uz nju, ako stane, bezazlene i mirne, a ne 
znadu zašto: tako vidjeh onda glavu (prve duše) onoga sretnoga stada, gdje krenu, 
da dodje prema nama stidljiva lica, pristojna hoda. Kad su t& prednje (duše) ugle- 
dale prebijeno svijetlo na zemlji s desne mi strane, tako te moja sjena padaše na 
pećinu, stadoše pa se povukoše malo unatrag; a svi drugi, koji su iza njih dolazili, 
učiniše isto to ne znajući zašto. »»Ma da ne pitate, ispovjedit ću vam, da je ovo, 
što vidite, ljudsko tijelo, poradi čega je raskoljeno svijetlo sunca na zemlji Ne 
čudite se, nego vjerujte, da bez moći, koja s neba dolazi, (ovaj) ne kuša prijeći 
preko ove stijene.« Tako Učitelj. A onaj dostojni puk, mahnuvši nam hrptom ruke, 
reče: »Okrenite se, pa idite pred nama.« 

103.—120. A jedan od njih poče: »Tko si, da si, idući tako (kako ideš) okreni 
lice (k meni): razmisli, ne vidje li me ikada tamo prijeko (na onom svijetu)?« 
Okrenem se k njemu, pa ga dobro pogledam. Bijaše plavokos i lijep i plemenita 
lica; no jednu mu obrvu raskolio udarac. Kad sam zanijekao, da sam ga ikada vidio, 
odvrati: »Gledajte« — i pokaza mi ranu uvrh prsiju. Zatim reče smiješeći se: »Ja 
sam Manfred, unuk carice Constanze, zato te molim, kad se onamo vratiš, podji 
k lijepoj mojoj kćeri, roditeljci ponosa Sicilije i Aragona, pa joj reci istinu, ako se 
što drugo tamo govori. Kad mi tijelo bi probijeno s dvije smrtne rane, ja se plaz 
čući predadoh Onomu, koji rado prašta. 

121.—135. Užasni bijahu moji grijesi, no beskrajna dobrota ima tako širok 
naručaj, da sve obuhvaća, što se k njoj utiče. Da je pastir od Cosenze, koga je 
Klement poslao u lov za mnom, onda bolje čitao tu stranicu u knjizi Božje mi- 
losti, kosti bi mojega tijela još danas ležale čelo mosta blizu Beneventa pod zašti- 
tom teške gomile kamenja. Sad ih pere kiša, i vjetar ih giba izvan kraljevstva 
gotovo duž (čitave) rijeke Verde, kamo ih preniješe uz utrnule svijeće. Njihovim 
prokletstvom ne izgubi se (duša) tako, da joj se ne bi vječna ljubav vratiti mogla, 
dok (joj) se nada jošte zeleni. | 

136.—145. Istina je, da onaj, koji umre izopćen iz Svete Crkve, ma da se i 
kaje na koncu (života), mora prebivati vani (izvan Čistilišta) pred ovim hridima 
trideset puta onoliko (vremena), koliko je proveo u svome prkosu, ako se ta osuda 
dobrim molitvama ne prikrati. Sad gledaj, da li me možeš razveseliti, time da otkri- 
ješ mojoj dobroj Constanzi, kako si me vidio i kako se uvelike napreduje (k spasu) 
po onima tamo (koji za nas mole).« 

MANFRED, KRALJ SICILIJE 


PJEVANJE III. 


Uvod u četvrto pjevanje. 


Sadržaj. Pjesnici se veru po tijesnoj stazi medju hridinama. Tako je strma, da se napokon moraju 
penjati i rukama i nogama. Dovinu se do presliježi. Sjednu. Virgil tumači Danteu, zašto ih sunce na 
Ovoj (južnoj) hemisferi drugačije gadja, nego što bi ih gađjalo na sjevernoj. Dante nadje nekoliko 
duša, koje radi svoje nekadanje lijenosti moraju čekati pred vratima čistilišta. 
Alegorija. Put k zlu širok je i ravan, mnogo svijeta ide njime; put, koji vodi k dobru, strm 
je i tijesan, malo ih može njime da ide. Čovjek se mora uspinjati nogama t. j. voljom, i rukama t. j. 
dobrim djelima; trebao bi pače još i krila t. j. kreposti. 


Razjašnjenja. Dok Dante sluša kralja Manfreda, ne opazi, da se je sunce već 
diglo za pedeset stupnjeva. Iz toga proizlazi, da duša _ mora biti jedinstvena. Jer 
kad bi Plato imao pravo, da u čovjeka ima tri duše: vegetativna, senzitivna i inte- 
lektivna, onda bi dvije od njih ostale nesmetane, kad bi jedna bila zaokupljena. 
Dante uzima, da je istina, e su u čovjeka tri duše, ali se jedna »ne upaljuje na 
drugoj«. To znači, da je, u smislu tomističke filozofije, u intelektivnoj duši sadr- 
žana i vegetativna i senzitivna duša, kao što je u peterokutu sadržan i trokut i če- 
tverokut. Dante dakle hoće kazati: dok je moja senzitivna duša bila vezana tim, 
da sluša Manfreda, moja intelektivna duša nije opazila kretanje sunca. To se ne bi 
moglo bilo dogoditi, da je svaka duša za sebe. | 


Virgil i Dante dodju do staze, koja vodi uz brdo. Tješnja je od ulaza u vino- 
grad, što ga seljak trnjem zatvara, kad groždje dozrijeva; strmija nego put na vrh 
Fismantove (u Lombardiji); nego staza u San Leo (Citta Feltria blizu San Marina): 
negoli je put u Nolli (na zapadnoj Rivieri). 

Pjesnici se po toj uskoj stazi uspnu do najnižega dijela podnožja brijega 
Čistilišta. Dolaze do obronka, koji je još uvijek strmiji od 45%. Popnu se na nji 
dodju do prvoga zaravanka; što okružuje brdo, to još nije prva stepenica samoga 
Čistilišta. 

Dante gleda na istok pa vidi sunce nalijevo od sebe umjesto nadesno prema 
jugu. Veli, da je stoga bio zabezeknut (tutto stupido), kad je vidio, da sunčana kola 
ulaze na sjevernu stranu (»izmedju nas i sjeverni vjetar«). Nato ga pouči Virgil: 
Kad bi sunce stajalo u Blizancima (21. svibnja), ti bi vidio sa sjeverne polutke put 
sunca (Zodiak) u ljetnom žaru, gdje Velikog i Malog Medvjeda »užim krugom okru= 
žuje«. Dnevni krug prividnoga kretanja sunca oko zemlje ljeti je veći te sjeveru 
bliži, zato je prividni razmak izmedju sunca i sjevernoga stožera manji negoli je 
zimi; zvjezdovlje Medvjeda je dakle »u tješnjem krugu.« 

Virgil tumači Danteu onda samo učenjacima poznatu pojavu, da je Ekvator 
vazda izmedju sjeverne i južne polutke, pa da Jevrejima u Jerusolimu sunce mora 
ležati nadesno, kad prema istoku gledaju, dok na Čistilištu, koje se nalazi na sredini 
južne polutke, leži nalijevo. O suncu veli, da je ogledalo, jer uzima, da odsijeva 
svjetlost, što ju neposredno od Boga prima. To podsjeća na riječi Svetoga Franje, 

da je sunce slika i prilika Božja. Sunce, tumači Virgil u smislu Ptolomejeva sustava, 
šalje svoje svijetlo i gore i dolje t. j. ono rasvjetljuje gornja tri planeta: Saturna, 
Jupitera i Marsa, te doljna tri: Veneru, Merkura i Mjesec. 

Na prvoj presliježi brijega nadju pjesnici novu hrpu duši. Medju njima biz 
jaše i glasoviti Belacqua, koji je u Firenzi pravio glazbala, a bio poznat poradi velike 
lijenosti. Dante je s njime bio veoma dobar, ali mu je vazda i prigovarao. Belacqua 
mu jednom šaljivo reče: »Aristotel kaže, da sjedjenjem i mirovanjem duša postaje 
mudra.« Dante mu nato odgovori, da bi Belacqua morao biti najmudriji čovjek na 
svijetu, kad bi to istina bila. 

Medjuto je nastalo u Čistilištu podne. Dante uzima, da Španija leži 90% daleko 
od Jerusolima prema zapadu, Gang u Indiji isto toliko prema istoku. Kad je na 
brijegu Čistilišta u osi Jerusolima podne, onda je u Jerusolimu ponoć, a 90% daleko 
na zapadu tek je nastupila noć; ona, uosobljena, nogom pokriva Maroko.« 


Pjevanje četvrto. 


(1—18. Dolazak na mjesto, gdje se uzlazi. 19.—51. Uzlaz na prvu preslijež. 52.—84. Sunce sa sjevera. 
89.—96. Narav Svetoga Brda. 97.—126. Belacqua. 127.—139, Lijenčine na prvoj presliježi). 


1.—18. Kad uživanje ili žalost obuzme ma koju snagu našu, a duša sasvim uz 
nju prione, onda ona, čini se, ne pazi ni na koju drugu moć, a to je (dokaz) protiv 
one zablude, koja drži, da se u nama jedna duša nad drugom upaljuje. Zato kad 
se što čuje ili vidi, što dušu silno k sebi okreće, prolazi vrijeme, a čovjek to ne 
primijeti, jer ono, što sluša, jedna je (senzitivna) snaga, a druga je opet ona (intez 
lektivna), koja cijelu dušu drži: ta je druga (senzitivna) kao vezana, a ona (intelek- 
tivna) je slobodna. To sam uistinu iskusio slušajući ovu dušu i diveći joj se, jer se 
sunce za dobrih pedeset stupanja bijaše diglo, a da toga opazio nisam, kadno dos- 
pjesmo onamo, gdje nam duše u jedan glas doviknuše: »Tu je, što tražite« (mjesto, 
gdje ćete se uspeti). | 

19.—51. Kad groždje zaplavi, seljak često svojim trnjem, što ga najedanput 
vilama zahvatiti može, zatrni i veći prolaz, no što bijaše put, kojim se uspeo Vodja 
moj, a ja do njega, nas dva sami, tek što se povorka (duša) od nas odijeli. Ide se 
u San Leo i silazi u Noli, uzlazi na vrhunac Bismantove samo nogama; no ovdje 
treba da čovjek leti, kažem, brzim krilima i perjem velikoga čeznuća za vodstvom, 
što mi je dalo nadu (da ću k cilju doći) i svijetlilo mi (da vidim put). Uspinjasmo 
se unutar raspukle pećine, pritiskivani sa svake strane rubom njenim, a tlu pod nama 
htjelo se i nogu i ruku (da se penjemo). Pošto bijasmo na najvišem rubu visoke 
hridi nad otvorenim obronkom (brijega), rekoh: »Učitelju moj, kojim ćemo poći 
putem?« A on meni: »Ne zaostaj ni jednim korakom; samo se hvataj što više 
brda iza mene, dok nam se ne ukaže kakav upućeni vodja.« Vrhunac bijaše visok, 

nedogledan, a brijeg mnogo oholiji (strmiji) od crte, koja ide od sredine kvadranta 
do središta kruga. Bijah umoran, kadno počeh: »O blagi Oče, okreni se i vidi, kako 
zaostajem sam, ako me ne počekaš.« — »Sinko moj«, reče, »dovuci se donjle«, te 
mi pokaže prstom malo poviše u pećini preslijež, koja okružuje cio brijeg s one 
strane. Njegove riječi tako su me podbole, da sam se plazeći za njim napinjao, 
dok mi nije pojas (brijega) bio pod nogama. 

52.—84. Ovdje sjedosmo obadva, okrenuti na istok, otkale se bijasmo uspeli; 
jer obično (putnika) razvedri, kad pogleda (na prevaljeni put). Upravih pogled po- 
najprije na niske žale; onda ga digoh k suncu, pa se začudih, da nas gadja slijeva: 
Pjesnik odmah opazi, da sam se sav zapanjio (gledajući), gdje kola Svijetla (sunce) 
ulaze medju nas i Sjevernjaka (vjetra). Stoga će on meni: »Da je Kastor i Poluks 
u društvu s tim ogledalom (sa suncem), što baca svoje svijetlo gore i dolje, ti bi 
vidio zažareni Suncopas (Zodiak) okretati se još uže oko Medvjeda, van ako bi 
(suncopas) ostavio svoju staru stazu. Ako si voljan da shvatiš, kako to biva, onda 
se saberi, pa sebi predstavi Sion i ovo brdo na zemaljskoj krugli tako, da oba imadu 
jedan obzor, a (dvije) razne polutke. Pa ako ti razum to jasno predoči, uvidjet ćeš, 
da put (sunca), kojim se Faeton tako zlo voziti znao, mora ovdje ići s jedne strane, 
dok tamo ide s druge.« — »Jest, sigurno, Učitelju moj«, rekoh nato, »nikad nisam 
vidio tako jasno, kao što razabirem sada, gdje se činilo, da mi razum nije dostajao. 
Jer onaj krug, što raspolovljuje nebesku kruglju, a što ga u stanovitoj znanosti 
ekvatorom zovu, te vazdan ostaje izmedju sunca i zime s razloga, koji si rekao, 
odavle (sa brijega Čistilišta) stoji prema sjeveru isto tako daleko, koliko ga Jevreji 
(iz Jerusolima) vidjevahu prema toploj strani (jugu). 

85.—96. No ako ti je drago, rado bih znao, koliko nam je ići, jer se vrhunac 
uzdiže više, negoli oči moje segnuti mogu.« A on meni: »Ovo je brdo takovo, da 
je vazda teška uspona dolje na početku, a koliko se više uspinje, toliko zadaje 
manje muke. Kad ti se dakle put bude činio tako lagodan, da će ti lako biti uspi- 
njati se, kao što je (lako) ploviti ladjom niz vodu, onda ćeš biti na kraju ove staze; 
čekaj da se ondje odmoriš od truda. Više ne odgovaram; a ovo znam sigurno.« 

97.—126. I čim je izrekao ove riječi, oglasi se glas iz blizine: »Možda ćeš 
prije osjetiti potrebu, da i sjedneš.« Na taj se glas okrene svaki od nas, te ugle- 
dasmo slijeva ogromnu klisurinu, koju prije ni ja ni on ne opazismo. Onamo se 
okrenusmo; a tu bijahu ljudi, koji stajahu u sjeni iza pećine, kao što se čovjek 
običaje od nehaja smjestiti. A jedan od njih, koji mi se činio umoran, sjedio i 
obuhvatio sebi koljena, držeći lice dolje medju njima. »O moj Gospodine mili«, 
rekoh, »pogledaj onoga, koji izgleda nehajniji, nego da mu je sestrom lijenost.« 
Nato se (onaj) okrene k nama i pripazi, upirući pogled (u nas) tek preko stegna 
i reče: »Idide gore, ti, koji si (tako) valjan.« Onda prepoznah, tko bijaše, a ona 
usopljenost, što mi je još malo pospješivala dihanje, ne zapriječi me, da odem 
k njemu; a kad sam do njega došao, jedva podiže glavu govoreći: »Jesi li dobro 
vidio, kako sunce s lijeve strane svoja kola vozi?« Njegove lijene kretnje i kratke 

riječi maknuše mi usne malo na smijeh; onda počeh: »Belacqua, meni tebe više nije 
žao (budući da nisi u paklu), tek mi reci, zašto sjediš ovdje? Čekaš li vodju ili te 
spopala stara navada (lijenost)?« | | 

127.—139. A on će: »Brajane, koja hasna penjati se gore, kad me Božji ptić 
(andjeo), koji pred kapijom sjedi, ne bi pripustio mukama? Prije valja da mi se pred 
njom (kapijom) nebo okrene onoliko puta, koliko puta mi se okrenulo u životu, jer 
sam odgadjao pobožne uzdisaje na kraj (života), ako mi ne pomogne prije molitva, 
što se uzdiže iz srca, koje u milosti (Božjoj) živi. Što vrijedi druga (molitva), kad u 
nebu nije uslišana.« I već se Pjesnik uspinjaše preda mnom i govoraše: »Dodji već, 
vidi, da je sunce taklo Podnevnik, a noć već pokriva Maroko svojom nogom.« 

LIJENI 


PJEVANJE IV. 





Uvod u peto pjevanje. 


Sadržaj. Pjesnici podju dalje, a jedna od lijenih duša opazi Danteovu sjenu te se glasno tomu čudi. 
Dante se ogleda. Virgil ga zato kori. Malo dalje sretnu drugu grupu duša, koje pred vratima čistilišta 
čekaju pjevajući psalme te obilaze brijegom po presliježi. To su duše onih, koji su naglom smrću pre- 
minuli, a pokajali su se tek u samrtni čas. I one opaze, da je Dante živ. Od čuda prestanu pjevati te 
uskliknu. Dvojica kao poslanici dotrče k pjesnicima, da ih ispituju. Virgil im potvrdi, što su opazili. 
Vrate se. Čim ostale duše saznadu, da je Dante živ, salete ga molbama, neka se za njih Bogu moli. 
Jacopo del Cassero, Buonconte da Montefeltro i Pija de' Tolomei pripovijedaju, kako su poginuli. 


Alegorija. Dok sunce sja Dante napreduje na putu pokore. Kadgod se pokajemo, Bog nas 
milostivo primi, no treba da se čistimo, dok je dana t. j. dok smo jošte zdravi, a ne istom kod oslabimo, 
jer onda grijeh ostavlja nas, a ne mi grijeh. Virgil opomene Dantea, neka se ne zaustavlja, nego da 
hodajući sluša duše, t. j. na putu kajanja i pokore ne smijemo sustati ni gubiti vrijeme. 


Razjašnjenja. Peto pjevanje jedno je od najljepših u čitavoj Danteovoj vele- 
pjesni. Odiše sjetom. U početku Virgil opominje Dantea, neka se ne brine za to, 
što svijet o njemu govori. Ova je izreka umetnuta kasnije — vidi se — već gotova 
na to mjesto, te s ostalim tekstom nema pravoga saveza. Dante je od zlih jezika 
mnogo patio, istina je, no šaputanje ovih sjena nije zlobno. Treba dakle ove riječi 
smatrati same o sebi dobrom naukom. 

Ogovarali su Dantea, da je nepošteno upravljao javnim imetkom: njegova 
zlovolja s tih kleveta i brbljarija izbija iz riječi, koje Virgil njemu za utjehu kaže. 

Iz hrpe sjen4, čuvši odgovor, vrate se brzo kao zvijezda što pada ili kao 
jutarnji hlapovi, što se rasplinu ljeti od sunca. Srednji je Vijek — po Aristotelu 
— držao, da se pare prema raznolikoj svojoj naravi dižu iz zemlje. Jedne, više 
materijalne, ne mogu se uzdignuti nad drugi krug zraka: ohlade i padaju u obliku 
vode na zemlju; druge, tanje, no ipak tako konsistentne, da ih ne može zrak ras- 
puknuti, dižu se do kruga žive vatre, što zrak zemlje okružuje. Ako ih je malo, 
upale se na vatri pa spadnu: to su meteori, koji nestanu brzo; ako ih je puno, onda 
se duže vide na nebu, a zovu se kometi. 


S brzinom ovakova meteora sravnjiva Dante brzinu vjesnika, koji se vraćaju 
hrpi duša, da ju izvijeste. Druga poredba s oblacima nije tako dobra kao ova 
s meteorom. 

Sve sjene dojure sad kao konjanici, koji uzgrapce jaše. Virgil upozoruje 
pjesnika, da ga dolaze moliti, neka se za njih Bogu moli; savjetuje mu, neka ih 
idući sluša, da ne gubi vrijeme. 

Prva sjena, koja mu svoju sudbinu pripovijeda, jest Jacopo del Cassero da 
Fano. God. 1296. bio je načelnik Bologne baš u vrijeme, kad je taj grad ratovao 
s markgrofom od Este Azzom VIII., saveznikom Firenze. Del Cassero spasio je 
Bolognu od Azza, radi čega markgrof njega dade ubiti, kad je polazio u Milan, 
kamo ga je Maffeo Visconti dao pozvati, da bude načelnikom. Na putu ga Azzove 
ubojice uhvatiše kod Oriaga, na obali Brente, izmedju Mletaka i Padove. Da je 

pošao prema Miri, spasio bi se bio. Čini se, da su Padovanci ubojicama išli na ruku 
te glasovitoga pravnika zaveli, da se sakrije u močvari Brente, otkuda mu ne bijaše 
više spasa. Zato Padovance zove Antenorovcima, dostojnim nasljednicima trajan- 
skoga izdajice, koji je taj grad utemeljio. Casserovo tijelo sahranjeno je u Fanu: 
na njegovu grobnu spomeniku dug je natpis. Njegova duša govori o krvi, u kojoj 
je stanovala, u smislu Mojsijeva 11. stiha XVII. knjige: »Jer je duša tijelu u krvi.« 


Zanimljivo je, da je »dobri Gherardo«, kojega Dante u XVI. pjevanju Čistiz 
lišta toliko hvali, bio dobar prijatelj Danteova protivnika Azza d' Este, čiji zločin 
se u ovomu pjevanju tako točno i opširno pripovijeda. Tko putuje duž kanala 
Brente iz Padove u Mletke, može još danas vidjeti, kako je Dante mjesne prilike 
toga dogadjaja točno ocrtao. 

Drugi duh moli Dantea, da isporuči njegovoj udovi i rodjacima, kako ga je 
našao, i neka se za nj mole Bogu. To je Buonconte, sin glasovitoga vojskovodje 
Guida da Montefeltro, koji u Paklu gori, jer se od pape Bonifacija VIII. dao za: 
vesti na himbeno savjetovanje. Buonconte je pao za bitke kod Campaldina. Nje» 
govoj pripovijesti ova je bitka pozadinom, a u firentinskoj povijesti isto je tako 
znamenita kao ona bitka kod Montaperta, gdje su Ghibellini pobijedili pomoću 
Sienaca firentinske Guelfe, pa su kratkotrajno zavladali Firenzom. Kod Campal- 
dina su firentinski Guelfi svojom pobjedom sebi osigurali dugotrajnu vladu te 
carskoj moći i ghibellinskomu nastojanju zadali težak udarac. 

Ta bitka još je s jednoga uzroka znamenita. Pod konac XII. stoljeća svuda 
se u Italiji diže otpor gradjanstva protiv obijesnoga plemstva. 


Pučani u Arezzu imenovali su priorom nekoga Luccanca, koji je strogo po- 
stupao protiv plemstva. 

Plemićki Guelfi i Ghibellini se na to slože, sruše pučane i bace njihova priora 
u cisternu, izakako su mu oči iskopali (1287.). Čim su sjedinjene plemićke stranke 
pobijedile pučane, počeli su se Guelfi i Ghibellini opet medju sobom klati. Ove je 
vodio biskup Guglielmo degli Ubertini. Pomoću Montefeltra_ i drugih 
Shibellinskih plemića podje mu za rukom istjerati iz Arezza Guelfe pa se staviti 
na čelo Signorije. 

Kad se Karlo II. Anžuvinac vraćao iz aragonskoga sužanjstva u svoje 
kraljevstvo, htjeli su aretinski Ghibellini navaliti na njega. Zato su ga najotmjeniji 
firentinski Guelfi pratili do granice sienske i orvietanske grofovije. 

Radi zle namjere Aretinaca htjeli su im se osvetiti Firenčani, pa su zamolili 
Karla II. Anžuvinca, da im pošalje vodju i kraljevsku zastavu. Kralj posla mladoga 
lijepoga viteza Emerika Narbonskoga a s njim starijega iskusnoga viteza. 

Videći biskup Guglielmo te pripreme, pobojao se za svoj vanjski posjed, 
imenice za svoj grad Bibbienu u Casentinu, pa je ponudio Firenčanima, da s njime 
sklope poseban mir. U zalog mira htio im je prepustiti svoje gradove, ako mu plate 
godišnju rentu. 

Kad je firentinski izaslanik došao da ratificira ugovor, sazva biskup Signo- 
riju, pa joj iskreno prizna, da je ugovarao i da će taj ugovor sklopiti, ako mu Are- 
tinci ne osiguraju Bibbienu. 

Arentinci, stoga bijesni, dogovarali se, da biskupa ubiju. Ali Guglielmo de 
Pazzi, biskupov rodjak, reče u vijeću: »Da ste to učinili bez mojega znanja, bio bih 
zadovoljan s vašom odlukom; no kad ste me pitali, ne ću da postanem ubojicom 
na vlastitoj krvi.« | 

Nato zaključiše Aretinci, da će mu osigurati Bibbienu. Firenčanima i Are- 
tincima, koji su se sada spremali na rat, pritekoše u pomoć pristaše iz Romagne 
i Marke. 

Firenčani su mogli poći dvojakim putem: ili duž Arna ili preko Pratomagna. 
Prvi put obilazi oko planine, koja opasuje Casentinsku dolinu; drugi je put preko te 
planine teži, no kraći, pa vodi ravno do posjeda Ghibellina iz Arezza, imenice u 
Bibbienu. 

Na savjet Rinalda Bostolia, prognanog Aretinskoga Guelfa, odabrali su Fi- 
renčani taj prijeki put u Casentino. Vojska, koja je pošla bila duž Arna, posvoj 
prilici da zavara Aretince, prijedje kod Pontea Sieva preko Arna, a kod 
Consume u Casentino. | 

Aretinci su pošli Firenčanima ususret, ali nisu mogli zapriječiti, da oni ne 
prijedju preko Arna, koji je tu plitak. Onkraj Poppia na Campaldinskoj poljani, 
blizu minoritske crkve Certamondo, sukobile se vojske 11. lipnja 1289. 

Bitka je započela na viteški način. Sa svake strane izašli su pred vojsku F e- 
ditori, 300 Aretinaca — medju njima 12 Paladina — i 150 Firenčana. Medju 
Firenčanima bio je Messer Vieri de Cerchi, kasnije glavar »Bijelih«. Premda 
bolestan, ipak je pošao u bitku pa je poslao naprijed medju Feditore svoga sina 
i sinovca. | 

S obiju strana te iza Feditora razredili su Firenčani pješadiju; iza središta 
stajala su kolija i teško oružani — »la schiera grossa« — da zapriječe bijeg. 


Messer Corso Donati, kasnije vodja »Crnih«, stajao je sa 200 biranih 
vitezova i pješaka iz Pistoje i Lucce u pričuvi. Corsu je pod kazan smrti bilo za- 
branjeno da navali. 

Pričuvu na strani Aretinaca vodio je Guido N ovello, u ono doba podesta 
u Arezzu. 

Firentinski pješaci dočekali su navalu aretinskoga konjaništva obzirom na to, 
što je uz Firencu bilo više pučana, pa im je u pješadiji bila glavna snaga. 

Ghibellinsko konjaništvo navali uspješno i potisne Firenčane unatrag. no 
razbiti ih nije moglo. Pješadija je s krila zahvatila konjanike, no i aretinska se 
pješadija dobro držala, pa se podvlačila pod firentinske konjanike i konje joj 
odozdo parala. 

Bitka je neodlučeno stajala. U kritičnom času odluči Corso Donati navaliti 
protiv zabrane rekavši: »Neuspijemo li, pasti ćemo u boju, pobijedimo li, onda neka 
dodje tko hoće u Pistoju, da mi sudi«. Corso odluči bitku svojom naglom navalom 
sa strane u korist Firenčana. 


Guido Novello glavar firentinskih Ghibellina, neodlučan kao vazda, ostao je 
po strani sa svojom pričuvom, pa uteče, kad je vidio, da su stvari krenule na zlo. 


Na firentinskoj strani borio se i mladi Dante. Savjetnik Emerika iz Narbonne 
pao je. Sa strane Aretinaca pali su biskup Guiglielmo, Guiglelmo de 
Pazzii Buonconte da Montefeltro. 

Ovo je bila pobjeda pučani nad plemstvom, pobjeda pješaštva nad konja» 
ništvom, bitka vrlo važna i znamenita, zato ju i jesam po izvoru opširnije opisao. 

Kad su priori u Firenci za vrijeme bitke, umorni od bdijenja, sjedili kod 
stola te počivali, lupao je netko na vratima vijećnice, pa se čuo glas: »Ustajte. 
Aretinci su potučeni.« Kad su izašli, nije bilo nikoga pred vratima. Villani kaže: 
»A to je istina — jer ja, pisac, čuo sam to i vidio.« Tek na večer došao je vjesnik 
iz Campaldina, a onaj glas se čuo u podne za vrijeme bitke. 

Aretinski biskup još je prije bitke izaslao bio Buonconta da Montefeltro, da 
ispita prilike. Taj se vrati i savjetova, neka se ne zapodjene bitka, na što mu biskup 
odvrati: »Ti nikad nisi bio iz kuće Montefeltra.« Buonconte odgovori: »Neka se više 
ne vratim, ako vi dodjete onamo, gdje ću ja biti.« Obadvojica pogiboše. 

Buoncontovo tijelo nisu poslije bitke našli, zato ga Dante sad pita, kamo je 
dospjelo, na što mu sjena opisuje položaj bojnoga polja i pripovijeda sudbinu 
svojega tijela. 

U Casentinu, u dolini, koja visoko leži, izvire Arno, u nj se izlijeva Archiano, 
komu je izvor kod pustinje (Erema) Camaldoli. Gdje se Archiano spaja s Arnom, 
pa svoje ime gubi, tamo izdahnu Buonconte. Spasio ga andjeo, a vrag se na njegovu 
tijelu osvetio. Priredio je tešku oluju i kišu, tako da je nabujala voda ponajprije 
otvorila mrtvacu prekrštene ruke, da time vragu dade moć nad mrtvim tijelom, 
koje onda rijeka odnese i zamulji negdje. Kad se vozi na kolima iz Bibbiene na 
brijeg La Vernu, prolazi se blizu toga mjesta. Rijeka je ljeti plitka, no povodom 
oluje može nabujati. 


Na kraju pjevanja spominje Dante plemenitu Sienčanku Piju Quastelloni, 
koja je prvi put bila udata za Ildobrandiniza de' Tolomei. Preudala se za Paganella 
de' Pannochieschi da Pietra, bogata plemića, koji je imao posjed i kastel u plodnoj, 
ali nezdravoj Maremmi. Poginula je od ruke svoga drugoga muža, kako, to se 
nikad nije doznalo, a ne zna se pravo ni zašto. Dante je spomenuo tu zgodu, o 
kojoj se u njegovo doba mnogo govorilo i nagoviještalo. U Sienskom arkivu čuva 
se od Pijine ruke račun iz godine 1292., što ga je položila kao tutorica svojih sinova. 
Od njezina drugoga muža i ubojice izložena je oporuka od 5. listopada 1321. 

Pjevanje peto. 


(1.—21. Odlaze od lijenih. 22.—42. Dva izaslanika. 43.—63. Četa duša. 64.—84. Jacopo del Cassero iz Fana. 
: 85.—129. Buonconte da Montefeltro. 130.—136. Pija de' Tolomei). 


1.—21. Bio sam već otišao od sjena ovih te sam slijedio trag Vodje svoga, kad 
jedna od njih pokazujući prstom prema meni vikne: »Gle, kao da ne sja sunce 
slijeva onomu donjemu, a kreće se kao da je živ.« Na zvuk tih riječi okrenuh se 
opet i vidjeh, kako gledaju od čuda samo u mene, samo u mene i u prelomljeno 
svijetlo (preda mnom). »Zašto se duša tvoja tako smela«, reče Učitelj, »da sporije 
ideš? Što ti stalo do toga, što se ovuda šapće? Dodji za mnom, a svijet pusti neka 
govori; stoj čvrsto kao toranj, koji s duvanja vjetrova vrha ne sagiba. Jer čovjek, 
komu misao nad misao izbija, odalečuje vazda cilj od sebe, budući da jedna (misao) 
drugoj slabi snagu. Što sam odvratiti mogao no: »Dolazim«? Rekoh to, a u lice mi 
ponešto šiknulo boje, koja čovjeka katkad učini dostojnim oproštenja. | 

22.—42. Medjutim dolažahu poprijeko obronkom ljudi malo pred nama pje» 
vajući Miserere, stih po stih. Kad su opazili, da ne dam sjaju sunca prolaziti 
kroz moje tijelo, promijeniše pjesmu u dugi i promukli Oh. A dvojica od njih, nalik 
izaslanicima, pritekoše k nama i upitaše nas: »Razjasnite nam, tko ste i što ste.« 
A moj Učitelj: »Možete otići natrag i javiti onima, koji su vas poslali, da je tijelo 
ovoga prava piit. Ako su stali, kako mi se vidi, jer su ugledali njegovu sjenu, dosta 
im je ovim rečeno: neka mu iskažu počast, a to im može dobro doći.« Još ne 
vidjeh nikad upaljenu paru (meteore) tako brzo prosijecati bistrinu (neba) pred 
noć, niti oblake u kolovozu, kad sunce zalazi, kao što se ta dvojica, i još brže, 
vratiše gore; a prispjevši onamo s ostalima krenuše k nama, kao hrpa konjanika 
što uzagrapce juri. 

43.—63. »Ovih ljudi, koji prema nama hrle, mnogo je, a dolaze ti s molbom«, 
reče Pjesnik; »zato idi slobodno pa ih idući slušaj.« — »O dušo, koja ideš, da budeš 
sretna s tim tijelom, s kojim si se rodila, sustavi malo korake«, vikahu dolazeći. 
»Gledaj, nisi ikada vidio kojega od nas, tako da o njemu poneseš glase onamo 
preko. Oh, zašto ideš? Oh, zašto ne staneš? Mi svi smo nekoć ubijeni silom, a 
ostadosmo grješnici do posljednjega sata; tu nas svijetlo osvijesti, te smo kajući se 
i praštajući (neprijateljima) ostavili život pomireni s Bogom, koji nas i muči čežnjom 
za svojim licem.« A ja: »Kolikogod gledam vaša lica, ne prepoznajem nijednoga: no 
ako želite, ono, što bih ja mogao (učiniti), o blagorodne duše, recite vi, a ja ću uči- 
niti, tako mi onoga mira, što ga evo pregnuh tražiti tragom ovakova Vodje od 
svijeta do svijeta.« 

64.—84. A jedna duša (Jacopo del Cassero da Fano) počne: »Svaki se po- 
uzdaje u tvoje dobrovanje i bez prisizanja, samo ako nemoć (tvoju) volju ne pod- 
siječe. Zato te molim ja, koji ispred drugih govorim, ako ikad vidiš onu zemlju 
(Marku Ankonu), koja leži medju Romagnom i zemljom Karla (drugoga Anžu-: 

vinca), da mi budeš na uslugu s tvojim molbama u Fanu tako, da se revno za me 
Bogu mole, e bih se mogao očistiti teških grijeha. Odanle bijah (rodom); no du- 
boke rane, na koje mi isteče krv, u kojoj sjedjah (koja mi bijaše stanom), zadobih 
u krilu (potomaka) Antenora tamo, gdje mišljah, da sam sigurniji. To (taj zločin) 
naredi onaj iz Este, koji bijaše kivan na me puno više, negoli je pravo bilo. No 
da sam onda utekao prema Miri, kad su me zaskočili blizu Oriaca, još bih bio tamo, 
gdje se diše. Potrčah prema močvari; a rogoz me i mulj tako zaplete, da sam pao pa 
tu vidio, kako se iz mojih žila na zemlji načinilo jezero (krvi).« 

85.—129. Zatim reče neki drugi: »Oj, tako ti se ispunila ona želja, koja te 
vuče na visoko brdo, pomozi mojoj (želji) dobrim djelima milosrdja. Ja bijah iz 
Montefeltra, Buonconte sam; ni Giovanna ni drugi ne mare za mene; zato hodam 
medju ovima sagnuta čela.« A ja njemu: »Koja sila ili slučaj odnio te tako daleko 
od Compaldina, da ti se nikad nije doznalo za grob?« — »Oh«, odvrati onaj, »na 
dnu Casentina teče voda, zove se Archiano, a izvire u Apeninu vrh Erema. Donle, 
gdje gubi svoje ime, dovukao sam se bjegajući pješke, probodena grla, krvlju 
mojom natapajući polje. Ovdje izgubim vid, a riječ mi obamre s imenom Marije 
(na ustima); tude padoh i ostavih pit svoju samu. Kazat ću ti pravo, a ti reci medju 
živima. Andjeo me Božji uze, a onaj iz pakla zavika: O ti, sa neba, zašto 
me okrade? Tinosišsasobom, što je vječno uovomu (čovjeku) 
radi jedne suzice, koja ga meni ote, no ja ću sdrugim (njego- 
vim dijelom, t. j. stijelom) drugačije postupati. Dobro znadeš, 
kako se u zraku skuplja ona vlažna para, koja se vraća pretvorena u vodu, čim 
se digne donle, gdje ju zima zgusne. Ona se opaka (demonova) volja, koja samo zlo 
želi, spoji s umom te podiže paru i vjetar snagom, koju mu njegova (vražja) narav 
dade. Zatim, tek što se dan bijaše ugasio, pokri (vrag) maglom dolinu od Prato- 
magna do velike planine (Apenina), te nad njom ohladi nebo tako, da se zrak, 
prepun magle, pretvori u vodu. Pade kiša, a u jaruge poteče ono, što zemlja nije 
usisati mogla; i kako se (ta voda) u velike potoke slila, poteče tako brzo prema 
kraljevskoj rijeci (Arnu), da ju ništa ustaviti nije moglo. Nabujali Archiano nadje 
moje hladno tijelo na svom ušću, porine ga u Arno te razriješi na mojim prsima 
križ, koji sam načinio bio (skrstivši ruke), kad me bćla svlada. Valjao me po oba- 
lama i dnu, a onda me zavije i pokri (muljem), svojim plijenom (sa planine).« 

130.—135. »Oh, kad se vratiš na svijet, pa se odmoriš od daleka puta«, nastavi 
treći duh za drugoga, »sjeti se mene, ja sam Pija: Siena me rodi, a ubi Maremma, 
kako to zna onaj, koji me udovicu prstenovao svojim draguljem (prstena).« 

PAGANELLO DAJE PIJU BACITI KROZ PROZOR 


PJEVANJE V. 


Uvod u šesto pjevanje. 


Sadržaj. Još neke druge duše mole Dantea, da se za njih moli Bogu, a on pita Virgila, kako je to, 

da se Božja odluka može molitvama promijeniti. Virgil mu to protumači, Idući dalje vide sjenu Sor- 

dellovu. Kad Sordello čuje, da je Virgil iz Mantove, zagrli ga. Dante nato kori Italiju, što je tako raz- 
rovana mržnjom te krivi stoga cara i papu. 


Alegorije nema u tomu pjevanju, van ako se uzme, da je Sordello personifikacija domo- 
ljublja. 


Razjašnjenja. Pjesnik počinje poredbom. Veli, da kod igre na kocke, zvanoj 
zara, onaj, koji izgubi, ostaje sam, dok čitavo društvo prati onoga, koji je dobio. 
Jedan traži dio od dobitka, drugi proviziju, što ga je dobro savjetovao, onaj opet 
prosi milostinju. Sretni pako igrač dijeli darove i lijepe riječi, pa se na taj način 
oslobadja pratilaca. Tako su Dantea sve duše saletjele molbama, a on ih se riješio 
obećanjima. Spominje šestoricu izmedju njih: 

1. Učenjaka pravnika Aretinca M. Benincasu. Guido da Romena, sudac 
u Sieni, morao je otputovati, a na njegovo mjesto dodje privremeno Benincasa, 
koji je ujedno bio i namjesnik načelnikov. Pod konac XIII. stoljeća ratovali su 
Sienci uspješno s razbojničkim vitezovima u okolici. Medju svima bijaše najopasniji 
Ghino di Tacco Monaceschi de? Pecorai. Benincasa dao mu je oca i brata uhvatiti 
pa smaknuti. Iz računa iz godine 1285., pohranjena u sienskom arkivu, može se 
vidjeti, da je plaćeno dvadeset i sedam soldi onima, koji su staroga Tacca uhvatili, 
a četrdeset soldi onima, koji su ga smaknuli. Taccov sin Ghino osveti oca i brata. 
. Benincasa postade naime vikarom pape Bonifacija XIII. te je u Rimu sudio u papino 
ime. Ghino jednom ode u Rim s četiri stotine svojih konjanika, udje s momcima 
svojim u sudnicu, rastjera ljude, odrubi sucu glavu, te ju ponese na sulici natak- 
nutu. Papa je oprostio svomu političkomu pristaši, a protivniku Ghibellina umorstvo 
svoga suca, što više, podijelio mu na preporuku opata iz Clugnyza (Bocaccio X. 2.) 
komendu vitezova Sv. Ivana i veliki priorat. Toga istoga Ghina ubi kasnije četa 
oružanih protivnika, kad se neoružan šetao. 

2. Guccio de Tarlatti, drugi je Aretinac, koji tu nagovori Dantea. Bje- 
Sajući ili progoneći neprijatelja utopio se u Arnu. Stari se komentatori ne slažu 
glede njega. L' Ottimo i Danteov sin vele, da se to dogodilo za bitke kod Cam- 
paldina. | 

3. Federigo Novello bijaše sin grofa Guida Novella de! conti Guidi 
iz Casentina, koga ubi Fumaiolo de' Bostoli iz Arezza. »Bio je dobar čovjek, zato 
&a spominje Dante.« | 

4, Federigo iz Pise, kojega ubi inače blagi Messer Marzuccho, jer mu 
je Federigo ubio sina Vanna Seornigiana. Stari Marzuccho bijaše jak čovjek te 
utuče ubojicu svoga sina u velikoj srdžbi. Tako pripovijedaju najstariji komen- 
tatori, a to se pripovijedanje bolje slaže s Danteovim riječima, nego sve kasnije 
lijepe pripovijesti o Marzucchovoj samozataji. 

5. O grofu Orsu nema pouzdanih vijesti. Jedni vele, da je bio iz obitelji 
grofova od Anguilare, drugi, da je bio iz obitelji degli Alberti, treći vele, da je bio 
sin grofa od Acerbaje. Ni o njegovoj sudbini ne zna se ništa pobliže. 

6. Pier dalla Broccia (de la Brosse) bijaše franceski kavalir, vrhovni 
komornik franceskoga kralja Filipa III. Smionoga. Optužen s preljuba s kraljicom 
Marijom Brabantskom, odsudjen bi te obješen. Njegova duša kaže, da je optužba 
bila kriva i da će kraljica, ako se rad krive optužbe ne pokaje, doći u pakao. 

Na molbe i pritužbe ovih duša nadovezuje pjesnik raspravljanje pitanja, da 
li molitva može uopće išta promijeniti sudbinu pokojnika. 

Virgilov stih »desine fata delim flecti sperare precando« pobudio je u Dantea 
sumnju, da li se Božja volja može molitvama mijenjati. Virgil kaže, da se ta izreka 
tiče samo pakla. Božja pravda ne može trpjeti, da ijedan grijeh ostane nekažnjen, 
no ne ostavlja nijednu pobožnu molitvu bez nagrade. Vremenite kazne grješnika 
dakle mogu se prikratiti molitvama. Bilo bi nepravedno, da jedan radi drugoga 
mora trpjeti, no dobrota Božja dopušta, da jedan drugomu pomogne. »Vršak 
pravde« ne sagiba se, ako usliša molitve pravednika, koji su u stanju milosti. 
Radi se samo o skraćenju vremena, a ne o načelu. U vrijeme kad je Virgil onu 
izreku pisao, nije još nijedna molitva Bogu dopirala; to je istom postalo moguće 
nakon smrti Isusove na križu. Uostalom Virgil osjeća, da je njegov tumač nesa- 
vršen te upućuje Dantea na Beatricu, koja će ga bolje poučiti. 

Pred večer susretnu dušu glasovitoga Sordella iz Mantove. Stari izvori pripo- 
vijedaju, da je Sordello bio trubadur, a govorilo se o njemu, da ga je Ezzelino upo: 
trebio za nečasnu zadaću. Glasoviti taj tiran i carev pristaša htio se je riješiti zeta 
malo izakako mu je dao svoju sestru iz političkih razloga. Sordello je imao zavesti 
Ezzelinovu sestru Cunizzu, da muža ostavi, a s njim da utekne. Kad je tiran svoju 
svrhu postigao, nije dopustio, da Sordello Cunizzi zalazi, ali je taj noću dolazio 
mladoj ženi, u koju se zaljubio bio. Kako je u kneževskom dvorištu prema tadaš- 
njem običaju bilo veliko blato i smetište, to se je trubadur Sordello dao svaku noć 
po nekom slugi prenijeti preko te gadne mlake. Ezzelino je to doznao, pa se pre- 
svukao u slugino odijelo i dočekao Sordella, kad se je vraćao od svoje drage. Ezze- 
lino ga prenese, ali mu se onda otkri i reče upropašćenomu trubaduru: »sufficit; 
de caetero abstineas accedere ad opus tam sordidum per locum tam sordi- 
dum.« (Dosta je; uostalom kani se pristupati prljavu poslu po tako prljavu mjestu). 
Noviji pisci dobro kažu, da se toj nevjerojatnoj pripovijesti pozna, e je od tadaš- 
njih provencalskih pripovjedača izmišljena iz inata, a da je motiv pripovijesti ime 
Sordello (Sordidus). Najstariji komentator naročito pripominje, da je čuo pripovie 
jedati ovu »jocoznu« zgodu, no da ne jamči za istinitost njenu. 

Ta se pripovijest svršava tim, da je Sordello odmah odjašio iz Ezzelinove 
blizine te da nije stao, dok nije prispio u Provencu. 

U najnovije vrijeme znademo nešto više o Sordellu. Ono, što se prije o njemu 
pripovijedalo, ne bi opravdalo veliko poštivanje, kojim Dante uvodi toga trubadura 

u svoj ep. On tu stoji osamljen kao lav; on je personifikacija domoljublja; on je 
vodja u dolinu, gdje su sakupljeni najotmjeniji vladari i velikaši, a čini se, da i 
on medju njih spada. 

Sordello je bio plemić vrlo otmjena podrijetla, lijep, genijalan, no siromašan. 
Da je u mladim godinama počinio isto onoliko mladenačkih ludorija, koliko i drugi 
trubaduri i plemići, o tom nema sumnje, ali je postao ozbiljnim i vrlo uvaženim 
mužem. Stekao je ugleda, slave i imetka već na dvoru Raimonda Berlinghiera IV. 
Poslije predje u službu Karla Anžuvinca, koji ga odlikuje. On spada medju veliku 
gospodu, koja su kralju najbliža. U borbi Karla protiv Hohenstaufovske kuće ponio 
se Sordello baš junački. Dospio je pače u sužanjstvo te je bio zatvoren u Novari. 
Karlo I. nije se najljepše ponio prema provencalskom plemstvu, koje mu je po- 
moglo osvojiti jedno kraljevstvo. Clement IV. prigovara mu u pismu, da su ti ple» 
mići spali na prosjački štap. Nato je Sordello dobio nekoliko kastela i upravo kne- 
ževska feudalna imanja. I pjesme Sordellove iz kasnijega doba znamenite su te ih 
je Dante uvažavao. 

Namiče mi se poredba. Firentinski ghibelinski junak i patriota Farinata (Pakao 
X.) stoji sam uspravno i ponosito, kao da prezire sav pakao; isto tako guelfski man- 
tovanski otadžbenik stoji sam kao lav. Ne mislim, da se varam, ako u ponosu obaju 
gledam namjerice istaknuti narodni, otadžbenički ponos, bez obzira na stranačko 
stanovište. Dante iz ljubavi za rodjenu grudu izvodi uzvišeniju ljubav za čitavu 
domovinu, što ga potiče na glasovitu apostrofu Italiji. Jadikuje nad anarkijom u 
Italiji. Poredjuje ju s konjem bez konjanika, kojemu je Justinijan uzalud načinio 
uzde dobrih zakona. Prekorava pape, što hoće da sami objaše konja, dok oni, koji 
bi dužni bili da to čine, puštaju, da podivlja ždrijebe. Imenice se tuži i ovdje na 
Rudolfa Habsburškoga, što nije htio da zagospoduje Italijom. Njegovu sinu Albertu 
naviješta za to groznu kaznu. Kad je Dante pisao ove stihove, već bijaše Alberta 
(god. 1308.) ubio njegov nećak Ivan Parricida. Budući da je mistično putovanje 
Danteovo stavljeno u god. 1300., pjesnik je svoju kletvu izrekao na temelju već 
dovršena čina kao nešto, što će se tek dogoditi. 


Dante zaklinje Alberta Habsburgovca, neka dodje, jer plemstvo, koje bi uz 
njega pristajalo, propada. Spominju se Montecchi i Cappelletti. Komentatori nisu 
složni u tome, da li su to veronski plemići. Neki misle, da su obje obitelji iz Ve- 
rone, drugi, da je jedna iz Cremone. Gledom na Philippesche složni su, da su Orvi- 
jetanci. Spominje se Santafior. Tu opet nije sigurno, da li Dante misli na veliku 
nesigurnost u okolici Santafior ili hoće da upozori na to, kako Santafiorski kne- 
zovi stradavaju od Sienaca. Dante poredjuje Rim bez cara udovici, a šiba stranačke 
strasti, koje ne mjere valjanost čovjeka po njegovoj čestitosti, nego po tomu, kojoj 
stranci tko pripada. | 

Za tumač posljednjih gorko ironičnih riječi, upravljenih na Firenzu, valja 
pročitati drugu knjigu firentinske povijesti od Machiavella, gdje je plastično pri- 
kazano, kako su sad Guelfi Ghibelline, sad ovi prve iz grada tjerali, kako su se 

pučani borili protiv gospode, kako su mijenjali ustav (1250. 1266. 1268. 1280. 1282. 
godine). Machiavelli piše, kako je velika politika papinske i carske vlasti utjecala 
na Firenzu i kako su se i okolišni gradovi i velikaši miješali u unutarnje gra- 
djanske borbe. 


Pjevanje šesto. 


(1—24. Utakmica duši. 25.—57. Uspješnost molitve. 58——75. ordello. 76.—126. Prijekor Italiji. 127.—151. | 
Nadapaj na Firenzu). 


1.—24. Kad se igrači ostave kockanja, ostaje onaj, koji izgubi, žalostan, po- 
novo bacajući (kocke) te se bolan uči (bolje bacati); s drugim (s dobitnikom) ide 
cijelo društvo: taj ide pred njim, taj ga hvata odotrag, taj ga sa strane podsjeća 
na sebe. On se pako ne zaustavlja, sluša i ovoga i onoga; komu ruku stisne, taj mu 
više ne dodijava; i tako se brani tiske (pratilaca). Tako je i meni bilo u toj brojnoj 
hrpi (duša), okrećući lice prema njima sad amo, sad tamo, oslobodio sam se ih obe- 
ćanjima. Tu bijaše Aretinac (Benincasa), kojega smrt snadje od gorde ruke Ghina 
di Tacco; i drugi (Aretinac), što se utopi bježeći pred potjerom. Tu pruženim ru- 
kama moljaše Federigo Novello (dei conti Guidi, ubijen kod Bibbijene), i onaj iz 
Pise, radi kojega se dobri Marzzuco pokaza jak. Vidjeh grofa Orsa te onu dušu, 
rastavljenu od tijela joj, kako reče, radi himbe i jala, a ne radi počinjena grijeha; 
Piera dalla Broccia, kažem. A gospa iz Brabanta (koja ga krivo optužila), neka se 
pobrine, dok je još ondje (na svijetu), da kasnije ne dodje u još gore stado. 

25.—57. Kad sam se oslobodio bio svih onih sjena, koje su molile, da za njih 
drugi mole, e bi se što prije posvetile, počeh: »Čini se, o Svijetlo moje, da ti na 
nekomu mjestu (tvoje knjige) naročito tvrdiš, da molitva ne može promijeniti 
odluke nebesa, a ovi ljudi baš to mole. Zar bi dakle bila pusta njihova nada? Ili 
nisam dobro razumio tvoju izreku?« A on meni: »Moje pisanje jasno je, a nada 
ovih ne vara, kad se stvar shvaća zdravim razumom. Jer se visoki (Božji) sud ne 
snizuje zato, što vatra ljubavi ispuni za čas ono, čemu treba (dulje) da udovolji onaj, 
koji ovdje boravi; a tamo, gdje sam to ustvrdio, nije se molitvom nadoknadjivalo 
ono, što fali, jer ondje je molitva [rastavljena bila od Boga (t. j. onaj, koji moli)]. 
No ne zaustavljaj se kod tako dubokih sumnja, dok ti ne kaže ona, koja će ti svi= 
jetliti izmedju istine i razuma. Ne znam, da li razumiješ; mislim Beatriču. Vidjet ćeš 
ju gore na vrhu ovoga brda, veselu i blaženu.« A ja (čuvši ime Beatriče): »Dobri 
Vodjo, hajdemo brže, jer se više ne umaram kao prije, i gle, brijeg već baca sjenu.« 

»Mi ćemo ići napred, dok je dana«, odgovori, »doklegod budemo mogli; no 
stvar sasvim drugačije izgleda nego što ti sudiš (put je dalji negoli misliš). Prije 
no dospiješ gore, vidjet ćeš još jedanput vratiti se ono (sunce), što se već sakriva 
iza brda tako, da se (više) ne lome o tebi njegovi traci. No vidi ondje dušu jednu, 

koja, stojeći sama samcata, prema nama gleda; ta će nam pokazati najpreči put.« 
Dodjosmo do nje. O lombardska dušo, kako li si stajala ponosna i gorda, kako si 
kretala oči dostojanstveno i sporo! Ona nam ne reče ništa; nego nas pusti proći, glez 
dajući samo kao lav, kad počiva. Ipak joj se Virgil približi moleći ju, neka nam po- 
kaže najbolji put uz brdo, ali ona ne odgovori na njegovo pitanje, nego nas upita 
za zavičaj i življenje a blagi Vodja poče: »Mantova...« A sjena, (prije) sva u se 
okrenuta (zaokupljena sama sobom), diže se prema njemu sa mjesta, gdje je prije 
stajala, govoreći: »O Mantovanče, ja sam Sordello, tvoj zemljak.« I jedan drugoga 
zagrli. 

Avaj, robinjo Italijo, domovino jada, ladjo bez kormilara u velikoj oluji, ti 
nisi gospodja pokrajina, nego kuća sramote! Ta se duša plemenita žuri, da pozdravi 
radosno mještanina svoga na sami slatki glas iz domaje svoje; a sada (nigdje) nisu 
bez rata oni, koji u tebi živu, te jedan drugoga kolju i oni, koje opasuje jedan zid 
i jedan jarak. Pretražuj, bijedna, svuda duž obala svojih mora, a onda sebi pogle- 
daj u krilo, da 1 i jedan tvoj uživa mira. Što hasni, da ti je popravio uzde Justi- 
nijan, kad je tvoje sedlo prazno? Bez tih (uzda dobrih zakona) sramota bi tvoja 
bila manja. Avaj, čeljadi, što bi morala pobožno živjeti, a pustiti Cezara da u 
sedlu sjedi ako razumiješ pravo, što ti Bog zapovijeda, gledaj, kako je ta zvijer 
pobijesnila, jer ju ne ravna (Cezar) mamuzama, otkako si se ti mašila katarme. 
O Alberte, Nijemče, koji ju napusti, te je (sad) neukroćena i podivljala, a trebao 
si ju objašiti. Pravedna osuda neka sa zvijezdi padne na tvoju krv, a neka bude 
nečuvena i očita, tako da bi se nasljednik tvoj s nje pobojao, jer ste, ti i tvoj otac, 
obuzeti požudom za dobiti tamo preko (u Njemačkoj), trpjeli, da se pustoši bašča 
carstva (Italija). Dodji, nemarni čovječe, pa gledaj Montecche i Cappellette, Mo- 
nalde i Filipesche — rastužene već one (s pretrpljene štete), u strahu, ove (da će 
im se isto dogoditi). Dodji, okrutniče, dodji pa vidi potlačenost plemića svojih i 
popravi njihove štete, pa ćeš vidjeti, kako je Santafior sigurna. Dodji vidjeti tvoju 
Romu, kako plače, udovica i sama, i doziva te dan i noć: Moj Cezare, zašto 
mine pridješ? Dodji vidjeti, koliko se narod (medju sobom) 
ljubi; pane gane lite smilovanje prema nama, dodji, da se sti- 
diš (zloga) glasa svoga. — Pa ako mi je prosto (pitati), o višnji Kriste, koji 
si za nas na zemlji propet bio, zar su pravedne oči tvoje sad okrenute drugamo? 
Ii je (sve to) priprava, koju u ponoru tvoje providnosti spremaš za neko dobro, 
što je od našega shvaćanja sasvim odsječeno? Jer je sva Italija puna tirana, a 
Marcellom postaje svaki seljak, koji stane da strančari. Firenzo moja! Možeš biti 
zadovoljna, tebe se ne tiče, što sam evo zastranio (od predmeta), hvala puku tvome, 
koji tako mudro postupa. Mnogi nose u srcu pravednost, no tek sporo izbija, da 
nepromišljeno ne odapne s luka; no tvoj puk nosi pravdu na vršku jezika. Mnogi 
odbijaju javne službe, no tvoj puk brže bolje odgovara i nepitan viče: Ja uzimam 
na sebe! Pa raduj se, ta imaš baš i zašto, ti bogata, ti mirna, ti uvidjavna! Da li 
pravo zborim, neka djela kažu. U Ateni _i Lakedemonu, koji su stvorili stare za- 

kone, a imadjahu tako vrsnu upravu, jedva je život sredjen u poredbi s tobom, 
koja sebi tako mudre zakone praviš, da ne siže do sredine studenoga, što si u listo- 
padu sprela. Koliko si puta, otkako pamtiš, promijenila zakon, novac, službe i obi- 
čaje; koliko si puta promijenila svoja uda (oblasti)! Promisliš li dobro, progledaš 
li jasno, vidjet ćeš, da si nalik bolesnici onoj, koja ne zna mira naći na svom perju, 
nego lijeka traži boli svojoj u tom, da se valja. 

> Uvod u sedmo pjevanje. 


Sadržaj. Kad Sordello čuje, da je onaj, s kim govori. Virgil, nanovo se i još više uzraduje te mu 

iskazuje počast. Prati pjesnike. No kako se noću ne može ni za dlaku naprijed, odvede ih do ponikve 

pune cvijeća, gdje počivaju glasoviti vladari, koji su, zaokupljeni svjetskim brigama, pop pokoru 
na posljednji čas. Najveći protivnici tu su pomireni. 


Alegorija. Samo u suncu Božje milosti može se napredovati k spasu. Bez nje je noć. Cvijeće 
na livadi u dolini znači prolaznu diku velike gospode na svijetu. 


Razjašnjenja. Ovo je pjevanje nastavak šestoga. Vrgil Sordellu opisuje svoje 
življenje u Limbu uz nedužnu nekrštenu djecu. Do Isusova uskrsnuća boravili su 
tamo i pravedni Jevreji. Njih je Isus odveo u Raj izakako je razbio paklena vrata. 
Pogani, makar inače bili uzori svih kreposti, izuzevši kršćanske, ostadoše ipak u 
Limbu, jer nisu poznavali pravoga Boga. Po Danteovu shvaćanju nijedna duša ne 
predje neposredno u Raj, nego sve prodju kroz Čistilište, jer i najpravedniji sedam» 
deset i sedam puta na dan pogriješi. Jedne pra brzo, druge | se moraju čistiti 
često mnogo stoljeća. | 

Virgil odgovara Sordellu na pitanje, kako je ovamo došao, pa ga pita za put. 
Sordello ga može pratiti, kojim god putem u pridvorju Čistilišta, no u _. Čisti» 
lište vodi samo jedna kapija. 


Sordello uvede Virgila i Dantea u dolinu, gdje su vladari, ministri Božje 
vlasti. Oni su sred vanjskoga sjaja cvjetne doline, kako to dolikuje njihovu dosto»z 
janstvu, no moraju tu čamiti, jer se na svijetu nisu pobrinuli za svoje moralno 
usavršenje. Duše pjevaju crkvenu pjesmu: »Zdravo, kraljice, majko milosrdja, 
živote, slasti, ufanje naše, zdravo!« Medju vladarima spominje Rudolfa Habsbur- 
govća (1273. do 1291.). Car je duboko zamišljen te se jače kaje nego drugi, zato 
jedini on s drugima ne pjeva. Kraj njega je Otokar, češki kralj, kojega je Rudolf 
potukao (1278.). Otokar je u boju pao, no tu je pomiren sa svojim protivnikom. 
Uzgredice spominje Dante Većeslava, Otokarova sina, o komu veoma: mamo 
sudi — isto kao poslije i u Raju. Taj sud nije opravdan. 


Dante spominje zatim Filipa III. Smionoga, franceskoga kralja, sina i nasljed- 
nika Ljudevita IX. Svetoga. Dante ga naziva »Nasetto« (»Nosić«), jer je bio ma- 
lena, frnjasta nosa. Lubin iz toga izvodi, da ga je Dante htio da označi čovjekom 
male pameti. Njegov historijski pridjevak »Smioni« to ne isključuje, a nesretna vojna 
njegova protiv Petra Aragonskoga mogla bi doista biti uzrokom, da ga je Dante 
držao nesposobnim čovjekom. Ipak nije vjerovatno, da bi to htio izreći nazivajući 
ga Nosićem. Na ovome su mjestu i drugi vladari obilježeni po tjelesnim svojstvima. 
Karlo I. Anžuvinski, brat Ljudevita IX. Svetoga, »muževna je nosa«; Petar Ara- 
gonski je koštunjav, krupan: »membruto«. Izakako je Karlo 1. Anžuvinac, pozvan 
papom Clementom IV., oteo Hohenstaufovcima sicilsko kraljevstvo, pobunilo se 
pučanstvo sicilskoga otoka te je na uskrsni ponedjeljak 1282. god., kad je na ve- 

černju zvonilo, poubijalo sve Franceze, koji su bili na otoku. Samo su se dva viteza 
spasla. Na čelo buntovnika bio se stavio Petar _ Aragonski, (oženjen Constanzom, 
unukom Fridrika IL), te je sretno vojevao protiv Karla. Ovaj ga pozva na dvoboj, 
ali se Petar ne odazva tome pozivu. Papa ga zato izopći te kraljevstvo njegovo, 
Aragoniju, podijeli sinu Filipa III, Karlu de Valois. Karlo podje s vojskom u Ara- 
goniju, no tu zlo prodje. Hrabri Petrov admiral Roger di Loria razori francesko 
brodovlje, a mnogo vojske i cvijet franceskoga plemstva pogibe od bolesti, koja je 
u taboru harala. Zato kaže Dante, da je rastrgan liljan franceskoga grba. Kralj bo- 
lestan uteče i umre na franceskom tlu. 

Kraj Filipa III. sjedi uzdišući Henrik Debeli, kralj Navare. Filip III. otac je 
franceskoga kralja Filipa IV. Lijepoga (1275.—1314.), a Henrik Debeli mu je tast. 
Dante Filipa IV. punim pravom zove »Zlo Franceske«. Bio je samovoljan vladar i 
tlačitelj svoga naroda. Dokazom je velike objektivnosti Danteove, što nepovolino 
sudi o tomu kralju, prem je papu Bonifacija VIII., Danteova protivnika, ponizio te 
skrivio, da je papa, oslobodjen iz kratkoga sužanjstva, od jada umro. Dante kaže 
istinito, da je Filip IV. Lijepi živio nemoralno, zato i uzdišu njegov otac i tast. 

Kraj svoga protivnika Karla I. Anžuvinca stoji Petar, kralj Aragonije. I ta 
su se dva protivnika u Čistilištu pomirila. Petar je doduše još dok je živio pomir- 
ljivo i viteški sudio o svome protivniku. Kad je naime Karlo I. preminuo, reče Petar: 
»Najbolji je vitez ovoga svijeta umro.« | 

Tako su i drugi Karlovi savremenici pravedno isticali njegove lične viteške i 
kraljevske kreposti, pa se čini, da su ga prema općemu raspoloženju onoga vremena 
ispričavali, što je oteo sicilsko kraljevstvo te onako okrutno postupao s Manfredom 
i Konradinom. I sam Karlo izvinjavao se na samrtnoj postelji, da je sve činio više u 
interesu svete Crkve, negoli u vlastitu korist. Dante pače Manfreda zapostavlja 
Karlu I. stavljajući ga na podnožnje brijega Čistilišta, gdje sam ispovijeda svoje 
strašne grijehe, dok se Konradinov krvnik spokojno zadržava u divnoj ponikvi, te 
će prije spasen biti negoli Manfred. Tu opet izbija Danteovo guelfsko osjećanje, 
što ga ni onda nije napustio, kad je ghibellinsku politiku zagovarao. 

Kraj Petra Aragonskoga stoji njegov sin Alionso, čestit mladić, koji je po- 
mogao svome ocu braniti kraljevstvo, te je godine 1285. oca naslijedio, no već je 
po svoj prilici god. 1291. umro u dvadeset i šestoj godini dobi svoje. Dante veli, da 
su tu iznimno dobra svojstva očeva prešla na sina, kao što se tekućina prelijeva iz 
posude u posudu. 

O drugim sinovima Petra Aragonskoga Dante ne sudi tako povoljno. Stariji 
od njih, Jakov, bio je uistinu dobar vladar; a i glede Fridrika sudi pjesnik preoštro. 

O sinu Karla I. Anžuvinca Dante veli takodjer, da nije dorastao svome ocu. 
Taj sud o Karlu II. potvrdjuje uostalom i povijest. Poradi njegovih grijeha tuži se 
Apulija, koju baštini od oca, i Provenca, što ju po materi naslijedi. 

Isto kako Dante sravnjuje vladare, tako poredjuje i kraljice iz Aragonske i 
Anžuvinske kuće. S jedne je strane Constanza, Manfredova kći, s druge Beatriče i 

Margherita. Ove dvije posljednje bijahu jedna za drugom žene Karla I. Anžuvinca. 
Koliko je Karlo I. bolji od svoga sina, toliko je Constanza bolja od obiju Karlo: 
vih žena. Tako D' Ancona dobro i jasno tumači ovo nejasno mjesto. 

Nadalje spominje Dante kralja engleskoga Henrika III. (1216.—1272.). Da nije 
po svomu kraljevskom dostojanstvu na ovom odličnijem mjestu, sjedio bi kraj 
Belacque medju lijenima. Bio je inače štedljiva dobričina, koji nije znao svladati 
jake svoje plemiće. Njegov je sin Eduard I. (1272.—1307.) bio bolji od njega. Nad: 
vladao je Wales i Škotsku. Za njegove vladavine prvi put je izrečeno načelo, da se 
porezi ne smiju raspisivati bez privole parlamenta. 

Konačno Dante govori još o Guglieimu VII. zvanom Spadalunga, markgrofu 
Monferratskomu, koji se god. 1281. stavio na čelo velikoga, jakoga saveza ghibele 
linskih gradova. Njegovi se ratovi svršavaju ipak nesretno. Kod jedne navale na 
Alessandriju pade u ruke neprijateljima. Oni ga zatvoriše u željeznu gajbu, koju 
objesiše na jedan od visokih obranbenih tornjeva. Nesretni je markez odanle morao 
gledati, kako stradaju Monferračani i Canavežani, koji plakahu s nesreće njegove. 

Kao što je Dante u Limbu prikazao svijet starogrčkih i rimskih junaka i uče- 
njaka: tako u Čistilištu predočuje najvažnija politička lica onoga doba. 


Pjevanje sedmo. 


(1—36. Sordello i Virgil. 37.—63. Zakon, koji vlada u čistilištu gledom na uspinjanje. 64.—90. Cvjetna 
dolina kraljeva. 91.—96. Car Rudolfo. 97.—102. Kraljevi: Otokar, 103.—i11. Filip III, Henrik I., 112.—129. 
Petar III., Karlo 1. Anžuvinac, 130.—132. Henrik III. i markgrof monferratski Vilim VIL). 


1-—36. Izakako su ponovili, tri, četiri puta časno i radosno pozdravljanje, 
stupi Sordelio natrag i reče: »Vi, tko ster« — »Prije no su stale dolaziti k ovomu 
brijegu duše, dostojne da uzadju k Bogu, dao je Oktavijan pokopati moje kosti. 
Ja sam Virgil. I nisam izgubio nebo ni s jedne druge krivnje, nego samo zato, što 
nisam imao (pravu) vjeru.« Tako odgovori tada moj Vodja. Kao što je onaj, koji 
pred sobom ugleda neočekivanu stvar s koje se čudi tako, da ne zna, bi li vjero- 
vao, ne bi li, govoreći: Jest ona — nije; tako izgledaše taj (Sordello), a onda obori 
vjedje te pridje ponizno k njemu i ogrli ga, gdje se niži (višemu) privija. »O diko 
Latina«, reče, »po kojemu naš jezik pokaza, što može, o vječni uresu mjesta, iz 
kojega bijah. Kakova li te (moja) zasluga, kakova li milost pokazuje meni? Ako 
sam dostojan da slušam tvoje riječi, reci mi, dolaziš li iz Pakla? Iz koje li klisure?« 
— »Kroz sve sam krugove bolnoga carstva došao amo«, odgovori on njemu, »po- 
krenu me nebeska snaga, i s njenom sam pomoći došao. Ne radi onoga, što sam 
učinio, nego radi onoga, što nisam učinio, izgubio sam (blagodat), da vidim uzvišeno 
Sunce, za kojim ti čezneš, a koje sam ja prekasno upoznao. Ima dolje mjesto ža- 
losno ne radi muka, nego radi samih tmina, gdje se jadikovanje ne glasi jaukom, 
nego je samo uzdisanje. Tamo ja bivam s mališima nedužnim, što ih zub smrti 

ugrize prije no su se oslobodili (istočnoga) ljudskoga grijeha (krštenjem). Tamo 
ja bivam s onima, koji se nisu odijevali u tri svete (evandjeoske) kreposti, ali 
su bez grijeha sve ostale (kreposti) poznavali i slijedili. 


37.—63. No ako znaš i možeš, daj nas ti malo uputi, kako bi najbrže mogli 
dospjeti onamo, gdje pravo Čistilište počinje.« — Odgovori: »Nije (nam) odredjeno 
stalno mjesto. Dopušteno mi je ići gore i naokolo; dokle mogu ići, pridružit ću ti 
se za vodju. Nu gledaj, kako dan već nestaje, a po noći ne može se gore; zato je 
dobro pobrinuti se za lijep konak. Tu zdesna ima duša odijeljenih: ako ti je pravo, 
odvest ću te k njima, a ne će ti nemilo biti, da ih upoznaš.« — »Kako to?« bijaše 
odgovor (Virgilov). »Tko bi se noću htio uspinjati, bi li ga tko drugi prečio? Ili 
možda (zato), jer ne bi mogao?« A dobri Sordello prstom potegne po zemlji veleći: 
»Gledaj, niti preko ovoga poteza ne bi prešao, kad sunce zadje: ne zato, što bi (te) 
išta drugo smetalo, da podješ dalje gore, osim noćne tmine; ona nemoću sputa volju. 
Mogao bi se s njome (s noću) vratiti natrag dolje i lutajući obilaziti naokolo 
obalom, dok obzorje sakriva dan.« Nato moj Gospodar kao zadivljen reče: »Vodi 
nas dakle onamo, gdje si rekao, da se može ugodno konačiti.« 


64.—90. Jedva što smo se malo udaljili odanle, kad opazim, da je brijeg udu- 
bljen, kao kod nas ovdje (na zemlji) što su ponikve udubljene. »Onamo ćemo poći«, 
reče ona sjena, »gdje je brijeg, pa ćemo tamo dočekati novi dan. Kosi put, ni strm 
ni ravan, vodio nas k obronku kotline, onamo, gdje već napola prelazi u ravan. 
Zlato, fino srebro, skerlet i bjelilo, indijsko sjajno, ulašteno drvo, svježi smaragd, 
u času kad se kida, sve ove boje nadmašila bi ljepota boje cvijeća i trave u ovoj 
dolini, kao što je svladano manje većim. No priroda ovdje nije bila samo išarala 
(ovo mjesto), nego je slagala od tisuću mirisa nešto neznano, neodredjeno. Tu 
ugledah sjediti na zeleni i na cvijeću sjene, gdje pjevahu Salve Regina, a 
koje se radi (obronka) doline izvana nisu vidjele. Mantovan, koji nas je onamo 
skrenuo, poče: »Prije no podje na počinak ovo malo sunca, nemojte željeti, da 
vas vodim medju one (duše). S ove uzvisice bolje ćete razabrati kretnje i lica svih 
onih, nego da ste tamo u dolini medju njih primljeni. : 


91.—96. Onaj, koji sjedi tamo, iznad svih, a gleda kao da je zanemario ono, 
što je učiniti morao te ne miče ustima, da s drugima pjeva, car je Rudolfo bio, koji 
je mogao izliječiti rane, što su ubile Italiju tako, da će ju drugi kasno izliječiti. 


97.—102. Drugi, koji ga pogledom tješi, vladao je zemljom, gdje se radja 
(izvire) voda, koju Vltava u Labu, a Laba u more nosi. Otokar mu bijaše ime, a 
bio je bolji već u pelenama od svoga sina Većeslava (već) bradata, koji gaji blud 
i lijenost. 

103—11i1. A onaj Nosić (Filip III., kralj franceski), koji, čini se, kao da se 
udubao u vijećanje s onim tako blaga lica (Henrikom Debelim, navarskim kra- 
ljem) umrije bjegajući i runeći ljiljan. Pogledajte tamo, kako se bije u prsa. A 
drugoga vidite, gdje uzdišući polaže lice u svoj dlan kao u postelju; otac i tast 

VLADARI U PONIKVI CVIJEĆA 


PJEVANJE VIIJ. 


su nevolje Franceske (Filipa Lijepoga, kralja franceskoga): znadu oni za njegov 
sramotni, opaki život; odatle tuga, što ih bije. 

112.—129. Onaj, koji izgleda onako krupan (Petar III., kralj aragonski), pje- 
vajući u skladu s onim muževna nosa (Karlom I. Anžuvincem), opasan je bio pasom 
svih kreposti. Pa da je ostao poslije njega kraljem onaj mladić, koji iza njega sjedi 
(Petrov sin, Alfonzo III.), doista bi se prelila bila valjanost iz posude u posudu. Nu 
to se ne može reći o drugim baštinicima: Jakob i Fridrik imadu kraljevstvo, ali naj- 
bolji dio baštine (čestitost) nema ni jedan. Rijetko kad kroz ogranke nanovo pro: 
cvate ljudsko poštenje; a to hoće onaj, koji ga daje, jer hoće, da se zna, da se to 
traži od njega. I nosatoga se tiču moje riječi isto kao i (onoga) drugoga, Petra, koji 
s njima pjeva, jer zaradi njega žaluje već Apulija i Provenca. Toliko zaostaje biljka 
za svojim sjemenom, koliko se 'još (i sada) više hvali mužem (svojim) Constanza 
negoli Beatriče i Margherita. 

130.—132. Vidite, gdje sjedi tamo sam kralj priprosta života, Henrik (III) 
engleski: ovomu grane tjeraju bolje mladice. 

133.—136. Onaj koji tamo medju njima najniže sjedi na zemlji pa gleda gore, 
Markez je (Monferratski) Vilim (VII. Spadalunga), radi kojega i Aleksanderije te 
njezina rata morade proplakati Monferrato i Canavese.« | 

Uvod u osmo pjevanje. 


Sadržaj. Pred većer zapjevaju duše vladara u dolini himnu »Te lucis ante«, u kojoj se mole, da ih 
Bog očuva od napasti. Kad oni svrše pjesmu, sidju sa visine dva andjela s vatrenim mačevima, pa 
stanu svaki na jedan od ulaza u dolinu. Pjesnici sidju u dolinu. Dante prepozna Nina Visconti-a iz 
Pise, Razgovaraju se. Nino mu se preporuča. Zatim Dante promatra nebo. Ne vidi više četiri zvijezde 
što ih je ujutro vidio, Umjesto njih sjaju na nebu tri nove. Uto dolazi zmija. Andjeli je protjeraju. 
Zatim se Dante razgovara s Corradom Malaspinom, koji ga pita za novosti u Lunigiani. Dante hvali 
gostoprimstvo Corradove obitelji, a on mu proriče, da će to doskora i Dante sam iskusiti. 


Alegorija. Duše vladara mole se u himni Bogu, da ih čuva od napasti. Alegorični prizor, što 
slijedi, prikazuje sadržaj molitve. Oni su u životu izvrgnuti više no itko drugi napasti. Vrag je napa- 
stovao i Krista, nudjajući mu vlast nad svijetom. Napast vladare ni u pridvorju čČistilišta ne mine, bar 
u snu. Andjeli, što se ukažu, simboli su Božje pravde i milosti. Vatreni njihovi mačevi tupi su. To znači, 
da je Božja pravda puna ljubavi i samilosti. Zeleno odijelo andjela i njihova perja znači, da naše kre- 
posti svedj moraju biti svježe kao proljetno lišće. Zmija, kao nekoć u raju, tako i sada dolazi k nama 
sred radosti i uživanja ovoga svijeta. Tri zvijezde andjeoske su kreposti, koje. kad se čovjek usavrši, 
imadu nadopuniti, pače, nadoknaditi obične četiri ljudske kreposti. 


| Razjašnjenja. Označivanje doba dana u početku ovoga pjevanja glasovito je 
poradi svoje lirske ljepote. Andjeli dolaze iz krila, ili ako se čita mjesto grembo 
»gremio«, iz okoline Marije, jer se u prvoj himni »Te lucis ante« priziva Bo- 
gorodica u pomoć. ' 


Prem je već mračno, Dante sišavši u dolinu odmah prepozna Nina Viscontiza 
iz Pise, suca u Galluri na Sardiniji. Bio je to unuk i protivnik grofa Ugolina. Godine 
1288. prognan iz Pise ode u Luccu, pa se bori s Guelfima, medju kojima je i Dante 
bio, protiv svoga djeda i rodnoga grada. Dante se raduje, što ta duša nije u paklu; 
valjda tim hoće da kaže: »Zaslužio jesi pakao, no jošte si se u pravi čas pokajao i 
milost te Božja spasila.« Nino Visconti umro je 1296. Njegova udovica bila je Be- 
atrice d' Este, a preudala se 1300. za Galeozza u Milan. Visconti u Milanu imadu u 
&rbu zmiju, a Visconti, suci u Galluri, pijetla. Nino hoće da kaže: njegova će se 
udovica kajati, što se preudala, jer su milanski Visconti bili prognati (1302.) a vratili 
su se istom 1311. pomoću Henrika VII. Njezina kći, udata za gospodara Trevisa, 
Rikarda de Cammino, umrla je prije matere. Vjerovatno je, da je Dante ove sti- 
hove pisao u vrijeme, dok još njihova kći Giovanna nije udata bila i dok su mi- 
lanski Visconti bili u progonstvu. Corrado, kojega Sordello prizove, pita u Dantea 
vijesti iz Valdimagre. Ta dolina Magre Danteu je u lijepoj, no i žalosnoj uspomeni. 
Od svih krajeva Italije ovaj se najviše spominje u Božanstvenoj Komediji. Prošao 
som tom dolinom od Sarzane do ušća Magre. Na bregovima stoje još i danas ruše» 
vine veličanstvenih kastela obitelji Malaspina, a u dolini razvaline starorimskoga 
Luni-a, od kojega cio taj kraj još danas nosi ime Lunigiana. U Sarzani je boravio 
Danteov prijatelj Guido Cavalcanti, kad ga je Dante morao prognati iz Firenze. U 
Sarzanu se preselila biskupija, kad su se iz Luni-a radi malarije razbjegli svi sta- 
novnici na obližnje bregove i brežuljke, pa tamo oko Malaspinskih kastela uteme- 

ljili nove gradove. U Sarzani je krasan grobni spomenik jednoga od možnih knezova 
Malaspina; oklop mu je urešen trnjem iz obiteljskoga grba. U sarzanskom arkivu 
ima rukopis ulomka Božanstvene Komedije, koji je možda pisan vlastitom rukom 
Danteovom. Dante o knezovima Malaspina evo tobože god. 1300. proriče, kao da će 
ga prije no sunce sedamput zadje u zvjezdovlju ovna, t. j. god. 1307. gostoljubivo 
primiti, jer su ga te godine doista već primili bili. Ta je obitelj vjerno stajala uz 
cara, zato Dante kaže, da ide »pravim putem« te prezire »zle pute« Bonifacija VIIL 

Pripovijeda se, da je Danteova žena sa svojim bratom spasivši svoj miraz iz 
kontiskacije muževa imetka, pretražila jedan sanduk i da su tamo našli prvih sedam 
pjevanja Božanstvene Komedije. Vidjevši pjesnikov svak, da je to nešto osobito 
lijepo, poslali su rukopis Moroellu Malaspini, da ga preda svomu gostu i štićeniku. 
Ovaj to učini i zamoli ga neka djelo nastavi. Kažu, da zato osmo pjevanje Pakla 
započinje riječima: »Nastavljajući kažem«, a »visoki toranj«, o komu je odmah zatim 
riječ, da je uspomena na koji od tornjevi na kastelu Malaspine. Moglo bi se pače 
maštati, da je radi paralelizma baš opet u osmom pjevanju Čistilišta Dante pro 
slavio obitelj, kod koje je našao lijepo utočište. Takovo maštanje ne bi bilo u 
protimbi s kompozicionim načelima Danteova veledjela. 

Dante ni jednomu od svojih dobročinitelja, niti istomu gospodari Ravenne. 
gdje je posljednje utočište našao, ne zahvaljuje tako toplo i opširno, kao ovdje 
obitelji Malaspina, kojoj posljednji potomak jošte živi. 


Pjevanje osmo. 


(1.—18. Večernja molitva. 19.—42. Dva adjela čuvara. 43.—84. Nino Visconti. 85.—93. Evandjeoske kreposti. 
94.—108. Zmija. 199.—139.Corrado Malaspina. Proročanstvo). 


1.—18. Već bijaše sat, koji pokreće u brodari čežnju (k domaji), te im srce 
raznježi onoga dana, kad su milim prijateljima rekli »zbogom«; (sat) koji putnika 
novajliju s ljubavi (prema svojti) rastuži, kad izdaleka čuje zvonce što kao da opla- 
kuje umirući dan: kadno sam ja pomalo prestajao slušati (pjesmu što su je pje- 
vali kraljevi) te gledati jednu od duša, koja je ustala bila i rukom zahtijevala, da 
ju slušaju. Ona sklopi te podiže oba dlana upirući oči prema istoku, kao da Bogu 
kaže: »Ni za što drugo (no za tebe) ne marim« Te lucis ante, izusti tako po: 
božno i tako slatkim glasom, da sam bio van sebe (od milinja). Druge pako (duše) 
prihvatiše umiljato i pobožno za njom i pjevahu u zboru cijelu himnu, gledajući u 
(nebeske) uzvišene sfere. 

19.—42. Ovdje, čitatelju, pooštri oči dodao: da upoznaš istinu, ta koprena je 
sada sasvim nježna, sigurno je lako proniknuti kroz nju. Vidjeh poslije tu odličnu 
vojsku, kako šutke gleda gore, kao da plaho i ponizno nešto čeka; i ugledah dva 
andjela, gdje izlaze odozgo i silaze dolje, oboružani s dva plamena tupa mača otki- 

nutih šiljka. Odijelo im bijaše zeleno, kao mlado lišće baš raspupalo, a lepršalo je 
unatrag uzvitlano od vjetra zelenih im krila. Jedan se postavi nešto malo nad nas, a 
drugi sidje na rub (doline) na protivnoj strani tako, da čeljad osta u sredini. Dobro 
sam razabirao u njih plavokosu glavu, ali na licu im oko moje malaksalo, kao što 
se snaga (ćutil4) smete od preobilja. Sordello reče: »Obadva dolaze sa krila Marije 
da čuvaju ovu dolinu od zmije, koja će evo sad odmah doći.« Nato se ja, ne znajući 
kojim će putem doći, ogledah svuda naokolo te se sav oledjen privinuh tijesno uz 
pouzdana pleća (svoga Vodje). - 

43.—84. Tad Sordello (nastavi): »Sidjimo sada medju uzvišene sjene, pa ćemo 
se s njima porazgovoriti. Vrlo će im biti milo vidjeti vas.« Mislim, da sam tek za tri 
koraka sišao, i eto me već dolje i ugledam jednoga, koji promatraše samo mene, 
kao da me hoće prepoznati. Bijaše već doba, kad se zrak počinje mračiti, ali ne tako, 
da ne bi izmedju njegovih i mojih očiju ostalo dosta svijetla, da razaberem ono, što 
je daljina prije krila (naša lica). On pridje k meni, a ja podjem k njemu. — Suče 
Nino plemeniti, kako mi je drago bilo, kad vidjeh, da nisi medju prokletima (u 
paklu)! — Ne prešutjesmo ni jednoga prijatnoga pozdrava, a onda on upita: »Kako 
je dugo otkako si došao preko dalekih voda na podnožje (ovoga) brijega?« — »O«, 
rekoh mu, »jutros dodjoh kroz. mjesta žalosna, a u prvom sam (jošte) životu, sve 
ako idući ovako i stičem drugi.« Jedva što se moj odgovor čuo. Sordello i on uzma- 
koše natrag poput ljudi, što se iznenada smetu. Jedan (Sordello) se okrene k Virgilu, 
a drugi k nekomu, koji je tamo sjedio vičući: »Ustaj, Corrado, dodji pa vidi, što je 
Bog iz milosti ushtio (učiniti).« Onda će okrenut k meni: »Tako ti one osobite za- 
hvalnosti, što ju duguješ onomu, koji svoj prvi zašto krije tako, da ni jedan 
brod (plitko mjesto) ne vodi do njega, — kad budeš onkraj širokih talasa, kaži 
mojoj (kćeri) Giovanni, da za mene vapi onamo, gdje se nedužnima odazivaju. Ne 
vjerujem, da me njena mati još ljubi, otkako je promijenila bijele (udovičke) kor 
prene, koje će bijedna jošte morati da zaželi. Na njoj se može razabrati, koliko u 
žene vatra ljubavi traje, ako ju često iznova ne upali pogled ili milovanje. Ne će 
joj tako lijepo grobnicu resiti Guja, što Milance na bojište vodi, kako bi to učinio bio 
Pijetao Gallurski.« Tako reče, obilježen u licu pečatom one prave gorljivosti, koja 
se u srcu (pravednika) umjereno žari. 

85.—93. Oči se moje požudne dizale samo k nebu, samo onamo, gdje se zvi- 
jezde najpolaganije okreću, kao točak (što se okreće) tamo, gdje je najbliži osi. A 
moj (će) Vodja: »Sinko, što tamo gore gledaš(« A ja njemu: »Gledam one tri luči, 
od kojih sav ovaj stožer gori.« A on meni: »Četiri sjajne zvijezde, koje si jutros 
vidio, tamo nisko stoje, a ove su izašle onamo, gdje su one bile.« 

94—108. Dok je on govorio, Sordello ga povuče k sebi veleći: »Gle tamo na- 
šega protivnika (zmiju).« I pruži prst, neka bih pogledao onamo. Na onoj strani, 
gdje dolinica nema ograde, bijaše zmija, možda ona, koja Evi dade gorku hranu. 
Kroz travu i cvijeće dolazila zla traka (zmija) okrećući kad i kad glavu prema le- 
djima i ližući ih kao zvijere, što se gladi. Ja nisam vidio, pa zato i ne mogu reći, 

kako su nebeski jastrebovi (andjeli) poletjeli, no vidio sam ih letjeti jednoga i dru- 
goga. Čuvši zmija, kako zelena krila zrak sijeku, uteče. Andjeli pak odletješe 
natrag jednakim letom gore na svoje mjesto. | 

109.—139. Sjena, što se bijaše približila Sucu kad ju pozva, nije ni čas prestala 
gledati me za cijeloga toga napadaja (andjelA na zmiju). »Tako ti svijetlo, koje te 
gore vodi, našlo toliko voska u tvojoj volji, koliko treba, da ti svijetli do caklenasta 
vrha (kristalnoga neba)«, poče ona (sjena), »ako što nova i istinita znadeš iz Valdi- 
magre ili okoline, kaži meni, koji sam nekoć tamo velik bio. Corrado Malaspina me 
zvahu; nisam (onaj) stari, al od njega vučem lozu: moje sam ljubio ljubavlju, koja 
se ovdje čisti«« — »O,« rekoh mu »u vašim krajevima (u Lunigiani) nisam nikad 
bio; no gdje ima napučeno mjesto u cijeloj Evropi, gdje ne bi za njih (za Vaše roz 
djake) znali? Glas, koji vašu kuću časti, slavi gospodare i slavi kraj tako, da za njih 
zna i onaj, koji još nije tamo bio. I kunem vam se, tako ja išao gore, da vaše časno 
pleme nimalo ne gubi slave, (stečene) kesom (darežljivošću) i mačem (junaštvom). 
Priroda i navika tako ga odlikuje, da ono samo ide pravim putem te prezire zle 
putove, ma da opaki Poglavar (Bonifacije VIIL) svijet smućuje.« A on: »Sad idi, 
ne će sunce sedam puta leći na ležaj, što ga Jarac pokriva i zahvaća sa sve četiri noge, 
a ovo će tvoje dobro mnijenje usred glave tvoje biti prikovano većim čavlima, nez 
goli su tudje pripovijetke, ne sustavi li se tečaj Božje odluke.« 

Uvod u deveto pjevanje. 


Sadržaj. Ustanovljuje se vrijeme: kad je Dante zasvao. U snu mu se pričini, da je sišao s neba orao 
te ga odnio u sferu vatre, gdje su oboje gorjeli. Ta ga žestoka vrućina probudi. Nadje se pred vratima 
Čistilišta. Kad se vidi na nepoznatu mjestu, prestraši se, da je možda prekinuto njegovo putovanje. 
Virgil mu kaže, da je Lucija došla te ga je, dok je spavao, odnijela do pred vrata Čistilišta. Virgil je 
pošao za njima, dok su Sordello i drugi zaostali. Čuvši to Dante utješi se. Prije no će pripovijedati što 
slijedi, upozoruje čitaoca na veliku važnost onoga, o čemu će govoriti. Opisuje vrata i vratara. To je 
andjeo Božji s mačem u ruci. Noge drži na pragu od alem-kamena. K njemu se dolazi na tri stepenice. 
Najniža je bijela i ulaštena; druga je tmasto siva, popucana uzduž i popreko; treća je crvena kao krv. 
Dante moli andjela ponizno na koljenima, da mu vrata otvori. Andjeo mu vrškom sablje ureže u čelo 
sedam »Px«, onda ispod sivoga si odijela izvadi dva ključa: jedan zlatni, a drugi srebreni. Otključava prije 
bijelim, onda zlatnim ključem, Pusti pjesnike unutra i opomene ih, da se ne ogledaju, ma što čuli. Kad 
udju, zatutnje vrata, a čuje se Ambrozijanski Hvalospjev. 


Alegorija. Orao t. j. Lucija, koja Dantea nosi do pred vrata Čistilišta, rasvjetljujuća je milost 
Božja, bez koje nema spasa. Dante i Lucija zajedno gore u vatri ljubavi. U orla je zlatno perje, koje u 
vatri postaje finije: tako se i darovi Božje milosti u vatri ljubavi usavršuju, Do odluke, da se kaje, vodi 

čovjeka Božja milost (Lucija), no do ispovijedi i pokore vodi ljudski razum (Virgil). 
Pred kapijom, koja vodi u čistilište, sjedi andjeo (t. j. ispovjednik) s mačem u ruci, što je znak 
sudbene vlasti, Diamantni prag znači skupocjenu zaslugu Isusovu, na temelju koje ispovjednik može 
praštati grijehe. 

Do andjela vode tri stepenice. Prva stepenica od bijela mramora, ulaštena kao zrcalo, znamenuje 
ispitivanje savjesti; druga, tamna, od popucana kamena, jeste čin pokore; ireća se čini od porfira, 
crvena kao krv; to je zadovoljština, omogućena krvi Isusovom. 

Andjeo je upro noge u posljednju stepenicu: svećenik rukovodi ispovijed, koja je ovdje alegorijski 
prikazana. Oproštenje ispovjednikovo, na koga je prenesena vlast ključeva, završuje čin ispovijedi. Sre- 
breni je ključ u ruci ispovjednikovoj znanje, kojim razaznaje, iko li je dostojan oproštenja, iko nije. 
Zlatni ključ je vlast, kojom ispovjednik može grješnika odriješiti od grijeha, a ta se vlast osniva na 
Isusovoj zasluzi. Andjeo Danteu rtom svoga mača ureže na čelo sedam >»P« (Peccata = Grijesi) u znak 
sedam glavnih grijeha, od kojih se čisti duša u čistilištu. Kad je andjeo već otvorio vrata, još opomene 
Djesnike, da se ne obazru, što znači, da ne valja pasti opet u isti grijeh. Teško otvaranje vrata, zatim 
Ambrozijanska pjesma znači, da nakon mučne pokore slijedi milota oproštenja grijeha. 


Razjašnjenja. Prve tri tercine ovoga pjevanja kažu, koliko je sati. Prozaično 
bi se to moglo reći: kad je Dante zaspao, bio je 28. ožujka 1300. oko devete uveče prije 
izlaza mjesečeva, gdje se pokazalo na nebu zvjezdovlje Štipavca. Dante je tu oznaku 
uvio u veoma nejasne mitologijske alegorije, koje sebi pače i protuslove. Bit će naj» 
vjerojatnije, da se tu radi o svijetlu, što kao zora neka obasja nebo prije no će mjesec 
izaći. Evo priča, koja se tiče tih stihova: Laomedon, trojanski kralj, imao sina Ti- 
tona, koji osvoji dio Istoka. Boginja Istoka Aurora, zaljubila se u njega i on se oženi 
njome, izakako mu je od bogova izmolila neumrlost. Zaboravila je, da mu isprosi 
takodjer i vječnu mladost, poradi čega se on zove »stari_Titon«, pače i »prastari 
Titon«. Kraj svoje žene, Zore Sunčeve, imao je stari Titon inoču, Zoru Mjesečevu. 
Čelo inoče ove resi zvjezdovlje »hladne životinje« Štipavca. 

Dante prije no će opisati svoj san opet označuje vrijeme služeći se mitolo» 
gijom. Kralj Pandion imao dvije kćeri: Proknu i Filomelu. Prva se uda za tračkoga 

kralja Tereja. Taj podje jednom, da dovede sestru žene svoje Filomelu sebi u po- 
hode, no putem ju obeščasti pa joj izreza jezik, da ga ne uzmogne odati. Ona vezi- 
vom prikaza sestri sudbinu svoju, te njih dvije iz osvete ubiju Terejeva sina i dadu 
mu ga jesti. Terej pobijesni te hoće da usmrti sestre, no bogovi ga pretvore u tu- 
tavca, Proknu u lastavicu, a Filomelu u slavuja. Zato se lastavica, kad u cik zore 
previja glasom, sjeća jada svoga, slavuj-ptica pak svu noć pjevajući plače. 

Staro je vjerovanje, da sni, koje čovjek pred jutro sanja, ne varaju. Dante 
hoće da njegov san smatramo upravo vizijom. 


Pjesnik vidi sebe u zoru, kad lastavice pjevaju, kod Troje pod brijegom Idom, 
gdje je Zeus u slici orla odnio Ganimeda, Pjesniku se čini, da i njega nosi orao 
(Lucija), i to do sfere vatre. U Srednjem naime vijeku držali su, da izmedju zemaljske 
sfere zraka i mjesečeve sfere zemlju okružuje gorući eter, najsavršenija i najčistija 
vatra. Do te vatre nebeske milosti poleti Lucija s Danteom, onda se povrati te spava- 
jućega pjesnika položi pred sama vrata Čistilišta. Dante pomoću Lucije prevali velik 
dio puta na brijeg Čistilišta, kao što je pomoću Geriona u Paklu sišao u veliku du» 
binu. Dok je Dante odletio pred kapiju Čistilišta, zaostao je Sordello »i druge ple» 
menite forme«. Dante se služi ovim skolastičnim izrazom umjesto riječi »duše«. 


Izraz »forma« već je sv. Augustin preuzeo iz. Platonove filozofije te je i on 
uzimao, da su forme bile prije stvari i da preko njih shvaćamo stvari. Kaže: »Nijema 
zemlja ima glas, ti opažaš i vidiš njezinu formu, a ta je forma (species) njezin od- 
govor na pitanje duha: Što si? — otkle si?« | 

Forma dakle posreduje izmedju bitisanja i spoznaje. 

»U svim tjelesnim stvarima, u svim elementima svijeta sakrivene su misli, 
nalik sjemenu, koje izbijaju u stare forme, kad se ispune uslovi vremena i uzroka.« 


Pod »formom« ne razumijeva se kakav »kalup« koje stvari, nego njezino ži» 
votno počelo. Duša je životni princip tijela: ona je njegova forma. Zato Dante kaže 
u ovom pjevanju umjesto »duša« — forma. | 

Kad se Dante probudi začudjen gleda, gdje je, poput Akila u Stacijevu epu, 
kad ga Tetida, majka njegova, donese iz Tesalije na otok Skir. 

Iza kako je alegorijski opisao ispovijed, pjesnik priča, kako su se vrata Čisti- 
lišta otvorila sa silnom tutnjavom. Opisujući to Dante spominje Lukanovu Farsaliju, 
gdje se kazuje, da je Cezar ušavši u Rim, silom oteo novac iz državne blagajne na 
Kapitolu kraj Tarpejske pećine. Tomu se bez uspjeha protivio tribun Metello, a Lu- 
kan veli, da je odjeknula Tarpejska pećina od škripanja i tutnjave vrata erara, kad 
ih razvališe. 

Pjevanje deveto. 


(1.—12. Titonova inoča. 13—33. Danteov san. Let do pred vrata Čistilišta. 34—51. Dante se razbudi. 52.—69. 
Tumačenje sna. 70.—138. Pred vratima Čistilišta. 139.—145. Ulaz u čistilište). 


1.—12. Inoča drevnoga Titona zabijelila već na doksatu Istoka otimljući se na» 
ručaju svoga slatkoga prijatelja: sjalo joj se čelo od dragulja, složenih u sliku 
hladne životinje (Štipavca), koja repom bode ljude, a noć uzlazeći bijaše već uči- 
nila dva koraka (sata) na mjestu, gdje smo bivali, a treći (joj korak) već sagibao 
krila, kad ja, koji imadoh nešto od onoga Adamova (od tijela), svladan snom, na 
travu se spustih tamo gdje već bijasmo sjedjeli svih nas petorica. 


13.—33. U doba, kad blizu jutru lastavica zapjeva svoju tužaljku, sjećajući se 
valjda svojih prvih jada, i kad je duh naš — više otudjen piti pa manje obuzet 
mislima (nego na javi), — u svojim vizijama nekim načinom proročanski: pričini mi 
se u snu, da vidim lebdjeti pod nebom orla zlatna perja, raširenih krila i spremna da 
se spusti. Učini mi se, da sam tamo (na brijegu Idi), gdje GGanimed ostavi svoje (ro- 
djake). kad bje silom odnesen u uzvišeno vijeće (bogova). Mišljah u sebi: taj (orao) 
možda tek od navade ovuda grabi, možda mu je mrsko, da od druguda ponese gore 
(plijen) u pandžama. Onda mi se pričini, kao da se, pošto je malko više kružio, spu- 
stio, strašan kao munja, te me pograbio (i odnio) do (nebeske) vatre. Tu se činilo, 
kao da ja i on gorimo, a umišljeni požar tako je pekao, da mi se san morao razbiti. 


34.—51. Nije se Akil jače trznuo okrećući uokolo probudjene oči, a ne zna- 
jući gdje je, kad ga je ono mati (Tetida) od Kirona ( Kentaura, koji ga je odgajao) 
u svom naručju spavajućega prenijela na (otok) Skir, odakle su ga poslije Grci 
odveli, negoli sam ja bio potresen (vidjevši se u novoj okolini), tek što mi san 
odleti s lica. Problijedim kao čovjek, koji se ledi od užasa. Uz mene bijaše sama 
Utjeha moja (Virgil), a sunce bijaše već (odmaklo) više od dva sata, lice mi pako 
bijaše okrenuto prema moru. »Ne boj se«, reče moj Gospodar, »budi uvjeren, da 
smo na pravu mjestu. Ne stegni, nego proširi svu snagu (svoju). Ti si sad prispio 
pred Čistilište: eno, gledaj tamo stijenu koja ga odasvud zatvara; gle, tamo ulaz 
gdje je stijena kao prosječena. 


52.—69. Malo prije u praskozorje, što predilazi dan, dok je duša tvoja u tebi 
spavala na cvijeću, kojim je dolina nakićena, dodje gospa i reče: Ja sam Lucija, 
dajte da uzmemovoga, kojitu spava tako ću mu olakotiti put 
njegov. Sordello zaosta, i druge plemenite forme (duše): ona te uze, i čim se 
razdani ona dodje gore, a ja njenim tragom. Ovamo te položi: a prije mi pokaza 
svojim lijepim očima onaj otvoreni ulaz; potom odoše ona i san zajedno.« Kao 
čovjek, komu se rasprši sumnja i pretvori bojazan u pouzdanje, kad mu se otkrije 
istina, tako se promijenih i ja; a kad me vidje moj Vodja, kako sam bez bojazni, 
krene gore obronkom, a ja za njime prema visini. 

70.—138. Čitatelju, ti dobro vidiš, kako uzdižem svoj predmet, zato se ne čudi, 
ako ga obradjujem s više umjetnosti. Približismo se i bijasmo na mjestu, odakle mi 
se u početku pričini rasjeklina samo kao pukotina, što presijeca zid, sad ugledam 
vrata, a pred njima tri stepenice, kojima se do njih ide — svaku druge boje — i 
vratara, koji još ne izusti riječi. Pa kako sam više i više otvarao oko, ugledah ga, 
gdje sjedi na najvišoj stepenici takav u licu, da ga nisam (svojim očima) podnijeti 
mogao. A u ruci imadjaše gol mač, koji spram nas odrazivaše svijetlo tako, da sam 
po više puta uzalud pokušao pogled onamo upraviti. »Recite odatle (gdje jeste): što 
hoćete?« počne on govoriti, »gdje (vam) je pratnja? Gledajte da vam dolazak amo 
gore ne nahudi.« Odgovori njemu Učitelj moj: » Gospa s neba, upućena u te stvari, 
baš malo prije nam reče: Idite onamo, tamo su vrata« — »Pa neka ona 
korake vaše naprijed vodi u dobru«, iznova će uljudni vratar: »pridjite dakle k našim 
stubama.« Pridjosmo k prvoj stepenici: bijeli joj mramor bijaše tako čist i gladak, 
da sam se u njemu zrcalio, kako (u istinu) izgledam. Druga bijaše (tamne) boje 
tamnije grimiza, od hrapava, nagorjela kamena, popucana uzduž i poprijeko. Treća, 
položena nad druge dvije, učinila mi se porfir tako plamni, kao krv, što iz žila 
brizga. Na toj je Božji andjeo držao oba tabana sjedeći na pragu, koji mi se činio 
iz alemkamena. Moj Vodja mene, koji sam rado išao, povede gore preko tih triju 
stuba govoreći: »Moli ga smjerno, nek otvori kračun.« Pobožno se bacih pred svete 
noge moleći, da mi se smiluje i otvori; no prije toga udarih se triput u prsa. Napisa 
mi na čelo rtom svoga mača sedam »P« i reče: »Gledaj da opereš te rane, kad budeš 
unutri.« Pepeo ili zemlja, što se suha iskopa, bila bi nalik boji njegova odijela; a 
ispod njega izvuče dva ključa. Jedan bijaše od zlata, a drugi od sreba: ponajprije 
s bijelim, a onda sa žutim učini na vratima ono, čime zadovolji mene, (otvori naime 
vrata). »Ako jedan tih ključeva zapne, tako da se ravno ne okrene u ključanici«, 
reče on nama, »onda se prolaz ovaj ne otvara.« Jedan je (ključ Božje milosti) sku» 
pocjeniji; no za drugi (ključ ispovjednikova prosudjivanja) hoće se mnogo vještine 
i mudrosti, dok otvori, jer je to onaj, koji razuzlava čvor. Od Petra ih imam (klju- 
čeve); a on mi reče, neka radije pogriješim tim, da prelako (vrata) otvaram, nego 
da ih držim zatvorena, samo ako se ljudi (kaju i) preda mnom na koljena bace.« 
Onda tisne vratnice svetih vrata govoreći: »Udjite, no upozoravam vas, da se vraća 
napolje, tko se natrag ogleda.« A kad se nato u stožerima okrenuše zglobovi svetih 
dveri, što su zvonke i jake od kovi, ne zatutnji tako niti zaškrinu Tarpejska pećina, 
kad su joj oteli dobroga (čuvara) Metella, radi čega riznica poslije osta prazna. 

139.—145. Okrenem se pozoran na prvi gromor. I pričini mi se, da čujem Te 
Deumlaudamus riječima pomiješanim sa slatkim zvukom. Upravo me se tako 
dojmilo ono, što sam čuo, kao što biva, kad se stane pjevati uz pratnju orgulja, pa 
se riječi sad čuju, sad ne čuju. 

Uvod u deseto pjevanje. 


Sadržaj. Pjesnici prolaze uskom, vijugastom rasjelinom. Izadju na prvi krug Čistilišta. Mramorna 
stijena brda, okružena širokim putem, urešena je relijefima. Prikazani su njima primjeri poniznosti. Dok 
motre te savršene umjetnine, opaze, da se približuje nešto živo. Dante ne raspoznaje što je, no Virgil 
bistrijim okom razabire, da su to ljudske duše, koje na ledjima nose ogromno kamenje. Sagnuti su tako, - 

da im se koljena prsiju dotiču, Pate ovako, da se riješe nagona oholosti, a i posljedica njegovih. 


Alegorija. Ljudima je teško odlučiti se na kajanje i pokoru, zato se tu kaže, da se vrata 
čistilišta teško otvaraju. U čČistilištu je riznica oproštenja Božjega, zato se vrata čistilišta sravnjuju s 
vratima rimske riznice. Vijugast je put kroz pukotinu, a prolaznik se ne smije okrenuti. To znači: 
čovjeku je težak put k moralnom ozdravljenju; mora se vazda protiskivati kroz grješne nagone i verati 
se na protivnu stranu od grijeha te se privijati na stranu poniznosti. Teško kamenje teret je simboličan. 
Oholice moraju sagnuti šiju, koju su za života preveć uspravno držali. 


Razjašnjenja. Dante nastavlja pripovijedati, kako je ušao kroz kapiju Čisti- 
lišta. Opisuje prvi krug, na kojemu pate oholi, kojima pjesnik posvećuje tri pjeva- 
nja. U X. i u XII. pjevanju daje alegorijske primjere, koji imadu odvraćati od oho- 
losti, dok u XI. pjevanju ističe historijske savremene primjere. | 

Alegorijski su primjeri — kako rekosmo — dvojaki: uzori, po kojima se ima- 
demo ravnati, koji nas imadu podbadati, da ih nasljedjujemo, i primjeri, koji nas 
imadu odbijati od grijeha. 

U prvoj tercini desetoga pjevanja veli Dante, da su vrata Čistilišta zapuštena 
poradi »krive ljubavi«. On kasnije govori opširnije o tomu, kako je kriva ljubav 
uzrok svim grijesima. Prava ljubav Bogu je posvećena. 

Pretjerana ljubav sama sebe griješi tim, što je prevelika i na krivi cilj upe- 
rena. Ona radja grijeh oholosti i sebičnosti, a to je izvor svega zla na svijetu zato se 
i kazni na najnižem krugu Čistilišta, i to najteže. 

Dante hoće da i na ovomu mjestu kaže, kako je svijet bio pokvaren u njegovo 
doba. U Čistilištu ima daleko manje svijeta, negoli u Paklu. Kad pjesnici izadju na 
prvi krug, sami su; sve je tiho. Na ulazu u Pakao naprotiv čuje se grozno urlanje 
mnoštva. 

Na prvi krug Čistilišta stignu oko devet sati prije podne, dok mjesec zalazi. 
Oko brda ide ravan put, otprilike pet metara širok. Samo brdo uspravno je kao zid, 
a urešeno mramornim relijefima. | 

Dante piše, da su svi reliefi bili prirodi tako slični, da ih ni sam Poliklet ne bi 
mogao istinitije prikazati. Poliklet je djelovao oko 342. pr. Is. Pausanije veli, da su 
mu radnje bolje od Fidijevih. Pjesnik Božanstvene Komedije kaže, da su ti reliefi 
nadmašili samu prirodu. Isti dim od tamjana, da je bio tako prikazan, e bi ga mogao 
čovjek mirisati. 

Dante ovdje prividno zagovara najveći naturalizam u umjetnosti, no valja 
nam držati na umu, da su u Danteovo doba i Giottove slike smatrali za silno na- 

turalističke. Kiparstvo u što boljemu prikazivanju prirode prednjači slikarstvu, jer 
pozitivne oble forme sile, da prirodu što vjernije oponaša. No kiparstvo Danteovih 
savremenika ni iz daleka nije moglo služiti uzorom za ovo opisivanje relijeta. Dobra 
je primjedba, da je Dante već slutio Ghiberti-evo umijeće opisujući ove relijefe. 

Kod prikazivanja, kako volovi voze svetu Škrinju mira, a David pred njom 
pleše, Dante se nije točno držao biblije. Škrinju mira su dvaput prenašali. Prvi put 
su bili predpregnuti volovi, a drugi put nosili su ju ljudi u hram Jerusolimski. Kod 
ove druge prilike plesao je David pred škrinjom, a kod prve se je prilike taknuo 
škrinje Levita Oza, pa je ostao mrtav. Dante je sve to stegnuo u jedan relijef pri» 
kazavši Davida, kako pleše pred svetom škrinjom, koju volovi vuku. 


Na relijefu, što je kraj Davidova plesa, prikazan je car Trajan, kako nekoj 
udovici za volju pravde sudi, ma da zato mora odgoditi odlazak na vojnu. Taj je 
prizor uzet iz »Žića Grgura Velikoga«. 


Na Trajanovu stupu prikazan je car, a uzde njegova konja drži alegorijska 
figura nekoga grada. U Srednjem Vijeku se iz toga prizora razvila priča, koju Pavao 
djakon pripovijeda ovako: Kad je Trajan uzjašio konja, da podje u rat, pristupi 
k njemu udovica plačući i moleći ga: »Ubili su mi sina za tvoje vlade, molim te, 
osveti ga po zakonu, kad mi ga već ne možeš vratiti.« Trajan nato odgovori: »Ako 
se vratim iz rata, osvetit ću ga.« Nato odgovori udovica: »Padneš li u ratu, tko će 
mi pomoći.« Trajan reče: »Onaj koji će poslije mene vladati«. Onda ga upita udo: 
vica: »A što će tebi hasniti, ako mi drugi pravdu skroji?« Trajan odgovori: »Sasvim 
sigurno ništa.« Nato udovica: »Zar nije boije, da ti meni dadeš moje pravo, nego da 
to prepustiš drugomu?« Trajan, koga sklonu razum i samilost, sad sidje s konja, pa 
ne uzjaši više, dok nije sam udijelio udovici pravo. 

Ova pripovijest bila je podlogom priče, da je Grgur Veliki prošavši preko 
Trajanova fora i vidjevši taj relijef molio Boga, da iznimice spase dušu toga pra- 
vednog cara. Pripovijedali su, da je Bog doduše uslišao papinu molbu, no da mu je 
zabranio moliti još jedanput ovakova što. Grguru da je stavio na volju umjesto 
Trajana gorjeti dva dana u Čistilištu ili uzeti na sebe doživotno bolovanje. Grgur da 
je ovo posljednje odabrao. 


Oholi za kaznu moraju nositi gromade pećine tako, da izgledaju kao Karija=« 
tide, kipovi postavljeni, da nose strop ili krov. Karijatide u sredovječnoj umjetnosti 
ne stoje samo prignute kao u doba renesanse, nego su čudne tvorevine umjetnosti, 
često groteskne karikature, te im se zbilja koljena tiču prsiju, primjerice Karijatide 
na stolnoj crkvi u Modeni. 

Pjevanje deseto. 


(1—27. Pjesnici ulaze na prvi krug. 28.—44. Prvi primjer poniznosti: Blažena Djevica Marija 45.—69. 
Drugi primjer: David. 70.—96. Treći primjer: Trajan. 97.—139. Kazna oholosti). 


1.—27. Kad bijasmo onkraj praga vrata, što ne rabe često radi zle ljubavi 
duša, koja (ljubav) prikazuje krivi put pravim, čuo sam po njihovu zvuku, da su 
se opet zatvorila; a da sam okrenuo oči prema njima, koja li bi isprika bila dostojna 
toliko pogrješke? Uspinjasmo se u pećini rasjeklinom, koja zakretaše sad amo, sad 
tamo kao talas, koji sad bježi, sad se bliži. »Ovdje treba da se služimo s nešto vje- 
štine«,y počne moj Vodja, »da se privinemo sad ovamo, sad. onamo k strani, koja 
odmiče.« A _ to je naše korake tako usporilo, da je krnj mjesec prije dospio u svoju 
postelju, da opet legne, negoli što izadjosmo iz tih ušica iglenih (iz pukotine pe- 
ćine). No kad bijasmo slobodni i na otvorenu zraku gore, gdje se brijeg uvlači una» 
trag, umoran ja, a oba nesigurna, kojim li ćemo putem, zaustavismo se gore na 
ravnici, samotnijoj negoli su putovi u pustinji. Od njena ruba, gdje graniči s pra- 
zninom, do podnožja visoke hridi, koja se dalje uzdiže, široka je ravan, koliko bi 
triput ljudsko tijelo dugačko bilo. I doklegod mi oko nosilo krila, sad duž desne, a 
sad duž lijeve strane, činio mi se taj krug isto takov (tako širok). 


28.—45. Još ne bijasmo maknuli naše noge, da podjemo gore, kad opazih, da 
je svud naokolo strme hridi, uz koju nigdje ne bijaše uzlaza, vijenac od bijela 
mramora tako urešen klesarskim djelom, da ne bi (s njega) samo Poliklet, već i 
ista priroda posramljena ostala. Andjeo koji dodje na zemlju sa zaključkom mira, 
izmoljenim suzama od toliko ljeta, koji (mir) otvori nebo nakon duge zabrane — 
ukaza se ovdje pred nama tako istinski isklesan u blagu izražaju, da nije bio nalik 
slici, koja šuti. Zakleo bi se, da (andjeo) kaže: A ve, jer je tu bila prikazana i 
Ona, koja okrenu ključ, da nam otvori uzvišenu Ljubav. A u držanju joj se izra- 
žavale riječi: Ecce ancilla Dei (Evo službenice Gospodnje) tako jasno, kao 
što se slika otisne u vosku. : 

46.—69. »Ne poklanjaj pažnje svoje samo jednome mjestu«, reče blagi Učitelj, 
kojemu stajah s one strane, gdje je u ljudi srce: zato okrenem pogled i ugledam iza 
Marije, s one strane, gdje bijaše onaj, koji me pokrenu, drugu pripovijest, uklesanu 
u pećini. Stoga pridjoh na drugu stranu Virgilu te se približih (slici), da mi se očima 
razotkrije. Bijahu uklesana tamo u isti mramor kola i volovi vukući svetu Škrinju 
(koju je Oza neovlašteno dirnuo, pa stoga mrtav pao), neka svakoga bude strah 
pred službom, koja mu nije povjerena. Sprijeda se ukaza narod, razdijeljen sav u 
sedam zborova, o kojima dva moja ćutila (vid i sluh) govorahu jedno: da, pjeva; 
a drugo: ne. Slično glede isklesana dima njuh i vid protusloviše jedno drugome 
s da ine (tako je bila slika istinita); tu pred blagoslovljenom škrinjom koračao 
poskakujući podsukanih haljina ponizni Psalmista, a bijaše u tom slučaju i manje i 
više nego kralj. A nasuprot bijaše prikazana Mikol, gdje gleda u čudu sa prozora 
velike palače, kao žena ljutita i žalosna. 

70.—96. Maknuh nogu smjesta, gdje sam stajao, da izbliza vidim drugu pripo- 
vijest, što se bjelasala iz Mikola. Ovdje bijaše prikazana uzvišena slava rimskoga 
cara, čija krepost potaknu Grgura na veliku mu pobjedu. Govorim o caru Trajanu. 
A jedna se udovica uhvatila uzda, u držanju joj se vidjele suze i žalost. Svud 
okolo nje izgledalo, da je tiska i puno konjanika, a zlatni orlovi, što se vidjahu 
nad njim (Trajanom), lepršahu na vjetru. Činilo se, da sirotica posred svih ovih 
govori: »Gospodaru, osveti mi sina, koga ubiše, radi čega tugujem.« A on kao da 
joj odgovara: »Čekaj sada, dok se vratim.« A ona kao osoba, koju bol goni na 
žurbu: »Moj gospodaru, akoli se ti ne vratiš?« A on: »Onaj, koji će biti na mo- 
jemu mjestu, učinit će ti.« A ona: »Što tebi hasni tudje dobro djelo, kad ti na svoje 
zaboravljaš?« Nato on: »Utješi se, kad je tako, treba da izvršim svoju dužnost prije 
no krenem. Pravda to hoće, a samilost me sustavlja.« Onaj, koji nikad ne vidje 
nove stvari (Bog), stvori ovaj vidljivi razgovor, nama nov, jer ga ovdje (na svi- 
jetu) nema. | 


97.—139. Dok sam se nasladjivao gledajući slike tolike poniznosti, drage gle» 
dati i radi njihova izumitelja, promrlja Pjesnik: »Eno, odanle ide mnogo ljudi, no 
sporim koracima, ovi će nas uputiti k visokim stepenima.« Oči moje, spremne gle» 
dati, da vide novosti, za kojima žude, nisu oklijevale okrenuti se k njemu. Ipak, 
čitaoče, ne ću da se uzdrma tvoja dobra nakana time, što čuješ, kako Bog hoće, 
da mu se dug plati. Ne pazi na to, kakove su muke: pomisli na posljedice; znaj, da 
u najgorem slučaju ne može dulje trajati, no do dana velike osude (posljednjega 
suda). Ja počnem: »Učitelju, ono, što vidim dolaziti k nama, ne čini mi se, da su 
osobe, a ne znam, što je, tako je nesiguran moj vid.« A on meni: »Teški način 
njihove muke prigiba ih tako na tle, da su se i moje oči prije (same sobom) borile. 
No gledaj čvrsto onamo pa razaberi vidom ono, što dolazi pod onim kamenjem; sad 
već možeš vidjeti, kako se svaki udara (u prsa). Ah, oholi kršćani, kukavni i slabi, 
koji se, na očima duše bolesni, pouzdajete u natražne korake, zar vi ne opažate, da 
smo mi crvi, rodjeni da stvaramo andjeoskoga leptira, koji leti k sudu bez obrane? 
Počem vaša duša pliva tako visoko? Ta vi ste kao nesavršeni zareznici, nalik crvu, 
kojemu oblik nije uspio (iz kojega se još nije izlegao leptir). Kao što se kadgod 
vidi kip, gdje dospjeva koljenima do prsiju, da bude potporanj, koji nosi podnicu 
ili krov, tako da neistina bddi istinitu žalost u onoga, tko to vidi, takove sam ugle- 
dao one, kad sam dobro pripazio. Istina je, da su bili sagnuti, tko više, tko manje, 
prema tomu, kakav im je bio na ledjima teret, a najustrpljiviji u svom držanju, 
čini se, da je plačući govorio: »Ne mogu više.« | 

Uvod u jedanaesto pjevanje. 


Sadržaj. Duše oholicć, koje čine pokoru noseći kamen, što ih sagiba; mole Očenaš. Posljednju molbu, 

da ne budu uvedene u napast, ne mole za sebe, nego za one druge duše, koje su toj pogibelji još izvrg- 

nute, Kad se duše približe pjesnicima, Virgil ih moli, da im pokažu put na gornji krug. Jedna duša 

im kaže, nek idu s njima. Nastavlja te veli, da je Omberto Aldobrandeschi. Dante prepozna drugu dušu 

slikara Oderisi-a iz Gubbi-a. Taj osudjuje ljudsko nastojanje za slavom. Pokazuje mu Provenzana Salvani-a 
i tumači, kako je već dospio u pravo čistilište, premda se istom pokajao u času smrti. 


Alegorija. Moleći Očenaš priznaju, da je samo Bog velik i slavan po imenu, vlasti i volji. Na- 
sljeduju primjer prosjaka, da se u poniznosti vježbaju ti najoholiji od oholih. 


Razjašnjenja. Ljepota jezika i stihova »Očenaša«, što ga mole pokorničke 
duše oholih u Čistilištu, ne može se u prijevodu oponašati. Na kraju molitve zvone 
stihovi, kao kad zvona prate »Sanctus« kod mise. 


Cosi a sč e noi buona ramogna 
Quell' ombre orando, andavan sotto il pondo, 
oSimile a auel che talvolta si sogna... 


Teret, kojim su sjene u Čistilištu za pokoru opterećene, sličan je modri, što 
nas u snu tišti. Sjene i ne mogu nositi pravo kamenje, nego teret, kakov znamo 
sanjati. Pjesnik taj teret vidi u svojoj mašti kao realan predmet, isto kao što gdje» 
kad i čuvstva vidi uosobljena. 

Prva duša, koja se tu glasi, grof je Omberto Aldobrandeschi dei conti di 
Santafiore. Ombertov otac, grof Guglielmo, potpisao je s grofovima IIdobrandinom 
i Bonifacijem 6. listopada 1221. listinu, u kojoj prisegom potvrdjuju vrhovnu feu- 
dalnu vlast Siene nad Santafiorom. Tim ipak nisu prestali ratovi Siene s grofovima 
Santafiorskim. L'Ottimo kaže: »Grofovi di Santafiore ratovali su, ratuju i ratovat će 
valjda uvijek protiv Siene. Uzrok je tomu to, što grofovi hoće da uzdrže jurisdikciju 
svoju, a Sienci hoće da im ju otmu...« Jurisdikcija tih grofova, kao i drugih u 
Italiji, značila je u ono vrijeme slobodu razbojništva i otimačine. Gradovi su se DO- 
svuda borili protiv ovih razbojničkih plemića u interesu slobode, prometa i trgovine. 


Omberto bijaše veoma omražen poradi svoje oholosti, pa ga napokon godine 
1259. i ubiše. Jedni kažu, da su se najmljene ubojice preobučene u fratre ušuljale u 
Campagnatico, kaštel grofa Omberta; drugi pripovijedaju drugačije. U Čistilištu je 
Omberto tako ponizan, da sumnja, e je Dante ikada čuo spominjati njegova oca. 


Druga duša, koja se s Danteom razgovara, Oderisi je, glasoviti miniaturista 
i po svoj prilici znanac Dantea, koji je boravio i u Gubbi«u. Od Oderisi-evih radnja 
već je u Vasari-evo doba (XVI. stoljeće) veći dio propao. Oderisi je za života bio 
ohol, no sad u Čistilištu ponizno priznaje, da je Franco iz Bologne bolji slikar od 
njega. Tako uostalom sudi takodjer Vasari. I Franco je savremenik Danteov. 


De 


Oderisi naglasuje, da ljudska slava brzo nestaje te spominje: kako je slavan 
bio Cimabue (1246.—1300.), a kako ga je natkrilio Giotto (1276.—1336.). L' Ottimo 
kaže O prvomu: »Bijaše Cimabue slikar u gradu Firenzi za vrijeme piščevo | veoma 


djelu gtisnvorio ili ako je on sam opazio koju pogrješku, zada bi radnju, ma 
kako skupocjena bila...« Za Giotta kaže L' Ottimo: »Giotto bijaše i jest najviši 
medju slikarima, koje ljudi poznaju; i on je iz istoga grada Firenze.« Njegova su djela 
ishodište moderne umjetnosti, a bio je nesamo velik slikar, nego i vrstan graditelj i 
kipar. | 

Dva Guida, za koje Dante veli, da su jedan drugome oteli slavu, bijahu 
pjesnici Guido Guinicelli iz Bologne i Guido Cavalcanti iz Firenze. Treći pjesnik, 
što će potamnjeti glas i jednoga i drugoga, valjda je Dante sam. Tu možda izbija 
nešto Danteove oholosti, poradi koje i on sagnut ide kraj tih grješnika. I drugdje u 
Čistilištu Dante namjerice ostavlja na dušama još po koju ljagu staroga grijeha, jer 
da su duše, pa i njegova, sasvim čiste, ne bi više u Čistilištu bile. 


Treći oholi, o kome Oderisi Danteu pripovijeda, je Provenzano Salvani. Bio 
je gospodar Siene, kad su Firentinci bili »onako oholi kao što su sad lakomi«. Po- 
radi te svoje oholosti bili su potučeni kod Montaperta. Salvani postade nakon te 
pobjede najugledniji patricij u Sieni; i tako se uzoholi, da ne bi mogao bio ući odmah 
u Čistilište, ma se u posljednjem času i pokajao, da nije inače tu milost zavrijedio. 
Devet godina poslije sienske pobjede izgube Sienci bitku kod Valdelse. Vodja nji- 
hov, Salvani, pade u ruke Firentinaca, koji ga pogubiše (god. 1269.). Kad ga je Dante 
u Čistilištu sreo, bila je prošla trideset i prva godina od Salvanizeve smrti. Drugi, 
koji nisu mnogo kasnije njega umrli, primjerice Jacopo del Cassero da Fano poginu 
god. 1298.; Buonconte di Montefeltro god. 1289. i drugi još moraju čekati pred Čiz 
stilištem. 

Za bitke kod Tagliacozza, gdje je Karlo I. Anžuvinac pobijedio Konradina, 
uhvatiše i Salvani-eva prijatelja Vignu. Kralj je zahtijevao, neka se u kratkom roku 
iskupi s deset hiljada zlatnih dukata — neki pače kažu: s pedeset hiljada — inače 
da će ga dati smaknuti. U ono su vrijeme na taj način utjerivali ratnu odštetu. Salz 
vani sam nije mogao smoći toliku svotu, zato je sio na glavnom trgu sienskom na 
ćilim te je ponizno prosio, da mu Sienci pomognu sakupiti novac. Gradjani sienski, 
ganuti s tolikoga dobrovoljnog poniženja ohologa vodje svoga, darivali su obilno, 
kolikogod je koji mogao. Radi ioga poniženja oprostio je Bog Salvani-u prvi dio 
kazne: čekanje pred Čistilištem. 

Oderisi proriče Danteu, da će i njega sugradjani njegovi diko naučiti, kako 
se čovjek u progonstvu mora sam poniziti. 


Ja 


Pjevanje jedanaesto. 


(1.—30. Oče naš. 31.—36. Opomena, da se moli za pokojne. 37.—51. Gdje je put na drugi krug? 52.—72. 
Omberto Aldobrandeschi, grof Santafiorski. 73.—90. Slikar Oderisi iz Gubbi-a i Franco Bolognese. 91.—96. 
Cimabue i Giotto. 97.—99. Dva Guida. 100.—108. Ispraznost ljudske slave. 109.—142, Provenzan Salvani). 


1.—30. »Oj Oče naš, koji jesi na nebesima, ne (da si) omedjen, nego poradi 
veće ljubavi, koju osjećaš za prve stvorove svoje tamo gore; hvaljeno budi ime tvoje 
i moć tvoja po svakom stvoru, kako je dostojno, da se zahvaljuje uzvišenoj Tvojoj 
mudrosti. Dodji k nama mir kraljevstva tvoga, jer ma koliko nastojali, sami od sebe 
ne možemo do njega, ako on (mir) ne dodje k nama. Kako na nebu andjeli tvoji 
žrtvuju svoju volju tebi pjevajući Hosana, tako nek učine ljudi sa svojom (voljom). 
Daj nam danas mannu našu svagdanju, bez koje u ovoj trpkoj pustinji nazaduje 
(baš onaj), koji se više trudi da napreduje. Pa kao što mi opraštamo svakomu zlo, 
što smo (od njega) podnijeli, tako i ti dobrostivo oprosti (nama), a ne gledaj, što za- 
služujemo. Našu krepost, koja se lako podaje, ne iskušavaj po starom protivniku 
(vragu), nego nas oslobodi od njega, koji ju tako jako podbada (na zlo). Ovu po- 
sljednju molitvu, Gospodine dragi, ne molimo više za sebe, kojima nije potrebna, 
nego za one, koji su za nama zaostali.« Ovako duše ove moleći za sebe i za naše 
sretno putovanje, pod bremenom nalik onomu, koje nas gdjekad u snu davi, idjahu 
sve, raznoliko potištene i umorne, naokolo po prvom krugu, čisteći se od gustoga 
dima svjetske (oholosti). | 

31.—36. Kad se tamo uvijek za nas mole, što bi tek za njih mogli kazati i uči- 
niti oni, u kojima je dobar korijen volje (koji živu u milosti Božjoj)? Odista treba 
da im pomognemo oprati ljage, koje su odavle ponijeli, tako da čisti i laki mogu 
izaći u zvjezdane krugove. 

37.—51. »Oj, tako vas ljudska samilost i Božja pravda rasteretile, e bi mogli 
zamahnuti krilima, da vas dignu po vašoj želji, pokažite nam, s koje strane se ide 
najprečim putem prema stubama, pa ako ima više uspona, kažite nam, koji je naj- 
manje strm: jer ovaj, što sa mnom dolazi, protiv svoje volje sporo se uspinje radi 
tereta od Adamova mesa, u koje se odijeva.« Ne bijaše očito, od koga li dodjoše 
njihove riječi, koje uzvratiše na ove, što ih bijaše izrekao onaj, koga slijedjah. No 
bi rečeno: »Dodjite s nama nadesno duž ove ravni, i naći ćete prolaz, kojim je moguće 
uzlaziti živoj osobi.« ' 

52.—72. A da mi ne priječi kamen, koji mi oholu šiju sagiba, tako da moram 
lice držati nisko, pogledao bih toga, koji jošte živi, a ne kaže tko je, da vidim, bi li 
$a poznao, i da ga na samilost ganem radi ovoga bremena. Latin bijah, a rodi me 
velik Toskan: Guglielmo Aldobrandesco bijaše moj otac. Ne znam, je li to ime ikad 
doprlo do vas. Stara krv i viteška djela mojih pradjedova učiniše me tako bahatim, 
da sam — ne misleći na zajedničku majku — prezirao svakoga tako pretjerano, da 
sam stoga poginuo, kako znadu Sienci, a zna i svako dijete u Campagnaticu. Ja sam 
Omberto. Oholost nije samo meni nahudila, nego je povukla sa sobom u propast i 

PJEVANJE X. 


OHOLICE 


svu moju svojtu. Pa (za to) ovdje treba da poradi nje (oholosti) nosim ovaj teret, 
dok ne zadovoljim Boga; kad toga nisam učinio medju živima, moram ovdje medju 
mrtvima.« | 
73.—90. Slušajući to nagnuo sam lice dolje, a jedan od njih — ne onaj, koji 
govoraše — okrenu se ispod tereta, koji ga je priječio, i ugleda me, i prepozna me, 
i pozove upirući oči velikom mukom u mene, koji sam posve sagnut hodao s njima. 
»Oh«, rekoh mu, »nisi li ti Oderisi, dika Gubbi-a i ponos one umjetnosti, koju u 
Parizu zovu alluminare?« — »Brate«, reče on, »više se sjaju listovi, koje slika 
Franco Bolognese; sva je dika sada njegova, a meni osta samo nešto. Doista ne 
bih bio tako susretljiv, dok sam živ bio, radi velike želje za prvenstvom, za kojim 
je srce moje težilo. Ovdje se plaća za takovu oholost; a još-ne bih ovdje bio, da 
se nisam Bogu obratio, dok sam griješiti mogao. | 

91.—96. O tašta slavo ljudskoga mogućtva, kako kratko traje tvoga vrha zelen, 
kad poslije nje ne dodje doba surovosti. Cimabue mišljaše, da je on prvak u slie 
karstvu, no sad se samo o Giottu govori, tako da glas onoga potamnjuje. 


97.—99. Tako jedan Guido drugomu (Guidu) ote slavu jezika, dok se već 
možda rodio, koji će jednoga i drugoga iz gnijezda istjerati. 

100.—108. Rurna hvala svijeta tek je vjetra dah, što sad s ove, sad s one 
strane dune i mijenja ime, jer mijenja pravac. Prije no mine tisuću ljeta, šta ćeš 
imati više slave, ako s tebe spadne meso ostarjelo, nego da si umro prije no si 
prestao tepati djetinjasto? Jer prema vječnosti kraće je to vrijeme no tren oka 
prema krugu sfere, koja se najsporije na nebu kreće. 


109.—142. S onoga, koji tamo preda mnom tako malo puta hvata, ozvanjala 
je čitava Toscana, a sad se tek u Sieni još malo o njemu šapće; tamo bijaše go- 
spodar, kad (Sienci) razbiše firentinski bijes, koji se u ono vrijeme oholo razmahao 
bio onoliko, koliko je sada pao do podlosti. Vaša je slava kao boja trave, koja 
dodje i prodje, te ju isto (sunce) izblijedi, s kojega zeleno iz zemlje nikne.« A ja 
njemu: »T voj istinski govor sadi mi u srce pravu poniznost, pa snizuje veliku mi 
nadutost; no tko je ono, o kom si sad gvorio?« — »Ono je«, odgovori, »Proven- 
zan Salvani: a ovdje je zato, što se usmjelio da uzme svu vlast nad Sienom u svoje 
ruke. Otkako je umro, ovako je išao i ide bez počinka. Takovim novcem ovdje 
plaća onaj, koji je tamo bio previše smion.« A ja: »Ako onaj duh, koji čeka na: 
rub (konac) života, prije no se pokaje, ostaje tamo dolje (pred kapijom Čistilišta), 
a gore ne uzlazi, ako mu ne pomogne dobra molitva, dok ne prodje onoliko vrez 
mena, koliko je živio — kako to, da mu bi (sada već) dopušten dolazak (ovamo)? 
— »Dok je živio u najvećoj slavi«, odgovori on, »postavio se dobrovoljno, odba- 
civši svaki stid, na glavni trg u Sieni, i tamo je, da izbavi svoga prijatelja od muke, 
koju je patio u Karlovu sužanjstvu, dospio do toga, da su mu sve žile drhtale. Više 
ne ću reći, a znam, da tamno govorim; no malo će vremena proći, a tvoji će se 
susjedi tako ponašati, da ćeš rastumačiti moći (što govorim). Taj mu čin digne one 
ograde (Predčistilišta).« | 

Uvod u dvanaesto pjevanje. 


Sadržaj. Pjesnici pospješuju korake. Virgil kaže Danteu, neka ostavi Oderisi-a te ga upozoruje na slike 
kužnjene oholosti na podu naslikane. Tu je Lucifer; tu Briarej; Giganti svladani Paladom; Apolo, Minerva 
i Mart, još pod oružjem, stoje oko Jupitera i gledaju rasuta uda pobijedjenih na poljani Flegre. Četvrti 
primjer kažnjene oholosti: Nimrod. Peti primjer: Nioba; šesti: Saul; sedmi: Arakne; osmi: Roboam; deveti: 
Erifile; deseti: Sankerib; jedanaesti: Kir; dvanaesti: Holoferne; trinaesti i posljednji: oholi grad Troja. Gle- 
dajući Dante sve te slike kori oholo ljudstvo. Na skalinama, koje iz ovoga kruga vode u viši, stoji 
andjeo poniznosti; on Danteu izbriše sa čela jedan znak grijeha. Dante opipa sebi čelo, da se o tom 
osvjedoči. Virgil se smiješi. 


Alegorija. Cijelo je pjevanje kao i deveto alegorično te prikazuje pouku, što ju svećenik dijeli 
kod ispovijedi pokornomu grješniku. što Virgil opominje Dantea, neka se požuri, znači, da čovjek treba 
revnovati u pokori i ne časiti časa. Dante ide uz Oderisi-a sagnut, kao što idu dva vola u jarmu. To 
pjesnik čini simbolično pokoru za svoju oholost, pa tim zaslužuje, da mu andjeo, čuvar drugoga kruga, 
izbriše sa čela prvi od onih »P«, što mu ih je urezao andjeo pred kapijom čistilišta. Na kraju pjevanja 
Virgilov posmijeh znači, da se prosvjetljeni ljudski razum raduje, kad se čovjek riješi oholosti. 


= Razjašnjenja. Na »postelji tabana«, to jest na podu, gleda Dante slike kažnjene 
oholosti, a to su: 

Lucifer, najljepši i najotmjeniji stvor, bačen radi oholosti na dno pakla, 
gdje posta najniži i najružniji poglavica vragova. 

Briarej, najmladja tvorba grčke mitologije, golem Gigant, u Gigantomahiji 
bori se protiv Zeusa. Ovaj ga munjom ubije. Personifikacija vulkanske erupcije. 
Naslikani su Timbrejski Apolo, Palada Atena i Mars. Svi još oboružani, gledajući 
poubijane Gigante na bojnom polju Flegre, gdje su bogovi pobijedili. L' Ottimo 
uzima, da su Giganti alegorične figure oholih, koji ljube slavu i vlast na zemlji. 

Nimrod, koji je od oholosti sagradio babilonski toranj. 


Nioba, kći Tantalova, imala je sedam sinova i sedam kćeri, pa se uzoholila, 
da je bolja od Latone, koja je rodila samo dvoje, Apolona i Dianu. Jer joj je otac 
bio Zeusov sin, mati sestra Plejada, djed Atlas, koji nebo nosi, zahtijevala je, da 
nju mjesto Latone štuju kao boginju. Za kaznu su joj Apolo i Diana poubijali svu 
djecu. Ona se od boli pretvori u kamen, iz kojega izvire voda: njezine suze. 


Saulova povijest poznata je iz sv. Pisma. Saul sebe ubi na gori Gelboji. 
David nariče radi smrti svoga protivnika, pa veli: »Gore gelbojske! Ne padala rosa 
ni dažd na vas, ni ne rodilo polje za prinos!« 


Arakne htjela se, kako Ovid pripovijeda, natjecati s Paladom Atenom u 
ženskom radu. Boginja se s njom upusti u natjecanje. Atena je vezivom prikazala 
bogove, a _Arakne, kako je Zeus u slici bika ugrabio Evropu, i druge slične prizore 
iz mitologije. Atena se rasrdi, jer su tu bili prikazani grijesi bogova, i rastrga Arak- 
nino vezivo. Ona se od žalosti objesi, a boginja ju pretvori u pauka. 


Roboam, unuk Davidov, ne će da posluša vijeće staraca, nego se uzoholi 
prema savjetu mladih pa narodu reče: »Otac je moj metnuo na vas težak jaram, 

a ja ću još dometnuti na vaš jaram; otac vas je moj šibao bičevima, a ja ću vas 
šibati bodljivijim bičevima.« I car se ogluši narodu... I car Roboam posla Adurama, 
koji bijaše nad dankom; ali ga sav Izrael zasu PP ono te pogibe; a car Roboam 
brže sjede na kola te pobježe u Jerusolim. Tako otpade Izrael od doma Davidova do 
današnjega dana. 

Amtfiaraj znao je kao prorok, da će pasti u ratu protiv Teba. N jegova 
žena, ohola Erifila, odala ga za nakit od bisera. Za to ju ubi njezin sin Alkmeon. 


Uzrok tome zločinu bila je dakle materina oholost. 


Sankerib, kralj asirski, ratovao je protiv odabranog naroda Božjega. 
Oholio se, da još nikad Bog nije oslobodio narode iz njegove ruke. Andjeo 
Božji zadavi jedne noći 185.000 njegove vojske, a njega ubiše u gradu Ninive 
njegovi sinovi Adramelek i Sarasar u hramu boga Nesroka. 


Kira, perzijskoga kralja i velikoga osvajača, svlada skitska kraljica Tomi- 
rida i dade mu položiti odsječenu glavu u posudu punu krvi, riječima, koje 
pjesnik navodi. 

Ovih je dvanaest primjera u tri skupine razredjeno po četiri tercine. Prve 
četiri počinju riječju »Vedea«; druge četiri riječju »O«; treće riječju »Mostrava«. 
U trinaestoj tercini, gdje se spominje grad Troja za primjer oholosti, svaki od triju 
stihova počinje jednom od onih triju riječi, tako da su u toj tercini ponovljene 
početne riječi spomenutih dvanaest tercina. U ove tri skupine razredjeni su pri- 
mjeri po naravi oholosti: oholost kažnjena od Boga, oholost kažnjena sama sobom, 
oholost kažnjena od vlastitih žrtava. 


U ovom krugu cio put naokolo brda urešen je tim slikama. Njihova se 
tehnika teško razabire. Dante veli, da su nalik nadgrobnim slikama, koje sjećaju 
na pokojnike. Te su slike — u koliko nisu veoma niski relijefi — urezani crteži 
(intaglio). No Dante govori naročito o kistu (pennello), kojim su radjene, i o 
olovci (stile). U Sieni ima na podu stolne crkve slika u mramor urezanih i boja- 
disanih, no to su intarzije od raznobojna mramora, a iz kasnijega doba. U Danteovo 
vrijeme slikao je Giotto u Padovi na zidovima crkve Santa Maria della Arena 
opširne alegorije sivim bojama (en grisaille). Nešto slična možemo pomisliti na 
podu Čistilišta, jer po tim slikama idu samo sjene, koje nose terete od one tvari, 
od koje su sni naši načinjeni. | 

Dante ustanovljuje vrijeme. Ure su »služavke dana«. Kad šesta Hora ode, 
onda je podne. U to doba dospiju pjesnici do skalina, koje vode u drugi krug, a 
izgledaju kao one skaline, što u Firenzi »dobro upravljanoj« — veli pjesnik iro- 
nično — vode od mosta Rubaconte na brdo, gdje stoji crkva San Miniato. Te su 
skaline sagradjene u dobro staro doba onodi MENI gdje još »nisu krivotvorili 
gradsku javnu knjigu i mjere.« 

pere Ne da se pravo ustanoviti, koji bi od današnjih putova na San Miniato bio 
onaj, što ga Dante spominje. Ponte Rubaconte je današnji Ponte alle Grazie. 

Time, što spominje krivotvorenje gruntovnice i mjere, dotiče se pjesnik 
dvaju slučajeva, koji su se u Firenzi dogodili g. 1299. L' Ottimo pripovijeda, da je 
te godine Monfiorito da Padova bio podesta u Firenzi. Svrgoše ga radi kojekakvih 
prevara, a neki gradski prior Messer Nicolo u sporazumku s Baldom di Aguglioni, 
da ga spase, izbriše u javnoj gradskoj knjizi jedno mjesto na listu, na kojemu je 
bio dokaz nepoštena Monfioritova baratanja. Drugi je slučaj nekoga činovnika baž= 
darskog ureda, koji je, da se obogati, krivotvorio gradsku mjeru, kojom se sol mje» 
rila. Sva trojica kažnjena su, što baš nije loš znak za tadašnju gradsku upravu 
Firenze. | 

Kad pjesnik prelazi iz jednoga kruga u drugi, svaki put se čuje po jedno od 
»sedam blaženstva«; siromašni duhom su po tumačenju Tome Akvinskoga oni, 
koji preziru bogatstvo i časti zemaljske; zato se ovdje pjeva »blaženi siromašni 
duhom.« 


Pjevanje dvanaesto. 


(1.—9. Pjesnici pospješuju korake. 10.—24. Slike na podu. 25.——27. Lucifer. 28.—30. Briarej. 31.—33. Giganti. 

34.—36. Nimrod. 37.—39. Nioba, 40.—42. Saul. 43.—45. Arakne; 46.—48. Roboam. 49.—51. Erifile. 52.—54. San- 

kerib. 55.—97. Kir. 58.—60, Holoferne. 61.—63. Troja. 64.—72. Ljepota slika. 73.—99. Andjeo poniznosti. 100.— 
108. Skaline, što vode u drugi krug. 109.—114. Pjesma andjela. 115.—136. Uspinju se u drugi krug). 


1.—9. U dvoje, kao što idu volovi jarmu, išao sam i ja s onom natovarenom 
dušom (Oderisi-em), dok je to trpio moj blagi Pedagog. No kad reče: »Ostavi ga 
i podji napred, jer je ovdje dobro, da svaki kolikogod može svoju barku potiskuje 
jadrom i veslom« — uspravim se tijelom, kako treba za hod, premda su moje misli 
ostale sagnute i potištene. 

10.—12. Bijah se krenuo te slijedjah s drage volje korake mog Učitelja, a 
obojica već pokazasmo, kako bijasmo lagani, kadno mi reče: »Okreni oči dolje, 
dobro će ti doći — da sebi olakšaš put — vidjeti postelju tabana tvojih.« Kao 
što podzemne rake nad pokopanima, da im spomen ostane, nose ubilježeno ono, što 
su (pokojnici) bili — poradi čega se tamo često plače od žalca uspomene, koji 
samo podbada duše, pune sažalnoga poštivanja, — tako ugledah tamo, no sličnije 
(prirodi) prema (zakonu) umjetnosti (jer je od Boga), urešeno slikama, onoliko 
brda, koliko je izbočeno za put. 


25.—27. Vidjeh s jedne strane onoga koji je stvoren otmjeniji od ostalih 
stvorova (Lucifera), gdje pada s neba kao munja. 

28.—30. Vidjeh Briareja, pogodjena strijelom nebeskom, gdje leži na drugoj 
strani, težak zemlji poradi samrtnoga leda. 


31.—33. Vidjeh Timbreja (Apolona), vidjeh Paladu i Marta još oboružane, 
kako su se skupili oko svog oca gledajući razasuta uda Giganta. 

TIX HfNvAgfa 


ILSONZINOd OZHaNv 





34.—36. Vidjeh Nimroda na podnožju velikoga (tornja), sasvim smetena, gdje 
gleda narode, koji su se s njim uzoholili u Sennaaru. 

37.—39. O _Niobo, s kakovim te bolnim očima vidjeh prikazanu na tome putu 
izmedju sedmoro i sedmero tvoje ubijene djece. 


40.—42. O Saule, kako si tu izgledao mrtav i nataknut na vlastiti mač na Gel- 
boji, koja poslije ne osjeti više ni kiše ni rose. 


43.—45. O luda Arakne, tako te vidjeh, kako si već mpela pauk, žalosna na 
krpama tvoga djela, koje si u zao čas po sebe načinila bila. 


46.—48. O: Roboame, ovdje se više ne čini, da lik tvoj prijeti; no puna užasa 
nose ga kola, još prije nego su ga drugi stali tjerati: 

49.—51. Pokazivaše tvrdi tarac još, kako je Alkmeon polučio, da se njegovoj 
majci pričinio (suviše) skup zlosretni nakit. 

52.—54. Pokazivaše, kako se sinovi baciše na Sankeriba u hramu, i kako ga 
tamo mrtva ostaviše. 

55.—57. Pokazivaše propast (Perzijanaca) i okrutno ruglo, što ga Tamirida 
nanese Kiru, kadno reče: »Žedjao si za krvlju, krvlju te napajam.« 

58.—60. Pokazivaše, kako razbijeni Asirci bježe, izakako bi Holoferne ubijen, 
a prikazani su i ostanci pogibije. | m | 

61.—63. Vidjeh Troju u pepelu i razvalinama: o Ilione, kako te ona slika, 
koja se tamo razabire, pokazivaše ponižena i ružna. 

64.—72. Tko li ikad bijaše takov majstor kista ili olovke, da bi mogao nari- 
sati te sjene i crte, kojima bi se tu divio svaki i najfiniji um? Mrtvi su izgledali 
mrtvi, a živi živi. Onaj, koji vidje prave dogadjaje, ne vidje ih bolje od mene, 
dok sam sagnut koračao (po tim slikama). Sad se ponesite, pa hajdete ohola čela, 
sinovi Evini, a ne prigibajte lika, jer biste vidjeli opaku vašu stazu. 

73.—99. Bijasmo već obišli više brda, a još mnogo više potrošismo sunčeva 
puta (vremena), negoli je (gledanjem slika) obuzeta duša primijetiti mogla, kad 
onaj (Virgil), koji je uvijek pažljivo napred išao, poče: »Uspravi glavu, nije više 
vrijeme za tako sagnuti hod. Gledaj tamo andjela, koji se sprema da nam dodje 
ususret: već se vraća sa službe šesta služavka dana (šesta ura). Uresi lice i držanje 
počitanjem tako, da mu bude s voljom poslati nas gore. Misli na to, da današnji 
dan nikad više osvanuti ne će.« Već sam bio naviknuo na njegove opomene, da ne 
gubim vrijeme, tako da mi o toj stvari nije mogao tajinstveno govoriti. K nama 
pristupi krasni stvor, obučen u bijelo, a u licu nalik titrajućoj jutarnjoj zvijezdi. 
Raširi ruke, a onda raskrili krila; reče: »Dodjite, tu su blizu stube, a lako se sad 
uzlazi. Veoma rijetki dolaze na taj poziv. O ljudski rode, rodjen da letiš gore, zašto 
tako padaš od malo vjetra (tašte slave)?« Odvede nas donle, gdje je hrid prosje- 
čena: tu me krilima udari po čelu, onda mi obeća sigurno putovanje. 


100.—108. Kao što — kad se zdesna uzlazi na brdo, gdje stoji crkva (S. Mi- 
niato), koja nadvisuje dobro upravljanu (Firenzu) nad Rubakontom — prekidaju 

nagli uspon stube, načinjene u doba, kad još bijaše sigurna (gradska) knjiga izda- 
taka i (gradska) mjera: tako se ovdje ublažuje obronak, što s gornjega okruga 
veoma naglo pada, no s jedne i s druge strane (i tu) visoka pećina struže 
(prolaznika). 


109.—114. Dok smo se mi ovdje okrenuli, pjehavu glasovi: Beati paupe- 
res spiritu (Blaženi siromašni duhom) tako (divno), da se riječima ne bi moglo 
izraziti. Ah, kako su drugačiji ovi klanjci od onih paklenih; jer ovdje se ulazi uz 
pjevanje, a tamo uz grozno jadikovanje. 

115.—136. Uzlazismo već svetim stepenicama, a činilo mi se mnogo laglje, 
negoli mi se činjaše prije na ravnu. Zato ja: »Učitelju, reci, koja se teška stvar 
skinula s mene te ne osjećam gotovo nikakov umor hodajući?« Odgovori: »Kad P-i, 
što su još ostali na tvom licu, malone izblijedjeli, budu kao onaj jedan, sasvim 
izbrisani, onda će tvoje noge biti dobrom voljom tako svladane, da nesamo ne 
će osjećati umora, nego će im biti ugodno, da su gonjene gore.« Nato ja učinim 
kao oni, koji hodaju, ne znajući da imadu nešto na glavi, van da slute po migo- 
vima drugih; zato im ruka, da se uvjeri, sebi pomogne i traži i nadje i obavi službu, 
koju vid ne može obaviti, i ispruženim prstima desnice nadjoh samo šest onih 
slova, što mi ih ureza nad sljepočice onaj s ključevima. To gledajući moj se Vodja 
nasmiješi. 

Uvod u trinaesto pjevanje. 


Sadržaj, Putnici dolaze na drugi krug, onamo, gdje se brijeg sieže, ostavljajući uokolo širok put. 

Ovdje je sve glatko, blijede, sinje boje. Virgil pozdravlja sunce, čiji traci će ih voditi. Na tom su 

krugu kažnjeni nenavidnici. Oči su im sašivene željeznom žicom. Sjede naokolo prislonjeni o stijenu, 

nastonjeni jedan o drugoga. Zagrnuti su prostim darovcem iste boje kao i kamenje. Čuju se glesovi ne- 

vidljivih andjela. Njihove riječi votiču na ljubav. Dante Dita, da li tu ima koja latinska duša iz Italije. 

Odgovara mu duša Sapije iz Siene. Sapija ga moli, neka joj uspostavi uspomenu kod njene rodbine, a na 
koncu se naruga Siencima. 

Alegorija. Na tom krugu nema nikakovih umjetnih oblika: sve je pusto i jednolično kao u 
dušama jalnih ljudi, koji osim sebe ne trpe ništa i nikoga. Zato, što su gledali nenavidnim okom dobra 
svojstva bližnjega, imenice duševne sposobnosti njihove, a bez nade, da će ih ikad moći dostignuti, za- 
tvorene su im oči, prozori duše. Alegorijski okvir glavnoga prizora udešen je prema kazni sljepoće. Opo- 
mene i poticaji se ne vide, nego se čuju. Prosti darovac, koji pokriva duše, slegorija je prostačkoga, 
surova osjećanja, što je temelj svakomu jalu. 


Bazjašnjenja. Grješnicima u ovom krugu posvećena su dva pjevanja, većim 
dijelom ispunjena historijskim primjerima iz Danteova doba. U ovomu pjevanju 
Dante nije tako opširno izradio opomene kao u prvomu krugu, jer se ne osjeća 
onoliko kriv nenavisti koliko umjetničke i plemićke oholosti. 


Virgil opet ističe, da im je sunce na sjeveru zdesna, dok idu od istoka prema 
zapadu. Virgilov pozdrav suncu zaostaje ljepotom za sličnim pozdravom Sv. Franje 
Asiškoga. 

Okrenu se prema suncu. Idu jednu milju. Opomene Dante ovdje naziva — 
kao u Convitu — »bič i uzde«. Naidju na pokorne duše, koje glasno pjevaju lita» 
nije Svih Svetih: Grješnici sjede kao slijepci na proštenju. 

Dante govori ponajprije s dušom Sapije, udove Ghinibalda Saraciniea, čija 
palača još danas u Sieni stoji. Njeno ime znači s avia, mudra; no baš protivno — 
veli ona — bila je luda, premda joj bijaše već šezdeset godina, kad je sagriješila. 
Za dokaz tomu spominje, kako se veselila porazu svojih zemljaka Sienaca, koji su 
nju prognali bili. Sa svoga kaštela Bigozzi blizu Valdelse gledala je, kako su se 
godine 1269. opet pobili Sienci s Firentincima, pa se Bogu molila, neka dade potući 
Salvani-a i njegove Ghibelline. U slučaju, da Sienci pobijede, zaključila je da se 
baci s prozora. Sapijin protivnik Salvani isti je onaj, koji pati s oholima, a ne za- 
služuje njene mržnje, jer je malone trideset godina veoma dobro upravljao Šie- 
nom. Čini se, da su tu bile posrijedi obiteljske razmirice. Salvani Provenzan bijaše 
sin IIdebrandina Salvani-a, Sapijina brata. Kad je vidjela, da Sienci bježe, usklik- 
nula je: da se sad više ne boji Boga, jer da joj se nakon ovakve sreće ne može 
ništa dogoditi, što bi ju unesrećilo. Poredjuje se s kosovicom, za koju se pričalo, 
da je, čim je u siječnju sunce prvi put sinulo, uskliknula: »Bože, ne bojim te se 
više.« Sapija se istom na samrtnoj postelji pokajala, zato bi morala bila čekati pred 
Čistilištem, no pomogoše joj molitve pustinjaka Pietra Pettignana, koji je u Dante- 
ovo vrijeme živio u Sieni te ondje mnoga čudesa činio. L' Ottimo veli, da je bio 

Firentinac. Sapija ga često pohadjala i darivala te ga prosila, da se za nju Bogu 
moli. Sapija uostalom još i u Čistilištu bocka svoje zemljake veleći, da su tašti, 
što im Dante i na drugomu mjestu spočitava. Za dokaz tomu Sapija spominje dva 
slučaja, o kojima je u Danteovo doba bilo mnogo razgovora. | 

Talamone se zove kaštel i luka u Maremmi prema Tirhenskomu moru. Sienci 
su taj grad kupili za 8000 zlatnih fiorina od opatije del Montamiata, pa su još 
mnogo novca uložili, da urede luku. Nadali su se, da će steći pomorsku vlast kao 
Genovežani ili Mlečani. Nada im se izjalovila, jer je luka bila predaleko od Siene, 
a zrak je bio nezdrav. Admirali onamo poslani, poumirali su im, dakle su izgubili 
život, a tim svakako više negoli grad Siena, koja je samo novac izgubila. 

Sienci se danas brane protiv ovoga Danteova bockanja te vele, da nisu nikad 
ni htjeli od Talamona načiniti ratnu luku i da uopće nisu nikakve admirale onamo 
slali. Za trgovinu pako da je luka bila uistinu korisna, jer su već prve godine 
imali promet od 20.000 mjerova žita iz Sicilije. Isti Firentinci, kad su se kasnije 
(god. 1356.) s Pisancima zaratili, tražili su od Sienaca, da smiju u Talamonu osno»: 
vati trgovačka skladišta. 

Glede vode u Sieni pričalo se, da teče pod brijegom, na kojem leži Siena, i 
da je to Dianin izvor, jer je ta božica u pogansko doba bila zaštitnica Siene. Kad 
su Sienci u kršćansko doba srušili kip Dianin, vode je nestalo. U Danteovo doba 
tražili su s velikim troškom tu vodu, a pjesnik im se zato ruga na usta Sapijina. 
Ni taj Danteov prigovor nije sasvim opravdan. U Sieni još danas ima pod brije- 
gom zdenac »Fonte Branda«, što ga Dante pohvalno spominje radi obilne mu vode. ' 
Na protivnoj strani brijega izvire iz pećine »Fonte Ovile« i »Novi zdenac« koji je 
danas dakako prastar — iz XIV. je stoljeća. Još ima i u jednoj privatnoj kući 
bunar, o kojemu se kaže, da je Dianin zdenac. Gdje tolika voda izvire, nije luda 
pomisao, da ima u brijegu velik reservoir. Sienci su kadikad mislili, da čuju vodu, 
gdje šumi u brijegu. Da su doista tu vodu tražili, svjedoči zapisnik velikoga vijeća 
od 5. kolovoza 1295. u sienskom arkivu, gdje se čuva i kupoprodajni ugovor od 10. 
rujna 1303. s opatijom Montamiata. Dogadjaji, koje Dante ovdje spominje, sasvim 
su aktuelni bili u njegovo doba. 

Od Sapije čuva se u sienskom arkivu oporučni dodatak od 14. svibnja 12/4. 
god. u korist bolnice, koju je utemeljila obitelj njezina muža. 

I o Pietru Pettignanu govori jedna povelja u Sieni. Dne 19. prosinca 1289. god. 
nalaže sienska republika, da se njemu na njezin trošak priredi grob. 

Pjevanje trinaesto. 


(1—9. Kako izgleda drugi krug. 10.—21. Pozdrav suncu. 22.—30. Marija, primjer ljubavi. 31.—33. Orest. 

34.—36. Evandjeoska ljubav. 37.—72. Kako je nenavidnima u čistilištu. 73.—99. Razgovor s dušama, koje 

se čiste. 100.—129. Sapija. 130.—138. Dante ispovijeda grijehe nenavisti i oholosti. 139.—154. Zadnje riječi 
Sapije). - 


1.—9. Bijasmo navrh stuba, gdje se po drugi put siječe brijeg, što liječi duše 
kad se uspinju. Ovdje opasuje brijeg jedan pojas kao onaj prvi (u prvom krugu); 
samo što svoj luk prije savija, (jer je brijeg već uži). Tu nema sjene (relijefa), niti 
se ukazuje kakva slika, glatka je i pećina, a gladak je i put od modrikasta kamena. 

10.—21. »Budemo li ovdje čekali ljude, da ih pitamo«, sudio Pjesnik »bojim 
se, da će predugo trajati, dok se odlučimo.« Onda čvrsto upre oči u sunce; od svoje 
desne strane učini os, te oko nje okrene lijevu svoju stranu. »O blago svijetlo, u 
koje se uzdajući polazim novim putem, ti nas vodi«, reče »kako nas ovuda voditi 
treba; ti griješ svijet, ti nad njima sjaš; ako drugi razlog na protivno ne sili, tvoji 
traci treba da vazda budu vodje.« 

22.—30. Koliko se ovdje (na zemlji) računa jedna milja, toliko smo već odanle 
prevalili puta za kratko vrijeme uslijed spremne nam: volje. I osjetismo, ali ne vi- 
djesmo duhove gdje lete prema nama pozivajući nas uljudno na gozbu ljubavi. Prvi 
glas, koji leteći prodje, govoraše glasno: Vinum non habent (nemaju vina), 
te prošavši iza nas ponavljaše ove riječi. ' 

31.—33. I prije no se udaljio taj glas toliko, da ga više ne bi čuti mogli, 
prodje drugi vičući: »Ja sam Orest,x« no ni taj se ne ustavi. 

34—36. »Ah, Oče«, rekoh, »kakovi su to glasovi?« A uto, dok sam pitao, 
eto trećega govoreći: »Ljubite one, koji su vam zlo činili.« 

37.—72. A dobri Učitelj: »Ovaj okrug bičuje grijeh nenavisti, zato su (ovdje) 
užeta biča od ljubavi spletena. Uzde hoće da protivno glase; mislim, da ćeš ih čuti, 
kako sudim, prije no dospiješ do klanjca oproštenja. No upri oči što jače kroz 
uzduh, i vidjet ćeš pred nama ljude gdje sjede, a svaki se naslonio duž pećine.« 
Onda otvorih oči više no prije; pogledah ispred sebe te vidjeh sjene u kabanicama, 
(a bijahu) boje ne drugačije od pećine. A poslije, kako bijasmo nešto više uznapre- 
dovali, začuh gdje kliču: Marijo, moli za nas, Mihajle, Petre i Svi 
Sveti! Ne vjerujem, da svijetom hoda čovjek tako tvrda srca, e ga ne bi sami: 
lost dirnula radi onoga, što sam poslije ugledao; jer kad sam se k njima tako blizu 
primaknuo, da sam točno razabirao njihove kretnje, teška mi bol istisnu suze iz 
očiju. Činjahu mi se pokriveni prostim darovcem; jedan je drugoga podupirao 
plećima, a sve skupa podupirala pećina. Tako slijepci, koji ništa svoga nemaju, 
stoje (pred crkvama) na proštenju tražeći milostinju, te jedan spušta glavu na 
drugoga, da se tako u drugih što prije pobudi milosrdje nesamo zvukom. riječi, 
nego i vanjštinom, koja ne prosi manje (ganutljivo). Pa kao što sunce ne pomaže 
slijepcima, tako ni sjenama, o kojima sad govorim, nebesko svijetlo ne će da udijeli 

od sebe udjela; jer svima vjedje probada žica te ih tako sašije, kao što čine 
divljemu sokolu, jer (inače) ne stoji miran. 

73.—99, Meni se činjaše, prodjem li, da vrijedjam druge gledajući njih, a ne» 
vidjen od njih; zato se okrenuh k svojemu Savjetniku mudromu. Dobro je znao, 
što sam nijem htio reći; zato ne dočeka moga pitanja, no reče: »Govori, a reci 
malo i mudro.« Virgil mi idjaše s one strane okruga, gdje bi se moglo pasti, jer 
put nije bio nikakvom ogradom obrubljen. S druge mi strane (uz stijenu) bijahu 
pobožne sjene, koje su kroz okrutno švo tiskale (suze), tako da su obraze (u su- 
zama) kupale. Okrenuh se k njima i: »O narode«, počeh, »siguran, da ćeš vidjeti 
uzvišeno Svijetlo, za koje se jedino vaša želja brine, tako vam milost (Božja) oči=z | 
stila savjest od pjene, da kroz nju može bistro proteći rijeka uma, kažite mi — a 
bit će mi drago i bit ću vam zahvalan — ima li medju vama koja latinska duša; a 
možda će biti dobro za nju, upoznam li ju.« — »O brate moj, svaka je od nas gra- 
djanka jedinoga pravoga grada (nebeskoga Jerusolima); ti valjda hoćeš reći: da li 
je koja, dok je živjela, hodočasnica bila u Italiji?« Učini mi se, da to čujem za 
odgovor nešto s daljega, negoli sam stajao, zato glasnije upravih svoje riječi na 
onu stranu. m 

100.—129. Medju ostalima ugledam sjenu, koja je, činilo se, čekala; pa da me 
tko zapita: Kako? rekao bih: Podizala bradu, kao što slijepci čine. »Duše, rekoh, 
koji se trapiš, da možeš uzaći, ako si ti onaj, koji mi odgovori, daj da te upoznam 
ili po zavičaju ili po imenu.« — »Bijah iz Siene«, odgovori, »pa se s ovim drugima 
ovdje čistim od grješna života plačući k Onomu (Bogu), da nam pokloni sebe. 
Mudra nisam bila, premda sam se više radovala, nego radi svoje sreće. A da ne 
pomisliš, da te varam, čuj, nisam li tako luda bila, kako ti rekoh. Kad mi se već 
život spuštao sa (vrha) lika mojih ljeta, moji su se sugradjani kod Colle (di Val- 
delsa) sukobili sa svojim protivnicima (Firentincima), a ja sam Boga molila za ono, 
što on i sam htjede. Bijahu tamo potučeni i okrenuti na gorke korake bijega, a mene, 
gledajući tu potjeru, obuze radost nijednoj drugoj ravna tako, da sam drski obraz 
okrenula gore vičući Bogu: Sad te se više ne bojim; baš kao što čini koso- 
vica, kad se vrijeme malko stiša. Na kraju života htjedoh se pomiriti s Bogom; no 
jošte se ne bi počeo bio pokorom smanjivati moj dug, da me se u svojim svetim 
molitvama ne sjeti Petar Pettinagno, koji mi se smilova iz milosrdja. 

130.—138. No ti, tko si ti, koji hodaš, raspitujući za naše prilike, a imaš 
otvorene oči, kako mi se čini, te se dišući razgovaraš?« — »Oči moje«, rekoh 
»bit će i meni ovdje uzete, ali malahno vremena, jer su malo griješile previjajući 
se od nenavisti. Mnogo je veći strah kojim je duša moja obuzeta radi muke 
odozdo, jer me već tišti teret od tamo dolje.« 

139.—154. A ona meni: »ITko te dakle dovede ovamo gore medju nas, ako se 
još misliš vratiti dolje?« A ja: »Ovaj, koji je sa mnom, ali ne kaže riječi. I živ 
sam još; i zato, odabrani duše, zahtijevaj od mene, ako hoćeš, da tamo još za tebe 
maknem samrtne noge.« »Oj«, odgovori, »to, što čujem, tako je novo, da je velik 

NENAVIDNICI (SAPIA IZ SIENE) 


PJEVANJE XIII. 


znak, e te Bog ljubi; zato mi katkad pomozi molitvom svojom. A molim te, tako ti 
onoga, što najviše žudiš, stupiš li ikad na toskansko tlo, da popraviš glas o meni u 
moje rodbine. Vidjet ćeš ih medju onim taštim narodom, koji se nada mnogočemu 
od Talamona, a izgubit će više nade, nego kad je tražio Dianu. No admirali će (pri 
tom) izgubiti još više.« 

Uvod u četrnaesto pjevanje. 


Sadržaj. Dvije duše nenavidnika, da im je Dante pristupio, govore o njemu. Guido del Duca vita svoga 
druga, Riniera da Calboli, tko li je to i odakle je. Rinier mu reče, neka ga pita, i to prijatno. Guido pita 
Dantea, koji mu odgovara krijući svoje ime i naziv rijeke, kraj koje se rodio. Duca pogadja, da govori 
o Arnu. Rinier pita Guida, zašto li Dante ne će da izrekne ime te rijeke, kao da ga je strah izustiti ga. 
Guido potvrdjuje Rinierovu slutnju i daje Danteu pravo, što se zgraža nad ovom rijekom. Oštro sudi 
o gradovima, što uz Arno leže, i proriče propast Firenze. Govori o Romagni žaleći, što je i tu sve pošlo 
na gore. Kad pjesnici odu od nenavidnika, čuju glasove, koji napominju primjere kažnjene nenavisti. 


Alegorija. Veći dio četrnaestoga pjevanja historijskoga je sadržaja. Samo na kraju se alego- 
rijski bičuje nenavist primjerima kažnjenih nenavidnika: kćeri Kekropsove Aglaure i Kaina. 


Razjašnjenja. Ono mjesto, gdje Dante ne će da kaže svoje ime, »jer još ne 
zvoni jak6, ima po mojemu mnijenju dublje alegorično znamenovanje. Kad Dante 
dolazi u Limb, pripovijeda, da su mu najveći pjesnici staroga vijeka iskazivali 
časti i primili ga u svoje kolo tako, da je bio šesti medju tolikim veleumima. Imena 
Homer, Horacije, Ovid, Lukan »još odzvanjaju u svijetu«, pogotovo ime Virgila; 
prema tomu uzima Dante, da i njegovo ime odzvanja. Sad pako gdje je prošao 
krug oholih, sagnut kao i oni, što tu pokoru čine; sad, gdje mu je andjeo izbrisao 
na čelu znak oholosti, postao je tako čedan, da svoje ime ne će da izusti, jer »još 
ne zvoni jako.« 

Dante Italiju ljubi bolnom ljubavi sina, koji svoju domovinu gleda razro- 
vanu zlim strastima. U ovom pjevanju šiba satirom sve stanovnike duž rijeke Arna. 
Sav jad svoj meće u riječi Guida del Duca. Dante samo spomene rijeku, što izvire 
kod Falterone pa teče Toskanom, no ime joj ne će izustiti, jer u njemu budi strašne 
uspomene. Falterona je krajina u Apeninskoj planini, koja je na ovomu mjestu 
daleko šira, negoli na ikojem drugom; upravo je »bredja«, jer se tu »radjaju« 
Alpe Pratomagnanske, onda planine, što se protežu do Forliza i Brettinora, tvoreći 
doline Bidenta, Rabbi-a i Montona. Neki tumače to mjesto i tako: gorje da je ovdje 
puno — »bredje« — vode, jer tu izvire Arno, Tiber i još druge dvije rijeke. 


Stanovnici doline Arna zvjerske su ćudi, kao da ih je ona vještica Kirke, o 
kojoj Odisej priča, hranila, t. j. pretvorila u životinje, kako je Odisejeve drugove 
pretvorila u svinje. | 

Blizu izvora rijeke Arna grad je Porciano (porci — svinje). To ime navodi 
pjesnika, da žitelje toga grada nazivlje svinjama. Pritom poglavito misli na grofa 
Tigrina da Porciano. Ove casentinske velikaše Dante i u Paklu spominje medju 
prokletima. 


Još i danas postoji mjestance Porciano, a nad njim razvaline kaštela. O ve- 
likom tornju sred razvalina pripovijeda se, da je Dante neko vrijeme u njemu 
zatvoren bio. No temelj Danteove mržnje na te velikaše osniva se poglavito na 
tomu, što su se oni iznevjerili caru Henriku VII. 

Od »svinja«, medju kojima iz početka ide »oskudni tijek« Arna, dolazi rijeka 
do »lajavaca«, od kojih prezirna »odvraća gubicu« t. j. rijeka, što je do Arezza tekla 
od sjevera prema jugu, skreće ovdje na zapad. Aretince nazivlje Dante lajavcima, 
jer su se mnogo isticali u stranačkim borbama, ali se nisu hrabro držali. I drugi 
pisci ih poredjuju s lajavim psima, koji se silno razmeću, dok nema pogibli, a kad 
ih tko bije, ližu ga te uvuku repine. Firentince nazivlje pjesnik psima, koji su se 
pokurjačili, jer su postali okrutni i lakomi. Nije vjerovatno, da misli samo na feu- 
dalnu gospodu, jer ni pučani baš nisu bili bolji. 


Napokon se Arno protisne izmedju visočina pred Empolizem, pa sišavši u 
ravnicu teče kroz Pisu. Pisance nazivlje lisicama, jer im je u grbu lisica kraj car» 
skog orla, a i značaj im je bio lisičji. 

Guido del Duca govoreći o Firenci vidi unapred tešku nesreću, što će joj 
se dogoditi, a to je načelništvo Fulciera de Calboli iz Forli-a (1303.), unuka onoga 
Riniera, Guidova plačidruga, koji u Čistilištu tu kraj njega sjedi. Fulcieru, koji je 
već u različnim gradovima bio načelnikom, predadoše u Firenzi vlast, otkako je 
Karlo Valois prognao bio Bijele. Jedan dio te stranke ostade na svoju nesreću u 
Firenzi. Što se za Calboli-eva vladanja dogadjalo. jedna je od najgroznijih stranica 
povijesti kulture i teški dokaz ljudske bestijalnosti, koja se — gdje može — još i 
danas očituje. Jedni tumače ovo mjesto tako, da je Calboli ubijao, kao što se stara 
marva ubija; drugi onako, kako smo mi preveli. 


Posljedica svih strahota bilo je to, da su se Bijeli još tjesnije združili s Ghi- 
bellinima i da je izmirenje stranaka u Firenzi postalo nemoguće. 

O samome sebi kaže Guido del Duca, kako bijaše za života jalan, a sad: žanje 
slamu od toga zla sjemena. 

Guido (umr'o god. 1245.) bijaše iz otmjene ravenatske obitelji, no živio je u. 
Brettinoru (Bertinoru), gdje mu je otac stekao imanje. Guido je u različnim gra- 
dovima obavljao službu suca i načelnika, a spominje se, da je bio veoma čestit. 

O njegovoj nenavisti govori samo Dante, no sigurno je tomu imao i povoda. 

Guido se isticao u svim političkim prilikama Romagne, a utjecaj mu je sizao 
do Perugije i dalje. Godine 1829. bio je već mrtav. To velikaško pleme cvate još 
i danas. 

Za pričanja Guidova rastuži se kraj njega onaj, na kojega je naslonjen: Ri- 
nier de Calboli. Rodio se u prvoj polovici XIII. stoljeća. Dok je Guido bio Ghibellin, 
Rinier bijaše pristaša Guelf4. Isto kao što su u »Cvjetnoj dolini« izmireni vladari 
protivnici, ovdje su se izmirili vodje protivnih stranaka. Rinier bijaše takodjer naz 
čelnikom nekojih gradova (1247.—1265.). Godine 1276. borio se protiv: glasovitoga 
vodje Ghibellina Guida di Montefeltro. Morade mu se predati, ne spasavši ništa 
do života. Kasnije, u društvu s različnim osobama, koje Dante spominje, igra još 
političku ulogu. Izmedju godine 1292. i 1296. isticao se i junakom te pogibe s mačem 
u ruci, slavan i ugledan: čast i dika kuće Calboli. Zato ga toliko i žalosti, kad čuje, 
da će mu potomak tiranstvom ime sramotiti. 

Nakon što je Dante na usta pokorničke duše Guida del Duca orisao teške 
prilike u Toskani, nadovezuje razmatranje o isto takvim nevoljama u Romagni. U 
Paklu ga pita duša Guida da Montefeltro za političke prilike u Romagni, a Dante 
mu sam odgovara, Ovdje Guido del Duca priča Danteu o društvenim odnosima u 
Romagni, i to naprosto zato, što je Duca bolje mogao znati, kakve su prilike bile 
u Romagni za prve polovice XIII. stoljeća. 


Slika, što nam ju Dante pruža o društvu staroga doba, lijepa je. Plemstvo u 
Brettinoru i okolici bijaše na glasu sa svoje gostoljubivosti. To je mjesto, neka- 
dašnje leno grofice Valdrade, već u XII. stoljeću bilo glasovito s grofičina »Dvora 
Ljubavi« i plemenitih viteških običaja. O Brettinoru priča stara neka novela ovo: 
Tamošnji plemići nisu trpjeli, da tko prima goste za novce, nego su na stup u ka- 
štelu stavili toliko zvonaca, koliko je gostoljubivih kuća bilo u Brettinoru. Tudjinca 
bi odveli, da na koje zvonce zazvoni. Čijim bi zvoncem slučajno zazvonio, tomu bi 
pošao u goste. To su pako plemići zato činili, da medju njima ne dodje do svadje, 
jer bi se oni otimali za goste. 

Ta su vremena prošla bila. Guido imenuje četiri plemića stara kova; to su: 
dobri Lizio di Valbona, Arrigo Manardi, Pier Traversano i Guido di Carpigna. 
Sve ostalo plemstvo prestalo je ili se izrodilo u stranačkim borbama. 

O nekom Liziju pripovijeda Boccacio, da je bio velika dobričina, koji nije 
zamjerio mladomu Ricciardu Manardi-u, kad se je potajice oženio njegovom kćeri. 
No taj Lizio tek je unuk onoga, što ga Guido del Duca hvali. 

Arrigo Manardi iz Brettinora bio je Ghibellin i pristalica kuće Traversari. O 
njemu znamo, da su ga god. 1170. uhvatili za bitke i odveli ga u Faenzu. Posljednji 
put je spomenut u nekoj povelji god. 1228. 

Poznatije su i uglednije druge dvije osobe, koje Guido del Duca spominje, 
a to su Piero Traversaro te Guido di Carpigna.. Traversari bijahu prastaro pleme, 
ugledno već u doba Odoakera. O Pieru Traversaru (1225.) svi stari tumačitelji Bo» 
žanstvene Komedije složno kažu, da je bio vrlo ugledan, hrabar i čestit. Sam car 
Fridrik Barbarossa imenova oca njegova riminskim knezom. Bio je Pier veoma da- 
režljiv, pa su na njegov dvor dolazili trubaduri, koji su pjevali pjesme u čast go- 
spodje njegove, Imilije. Ona bijaše iz kuće knezova Guidi u Casentinu, rodjakinja 
dobre Valdrade, koje ime kao zlatna nit prepliće obiteljsku povijest uglednika Fi- 
renze, Casentina i Romagne. U Ravenni još postoji kuća Traversari, a u muzeju se 
čuva sarkofag jednoga od tih velikaša. Njih su kasnije iz Ravenne prognali knezovi 
da Polenta, zaštitnici Danteovi. Pa ipak Dante Traversare tako simpatično spomi- 
nje, a na usta Guida del Duca. 

I grofovi di Carpigna bijahu veoma staroga plemenitoga podrijetla, i to Guelfi, 
vjerni papi Inocentu IV. | 

Ljudi, obitelji, gradovi, koje tu Dante nabraja u dvadeset i tri stiha, bili su 
poznati u Romagni u njegovo doba, no već ni stari komentatori o nekima od njih 
ne znadu ništa osobita, 

Glede stiha, u komu je spomenut Fabro u Bologni i Bernardin di Fosco iz 
Faenze, ne slažu se izdavači rukopisa. Zato je i tumačenje razrožno. Noviji pače 
oštrim riječima osudjuju tumačenje L? Ottima, čiji autoritet u tom pitanju ne pri- 
znaju. Iz te se čitave pravde vidi samo to, da su spomenuti odličnici slovili medju 
najboljim ljudima onoga doba. 

Guido da Prata bio je vlasnik maloga imanja medju Ravennom i Faenzom, a 
spominju ga povelje od godine 1222. do 1228. 

I glede Ugolina d'Azza mnogo se razilaze tumači. Bio je iz Toskane, a živio 
je medju Romagnolima. Vijesti o njemu ne podudaraju se s pohvalnim spominja- 
njem Guidovim, no u doba ogorčene stranačke borbe ne može se lako razabrati: 
što je istina, što li nije, kad su vijesti u sebi ovako oprečne. | 

Od Azza je sačuvana lijepa pjesmica. 

Za Federiga Tignosa stari tumačitelji takodjer slabo što znadu. Uspomena je 
na tč ljude već utrnula bila u širim krugovima Danteovih savremenika, dok je pjes- 
nik crpao iz predaje na mjestu, gdje su ti plemeniti vitezovi živjeli. Vidi se, da je 
proučavao uz usmene vijesti takodjer i pismene spomenike. 

Federigo Tignoso bio je starinom iz Ravenne, a plemstvo mu siže čak u bi- 
zantsko doba. Za vrijeme Danteovo bilo je to pleme već izumrlo. Federigo se na- 
stanio u Brettinoru, jer je izbjegavao riminski gradski život, »nedoličan plemenitu 
čovjeku.« Kuća mu je vazda bila puna gosti. 

Spominje se i obitelj Anastagi, vezana rodbinskim vezama s knezovima da 
Polenta, koji su ipak i njih prognali, baš kao i Traversare. 

Viteštvo sa svojim turnirima, udvaranjem gospojama, koje su ljubile ljubavi 
radi, doba udvornosti, darežljivosti i lijepih običaja — sve je nestalo, a pojavio se 
otrovni korov svadje i neprijateljstva. Zato Guido hvali sreću knezova Bagnaca- 
vala, da nemaju više potomaka, dok psuje plemena Castrocaro i Conio, što još ra- 
djaju djecu: izrode nekadanjih plemenitih knezova. Konačno spominje obitelj Pa- 
gani, koja ne će iza sebe ostaviti dobre uspomene, kad bez potomaka umru sada ži- 
vući sinovi opaka oca. Raduje se, što Ugolino de Fantoli iz Faenze, čestit vitez, 
nema djece, koja bi mu poslije mogla ime sramotiti. 

Velikom umjetničkom vještinom Dante prekida melankolično raspoloženje 
nakon Guidova pričanja oštrim kontrastom. Kao grom zatutnji: »Ubit će me tkogod 
me prepozna!« To viče fantom Kaina, koji je iz nenavisti usmrtio brata. »Ja sam 
Aglaura! — viče kći atenskoga kralja Kekropsa: ona je bila jalna sestri svojoj Hersi, 
što ju je ljubio Hermes, koji nenavidnicu pretvori u kamen. 

Dante poredjuje taj glas grmljavini, koja se odmah odaleči, tek što prodre 
oblak. On tu — kao i Lukrecije — misli, da je grmljavina u oblaku zatvoren vjetar. 

Pjevanje četrnaesto. 


(1.—24, Razgovor s dušama iz Romagne. 25.—57. Dolina Arna. 58.—72. Fulcieri da Calboli. T3.—87. Guido 
del Duca. 88.—90. Rinier da Calboli. 91.—126. Stanje u Romagni. 127.—151. Primjeri kažnjene nenavisti). 


1.—24. »Tko je taj, koji obilazi naše brdo prije, negoli mu je smrt krila dala, 
te otvara i zatvara oči po miloj volji?« — »Ne znam, tko bi mogao biti; no znam, 
da nije sam: pitaj ga ti, koji si mu bliže i prijatno ga dočekaj, da ti odgovori.« Ovako 
se dva duha, jedan prema drugomu nagnut, razgovarahu o meni, ovdje nadesno, a 
onda izvrnuše lica prema gore, da mi govore. I reče jedan: »O, dušo, koja još usa- 
djena u tijelu ideš prema nebu, utješi nas iz smilovanja i kazuj nam, odakle dolaziš 
i tko si? Jer se milosti, koja ti je udijeljena, tako čudimo, kao (što se čuditi valja) 
stvari, koje još nikad nije bilo.« A ja: »Posred srijede Toskane razlijeva se rječica, 
koja se radja u Falteroni, a sto ju milja tijeka ne nasiti. S njene obale donosim 
osobu ovu (tijelo svoje); da kažem, tko sam, bilo bi izlišno, jer moje ime još ne 
zvoni jako.« — »Ako sam svojim razumom tvoju misao dobro proniknuo,« odgo» 
vori mi na to onaj, koji je prvi progovorio bio, »zboriš o Arnu.« 


25.—57. A drugi mu reče: »Zašto li ovaj sakri ime rijeke, baš kao što čovjek 
radi, kad krije stvari strašne?« A sjena, zapitana o tom, oduži se ovako: »Ne znam, 
ali je doista vrijedno, da nestane ime takove doline; jer od izvora, — gdje je alpin- 
sko gorje, od kojega se otkinu Peloro, tako bredje, da rijetko koje mjesto tu mjeru 
nadmašuje — pa sve donle, kamo ide da naknadi ono, što je nebo iz mora isisalo, i 
odakle rijeke dobivaju ono, što s njima ide (vodu), svi (stanovnici) gone krepost 
(kao) neprijateljicu, poput zmije, (a to čine), što s kobnosti mjesta, što sa zle na- 
vike, koja ih podbada. Stoga su svoju narav tako promijenili stanovnici te jadne do- 
line, e se čini, da ih je Kirke tovila. Medju gadnim svinjama, dostojnijim žira, ne- 
goli ljudske hrane, upravlja iz početka svoj oskudni tijek. Onda niže naidje na la: 
javce, kojih je zagrižljivost veća, nego im snaga dopušta, te prezirno od njih od- 
vraća gubicu. Odlazi padajući, što više nabuja, to više taj prokleti, nesretni jarak 
nailazi na pse, koji se pokurjačuju (na Firentince). Sišavši zatim kroz još dublje po- 
nore, nadje lisice (Pisance), tako pune varke, da se ne boje domisli, koja bi ih ulo- 
vila. Ne ću propustiti da rečem zato, što me drugi čuje, a bit će za ovoga (Dantea) 
dobro, bude li se jošte sjetio onoga, što meni istiniti duh (Duh Sveti) otkriva. 


58.—72. Vidim tvoga unuka (Fulciera da Calboli), kako postaje lovac onim 
kurjacima (Firentincima) duž obala divlje rijeke te ih sve ugrožava. Prodaje meso 
njihovo, dok je jošte živo; onda ih ubija kao stara divlja zvijer: mnoge lišava ži- 
vota, a sebe časti. Izaći će okrvavljen iz čemerne šume (Firenze); ostavit će ju ta= 
kovu, da se ni za tisuću godina ne će ošumiti, kako je prvo bilo.« Kao što se smuti 
lice onomu, koji sluša navještenje budućih nesreća, ma otkale mu god pogibelj pri- 
jetila, tako vidjeh drugu dušu, koja se okrenula bila, da sluša, gdje se uzrujala i 
rastužila, nakon što je tu riječ razabrala. 

73.—87. Govor jedne, a lice druge probudi u meni želju, da doznam njihova 
imena, te sam spojio pitanje s molbom. Zato duh, koji mi je prvi govorio, započne 
iznova: »Ti me hoćeš da skloneš, e bih tebi učinio ono, što ti meni učiniti nisi htio. 
No kad Bog hoće, da kroz tebe sja tolika njegova milost, ne ću ti (ni ja) biti škrt. 
Znaj dakle, da sam ja Guido del Duca. Moja je krv izgarala od nenavisti tako, da bi 
me bio vidio problijedjeti, kadgod bih ugledao čovjeka, gdje se veseli. Iz (toga) 
moga sjemena takovu sada žanjem slamu. O ljudski rode, zašto ti srce teži onamo, 
gdje nema mjesta uživanju zajedinskomu? 


88.—90. Ovo je Rinier, ovo je čast i dika kuće Calboli, u kojoj poslije Na 
nije baštinio njegovu vrlinu. 


91.—126. A izmedju Pada i planine te (izmedju) morske obale i Rena (u Ro- 
magni) nije samo njegovo pleme lišeno dobara, koja su potrebna za duševnu i tje- 
lesnu dobrobit; već je unutar ovih granica sve puno otrovna trnja tako, da bi sad 
kasno bilo krčiti ga obradjivanjem. Gdje je dobri Lizio i Arrigo Manardi, Pier Tra- 
versaro i Guido di Carpigna? O Romagnoli, izrodjena kopiladi, kad li će se u Bo- 
logni opet roditi jedan Fabro, kad li u Faenzi jedan Bernardino di Fosco, plemenita 
mladica, a iz malahne klice? Ne čudi se, Toskanče, plačem li, kad se uz Guida da 
Prata sjetim Ugolina d' Azza, koji življaše s nama; (kad se sjetim) Federiga Tignosa 
i njegove družbe, kuće Traversara i Anastagi — jedna je i druga bez odvjetaka, (kad 
se sjetim) gospodja i vitezova, časnih truda i dokolice, što nam omilje radi ljubavi 
i viteštva tamo, gdje su se srca (sada) tako pokvarila. O Brettinoro, (moje rodno 
mjesto), zašto i ti ne propadneš, kad te je ostavila tvoja (plemićka) obitelj i mnogo 
tvojega svijeta, da se ne izopače i oni? Dobro čini Bagnacaval, da više ne radja si- 
nova, a zlo čini Castrocaro, a još gore Conio, što se brine, kako bi radjao takove 
(zle) knezove. Dobro će činiti Pagani (ne rode li više sinovA), kad ih ostavi Dja- 
vao (otac njihov), no ipak im zato ne će nikad ostati sasvim čista uspomena. O 
Ugolino de' Fantoli, tvoje ime je sigurno, jer ti se ne će više nitko roditi, tko bi 
ga (izopačivši se) mogao potamnjeti. No sad odlazi, Toskanče, jer sad već volim pla- 
kati, negoli se razgovarati, tako mi potišti dušu naš razgovor.« 

127.—151. Znali smo, da t€ drage duše čuju gdje odlazimo, zato nam se činilo, 
da su šuteći odobrile put, koji odabrasmo. Kad smo se našli sami idući dalje, jeknu 
prema nama glas, kao munja, kad zrak prosiječe, govoreći: Ubitćeme, tkogod 
me opazi; i uteče kao grmljavina, koja se odaleči, kad naglo probije oblak. | 
Jedva što nam se uho smirilo od njega (toga glasa), kad eto drugoga s tolikih štro- 
potom, da je nalik bio grmljavini, koja odmah slijedi (za blijeskom): Ja sam 
Aglaura, koja se okamenih. Nato stupim natrag, a ne naprijed, da se pri- 
vinem Pjesniku. Već bijaše zrak posvuda miran, a on mi reče: »To bijahu one 
tvrde uzde, koje bi trebale da čovjeka drže u granicama (dužnosti); no vi uzimate 
mčku, tako da vas k sebi vuče udica staroga dušmanina; i zato vam slabo pomaže 
uzda ili dozivanje. Zove vas nebo i okreće se oko vas, pokazujući vam svoje vječne 
ljepote, a vaše oko ipak u zemlju gleda; zato vas kazni Onaj, koji sve vidi.« 

Uvod u petnaesto pjevanje. 


Sadržaj. Pjesnik ustanovljuje doba dana astronomskim izrazima. Dva sata je poslije podneva, 29. 
ožujka, 1300. 
Virgil i Dante dodju do andjela, koji čuva ulaz na treći krug. Dante ne može podnijeti sjaj andjela. 
Uzlaze na treći krug. Čuju izasebe riječi: »Blaženi milosrdni.« 


Putem pita Dante Virgila, što li znamenuju one riječi, koje reče Guido da Duca (u predjašnjem vjeva- 

nju): »O ljudska srca, zašto žudite za onim, što s drugim dijeliti ne možete.« Virgil mu rastumači, kako 

se na svijetu umanjuje blago pojedinca, kad ga mora s drugima dijeliti, dok se protivno u nebu množi 
dijeljenjem, jer što je više blaženih, to se povećava blaženstvo radi velike medjusobne ljubavi 


Uzlazeći u treći krug prikazuju se Danteu opomene toga kruga na način vizija. Vidi Bogorodicu, gdje 

nadje u hramu izgubljenoga dvanaestgodišnjeg Isusa, pa se ne srdi. Vidi nadalje u gradu Ateni prizor, 

gdje Pisistrat tješi svoju srditu suprugu. Vidi svetoga Stjepana, koji se Bogu moli za one, što ga 
kamenuju. 


Pjesnik tetura, kao da ga je omamilo vino; pomalo razabire prave stvari, pa ih razlikuje od svojih vi- 

zija, no naglašuje, da te nisu bile lažne. Ukazalo mu se, što je vidio zato, da mu srce otvori pomir- 

ljivosti. Dante je od srdžbe mnogo griješio u životu. Kad su mu se žene i djeca rugala, da je Ghibellin, 

znao bi se kamenjem na njih nabacivati. Virgil ga riječima podbada, neka se požuri. Prema njima dolazi 
dim, u kojemu se srditi čiste od grijeha, što im je za života oči tamom zastirao. 


Alegorija. Srditi su kažnjeni tim, da moraju u gustu dimu prebivati. To znači, da srdžba 
zastre čovjeka mrakom i otme vid razumu njegovu. Stoga on više ne razabire, kako srdžba nije u raz- 
mjerju s uzrokom: ne vidi posljedice srdžbe, koja njemu samomu škodi, pa ga navodi na zle riječi, na 
zle čine. Na kraju pjevanja razum (Virgil) opominje Dantea, neka se sav razbudi i snažno korača, da 
što prije stigne k plemenitom cilju očišćenja svoje duše. 


Razjašnjenja. Sfera sunčeva pleše oko zemlje kao dijete, koje se igra. O toj 
poredbi su mnijenja raznolika. Jedni kažu, da je loša; drugi, da je vrlo lijepa te 
navadjaju primjere iz biblije, Homera i Virgila, gdje se okretanje sunca sličnim po-z 
redbama ističe. 

Ukaže im se andjeo. Njegovo svijetlo Dante ne može podnijeti. Dante opisuje 
to premoćno andjeosko svijetlo, a svoje opisivanje razjašnjuje s fizikalnim pored: 
bama, iz kojih se vidi, da se je bavio optičkim pokusima. 

Virgil ga tješi, da će moći podnašati rajsko svijetlo andjela kad bude očišćen 
od grijehA i grješnih nagona. | 

Bogoslovlje uči, da se vrhunaravne stvari objavljuju činom, riječima, vidje 
njem (vizijama) i snima. Prva smo tri načina upoznali već dosada. U IX. pjev. pje» 
snik opisuje svoj san sličan vidjenju; na prvom krugu gledali smo čine uklesane u 
mramor; kod nenavidnika čuli smo riječima opomene; sad se pako prikazuju vidje- 
njem. Vidi se prizor, što ga pripovijeda Valerije Maksim o Pisistratu. Kaže, da je on 


1 Ima ih, koji čitaju umjesto »s' intende« s attende, t. j. si vede; drugi: >si ama«, opet drugi 
»9 incende«. Po starom značenju >s'intende« znači isto, što »ama«, jer ljubav pretpostavlja potpuno me- 
djusobno razumijevanje. Zato sam riječ »ljubi« u prijevodu stavio kraj »razumije«. Na čitanje .si veđe« 
ne mogu pristati. 


bio gospodar grada, »za čije su se ime bogovi toliko borili«. Tim Dante podsjeća na 
mitologijsku pripovijest, da su se Poseidon, bog mora, i Palas Atena, božica sre- 
djene državne i ratne uprave, natjecali, tko li će od njih uzeti pod svoju zaštitu novo- 
utemeljeni grad. Poseidon je darovao gradu izvor dobre vode, Palas Atena stablo 
uljiku. Atenjani su držali, da je ovo za njih znamenitiji dar, pa su božicu Atenu 
izabrali svojom zaštitnicom i grad po njoj nazvali. 

Dante vidi, kako muče Sv. Stjepana. Oni, koji ga kamenuju, viču: »Martira, 
martira.« Uzeo sam za te riječi izraz »pod gomilu, pod gomilu«, prema Vrčeviću, 
koji opisuje takov dogadjaj. 


Pjevanje petnaesto. 


(1—9. Doba dana. 10.——39. Andjeo ljubavi. 40.—81. Tumač problema ljubavi. 82.—93. Marija, primjer 
blagosti. 94.—105. Pisistrat, drugi primjer. 106.—114. Sv. Stjepan, treći primjer. 115.—138. Virgil poučava 
pjesnika. 139.—145. Kazna srditih). 


1.—9. Koliko se od sfere nebeske (sunčeve), koja se uvijek igra kao dijete, po- 
kazuje od početka dana do konca trećega sata, toliko se činilo, da je suncu još 
ostalo puta za tijek mu do večeri; tamo bijaše suton, ovdje ponoć. A traci sunca 
su nas gadjali posred nosa, jer smo na toliko bili obišli brdo, da ravno idjasmo prema 
zapadu. 

10.—39. Kad eno osjetih, da mi čelo optereti (zabliješti oči) sjaj, daleko jači 
nego prije, i u čudo me staviše (dosad) nepoznate stvari. Stoga podigoh ruke prema 
vrhu mojih obrva i učinih sebi zaklon, kojim se ublažuje prevelika svjetlost. Kao 
kad suca trak odskoči sa vode ili s ogledala na protivnu stranu uzdižući se na isti 
način kao što je sišao, te se od pada kamena (okomite crte) udaljuje u istom kutu 
— kako nas to uči iskustvo i znanost (optike) — tako mi se učini, da me gadja ovdje 
preda mnom (od zemlje) odbijeno svijetlo; zato se moje oči naglo okrenuše, da (mu) 
izbjegnu. »Što je to, blagi Oče,« rekoh, »pred čime ne mogu da štitim vida koliko 
mi treba, a čini se, da se prema nama kreće?« — »Ne čudi se, da te još zablješćuje 
družina neba,« odgovori mi, »poslanik je, koji dolazi pozvati čovjeka, da uzadje. 
Skoro ti ne će biti više teško gledati t& stvari, nego će ti biti onolika slast, koliko te 
priroda usposobila, da možeš osjećati. Pošto stigosmo k blaženomu Andjelu, reče 
radosnim glasom: »Udjite ovuda k stubama, koje su od drugih manje strme.« Oti= 
šavši već odanle uspinjasmo se, kad iza nas zapjevalo: Beati misericordes 
(Blaženi milosrdni) i Blago tebi, koji pobjedjuješ. 

40.—81. Učitelj i ja, mi dva sami, idjasmo gore; a ja mišljah putem, kako da 
pribavim sebi koristi iz njegovih riječi; i obratim se k njemu ovako ga pitajući: 
»Što li je htio reći duh iz Romagne spomenuvši (zajedno) i zabranu i zaje- 
dinstvo?« Stoga on meni: »On zna štetne posljedice svoje najveće opačine: zato 
se ne treba čuditi, što vas kori, e bi poradi nje manje plakali. Zato, jer se vaše 

želje upravljaju onamo (k onim dobrima), gdje se dioništvom umanjuje dio, nena- 
vist pokreće mijeh vašim uzdisajima. No da ljubav prema najvišoj sferi uzdigne 
vaše želje gore, ne bi toga straha bilo u vašemu srcu. Jer što ih više ima, koji tamo 
kažu: Naše je, — to je svaki bogatiji dobrim, to veća ljubav gori tamo u onomu 
(rajskom) krugu.« — »Željniji sam da budem zadovoljen,« rekoh, »nego da mi se 
prije ništa nije reklo, i više mi je (sad) razum zaokupljen sumnjom. Kako može 
biti, da razdijeljeno blago više posjednika obogati, negoli da ga posjeduje malo 
njih?« A on meni: »Jer svoj um iznova udubljuješ samo u zemaljske stvari, zato iz 
pravoga svijetla vadiš tmine. Ono neizmjerno i neizrecivo dobro, što je tamo gore 
(Bog), hiti (tako) k ljubavi kao što k svijetlu tijelu dolazi trak (sunčani); toliko 
daje sebe, koliko nadje žara, tako da kolikogod se ljubav širi, toliko nad njom raste 
vječna snaga (božanske ljubavi). A što se više svijeta ondje gore (u nebu) razumije 
(ljubi), to više ima tamo dobrote, da se ljubi, i ljubi se više, te poput ogledala jedna 
(duša) drugoj vraća (ljubav). Pa ako te ne zasićuje (ne zadovoljava) moje razlaga- 
nje, vidjet ćeš Beatriču, i ona će ti potpuno ugasiti ovu i svaku drugu žudnju. Por 
brini se samo, da ti se skoro izbriše još onih pet znakova (grijeha), kao što su ti 
već nestale (sa čela) dvije rane, koje zacijeljuju samo kad (s kajanja) bole.« 


82.—93. Kad htjedoh reći: Ti si mene zadovoljio, — vidjeh se na drugomu 
krugu pred tolikim novim pojavama, tako da me željne oči ušutkaše. Tu mi se čini 
kao da sam ujedanput uzdignut u ekstatično vidjenje i da gledam u nekomu hramu 
više ljudi: i jednu Gospu na ulazu, gdje blagim izrazom majke govori: »Sinko moj, 
zašto si nam to učinio? Evo, tvoj otac i ja žalosni te tražasmo.« I tek što ušuti, 
nesta ono, što se prvo ukazalo. | 


94.—105. Onda mi se ukaza druga (žena), obraza orošenih onom vodom, koju 
bol cijedi, kad se rodi (u duši) velika srdžba na drugoga. I reći će: »Ako si gospodar 
onoga grada (Atene), za čije ime su se bogovi toliko borili, iz kojega svaka znanost 
sijeva, osveti se na drskim onim rukama, Pisistrate, koje zagrliše našu kćer.« A 
gospodar, dobrostiv i blag, činjaše mi se, da joj odgovara mirna lica: »Što ćemo 
učiniti onomu, koji nam zlo želi, ako odsudimo onoga, koji nas ljubi?« 


106.—114. Zatim vidjeh ljude, raspaljene vatrom srdžbe, gdje kamenuju mlaz 
dića dovikujući jedan drugomu neprestance: Pod gomilu, pod gomilu! A 
njega vidjeh padati nice pod težinom smrti, no oči mu bijahu vazda uprte u nebo 
moleći se Uzvišenom Gospodu sred ovolike navale onim pogledom, što samilost 
budi, nek oprosti njegovim progoniteljima. 


115.—138. Kad se moja duša opet povratila van k stvarima, što su istinite 
izvan nje, upoznao sam svoje zablude (ali) nelažne. Moj Vodja, koji je mogao opa» 
ziti, da radim kao čovjek, što se iza sna budi, reče: »Što ti je, da se ne možeš držati 
(na nogama)? Već pola milje ideš zatvorenih očiju, sputanih nogu, kao čovjek, koga 
vino ili san obuzme.« — »0, blagi Oče moj, ako me hoćeš saslušati, kazat ću ti,« 
rekoh, »što mi se prikazalo, kad su mi noge bile onako uzete.« A on: »Da sto 

krinka imaš na licu, ne bi mi bile sakrivene tvoje ma i najmanje misli. To, što si 
vidio, bi (ti pokazano), da se ne ustručavaš otvoriti srce vodama mira, koje se razli- 
jevaju iz Vječnoga Studenca. Ne upitah je: Što ti je? kako pita onaj, što gleda 
samo okom, koje ne vidi, kad tijelo mrtvo leži; nego te pitah zato, da podam snage 
tvojim nogama. Tako valja podbadati lijene, spore, da se služe javom (svojim spo- 
sobnostima), kad im se vrati (kad se opet probude).« 

.139.—145. Idjasmo sumračjem gledajući pozorno dokle su god sizale oči prema 
večernjim sjajnim tracima: kad eto se malo pomalo stao uzdizati prema nama dim, 
taman kao noć, a nije bilo mjesta, kamo bi mu se ukloniti mogli. Taj (dim) nam 
oduze vid i čisti zrak. 

Uvod u šesnacsto pjevanje. 


Sadržaj.Vodjen Virgilom Dante nastavlja svoj put kroz gusti dim, gdje borave srditi.! Progovori Marko 
Lombardo žaleći se na sadašnji pokvareni svijet. Dante ne zna, otkle ta pokvarenost: je li od utjecaja 
zvijezda ili od društvenih uredjaja. Pita Marka Lombarda za uzrok, a ovaj mu temeljito odgovara. 


Alegorija. Srditi borave u dimu, jer srdžba potamnjuje dušu. Srditost izvire iz oholosti; pa 
kao što se oholi andjeli kazne u tminama pakla, tako srditi ovdje moraju podnositi tamu dimu. Na- 
prosto oholi pate na prvomu krugu pod vedrim nebom, no oni srditi, koje je oholost zavela na mržnju, 
zlobu pače i na zločine, moraju patiti u tami dima. Kazna oholih je teža, ali kazna srditih je dosadnija 
i mrža. Duše pjevaju molitvu »Udijeli nam mira«, jer srdžba ruši mir duše. Na ovomu krugu nema hi- 
storijskih slika zaokvirenih u alegorije, kao u prva dva kruga; zato ima rasprava o slobodi volje i pjes- 
nikov politički program, koji se poslije po višeput rasvjetljuje govorom i alegoričnim prikazivanjem. 


Razjašnjenja. Dante govori s dušom nekoga Marka, za koga L' Ottimo sasvim 
pozitivno kaže, da je bio Mlečanin. Imenom Lombardo nazivali su u Franceskoj sve 
Talijane. Taj Marko bio je čovjek veoma darežljiv: razdijelio je sve, što je za- 
služio medju siromake. Dante, koji osobito šiba škrtost i lakomost svojega doba, 
kaže zato, da je Marko ljubio »krepost, za kojom danas nitko ne nateže tetivu.« 
L' Ottimo još veli, da je taj Marko bio čovjek otmjen, hrabar i vrlo poštovan, te 
da je živio neko vrijeme u Parizu. 

Benvenuto iz Imole pripovijeda, da je Marko pao jednom u sužanjstvo i da 
ga je neki prijatelj htio iskupiti pa je za tu svrhu skupljao novaca kod njegovih 
prijatelja. Marko se na to razljuti te odbi iskupljenje, jer da ne će biti robom to- 
likih ljudi. Njegov ga prijatelj na to sam iskupi. 

U tom pričanju jedini je trag vijesti o srditosti Markovoj. Neki tvrde, da je 
bio Danteov prijatelj, no to nije ničim dokazano, pa ni načinom, kojim pjesnik o 
njemu govori, jer on za svoje prijatelje, kad ih spominje, znade naći toplih riječi 
privrženosti. 

Razgovarajući se s Markom kaže Dante, da ide vidjeti dvor Božji na sasvim 
neobičan način u novo doba. Hoće da podsjeti, kako je nekoć Eneja i Odisej 
još za života prošao. drugi svijet, a sv. Pavao Raj, no u novije doba osim njega 
nitko. On dakle ne uvažuje kojekakve vizije u Srednjem Vijeku, za koje se veli, da 
su mu služile uzorom. 

Primjedba Markova, da kreposti nestaju sa svijeta, potiče Dantea, da nanovo 
razmišlja, što mu je drugim riječima već u krugu nenavidnika spomenuo Guido 
del Duca o tomu: da li su ljudi krivi, što su pokvareni, ili su krive zvijezde, koje 
vode čovjeka, imenice njegovu volju. 


1 U drugom stihu opisujući tamu dima govori Dante o mračnom nebu. Riječi »pover cielo« tumače 
stari komentatori da znači »nebo bez zvijezda«, »nebo zastrto oblacima.« Istina, da obje te oznake pjes- 
nik još napose ističe. Witte zato te riječi ne prevodi kao da su pleonazam. Philaletes i Basserman pre- 
vode: ,»čder Himmel«; Gildemeister: »Winterhimmel«, P. A, Fiorentino: »ciel sombro,« Neki noviji Tali- 
jani: »cielo, dove piccolo 1 orizonte,« na što Dante sigurno nije mislio. 

Dante vjeruje u astrologiju i misli, da zvijezde utječu na ljudski nagon; zato 
Marko kaže, da zvijezde potiču čovjeka i vode njegovu volju donekle, ali ne toliko, 
da volja ne bi mogla slijediti vodstvo uma, koji je neovisan od zvijezda. Um, koji 
rasvjetljuje volju, daje čovjeku sposobnost, da vidi, što je dobro, što li zlo, pa da 
se bori protiv upliva zvijezda, ako vode volju na zlo. Ta borba, iz početka teška, poz 
staje sve laglja, kad se čovjek preda vodstvu uma i Božje milosti. 


Duša naginje na radost, jer ju nije stvorila nekakva strašna neznana prirodna 
snaga, nego dobri Bog. Ona, iz početka neuka kao dijete, teži za ništetnim rado- 
stima života, ne vidi pravoga cilja, zabaše,ako ju ne ravnaju zakoni i kralj, koji sam 
znade pravi put k pravom gradu rajskoga Jerusolima. Treba da bar izdaleka vidi 
tornjeve toga grada. Car, ako i nije svetac, treba da je pošten i plemenit vodja 
naroda. Pape, koji teže za svjetskom vlasti, krivi su, što car nema vlasti, da može 
vršiti zadaću, koju mu je odredio Bog. Kad narod vidi, da oni, koji bi trebali biti 
pastiri, žive samo za svoje požude, onda i on ne će da živi za plemenitije ciljeve. 


Čovjeku su stavljena dva cilja: zemaljska sreća i spas duše. Do prve vodi um 
i svjetske kreposti, a do drugoga Bog i evandjeoske kreposti; zato treba dva vodje: 
za sreću na zemlji — cara, za spas duše — papu. 


Dante se na usta Marka Lombarda tuži, da svijetu ne dostaje vodja, koji bi 
ravnao njegovu volju na dobro, jer sami pape idu za bogatstvom i svjetskom vla- 
sti, pa su postali nečisti kao životinje, koje Židovi nisu smjeli jesti. Uccellini tumači 
ovo mjesto ovako: »Papa, osobito Bonifacije VIII, ima jedno svojstvo pastirsko: 
vlast i nepokvareno učenje Vandjelja (preživanje); ali nema drugoga: svetinju života 
“ (čistoću, nema raskoljene papke).« Jevreji smatrali su samo životinje raskoljenih paz. 
paka čistima. 


Po plodovima se pozna, da je taj red poremećen, otkako se car Fridrik IL i 
papa medjusobno bore. Istina, carevi i pape borili su se već i prije, no borba je u 
XVIII. stoljeću raspalila gradjanski rat po cijeloj Italiji. Dante hvali tri starca, koji 
su jošte živi ostanci boljih starih vremena, no i oni bi već radije bili mrtvi, da ne 
gledaju propast i rasulo Italije. Corrado da Palazzo iz Brescie, potomak pra» 
staroga plemena, bio je načelnikom raznih gradova. L' Ottimo kaže o njemu: Na: 
užio se u životu mnogo časti, lijepe družine, politike i uprave gradova, gdje je sebi 
pribavio mnogo hvale i slave. 


Gherardo da Cammino, »dobri _Gherardo,« bijaše gospodar Trevisa. 
Stari izvori kažu, da je snošljivo vladao te bio mecena znamenitih ljudi. L' Ottimo 
veli, da je bio u svim krepostima odličan. O Guidu da Castello iz Regia, 
koji je Dantea pogostio, L' Ottimo pripovijeda, da je bio u Francuskoj poznat radi 
svoje čednosti i valjanosti, pa da su ga tamo nazivali »priprostim Lombardom,« što 
valjda ima značiti »čestiti Lombard«, za razliku od ostalih prevejanih Talijana, koji 
su bili na zlu glasu. Njegova kći Gaja bila je glasovita sa svoje ljepote; L' Ottimo 

kaže: i radi svoga vladanja u ljubavnim poslovima. Drugi stari komentatori nagla- 
šuju samo ljepotu i otmjeno vladanje, pače Buti i Landino protivno L' Ottimu tvrde, 
da je bila uzor poštenja, a literarno vrlo lijepo obrazovana. 


Pjevanje šesnaesto. 


(1—15. Prolaz kroz dim. 16.—24. Molba srditih. 25.—51. Marko Lombardo. 52.—63. Pokvarenost vijeka. 
64.—81. Teorija o slobodnoj volji. 82.—114. Stopljenje svjetovne i duhovne vlasti: uzrok pokvarenosti 
svijeta. 115.—129. Nekadašnja čestitost u Lombardiji. Tri poštena starca. 130.—145. Gaja). 


1.—15. Tama pakla i (tama) noći, lišene svake zvijezde pod bijednim nebom, 
zamračene oblacima, kolikogod biti može, ne načini vidu mome gušću koprenu, 
negoli onaj dim, koji nas ovdje pokri, niti (ikoji pokrovac), čije bi kostrijeti bile 
tako oštre (kao taj dim), koji nije trpio, da mi oči budu otvorene. Zato pristupi k 
meni mudri i vjerni moj Vodja te mi ponudi rame svoje. Kao što slijepac ide iza 
Vodje svoga, da ne zabasa pa da se ne udari o nešto, što bi ga moglo ozlijediti ili 
pače ubiti, išao sam po gorkom, gadnom zraku slušajući svoga Vodju, koji vaz- 
dan govoraše: »Pazi, da se ne otkineš od mene.« 


16.—24. Čuo sam glasove, i svaki je, čini se, molio mir i smilovanje od Ja- 
ganjca Božjega, koji oduzima grijehe. S Agnus dei započinjahu sve njihove mo- 
litve, u svih bijaše samo jedna riječ i jedan napjev, tako da se činilo, e je medju 
njima bio potpun sklad.« »Učitelju, jesu li to duše, što ih čujem"« rekoh ja. A on 
meni: »Ti pravo opažaš, one idu rješavajući se čvora srdžbe.« | 


25.—51. »No tko si ti, koji (hodajući) siječeš dim naš, a govoriš o nama na= 
činom, kao da još po kalendama vrijeme dijeliš?« Tako kaza jedan glas. Stoga 
Učitelj moj reče: »Ogovori i pitaj, da li se ovuda ide gore.« A ja: »O stvore, koji 
se čistiš, da se lijep vratiš k Onomu, koji te stvori, čudesa ćeš čuti, ako me pratiš.« 
— »Slijedit ću te, dokle smijem«, odgovori; »pa ako nam ne da dim da se vidimo, 
spajat će nas mjesto vida sluh.« Onda započeh: »Idem gore u povojima, iz kojih 
nas istom smrt izmata( u tijelu); a dodjoh amo kroz tjeskobu Pakla. Pa kad me 
Bog tako sahranio u svoju milost te hoće, da vidim njegov dvor na način sasvim 
neobičan u novo doba, ne taji mi ti, tko si bio prije smrti, nego mi reci; i kaži, 
da li dobro idem k prolazu (na skaline); a riječi tvoje bit će nam pratnjom.« — 
»Lombard bijah, a zvali su me Marko. Svijet sam poznavao i ljubio sam krepost, za 
kojom sad više nitko ne poteže tetive. K uzlazu pravim putem ideš.« Tako odgovori 
i pridoda: »Molim te, da se za me (Bogu) moliš, kad budeš gore.« 

52.—63. A ja njemu: »Vjerom ti se vežem, da ću učiniti, što od mene tražiš, 
ali ću da puknem od jedne sumnje, ako se je ne riješim. Ta je sumnja bila prije 
jednostavna, sad je dvostruka po tvojoj izreci (da je svijet pokvaren), koja mi po 
tvrdjuje (istinu), kad ovo, što čujem ovdje, spojim s onim, što sam čuo drugdje (u 

nižem krugu). Svijet je doista tako lišen svake kreposti, kako mi ti veliš, a pakošću 
je krcat i pokrit: no molim te, da mi rečeš uzrok tako, da ga jasno vidim i da ga 
drugima pokažem. Jer jedan stavlja uzrok tomu (zlu) u nebo (utjecaj nebeskih tje- 
lesa), a drugi ovamo dolje.« 


64.—81. Ote mu se dubok uzdah, što ga prije bol stegnu u j a0, a zatim poče: 
»Brate, svijet je slijep, a ti doista dolaziš iz njega. Vi, koji živite, pripisujete uzrok 
svemu jedino gore nebu, kao da ono sve sa sobom kreće po nekoj nuždi. Da je tako, 
u vama bi se uništila slobodna volja, pa ne bi bilo pravedno, da dobro radja radost, 
a zlo žalost. Nebo daje poriv pregnućima vašim, ne kažem svima, no uzmimo, da 
kažem; svakako vam je dano svijelo, da razlikujete dobro i zlo, i slobodna volja 
(vam je dana), koja, ako izdrži prvu borbu s nebom, poslije sve svlada, kad se dobro 
goji. Višoj snazi i boljoj naravi slobodni se podvrgavate, i ta u vama stvara i volju, 
za koju se nebo ne brine. 

82.—114. Zato, ako sadašnji svijet skrene s puta, u vama je uzrok, u vama neka 
se traži, a ja ću ti sad u tom (istraživanju) biti pravom uhodom (vodičem). Iz ruku 
Onoga, koji ju milo gleda, još prije nego je postala, bezazlena djevojčica, što se (dje- 
tinjasto) sigra, smijući se i plačući (u isti mah), izlazi duša, koja ne zna ništa, osim 
da se — pokrenuta vedrim Stvoriteljem — rado vraća na ono, što ju veseli. Ponaj» 
prije se nasladjuje maljušnim dobrom; tu se prevari pa za njim trči, ako vodja ili 
uzde ne odvrnu njezinu ljubav. Zato je valjalo zakon postaviti za uzde: zato je va 
ljalo imati kralja, koji bi od pravoga grada razabirao barem toranj (pravdu). Za: 
kona ima, no tko po njima vlada? Tko ih rukovodi? Nitko; jer pastir, koji pred- 
vodi, može preživati, ali nema raskoljene papke. Zato puk, što vidi, da i vodja njegov 
Za onim ide, za čim sam hlepi, uživa (to nisko dobro), pa ništa drugo ne ište. Možeš 
dakle vidjeti, da je zlo vodstvo uzrok, što je svijet zagrezao u grijehe, i da nije vaša 
narav tobože pokvarena. Nekoć je Rim, koji je svijet dobro uredio, običavao imati 
dva sunca, što su rasvjetljivala jedan i drugi put, svjetovni i Božji. Jedno je drugo 
utrnulo, sjedinio se mač s pastirskim štapom; i jedan s drugim sjedinjen silom valja 
da idu naopako; jer, spojeni, jedan se drugoga ne boji. Ne vjeruješ li mi, svrni 
pažnju na klas (na plod: žalosne prilike u Italiji), jer se svaka trava po sjemenu pozna. 
U onoj zemlji, koju natapaju Pad i Adidža, bivalo je nekad hrabrosti i viteške ple- 
menštine, prije no se Fridrik zaratio (s papom); 

115.—129. sada može onuda prolaziti bez straha tkogod se stidi općiti s do- 
brima ili im doći blizu. Ima još doduše tri starca, u kojima staro doba kudi novo, 
te im se čini već predugo, da ih Bog još ne premjesti u bolji život: Corrado da Pa- 
lazzo, i dobri Gherardo i Guido da Castello, koga je bolje zvati na francesku pripro- 
stim Lombardom. Priznajte sada, e je rimska Crkva tim, što je u sebi stopila dvije 
vlasti, pala u blato te okaljala sebe i svoj teret (vlast).« | 

130.—145. »O moj Marko«, rekoh, »dobro sudiš, a sad razumijem, zašto su si- 
novi Levijevi lišeni bili baštinstva. No koji li je to Gherardo, o kom kažeš, da je 
ostao kao primjerak utrnuloga plemena, da budne prijekorom podivljalu vijeku?« — 

»Ili me tvoje riječi varaju ili me iskušavaju«, odgovori mi (on), »kad govoreći tos- 
kanski, čini se, (ipak) ništa nisi čuo o dobrom Gherardu. Po drugomu ga nadimku 
ne poznam, van ako bi ga uzeo od kćeri mu Gaje. Bog bio s vama, jer dalje s vama 
ne idem. Gledajte, već se bjelasa ona zora (sjaj od andjela), što kroz dim svjetluca, 
a meni je red otići. — Andjeo je tamo — prije, negoli se ukaže«. Tako se opet po- 
vrati i ne htjede me dalje slušati. 

Uvod u sedamnaesto pjevanje. 


Sadržaj. Tek što je Dante izašao iz dima, kojim su okruženi srditi, ukazuju mu se u vidjenju pri- 
mjeri, što imadu da bičuju srditost i da odvraćaju od srdžbe. Dante vidi Filomelu; vidi Amana raza- 
peta na križu; vidi Laviniju. No u mašti Danteovoj nestaje vidjenja, čim ga pogodi neko neobično svi- 
jetlo. To svijetlo dolazi od andjela, koji pjesnicima pokazuje put. Dante osjeti hlad od zamaha nekih 
krila. To mu andjeo briše treći »P« sa čela. Počinju se uspinjati na četvrti krug. Putem se sustavljaju, 
isto kao i u Paklu, baš ondje, gdje od duševno lijenih silaze k srditima. Uzlazeći k duševno lijenima 
Dante osjeća, da mu jenja snaga. Isto kao što u Paklu, tako i ovdje slijedi teoretično razmatranje o 
ljubavi, koja je uzrok svih grijeha. 

Alegorija. Andjeo pjesnicima pokazuje put još Prije negoli su pitali za nj: ispuni im dakle 
želju u potpunoj harmoniji s njima. To je najjača opreka Srditosti, a ta se opreka naglašuje i u rije- 
čima evandjelja, što ih andjeo izušćuje. 

Hlad, što ga Dante osjeti od andjelovih krila, znači, da osjeća olakoćenje, jer se opet riješio jed- 
noga grijeha. što Dante pred noć malakše, pokazuje,da lišen svijetla — neobasjan milosti Božjom — 
čovjek ne može napredovati. Tim što Danteu ponestane snage, izražava on, da je i njega kadikad svla- 
dala duševna lijenost te se nije vazda brinuo za spas duše svoje. 


Razjašnjenja. Ovo je pjevanje razdijeljeno u dva dijela. U prvom dijelu još 
je govora o srditima, u drugom dijelu o duševno lijenima. Prvi dio dovršuje an- 
djeoska opomena: »Blago krotkima.« 

U vidjenju spominje Proknu i Filomelu, o kojima je bila riječ u razjašnje» 
njima k IX. pjevanju. Aman, koga Dante ovdje vidi na križu, gdje visi, doglavnik 
je i ljubimac persijskoga cara Asvera. Aman mrzijaše na Židove i proganjaše ih. 
Osobito mu se zamjeri Mardokej, jer mu se ne htjede klanjati. Zato Aman odluči, 
da će Židove istrijebiti, a Mardokeja na križ pribiti. A carica Estera bijaše nećaka 
Mardokejeva. Njoj podje za rukom, da caru dokaže zlobu Amanovu, a zaslugu 
Mardokejevu po carev život i Asver uzvisi Mardokeja, oprosti Židovima, dok 
Amana dade propeti na križ, odredjen Amanom za Mardokeja. Lavinija, koja se 
nakon toga javlja u prividjenju Danteovu, kći je kralja Latina i kraljice Amate. 
Majka je kćer obećala Turnu, kralju Rutula. Čuvši kraljica krivu vijest, da je 
Eneja ubio Turna i oženio Laviniju, skonča se. Kći jadikuje nad gubitkom svoje 
majke, što se ubila još prije, negoli je Turno pao. 

Virgilovo tumačenje uzroka grijeha udešeno je prema nauci Tome Akvin- 
Skoga, tek je razdioba nešto drukčija. U Tome je više sistematično provedena negoli 
u Dantea, kojemu je stalo bilo do strogoga paralelizma Pakla, Čistilišta i Raja. Dante 
ovdje daje sliku kazna u čistilištu, kao što je u XI. pjevanju prvoga dijela Božan» 
stvene Komedije pokazao razdiobu paklenih muka. 

Svi temeljni grijesi u Paklu su smrtni grijesi; na brijegu Čistilišta ne mogu 
se smatrati smrtnima, jer su duše od smrtnoga grijeha spašene. Zato su isti grijesi 
u Paklu strašniji te se razgranjuju u razne grijehe, što od njih lozu vuku. Iz nena- 
visti niče deset grijeha, iz oholosti tri. 

Toma izvodi sedam glavnih grijeha iz ljubavi. Oholost, bludnost, neumjere- 
nost i skupost niču iz pretjerane ljubavi časti, putenoga užitka i vremenitih dobara. 

Nenavist i srdžba plod su pretjeranoga sebeljublja, koje radja mržnjom na dobro, 
što ga uživa bližnji. Duševna lijenost je nedostatna ljubav prema Najvišem Dobru, 
Bogu. 

Po Danteu ljubi ono zlo, koje se bližnjemu dogodi, — t. j. mrzi na bližnjega 
svoga — onaj, koji misli, da će sebe na račun drugoga uzveličati (oholost); onaj, 
koji misli, da što gubi, ako netko drugi nešto dobije (nenavist); onaj, koji drugo- 
mu hoće da učini zlo tim, da se osveti, jer se smatra uvrijedjenim (srdžba). Ovi su 
grijesi plod ljubavi na zao predmet uperene: kazne se u Paklu u dubljim krugovima, 
a čiste se u nižim krugovima Čistilišta. 

Premalo je ljubavi u onoga, koji ne ljubi Boga, Najviše Dobro, svom snagom 
duše svoje, a to je uzrok duševnoj lijenosti Grijesi duševne lijenosti kazne se u 
Paklu, a čiste u Čistilištu izmedju donjih i gornjih krugova. 

Iz prekomjerne ljubavi proizlazi prejaka težnja za dobrima zemaljskim: bla- 
gom i bogatstvom, jelom i pilom, te pretjerana spolna ljubav (skupnost, neumjere- 
nost, bludnost). Kažnjavaju se grijesi ovi u gornjem Paklu, okavajavu se pako na 
gornja tri kruga Čistilišta. 


Evo pregleda: 


Po Danteu Po sv. Tomi. 


. mrzi bližnjega: Sedam smrtnih grijeha: 


sebe tim uzveličati 
(oholost) ; Ova se tri 

2. tko misli, da će | grijeha kazne u 

Na zao predmet što izgubiti, kad dubljim krugo- 


naperena ' drugi što dobije vima Pakla, a 


1. tko misli, da će 
1. Oholost: pretjerana ljubav časti; 

iz sebeljublja 
mržnja na dobro, 
što uživa bližnji. 


2. Nenavist 
ljubav (nenavist) ; čiste u nižim 3. Srdžba 
[8 Tko se drugomu krugovima 
hoće osvetiti, jer se Čistilišta. 


2 “aoera 4. Škrtost: pretjerana ljubav dobara 
.osjeća uvrijedjenim 


vremenitih. 


= EE a i a o o pd op o am m a 


| (srdžba). j 
Nedovoljna ljubav \ Kazni se i čisti 3. Duševna lijenost, nedovoljna 
Premalo | Boga uzrok je du- [ izmedju dolnjih ljubav. 
ljubavi. ševne lijenosti. i gornjih 
krugova. 
1. Pretjerana 
ljubav bogatstva 
je škrtost; Kazni se u 
2. Pretjerana gornjem Paklu . 
Previše ljubav jela i pića [i čisti u gornja 6. Neumjerenost pretjerana 
ljubavi. je neumjerenost; tri kruga 7. Buiđšost hung putenoga 
3. Pretjerana čistilišta. uživanja. 
spolna ljubav je | 
blud. | 

Pregled Pakla i Čistilišta gleđdom na sedam temeljnih grijeha. 


Pretpakao: Kukavice. Predčistilište: Nemarne duše. 
Limb: Nekrštena djeca i pravednici slavni, ali Cvjetna dolina: Vladari, koji su zanemarili rad oko 
nekršteni. svoga spasa. 
Pred ponorom Pakla: Pred brijegom čistilišta: 
Minos. Njemu se ispovijedaju, on sudi. i Andjeo. Njemu se ispovijedaju, on sudi. 
Ponor Pakla, Brijeg Čistilišta. 
I. Bludnici. VII. Bludnici. 
IL Proždrljivci i pijanice. VI. Poždrljivci i pijanice. 
Y II. Lakomi, škrti i rasipnici. V. Lakomi, škrti i rasipnici. 
IV. Duševno lijeni. IV. Duševno lijeni. 
V. Bestijalna zloća protiv bližnjega, IH. Srditi. 
sebe, Boga, prirode. 
VI. Deset grijeha, koji lozu vuku I. Nenavidni. 
iz nenavisti. ni 
VII. Tri grijeha, koji lozu vu- —&I. Oholi. 


ku iz oholosti. 


Pjevanje sedamnaesto. 


(1.—12. Izlaz iz dima. 13.—39. Primjeri kažnjene srdžbe. 40—69. Andjeo mira. 70.—78. Ulaz na četvrti 
krug. 79.—111. Teorija ljubavi. 112.—139. Moralni sistem temelj razdiobi čistilišta). 


1—12. Čitaoče, ako te ikad u Alpama uhvatila magla, kroz koju nisi mogao 
vidjeti drugačije, nego krt kroz opnu, sjeti se, kako kruglja sunca pomalo prodire 
kroz vlažne i guste pare, kad se stanu razdjeljivati, pa će ti mašta lako moći stići 
da vidi, kako sam isprva opet ugledao sunce što je već silazilo na počinak. Tako 
udešujući korake svoje prema pouzdanim koracima mog Učitelja izadjoh iz onoga 
oblaka u trake (sunca), već mrtve u nizinama. 

13.—39. O snago mašte, koja nas tako gdjekad van zaneseš, da čovjek ne 
opazi, ma da tisuću trubalja ječi okolo njega, tko te kreće, ako te ćutilo ne podra- 
žuje? Tebe kreće (u tom slučaju) svijetlo, što se odlikuje u nebu (silazi s neba) 
ili samo sobom ili po volji Onoga, koji ga dalje šalje. U mojoj se mašti ukaza slika 
bezbožnosti one, što pretvori (svoj) oblik u pticu, koja se najviše nasladjuje pjeva- 
njem (Filomela); i tu se moj razum tako uvuče sim u sebe, da izvana nije moglo 
u nj ući ništa, što bi shvatio. Zatim pade u zanesenu maštu neki propeti (Aman), 
prkosita i ohola lica, i tako umiraše. Oko njega stajahu veliki Ahasver, Estera, 
žena njegova, i pravedni Mardokej, tako pošten na riječi i djelu. A tek što se ta 
slika mašte razbi sama od sebe, kao mjehur, komu nestane vode, pod kojom je 
nastao, podiže se u mom vidjenju djevojčica, koja plačući jako reče: »Oj kraljice, 

zašto si se od srdžbe htjela uništiti? Ti sebe ubi, da ne izgubiš Laviniju; a sad me 
izgubi. Ja sam ona, koja oplakujem prije tvoju propast, majko, nego (propast) onoga | 
drugoga (vjerenika si Turna).« 


40.—69. Kao što se razbije san, kad iznenada novo svijetlo pogodi zatvorene 
oči, pa se i razbijen trza prije negoli sasvim umre, tako se i moje maštanje odmah 
sruši, tek što mi obasja lice svijetlo mnogo veće, negoli je ono, na koje smo navikli. 
Okrenuh se, da vidim, gdje li sam, kad jedan glas reče: Ovudaseuzlazi,ato 
me odvrati od svake druge nakane; i oživi moju volju da pogledam, tko li to be- 
sjedi, tako te (moja volja) nikako ne bi mirovala, dok se ne bi sučelila (s onim, 
tko ju pokrenu). No moja je (vidna) snaga jenjala ovdje, kao što jenja vid, kad 
ga tegoti sunce i zastire lice svoje preobiljem svijetla. »Ovo je božanski duh, koji 
nas gore na put navraća nemoljen, te sam sebe u svoje svijetlo skriva. On s nama 
radi, kako čovjek sam sobom postupa, jer onaj, koji vidi očitu nuždu (bližnjega), 
a čeka na molbu, već se zloban sprema da ju odbije. Daj da sad posluhne noga 
takav (uzvišeni/ poziv; nastojmo uzaći prije no se smrači, jer se kasnije ne bi moglo, 
dok se dan ne vrati.« — Tako reče moj Vodja, te ja i on okrenusmo korake prema 
nekim stubama; i čim sam stupio na prvu stepenicu, začuh blizu mene kao da neka 
krila mašu i lice mi hlade, i riječi: Beati pacifici (Blaženi miroljubivi), u ko- 
jihnema zle srdžbe. 


70.—78. Već se bijahu toliko uzdigli nad nama posljednji traci, iza kojih se 
spušta noć, da su se zvijezde ukazivale s više strana. »Oj snago moja, zašto mi tako 
nestaješ?«, rekoh sam sebi, jer sam osjetio, da mi krepčina nogu smalaksa. Bijasmo 
tamo, gdje stube ne vode više gore, te se ustavismo baš kao ladja, kad uz obalu 
pristane. | 


79.—111. I ja pripazih, ne ću li što čuti u novom krugu, onda se okrenuh 
k mojemu Učitelju i rekoh: »Moj blagi Oče, reci mi, od kojega se grijeha čiste 
u krugu, gdje jesmo? Ako su nam noge i sustale, neka ne sustane tvoj govor.« A 
on meni: »Ljubav k dobru bez dužne revnosti (accidia, duševna lijenost) ovdje se 
naknadjuje (kaznom), ovdje se novim udaranjem nadomješta veslo zastalo u zao 
čas. No da me još jasnije razumiješ, okreni pažnju k meni, pa ćeš ubrati koji taj 
dobar plod od našega zastajanja. Ni stvoritelj ni stvor (priroda) — poče on — ne 
bijaše nikad bez ljubavi, sinko, bilo (ljubavi) naravne bilo duševne, a to već i sam 
znadeš. Naravna (ljubav) nikad ne zabludi, ali druga može zabluditi radi krivoga 
predmeta ili radi premale ili prevelike jačine. Dok je ova (ljubav) upravljena na 
prva dobra (nebeska), a glede drugih (dobara zemaljskih) prave se mjere drži, ne 
može postati uzrokom zle (grješne) naslade. No kad (ljubav) na zlo okrene ili trči 
za dobrim prerevno ili manje revno, n8g0 bi trebala, onda protiv stvoritelja radi 
njegovo stvorenje. Iz toga možeš razabrati, da je ljubav u vama sjemenom svake 
kreposti kao i svakoga čina, koji zaslužuje kaznu. Budući pako da ljubav ne. može 
odvratiti pogled od probiti onoga, u kom se nalazi, to su sve stvari sigurne od mržnje 

protiv same sebe. A budući da se ne može pomisliti nikakovo biće odijeljeno od 
Prvoga (koji ga je stvorio), ili o sebi, nijedna ga strast ne može do toga dovesti, 
da Ga mrzi (to prvo biće). 

112.—139. Ostaje, ako razglabajući dobro sudim: da zlo, koje se ljubi, nije 
drugo nego zlo bližnjega; ta (zla) ljubav raste u vašemu blatu (tijelu) na tri načina. 
Ima tko se nada odličju time, da mu bližnji bude ponižen pa samo zato žudi, da 
onaj padne nisko sa svoje visine (oholosti). Ima tko se boji, da će izgubiti vlast, 
milost, čast i slavu, zato što se drugi uzvisuje pa se stoga kini tako, da protivno 
(želi) ljubi (nenavist). Ima, koji je radi uvrede kao bijesan pa žedja za osvetom: a 
taj mora snovati zlo drugomu (srdžba). Radi ovih triju vrsti ljubavi plaču tamo 
dolje. A sad hoću da znaš o drugoj (ljubavi), koja naopako teži k dobru. Svatko 
nejasno dokučuje neko dobro, u kom bi se duša smirila, te ga želi; zato se svatko 
bori da ga postigne. Ako vas spora ljubav (duševna lijenost) navraća (sporo) na to, 
da ga ugledate (upoznate) ili stečete, onda će vas nakon pravoga pokajanja mučiti 
ovaj krug. Još ima drugo (zemaljsko) dobro, koje čovjeka ne usrećuje; to nije 
sreća, nije dobra bit, plod i korijen svakoga dobra. Ljubav, koja se tomu (dobru) 
previše podaje, nad nama se oplakuje u tri kruga; no kako se ta razdioba na troje 
izvodi — o tom šutim zato, da to sam po sebi tražiš«. 

Uvod u osamnaesto pjevanje. 


Sadržaj. Virgil nastavlja svoju raspravu o ijubavi te ju nadopunjuje razlaganjem o slobodnoj volji, 

Uto preleti pred pjesnicima mnoštvo pokorničkih duša. To su lijenčine. Pjesnik ponajprije spominje uzore 

velike revnosti, a onda uzore kažnjive lijenosti. Razgovara se samo s pokorničkom dušom Gherarda, koji 
bijaše opatom Sv, Zena u Veroni za vrijeme cara Barbarosse. 


Alegorija. Brzo trčanje duša u čistilištu stoji u opreci s njihovom duševnom lijenosti na 
zemlji te alegorično prikazuje duševnu revnost, kojom se liječi njihov grijeh. I u onomu zovu, što 
sjeća na Židove, koji su radi duševne lijenosti izginuli u pustinji, isto kao u zovu, što sjeća na duševno . 
lijene, koji nisu ustrajali kraj Eneje, sadržano je znamenovanje, da oni nisu bili dostojni doći u Pale- 
stinu, gdje su stvoreni preduvjeti Crkve, a ovi da nisu bili dostojni sudjelovanja kod utemeljenja bu- 
duće rimske carske vlasti. Ovo pjevanje čistilišta baca jasno svijetlo na onaj prizor s Filipom Argenti-em 
u Paklu te potvrdjuje, da je prezirna srdžba Danteova protiv toga Firentinca izliv njegove vatrene lju- 
bavi Božjega carstva na zemlji, koje se izražava u rimskom carstvu. 


Razjašnjenja. Virgil Dantea upozoruje, da mu valja oštro pripaziti, jer baš nije 
lako razumjeti ono, što će mu kazivati, to više, što »slijepci, koji hoće da vode« t. j. 
materijaliste, krivo uče, da je svaka ljubav dobra i hvalevrijedna. Treba se dakle 
čuvati zabluda. 

Virgil je u predjašnjem pjevanju tvrdio, da je ljubav sjeme svake kreposti, 
no i svakoga kažnjivoga čina. Dante ga zato sada pita, što li je ta ljubav. 

Virgil odgovara, da je duša stvorena tako, te je podobna brzo zavoljeti. 
Svako biće teži već po naravi svojoj za onim, što je njegovoj naravi primjereno; 
teži za onim, što mu je dobro. Ova se težnja, primjerice, vidi u biljkama, koje 
traže sunčano svijetlo i stoga rastu u vis. Vatra se takodjer diže u vis, jer teži za 
sferom vatre, gdje će joj najbolje prijati, budući da tamo najsavršenije bitiše. U 
ljudskoj duši djeluje ista moć, što i u prirodi. 

Ljubav u prirodi nikad ne može pogriješiti; ljubav je naime stalni red cije» 
loga svemira. Nebeske se sfere kreću a da ne mogu krenuti krivim putem; riba ne 
će ostaviti vodu, rijeka ne će teći uzbrdo, ali ljudska ljubav često je uzrokom zla, 
dakle baš protivnog onomu, za čim ide. 

Uzrok tomu jeste, što naša ljubav nije neposredno naperena na same stvari, 
nego tek na slike stvari, što su u razumu, a ulaze u razum sredstvom ćutila te 
moću shvaćanja (apprehens ivae). K toj slici se okrene naša duša, a tu je izvor zar 
 bludama, jer slika može biti iskrivljena. Ćutila nisu pouzdani dobavljači. 


Duša okrenuta k slici realnoga predmeta osjeća milotu ili nemilotu. Ako joj 
se slika mili, ona k njoj naginje. Kad se milota sa slikom u duši spoji nastaje nešto 
novo: ljubav. Ta ljubav nije oprečna naravnoj ljubavi, nego je sadržana u našoj sen: 
zitivnoj ljubavi skupa s naravnom ljubavi. »Milotom se narav s nama nanovo veže«, 
kaže Dante. 

Ljubav uzrokuje u duši djelovanje, budi želju, a ta se želja tek smiri, kad 
se ispuni. To mirovanje se zove naslada. 

Volja je viša požudna moć, njezin predmet je: dobro uopće. Dante je poka- 
zao, kako na krivo dobro naperena ljubav može griješiti, pa napose ističe, da ljubav 
može uzrokovati zlo, ma da je materija dobra; »ma da je vosak dobar, može pečat 
krivo pečatati.« 

Tom poredbom svršava Virgil prvi dio svojega tumačenja, pa onda prelazi 
na raspravu o slobodnoj volji. Dante pita Virgila, kako čovjek može biti odgovo- 
ran za krivu ljubav, kad ju odredjuju vanjski dojmovi. 

To je vazda bio najveći problem u pitanju o slobodi volje. | 

Virgil mu kaže, da će mu to pitanje moći razjasniti samo ukoliko ljudski 
razum na to odgovoriti može; sve ono, što se tiče vjere, t. j. svega onoga, što 
ovisi o ljudskoj volji u odnosu njezinu prema volji Božjoj, to će istom Beatrice, 
Bogom prosvijetljeni u m, rastumačiti. Virgil priznaje, da ljudska volja ovisi o vanj- 
skim dojmovima i razlaže, kako je čovjek ipak odgovoran za svoje čine. On kaže: 
svaka supstancijalna forma, t. j. duša, ima u sebi posebnu moć, no ta je 
sakrivena tako dugo, dok se činom ne očituje. U tomu nesaznanomu stanju, gdje 
je moć tek jedna mogućnost, ulaze u dušu prvi dojmovi i uzrokuju prve žudnje. Mi 
ih primjećujemo tek onda, kad su već tu; mi zato nismo za njih odgovorni. 

Ali umom rasvijetljenoj volji, koja svjetuje čovjeku što ima činiti, moguće 
je birati dobro ili zlo; volja može požude svladati, ublažiti, ugušiti. U toj moguće 
nosti: privoljeti ili ne privoljeti, da volja uzrokuje čin, leži korijen ljudske moralne 
odgovornosti. 

U cijelom svemiru dakle vlada zakon nužne vezanosti, samo je čovjek iznim- 
ka; on je slobodan, volja njegova može ga izvaditi iz prisilne snage zakona naravi. 
Kad Sv. Pismo kaže, da je čovjek stvoren na sliku i priliku Božju, onda to potvr- 
djuje sloboda volje, jer ga stavlja nad samu prirodu. 

Nakon ove rasprave Dante nastavlja svoju pripovijest. Ustanovljuje vrijeme 
odredjenjem mjesta, gdje stoji mjesec prema suncu. Mjesec se diže oko pola noći, 
a put mu je prividno protivan putu sunca. Poradi mjesečeva sjaja utrnu mnoge zvi- 
jezde, postaju rjedje. 

Dne 9. travnja uistinu zalazi sunce onomu, tko ga iz Rima motri, izmedju 
Sardinije i Korzike, što se dakako samo po astronomskom računu znade, jer « se ta 
dva velika otoka ne vide iz Rima. 


Zatim spominje pjesnik Pietolu, selo kod Mantove. Govorilo se, da je Virgil 
rodjen u tomu mjestancu, a ne u samoj Mantovi. 

Spominje zatim dvije rijeke u Boeotiji, Ismen i Asop, duž koje su, kako Sta- 
cije pripovijeda, na dan Bakove svečanosti Tebanci za vrijeme suše trčali noću 
bakljama u ruci vičući: »Vode« i pjevajući hvalospjeve Baku, neka šalje kiše, da 
mu ne stradaju vinogradi. 

Pripovijest o lijenčinama počinje spominjanjem Marije, koja je, izakako je 
začela, otišla brzo u gornju zemlju, u grad Judin, da se pozdravi s Elizabetom. Spo= 
minju sjene i Julija Cezara, glasovitog i radi brzine svojih vojničkih kretnja. Dok 

su se u Rimu još prepirali, bi li slali poslanike k Pompeju ili ne bi, pohiti Cezar u 
Galiju, ostavi brata pred Masilijom, stvori se pred Ilerdom i prisili Pompejevu 
vojsku, da se preda. 

Tu niti ima relijefa, niti slika, ni glasova andjel4, ni vizija: same dvije duše 
lijenih, svojim usklicima zaokružuju vrlo kratku historijsku pripovijest o lijenima. 

Medju grješnicima javlja se opat manastira Sv. Zena (u Veroni), koji je 1178. 
umr'o. | 

Taj netko, o kojemu duša opatova kaže, da će skoro plakati radi toga mana- 
stira Sv. Zena, jest Albert della Scala, koji je godine 1301. umr'o. On je svoga klja»z 
stoga nezakonitoga sina Josipa postavio protiv crkvenih propisa opatom ovoga ma- 
nastira. Bio je to vrlo raskalašen i opak čovjek, a umr'o je 1314. 

Nakon ovih kratkih bilježaka opet dva grješnika spominju primjere kažnjene 
lijenosti. Kukavice Izraela pogibaju u pustinji Sinai i ne vide obećanu zemlju. Eneja 
ostavlja drugove, koji su siti puta i borbe u Siciliji; i tako izgube slavu, da su po- 
mogli utemeljiti rimsku državu. 

Svršava pjevanje opisujući u malo riječi, kako mu se misli preliju u san. 


Pjevanje osamnaesto. 


(1—39. što je ljubav. 40.—75. što je slobodna volja. gledom na ljubav. 76.—87. Dantea obuzima san. 
88.—98, četa lijenih. 99.—105. Primjeri revnosti. 106.— 120. Opat sv. Zena. 121.—126. Scaligeri. 127.—138. 
Primjeri kažnjene lijenosti. 139.—145. Dante zaspi). 


1.—39. Uzvišeni Učitelj bijaše završio svoje razlaganje (o ljubavi) te pozorno 
motrijaše moje lice, da vidi, izgledam li zadovoljan. A ja, koga je nova žedja još 
mučila, šutijah izvana, a u sebi rekoh: »Možda mu dodijava, što ga previše pitam.« 
No taj pravi Otac, koji opazi moju bojažljivu želju, što se ne očitova, govoreći mi 
osokoli me da govorim. Zato ja: »Učitelju, moje (duševno) gledanje tako oživljuje 
u tvom svijetlu (nauke), da jasno razabirem, koliko mi tvoje razlaganje sadrži ili 
razjašnjuje. Ipak te molim, dragi moj mili Oče, da mi rastumačiš ljubav, na koju 
svadjaš sve dobro i protivno mu djelovanje.« — »Upravi,« reče, »prema meni oštre 
luči tvoga uma, i jasna će ti biti zabluda slijepaca, koji hoće da budu vodje. Duša, 
koja je stvorena tako da brzo zavoli, lako se krene k svakoj stvari, koja joj se 
mili, čim ju milota svojim djelovanjem pobudi na to. Vaša moć shvaćanja snima u 
vanjskom svijetu sliku sa prave biti, pa ju razvije u vama tako, da se duša k njoj 
(slici) okrene. Pa kad (ovako) okrenuta naginje k njoj, onda je to naginjanje ljubav, 
jest narav, koja se milotom s vama nanovo veže. Zatim kao što se vatra u visinu 
diže svojom (tvornom) silom (formom) — ona bo je stvorena zato, da se diže ona- 
mo, gdje u svojoj tvari duže traje — tako duh, obuzet (ljubavlju) stane žudjeti, a 
to je duševni pokret, te se nikad ne smiri, dok se ne užije onoga, što ljubi. Sada ti 

može jasno biti, kako je istina sakrita ljudima (Epikurejcima), koji tvrde, da je 
svaka ljubav sama po sebi hvalevrijedna; jer se ljubav PO svojoj tvari možda 
pričinja uvijek dobra: no zato nije svaki pečat dobar, ma da je dobar vosak.« 


40.—75. »Tvoje riječi i moj razum, koji ih je pažljivo slijedio,« odgovorih mu, 
»otkriše mi (što je) ljubav, no to me napunilo još više sumnjom. Jer ako nam se 
ljubav izvana nudi, a duša ne ide drugim(samostalnim) korakom, onda nije njezina 
zasluga, da li upravo ili krivo ide.« A on meni: »Koliko ovdje razum vidi, mogu ti 
kazati ja; što je preko toga, očekuj od Beatrice, jer je to stvar vjere. Svaka sup- 
stancijalna forma (duša), koja je odlučena od tvari, a s njom je spojena (u čovje- 
ku), ima u sebi usadjenu posebnu moć, koja se ne primjećuje, kad ne djeluje, te se 
nikad ne ukazuje, van po učinu, kao što se po zelenu lišću vidi život u biljci. Zato 
čovjek ne zna, odakle mu spoznaja prapojmova, niti znade, odakle žudnja prana- 
gona, koji su u vama, kao što je u pčele nagon da med pravi. Taj prvotni (nužni) 
nagon ne zaslužuje ni pohvale ni prikora. Da se pako s tim (nagonom) svaki drugi 
nagon dovede u sklad, prirodjena vam je snaga, koja savjetuje i koja treba da čuva 
Prag privole. Ova je (sposobnost pristali ili odbiti) temeljni uzrok, iz kojega izvire 
u vama vrijednost vaše zasluge, prema tomu, da li se dobra ili zla ljubav prima ili 
odbija. Oni (filozofi), koji umujući dopriješe do dna (toga pitanja), primijetili su 
tu prirodjenu slobodu, zato su svijetu osavili nauk o ćudoredju. Uzmimo zato, da 
iz nužde proizlazi svaka ljubav, koja se u vama užiže, ipak je u vama vlast, da ju 
sustavite. Pod ovom otmjenom snagom razumijeva Beatrice slobodnu volju; zato 
pazi, da to pamtiš za slučaj, ako ti o tome stane govoriti.« | 


/6.—87. Mjesec, koji je zakasnio malone do ponoći, nalik sasvim usijanu 
kotlu, mnoge nam je zvijezde proredio; i bježao je proti (prividnoj) kretnji neba 
onim putem, što ga sunce rasplamti onda, kad ga Rimljanin vidi zalaziti izmedju 
Sardinije i Korsike. A ona plemenita sjena (Virgil), radi koje se Pietola više spo- 
minje negoli grad Mantova, skinuo je bio s mene (svojim odgovorom) težinu bre- 
mena (moje sumnje). Poradi čega ja, koji sam ubrajao jasnu i shvatljivu pouku o 
svim svojim pitanjima, stao sam kao čovjek, koji pospan snatri. 


88.—98. Ali mi taj drijemež odmah razbiše ljudi, koji su iza naših ledja 
(trčeći u okrugu) već krenuli k nama. Takovu su vrevu i takovu strku ljudi (rijeke) 
Ismen i Asop gledale noću na svojim obalama, kad su Tebanci dozivali Baka; tako su 
na ovom krugu uokolo zavijali korake, ukoliko sam mogao razabrati, dok su dolazili 
oni, koje goni dobra volja i prava ljubav (da čine pokoru). Stigoše nas brzo, jer je 
cijelo ono velje mnoštvo trkom trčalo. 


99.—105. A sprijeda su dvojica plačući vikala: M arija otrča brzo na 
planinu; i Cesar, da podjarmillerdu, napade Marsilju, a p O: 
slije pohitiušpaniju. — »Brzo, brzo, da se ne gubi vrijeme poradi slabe 
ljubavi«, vikahu ostali za njima, »neka (našim) marom za dobro prolista iznova milost 
(Božja).« 

106.—120. »O narode, u kojega sada vatrena revnost možda dopunjava nemar 
i oklijevanje, kojim ste dobro činili, jer ste mlaki bili, taj koji živi — a ja vam doista 
ne lažem — hoće da ide gore, čim vam sunce opet sine; zato nam recite, gdje je naj» 
bliži prolaz (do skalina)?« To bijahu riječi moga Vodje, a jedna od onih duša odgo- 
vori :»Dodji za onima, pa ćeš naći ždrijelo. Mi smo tako puni želje, da se krećemo 
te ne možemo stati, zato oprosti, ako držiš za surovost, što mi držimo, da je pravo. 
Bio sam opat, kod San Zena u Veroni za carevanja dobroga Barbarosse, o kom (grad) 
Milan jošte tužno razgovara. 


121.—126. Već jednom nogom stoji u grobu netko (Alberto della Scala), koji 
će doskora plakati radi onoga manastira, pa će se žalostiti, što je imao vlasti u njemu; 
jer je svoga sina, skroz nevaljala tijela, a još gore duše i zlo rodjena stavio onamo 
mjesto pravoga pastira«. 


127.—138. Ne znam, je li jošte štogod rekao ili je šutio, tako je već daleko od 
nas otrčao bio, no to sam razumio te sam rado zapamtio. A Onaj, koji mi je po- 
mogao u svakoj potrebi, reče: »Okreni se ovamo, gledaj gdje dolaze dvojica njih, 
koji (primjerima) ujedaju grijeh lijenosti«. Zaostali iza sviju, govorahu: Prije 
pomrije narod, pred kojim se otvorilo Crveno more, negoli je 
Jordan ugledao baštinike njegove. I; A onaj (narod), koji nije 
htio podnosititegobedokraj konca s Anhizovim sinom, pre- 
daosesamneslavnuživotu. 

139.—145. Zatim, kad su sjene bile od nas već toliko udaljene, da se više nisu 
vidjeti mogle, stvori se u meni nova misao, iz koje se rodiše druge i različite; i to- 
liko sam lutao od jedne k drugoj, da mi se oči od tlapnje zatvoriše, a mišljenje mi se 
pretvori u sanjanje. 

Uvod u devetnaesto pjevanje. 


Sadržaj. Pred zoru trećega dana svoga putovanja Dante spava. U snu mu se ukaže nakaza od žene. 

Biva sve ljepša i ljepša, napokon pjevajući kaže, da je Sirena. Ukaže se i druga gospa, koja ju ras- 

krinka. Virgil probudi Dantea. Andjeo ih poziva, da uzadju više gore, briše Danteu opet jedan »P« sa 

čela i pjeva treće blaženstvo. Virgil tumači Danteov san. Dolaze na peti krug, boravište škrtih i rasip- 

nih duša. Dante govori s papom Hadrijanom V. Hoće da poklekne pred njim, no papa otkloni tu počast. 
Spominje svoju nećakinju Alagiju. 


Alegorija. Praznovjerni Geomanti ugledaju na nebu znamenje najveće sreće. Tim se čitalac 
ima pripraviti na tobožnju sreću, koju će pjesnik doživjeti u snu gledajući Sirenu. Sirena je slika krive 
ljubavi zemaljskih dobara i putenoga uživanja, koja se radja kao jedna od posljedica duševne lijenosti. 
Težnja za tim ispraznim uživanjem čini, da čovjek u moralnom smislu krivo: Vidi, krivo govori, krivo 
ide i krivo radi te mu je duša nezdrava, baš kao što je ta Sirena. Sirena je »drevna«, jer su već Adam 
i Eva u zemaljskom raju varavim dobrima zavedeni bili; ona je dakle stara koliko i svijet. Druga, sveta 
žena, što dolazi da razbije Sireninu varku, Božja je milost, (gratia cooperans), koja vodi ljudsku volju. 

Kao što su razna lica iz mitologije čuvari onih krugova Pakla čiji grijeh alegorično prikazuju, 
tako je ovdje sirena stavljena pred ona tri kruga Čistilišta, gdje su grješnici pokornici, koji su ljubili 
zemaljska varava dobra. Pravi čuvari svakoga su kruga andjeli; oni govore po jedno od Blaženstva, 
koje kao utjeha pristaje dotičnomu krugu. 

Kad se Dante probudi, već je oko šest sati ujutro. Pjesnici idu prema jugozapadu. Sunce im sja 
u ledja sa sjeveroistoka. 

Andjeo na ulazu k stepenicama, koje vode peti ku. briše Danteu znak drišešti lijenosti sa 
čela riječima: Blaženi, koji plaču. Duševna lijenost uzrokuje melankoliju i žalost. »Bijasmo žalosni u 
slatkome zraku, koga sunce vedri, noseći u sebi dim duševne lijenosti«, tako se tuže duše u blatu pred 
gradom Disom. Ta je žalost nastala iz grješnoga uzroka, ali su blaženi oni, koji plaču iz opravdanog 
uzroka pravde radi. To ovdje hoće kazati andjelove riječi. , | 

Jer duševna lijenost može voditi do zlobe, muke i zagriženosti protiv duhovne i svjetske oblasti, 
zato duše lijenih u čistilištu podsjećaju na Bogorodicu, koja je pohitala Elizabeti, kad je bila začela 
Isusa, i na Julija Cesara, koji je brzo napredovao s vojskom. | ' 


Razjašnjenja. Na koncu osamnaestoga pjevanja pripovijeda pjesnik, da je 
zaspao, a sad govori o tomu, što je pred jutro sanjao. Sat i doba pobliže ustano- 
vljuje opet astronomski. 

Spominje pritom zvjezdovlje Velikoga Medvjeda ili Delfina; prema tomu se 
može uzeti, da govori o zvjezdama, koje se u to doba pokazuju u Italiji ili na južnoj 
hemisferi. Komentatori se u tomu ne slažu. 

Geomanti su vračari, koji vračaju iz piknja, što ih čovjek slučajno ili zatvo- 
renim očima napravi štapom u pijesak, dok na ono misli, o čemu hoće da zna, kako 
će se svršiti. Izadje li figura ponešto nalik zvjezdovlju Velikoga Medvjeda ili Del- 
fina, onda geomanti kažu, da to znači najveću sreću. ' 

U Srednjem Vijeku uzimali su, da je pred jutro hladno, jer da je zemlja sama 
po sebi hladna te preko noći ishladi zrak, a hladi ga i mjesec i planet Saturn, koji 
stoji najdalje od sunca, te je zato hladan. Andjeo poziva pjesnike, neka se uspinju. 
Prati ih gore, otare s Danteova čela opet jedan »P« te ih uvede u peti krug, na ko- 


jemu se duše čiste od skuposti. A govori andjeo: »Blaženi, koji plaču, jer će se 
utješiti«. 


"i 


Virgil opominje Dantea, neka uzdigne oči k nebu, tamo Bog okreće sfere ne- 
beske pa tim pokazuje ljudima pravo dobro, da ih odvrati od krivoga, zemaljskoga. 
Bog mami ljude okrećući sfere, kao sokolar što okreće vabilo, da sokola natrag. 
dovabi. 


U ovom se pjevanju Dante još jedanput služi poredbom sa sokolom, i to na 
mjestu, gdje o sebi govori, kako je spreman da poleti gore. 

Skupci (i rasipnici) leže ovdje na zemlji te uzdišući govore psalam: »Duša 
moja leži u prahu; oživi me po riječi svojoj«. Njihova je kazna neugodnija od svih 
drugih, sve ako i nije najteža, jer oni cijelo vrijeme, dok im kazna traje, ne vide 
nebo. Dante ih pita za put i želi, da bi ublažila muke njihove pravda t. j. spoznaja, 
da je kazna pravedna. 


Jedna im od duša kaže, kuda treba ići. Dopuštenjem Virgila Dante pita dušu, 
koja je govorila, tko je? Odgovara mu, da je nekoć bila papom te opisuje lijepim 
riječima kraj, gdje se rodila. Bijaše to papa Hadrijan V. (ft 1276.), bivši kardinal 
djakon Ottobuoni, iz glasovite obitelji FieschisA, grofova od Lavagne, nećak pape 
Inocenta IV. Vladao je samo trideset i osam dana a da i nije redjen za svećenika. 
Dok je još bio kardinalom tražio je od pape neka udari interdiktom Genovu, jer su 
mu Genovljani oteli bili neka imanja. Čini se, da ga Dante toga radi meće medju 
grješnike ovoga kruga, premda se postavši papom, pokajao za svoje lakomosti pa 
interdikt opozvao. 

Kraj Chiavari-a, onkraj rijeke Entele stoji još bazilika, koju je sagradio kar- 
dinal Ottobuoni. Sačuvan je i jedan dio nekadanjega dvorca kardinalova; danas 
tamo stanuju seljaci. 


Papa kaže Danteu, zašto li su svima gore okrenuta ledja. Pjesnik se služio 
izrazom »diretri«, ali bi se zapravo moralo prevesti krepčom riječi, jer treba da 
izrazi prezir protiv lakomosti, koji prezir u slijedećem pjevanju pjesnik izražava 
srditim usklikom protiv te »vučice«, koja svijet uništava. 


Čuvši Dante, da je sjena, s kojom govori, papa, hoće da mu se na koljenima 
pokloni. No Hadrijan mu reče, nek ustane, jer su poslije smrti svi jednaki. Nestaje 
svako zemaljsko dostojanstvo. Pa kao što se duše o uskrsnuću ne će više ni ženiti 
ni udavati, tako ni papa ne će više imati crkvenu svoju čast, s kojom je na zemlji 
vjenčan bio. 

Hadrijan govori nepovoljno o svojoj obitelji, koja ga je možda i zavela na 
grijeh lakomosti: izuzimlje samo nećakinju svoju Alagiju. Bijaše to supruga mar- 
keza Moroella Malaspine, koji je Dantea gostoljubivo primio (vidi pjev. VIII. 135.— 
139). Po predaji rodbina je Danteova velikašu ovomu poslala sedam prvih pjevanja 
Božanstvene Komedije, da ih predade prognanomu pjesniku. On da je Dantea poti- 
cao, da radnju nastavi. Spominje se, da je markeza takodjer k tomu doprinijela, da 
se pjesnik opet lati posla nakon svih svojih strašnih doživljaja. Pjesnici i trubaduri 
onoga doba rado slave plemenite gospodje, jer je mnogo do njih stajalo, da gostima 

u njihovoj kući život bude udoban. Dante na fini način ističe velike kreposti Alagi- 
jine, o kojoj se govorilo, da je mnoge sirote nadarila i molila se Bogu za dušu 
svoga strica, pape Hadrijana. 


Pjevanje devetnaesto. 


(1—83. Simboličan san. 34.—51. Andjeo tješitelj. 52.—$9. Tumačenje simboličnoga sna. 70.—87. Pokorne 
duše na petom krugu. 88.—114. Papa Hadrijan V. 115.—126. Smisao kazne škrtaca. 127.—141. Poniznost 
papina. 142.—145. Alagija de Fieschi). 


1-33. U ono doba (noći), kad vrućina dana, svladana Zemljom, gdjekad i 
Saturnom, ne može više ugrijati mjesečevu studen; kad Geomanti pred zoru vide 
izlaziti na istoku svoju najveću sreću (onim) putem (na nebu), koji ima ostati jošte 
samo malo taman: ukaza mi se u snu mucava žena škiljavih očiju a iskrivljenih 
nogu, sakatih ruku i blijede boje. Ja ju gledah; pa kao što sunce oživi hladna uda, 
što ih noć ukoči, tako moj pogled razveza njen jezik, a zatim ju za malo vremena 
svu ispravi, blijedo joj pak lice tako narumeni, kako to zahtijeva ljubav. Onda, kad, 
joj se govor ovako razvezao, zapjeva tako, da bih jedva bio mogao s nje svratiti 
pažnju. »Ja sam«, pjevaše, »ja sam slatka Sirena, koja opčinjam brodare usred mora: 
tako sam puna slasti za onoga, koji me sluša. Skrenuh Ulissa pjevanjem svojim! sa 
njegova lutanja; a tko se priuči na me, teško se rastavi od mene; tako mu sasvim 
udovoljim«. Još joj se usta ne bijahu zatvorila, kadno se ukaza uz mene gospa sveta 
i spremna, da onu smete. »O Virgile, Virgile, tko je ova?« reče srdito; a on pristupi 
uprijevši oči tek u onu časnu. Drugu pograbi te je raskri sprijeda poderavši (na njoj) 
odijelo i pokaza mi (njen) trbuh; a taj me probudi smradom, što je iz njega izbijao. 

34.—51. Okrenuh oči; a dobri će Virgil: »Bar triput sam ti doviknuo: ustani i 
hajde; tražimo ulaz, kojim ćeš unići«. Ustadoh, a svi krugovi svetoga brda bijahu 
već puni bijeloga dana, te idjasmo s novim suncem za ledjima. Slijedeći njega nosio 
sam čelo svoje kao onaj, koga težak teret misli tišti, te napravi od sebe polovicu 
luka od mosta (zgrbi se), kadno začuh govoriti: Pridjite, ovuda se prolazi, 
kako se ne čuje u ovom samrtnom kraju. S otvorenim krilima, koja su bila nalik la- 
budjima, krenu nas onaj, koji nam je tako govorio, gore medju dvije stijene tvr- 
doga stanca. Zaleprši zatim perjem i mahnu na nas tvrdeći, da su blaženi qui 1u- 
gent (koji plaču), jer će im duše biti bogate (utjehom).! 

52.—69. »Šta ti je, te još vazda (zamišljen) gledaš u zemlju?« poče mi Wodja 
moj govoriti, kad bijasmo malo nad Andjelom. A ja: »Poradi novoga vidjenja, 
koje me k sebi privlači, hodam (opterećen) tolikom sumnjom, da se ne mogu oteti 


1 Prijeporno je pitanje, da li se ima čitati Col cantoili Al canto. Odlučio sam se za prvo. 


i Vrlo je prijeporno pitanje, kako se ima prevesti l'anime donne. Prihvaćam shvaćanje M. 
Foresia-, 

razmišljanju«. — »Vidio si«, reče, »onu drevnu vješticu (Sirenu), radi koje same 
iznad nas plaču sada; vidio si, kako se j€ čovjek rješava. 


Budi ti to dosta, te udri zemlju petama (požuri korake). Okreni oči na vabilo 
(nebeske sfere), što ga Vječni Vladar okreće (zajedno) s velikim krugovima«. Kao 
što sokol ponajprije svoje noge pogleda, onda se okrene na poklik (lovčev), pa se 
protegne (da sleti) željan hrane, koja ga onamo privlači :tako učinih i ja. I tako sam 
išao doklegod se cijepa pećina, da put otvori onomu, koji gore ide, dok nisam prir 
spio onamo; gdje novi krug počinje. 


= 70.—87. Kad sam izašao na peti krug ugledam ljude gdje po njemu leže na 
zemlji i plaču sasma dolje okrenuti (potrbuške). Adhaesit pavimento ani 
mamea (na tle je prikopčana duša moja), čuo sam ih govoriti s tako dubokim uzda- 
sima, da su se riječi jedva razumjeti mogle. »O izabranici Božji, kojima pravda i 
nada ublažuju trpljenje, uputite nas prema uzvišenim uzlazima«. — »Ako dolazite, a 
sigurni ste, da ne morate (ovdje) ležati pa hoćete li da brže nadjete put, neka vam 
budu vaše desnice vazda na vanjskoj strani (kruga).« Tako je molio pjesnik i tako 
nam nedaleko pred nama odgovorilo; po čemu sam ja u govoru razabrao ono drugo, 
što je sakriveno. A onda okrenem oči mome Gospodinu, a on prijatnim odobri 
migom, što je željan pogled pitao. 


88.—114. Zatim, kad sam od sebe mogao činiti što me volja bila, stupio sam 
nad onaj stvor — koji sam ono prije opazio bio po njegovim riječima — govoreći: 
»Duše, u kojemu plačem dozrijeva ono (pokora), bez čega se ne može vratiti k Bogu, 
prekini malo poradi mene veću tvoju brigu. Tko li si bio i zašto imate ledja okrenuta 
gore; reci mi hoćeš li, da ti ishodim nešto ondje, otkale sam živ došao«. A on meni: 
»Zašto nebo naša ledja okreće sebi, doznat ćeš: ali prije, scias quod ego 
fuisuccessor Petri (znaj, da sam bio nasljednik Petrov). Izmedju Siestria-a i 
Chiaveri-a spušta se lijepa rijeka (Lavagna), a od njezina imena nosi moja krv nakit 
svoga naslova (grofova od Lavagne). Mjesec dana i malo više kušao sam, kako je 
teška (papinska) kabanica onomu, koji ju od blata čuva; prema njoj se čini svaki 
teret lagan kao pero. Moje obraćenje, ajme meni, nastupi: no čim sam postao Rim- 
skim Pastirom, upoznao sam odmah lažni onaj život. Vidio sam, da se (ni) tamo 
srce ne umiri niti da se može dalje uspeti u onom životu; zato mi se zapali ljubav za 
ovim (životom). Do onoga časa bijah jadna, Bogu otudjena duša, do skrajnosti 
škrta; sad, kako vidiš, kažnjen sam zato ovdje. 


vs. os 


115.—126. Ono, što lakomost uradi, ovdje se očituje u načinu čišćenja obra- 
ćenih duša, a na ovom brijegu nema gorče kazne. Kao što se oko naše nije uzdizalo 
u vis, nego se upiljivalo u zemaljske stvari, tako ga pravda ovdje udubla u zemlju. 
Kao što lakomost utrnu našu ljubav za svako dobro te se stoga izgubi sposobnost 
djelovanja (našega za dobro), tako nas pravda ovdje drži sapete, svezanih i uzetih 
nogu i ruku; i doklegod bude volja pravednoga Gospodara, tako ćemo dugo ostati 
nepomični i pruženi. 

PJEVANJE XIX. 





127.—141. Bijah kleknuo i htjedoh govoriti, no kako počeh, a on opazi samo po 
sluhu izraz moga počitanja, reče: »Koji te uzrok tako dolje sagnu?« A ja njemu: 
»Radi vašega dostojanstva moja me savjest upekla (što sam ravno stajao pred 
vama).' »Uspravi noge i ustani, brate«, odgovori, »ne varaj se, sluga sam skupa s 
tobom i s drugima iste vlasti. Ako si ikad shvatio onu svetu riječ evandjelja, koja 
veli: Neque nubent (niti će se ženiti...), moći ćeš uvidjeti, zašto ovako sudim. 
Sad idi; ne ću da se više ovdje zadržavaš, jer tvoje prebivanje priječi pin plač, 
kojim dozrijevam ono, što si rekao (pokoru). 

142.—145. Imam nećakinju tamo preko imenom Alagiju, koja je sama po sebi 
dobra, samo ako ju naša kuća ne pokvari (zlim) primjerom; ta mi jedina ostade 
tamo (te se za me Bogu moli). 


iPrijeporno je pitanje, kako se ima razumjeti ,dritto«. 

Uvod u dvadeseto pjevanje. 


Sadržaj. Pjesnik na petom krugu nastavlja pripovijedati o škrtima i pohlepnima. Hugo Capet kazuje 
zlodjela lakomih potomaka svojih, imenice Danteovih savremenika, te proriče svojoj obitelji strašnu 
kaznu Božju. 


Alegorije, koje zaokviruju historijsku sliku franceske povijesti, nalik su stalnim odgovorima 
u molitvama: sami patnici odgovaraju na vlastite molbe. Zato samo pojedince ovdje spominju »biče i 
»uzde«, a ne u zboru, kako ito biva na četvrtom krugu. Kao što sunce izvlači hlapove iz nutrine zemlje 
pa tim uzrokuje — po mnijenju Srednjega Vijeka — podzemne vjetrove i potrese, tako se trese i brdo 
Čistilišta, kad Božja milost povuče sa brda k sebi očišćenu dušu. I ovdje ima usklik protiv »drevne« 
vučice, slike škrtosti i pohlepnosti. 


Razjašnjenja. L' Ottimo punim pravom hvali ovo pjevanje: da je lijepo, krcato 
povijesti, novela i sentencioznih rečenica te ističe, kako je pohlepa za imetkom 
izvor mnogih i velikih opačina. Kako je u Danteovo anarhijsko doba po čitavoj 
Italiji bilo mnogo grabeža, otimačine, nasilja i ubojstva poradi sveopće neobuzdane 
lakomosti, to je i sam L! Ottimo u svom uvodu u XX. pjevanje napisao lijepo raz» 
matranje o zlim posljedicama toga grijeha. 

Hugo Capet, praotac treće kraljevske obitelji, koja je vladala u Franceskoj od 
godine 987. sve do svrgnuća Ljudevita XVI. god. 1792., kad bi Franceska proglašena 
republikom, govori lijepe izreke o hvalevrijednoj požrtvovnosti. Hvali siromaštvo 
Bogorodice, koja je u štali rodila dijete Isusa te ga položila u jasle. Spominje nese- 
bičnoga Rimljanina Kaja Fabricija, koji se (280. god. prije Krista) nije dao podmititi 
od Pirha. Ističe darežljivost sv. Nikole, biskupa u Maloj Aziji. Legenda priča, da je 
neki gradjanin u nuždi htio da redom proda svoje tri kćeri. Sveti Nikola, da to za» 
priječi, baci kradomice kroz prozor za svaku po kesu dukata u ime miraza, tako da su 
se te djevojke mogle udati. Odatle nastade običaj, da se djeca taj dan potajice da= 
rivaju. 

Hugo Capet još kaže, da su njegovi nasljednici sav svijet pokvarili svojim 
opačinama. Zato želi, da gradovi Douai, Gant, Lille i Brugge provedu kaznu, koju on 
za svoje potomke od Boga moli. Dante u obliku želje spominje rat Franceza s tim 
gradovima. Taj rat je trajao od godine 1297. do godine 1304., a započeli su ga fran- 
ceski kraljevi i proveli tolika izdajstva, umorstva i himbe, da su se flandrijski pu- 
čani pobunili te napokon potukli Filipa Lijepoga u krvavom boju kod Courtrayza 
(god. 1302.). 

Hugo Capet kaže, da je praotac Filipi i Ljudevita, jer se od godine 1060. pa 
do godine 1322. izmjenjuju na franceskomu prijestolju sami Ljudeviti i Filipi. U 
oštroj satiričnoj opreci s tim, da sebe prikazuje sinom pariskoga mesara, naziva 
svoje potomke »pomazanim lubanjama«, jer su ih kod krunisanja pomazali svetim 
uljem. Niti je Hugo Capet bio sin mesarski niti je zadnji Karlović umr'o u mana- 
stiru, tek se u Danteovo doba vjerovalo tako; pjesnik je hotice naglasio, da su Cape- 
tovići bili mesarskoga podrijetla, jer je Karlo Valois u Firenci mnogo krvi prolio. 

Sve što Hugo Capet govori o svojim potomcima tek služi uvodom za ogor- 
čene tercine, kojima Dante žigoše Karla Valois-a. Što su stariji kraljevi bezobzirnim 
osvajalačkim načinom svoj posjed množili, nije bilo baš ništa osobito: radili su to 
i drugi, pa još i danas rade. Dante im to po svoj prilici ne bi toliko zamjerio bio te 
na njih čak prizivao i Božju osvetu, kad Capetovići ne bi u Italiji, imenice u Firenzi, 
tako haračili bili. 

| Samo letimice spominje Hugo Capet dogadjaje i tvrdi, da su njegovi nasljed: 
nici tek odonda iskvareni, otkada su prisvojili »bogatu provencalsku baštinu«. 

Gospodar Provence, Raimond Berengar IV. (1209. do 1245.), imao je četiri 
kćeri. Jedna bijaše udata za franceskoga, druga za engleskoga, treća za njemačkoga 
kralja. Četvrta, imenom Beatrice, imala je baštiniti Provencu i udati se za Raymonda 
grofa Tuluškoga. Njemu ju preote brat franceskoga kralja Karlo I. Anžuvinac te 
postade gospodarom Provence oženivši se njom. Što Hugo Capet govori, da je nje- 
govo potomstvo pošlo zlim putem istom otkad je Provencu dobilo, odnosi se na prie 
povijest, da je Karlova žena Beatrice, kojoj su tri sestre bile kraljice, silom htjela 
da i ona postane kraljicom te da je svog muža nagovarala, neka podje u Italiju i 
neka po papinoj želi otme Manfredu kraljevinu Siciliju. U savezu s tim poduzećem 
slijedila je i provala Karla Valoisa u Firenzu, u zao čas po Dantea. On prema tomu 
smatra uzrokom sve daljnje nevolje tu ženidbu Karlovu s Beatricom, baštinicom 
Provence. 

Osvojenje Ponthieu-a, Normandije i Gascogne ne nabraju se po redu, kako je 
provedeno. Ne vidi se, zašto Dante franceskim kraljevima spočitava ono, što je sebi 
želio, naime oslobodjenje svoje domovine od tudjinaca i ujedinjenje franceskih ze- 
malja pod jednom vlasti. 

Dante se drži prema Karlu I. Anžuvincu prilično nedosljedno. On mu ovdje 
spočitava; što je došao u Italiju, što je ubio Konradina i sv. Tomu Aquina, a na 
drugomu mjestu psuje papu Nikolu IIL, što mu se protivio. | 

O smrti sv. Tome svašta se pripovijedalo, no dokazati se ne može ništa. To- 
liko stoji, da je Karlo bio velik protivnik Tomine obitelji te je mnoge njene članove 
progonio, a imao je i osim toga uzroka bojati se, da će ga sv. Toma tužiti, ako dodje 
na koncil u Lion. Glas naroda proglasio je Karla ubojicom velikoga svetog učenjaka. 

Glavni optuženik u ovomu pjevanju, Karlo Valois, bio je uistinu vitez bez 
zemlje, bez sreće i bez poštenja. 

Pripovijedao sam u uvodu prvoga dijela Božanstvene Komedije njegov po- 
stupak protivu Firenze. Klevetnička optužba protiv Dantea bio je jedan od udaraca 
»Judine sulice«. | | 

Karlo Valois uistinu nije bio sretan u svojim poduzećima te nije stekao ništa 
Osim sramote. 

Treći Karlo, o komu Dante govori, Karlo je IL, sin Karla I. Anžuvinca. God. 
1284. pao je u sužanjstvo aragonskoga kralja. Villani o njemu sudi, da je bio darežljiv, 
no kukavica i vrlo raskalašen, Vrativši se iz sužanjstva, udao je svoju kćer za sta» 

roga Azza d' Este. Dante kaže, da mu je tako reći prodao kćer, a stari komentatori 
imenuju pače svote, što ih je Azzo svomu tastu platio. 


Najposlije spominje Hugo Capet najveći zločin svoga potomka Filipa Lije- 
poga. 

Kod pripovijedanja ove zgode u Dantea jači je osjećaj katolika nego državnika 
i političara; on odsudjuje franceskoga kralja,što je nedostojno postupao s namje- 
snikom Isusovim. Ne pita, da li je tim pogodjen njegov osobni protivnik Bonifacije 
VIII. Njemu je Filip nov Pilat, jer je predao papu u ruke njegovih neprijatelja, kao 
što je Pilat Isusa predao u ruke Židova. Papa Bonitacije VIII. umiješao se u borbu 
franceskoga i engleskoga kralja pa je htio, da se obojica podvrgnu njegovu sudu. 
Poradi toga nastao je sukob izmedju franceskoga kralja i pape. Tečajem borbe, koja 
se je vodila dekretima, bulama (medju ovima glasovita »Unam sanctam«), saziva« 
njem koncila i staleža, združi se franceski kralj sa Sciarrom Colonnom, papinim 
protivnikom, te posla Vilima de Nogareta, svoga pečatnika, u Rim, da papi navijesti 
odluku franceskih staleža. Bonifacije uteče u Anagni te odanle nastavi borbu protiv 
franceskoga kralja izdavajući bulu za bulom. Da zapriječe izdanje šeste bule, kojom 
je papa htio svrgnuti franceskoga kralja sa prijestolja i riješiti njegove podanike 
prisege vjernosti, udju Nogaret i Sciarra Colonna pod franceskom zastavom >»liljan 
cvijeta« u crkvu u Anagni, kamo se Bonifacije sklonuo bio, te ga ondje zasužnje. 
Papa je dočekao svoje protivnike u pontifikalnom ornatu s tiarom na glavi, sjedeći 
na prijestolju, dostojanstveno kao oni starorimski senatori, koji su Gale tako doče- 
kali. Kaže se, da su papu zlostavili. To se zbilo 7. rujna 1303. Tri dana poslije oslo- 
bodilo je pučanstvo papu. On ode u Rim, kamo je htio pozvati koncil, da odsudi 
franceskoga kralja, ali se od jada razboli i umre 12. listopada 1303. 


Dante spočitava napokon franceskomu kralju Filipu Lijepomu, što je bez ovla- 
sti prodr'o u hram. U talijanskoj riječi »tempio«, hram, sadržano je podsjećanje na 
templare, koje je Filip iz pohlepe za njihovim imanjem uništio (1307.), a njihova je 
velikoga meštra Molaya i više od pedeset vitezova dao žive spaliti. Zato Dante 
kaže, da Filip brodi u hram (tempio) »ponotnim jadrom kao gusar«. 


Nakon ove pripovijesti o zlodjelima svoje kuće završuje Hugo Capet dopunji- 
vanjem alegorijskoga okvira ove historijske slike. Po danu pokornici spominju uzore 
siromaštva, a po noći primjere ružne lakomosti. 

Primjere siromaštva izrekao je Hugo Capet prije historijske pripovijesti, a 
sad spominje Pigmaleona, Tirskoga kralja, koji je od lakomosti ubio Siheja, muža 
svoje sestre, da prisvoji njegovo blago te prisili svoju sestru Didonu, da utekne u 
Afriku. Ona tamo utemelji grad Kartagu. 

Sjeća na smiješnu nevolju kralja Mide iz Frigije, kojemu je Bako obećao, da 
će mu svaku želju ispuniti. On sebi zaželi, da se svaka stvar, koju takne, pretvori u 
zlato. Bos mu je ispunio želju, a Mida morade umrijeti od glada, jer mu se i svaka 
hrana u zlato pretvorila. 

Ahama su kamenovali, jer je od zajedničkoga plijena u Jerihu pronevjerio 
jedan dio. Safira i Ananija zatajili su nešto svoga osebunjka, a trebali su sav svoj 
imetak dati u zajedničku blagajnu prve kršćanske crkvene općine. 

Heliodor htio je oplijeniti hram u Jerusolimu, gdje su bili u pohrani novci 
udova i sirota. Za kaznu ga ubiše andjeli. 

Polimnestor, kralj Tracije, zet kralja Prijama, iz pablese: za Ko ibi Poli- 
dora, svoga gosta, kojega je trojanski kralj k njemu poslao bio, da mladića spase od 
pogibli. Hekuba, majka Polidorova, iskopa Polimnestoru oči te ga ubi. 

Partijanci odsjekoše bogatomu rimskom vojskovodji M. L. Crassu glavu, pa 
ju metnuše u rastopljeno zlato, neka ga se napije. 

Nakon toga potrese se brdo, a svuda po cijelom Čistilištu čulo se gdje duše 
viču: »Slava Bogu u visini«. Zašto se brdo treslo, protumačit će se u slijedećem pje- 
vanju. | 
Ovaj se potres poredjuje s trešnjom otoka Delosa. Mitologija pripovijeda, da 
ga je Neptun digao iz mora, neka bude utočištem Latoni, koju je Hera progonila po 
cijeloj zemlji. Tu je Latona rodila Apolona i Dianu. Pripovijedalo se, da se Delos 
potresao, kad se rodilo ovo dvoje bogova, »oči neba« (sunce i mjesec). 


Pjevanje kaka. 


(1.—15. Pjesnici idu po petom krugu. 16.—33. Primjeri siromaštva i darežljivosti. 34.—60. Hugo Capet. 
61.—69, Capetovići do god. 1300. 70.—96. Capetovići poslije god. 1300. 97.—123. Primjer kažnjene škrtosti. 
124.—151, Potres u čistilištu). 


1.—15. Zaludu se bori (dobra) volja protiv bolje (jače) volje; zato sam, da 
mu (Hadrijanu) ugodim, i ako nerado, izvukao iz vode spužvu (jošte) nenapojenu 
(t. j. nije bilo udovoljeno njegovoj izvjedljivosti). Krenuh; i moj Vodja krenu stazom 
nezapremljenom duž pećine, kao što se ide po zidu (tvrdjave) tik zupčasta kruništa:; 
jer puk, što cijedi kroz oči kap po kap ono zlo, koje cio svijet obuzima, ležao je s 
druge strane odviše blizu ruba. Prokleta budi, ti drevna vučice, koja više od svake 
druge zvijeri plijeniš poradi tvoga do skrajnosti nezasitnoga glada! O nebo, čije 
kretnje mijenjaju — kako regbi da vjeruju — sudbinu ovdje dolje, kad li će doći 
onaj, po kom će ova nestati (sa svijeta)? 

16.—33. Mi idjasmo laganim i sporim koracima, a ja pazeći na sjene, koje s sam 
slušao gdje jadno plaču i jadikuju; i slučajno začuh pred nama plačući vikati: O 
slatka Marijo, onako kao žena kad radja; zatim dalje: Siromašna si bila 
onoliko, koliko se može vidjeti po konaku (štalici), gdje si polo- 
žila ono sveto, što sinosila. Zatim razabrah: O dobri Fabricije, ti 
sivolio(krepost), pabiloisasiromaštvom, negoli velikobogat- 
stvo sopačinom. Ove riječi tako su mi se milile, da podjoh dalje, e bih upoznao 
onaj, duh od koga su, činjaše se, (ove riječi) došle. On je govorio još o darežljivosti, 
koju Nikola pokaza prema djevicama, da njihovu mladost privede poštenju. 

34.—60. »O dušo, koja tako dobro zboriš, kaži mi — rekoh — tko si bila i 
zašto ti sama ovdje obnavljaš te dostojne pohvale? Ne će biti bez nagrade tvoja 
riječ, vratim li se, da dovršim kratki put onoga života, koji prema (svojemu) koncu 
leti«. A on će: »Kazat ću ti, ne poradi olakšice, koju očekujem odanle (sa svijeta), 
nego zato, jer se u tebi sja tolika milost još prije nego si umr'o. Bio sam korijen 
onoga lošega stabla (Capetovića), čija škodljiva sjena cio kršćanski svijet potam- 
njuje tako, da se s njega rijetko kad ubere dobar plod. No kad bi Douai, Gand, 
Lille i Brugge mogli, odmah bi ga stigla osveta; a ja ju zazivam od Onoga, koji 
svemu sudi. Zvali su me tamo (na zemlji) Hugo Capet: od moga su koljena Filipi i 
Ljudeviti, koji od nedavna vladaju Franceskom. Bio sam sin pariskoga mesara. Kad 
su ponestali stari kraljevi franceski (Karlovići) svi osim jednoga, obučenog u (fraz 
tarski) sivi habit, nadjoše mi se čvrsto u rukama uzde vlade kraljevstva, i tolika moć 
iz nove tekovine, i tako puno (našlo se) prijatelja, da je obudovjela kruna ovjenčala 
glavu moga sina, kojim počinje red onih pomazanih lubanja. 


61.—69. Dok nije veliki miraz provencalski lišio stida moju krv, malo je vrije=- 
dila, ali bar nije činila zla (drugima). Tu otpoče (moja obitelj) svoj grabež lažju i na- 
siljem, a poslije, da okaje grijehe, ote Ponthieu Normandiju i Gascognu. Karlo (I. 
Anžuvinac) dodje u Italiju, pa da okaje grijehe žrtvova Konradina; a poslije potisne 
Tomu u nebo, (i to) da okaje grijehe. 


70.—96. Vidim ne jako daleko od ovoga dana vrijeme, gdje drugi Karlo 
. (Valois) iz Franceske polazi, da bolje pokaže (svijetu) i sebe i svoje. Izlazi sam bez 
oružja, tek s onim kopljem, kojim se Juda viteški služio; a naperi ga tako, da Firenzi 
trbušina puca. Odatle će sebi steći ne zemlje, nego grijeh i sramotu, za nj to težu, 
što malo procjenjuje ovakovu štetu. Vidim drugoga (Karla II. Anžuvinca), koji je 
već izašao bio (iz Francuske), uhvaćen na (svojoj) ladji, gdje prodaje svoju kćer i 
pogadja se za nju, kao što čine gusari s drugim robinjama. O lakomosti, što još 
možeš (gorega) učiniti, kad si moju krv sebi tako privukla, da se ne brine (ni) za 
vlastitu si put? Da izgledaju manji budući i prošli zločini, vidim ulaziti u Anagni 
liljan-cvijet, a u Namjesniku njegovu Krista zasužnjena. Vidim ga poružena po 
drugi put; vidim, kako se obnavlja žuč i sirće i kako ga ubijaju medju živim novim 
(Nogazet i Sciazza Colonna, koji ne umiru s Kristom) razbojnicima. Vidim novoga 
Pilata tako okrutna, da se tim nije zasitio te bez ovlasti u hram plovi pohotnim ja- 
drima. O moj Gospodine, kad li ću biti sretan, da vidim osvetu, koja, sakrivena u 
tajnosti tvojoj, blaži srdžbu tvoju? 

97.—123. Ono, što rekoh o jedinoj vjerenici Duha Svetoga i što te potaklo, 
da zatražiš u mene neko razjašnjenje, jest odgovor! na sve naše molitve tako dugo, 
dok dan traje; no kad nastupi noć, onda mjesto ovih protivne pripjeve pjevamo. 
Tad ponavljamo (ime) Pigmaliona, koga požuda za zlatom učini izdajicom, tatom i 


1 Obično se čita »Tanto & disposte«, ali bolje je čitati .Tanto e risposta«. Pridružujem se Benv. 
Rambaldi-u, Witte-u i dr. 

ocoubojicom, i nevolju lakomoga Mide, što je slijedila na njegov požudni zahtjev, 
radi koje (nevolje) još uvijek se treba smijati. Zatim se svak jošte sjeća ludoga 
Akama, kako je okrao plijen, te izgleda kao da ga srdžba Jozuina još tu ujeda. 
Onda optužujemo -Safiru s mužem joj, hvalimo udarce, što ih dobi Heliodor, a oko 
cijeloga se brda ori sramota Polimnestora, koji ubi Polidora. Napokon ovako viče- 
mo: Krasso, reci, jertito znadeš, kakovalijeokusa zlato? Tako 
govorimo, jedan glasno, drugi tiho, prema tomu, kako nas čuvstvo podbada, te 
idemo sad većim, sad manjim korakom. Stoga ne bijah ja sam pri razgovoru o 
dobru, što se ovdje po danu čini; no ovdje blizu ni jedna osoba ne podiže glasa 
(jače od mene).« | 


124.—151. Već bijasmo otišli od njega pa smo nastojali prevaliti onoliko puta, 
koliko je našim silama dopušteno bilo; kad osjetih, gdje se brdo potreslo kao kad 
nešto pada: radi toga zazebe me kao što zebe onoga, koga na smrt vode. Sigurno 
se Delos nije tako potresao prije no što ga Latona učini gnijezdom, da tu rodi dva 
oka nebeska (Apolona i Dianu). Zatim se ču sa svih strana brda vika tako, da se 
Učitelj okrene prema meni govoreći: »Ne boj se, dok te ja vodim« Gloria in 
exelsis Deo! govorahu svi sudeći po onomu, što sam razumio izbliza, otkale 
su se riječi mogle razabrati. Stajasmo nepomični, presenećeni kao pastiri, koji su 
prvi čuli tu pjesmu, dok nije taj potres prestao, a pjesma se dovršila. Onda nasta- 
vismo sveti naš put motreći sjene što ležahu po zemlji te su već po običaju po- 
novno plakale. Nikad nije nikakovo neznanje tolikom silom budilo u meni želju 
za znanjem — ako me pamćenje u tom ne vara — koliko mi se onda činjaše, da 
razmišljajući osjećam; a ne usudih se pitati (moga Vodju) poradi hitnje niti mogoh 
šta sam po sebi tu razabrati. Tako idjah bojažljiv i zamišljen. 

Uvod u dvadeset i prvo pjevanje. 


Sadržaj. Dante i Virgil traže mjesto kuda se uzlazi u šesti krug, kad ih eto stigne duša rimskoga 

DPjesnika Stacija. Na njihovo pitanje odgovara on te im tumači, zašto se brijeg čistilišta tresao. Na kraju 

svoga tumačenja govori o Virgilu, a Dante mu oda, da mu je taj veliki pjesnik vodja. Stacije iskazuje 
Virgilu počast. 


Alegorije nema u ovom vjevanju. 


Razjašnjenja. Dante je žedan doznati, zašto se brdo treslo. Tu žedju može 
ugasiti samo istina; to je onaj »izvor vode, koja teče u život vječni«, kako Isus 
reče Samaritanki. 

Duh Stacijev, koji se pjesnicima pridruži kao Isus učenicima svojim, kad su 
išli u Emaus, dozna od Virgila, da je Dante jošte živ. Njemu Parca Lahezis još nije 
potrošila sve povjesmo, što joj je Kloto na preslicu privezala. Stacije kaže pjesni- 
cima, da se brijeg Čistilišta nije potresao od vjetrova, što su pod zemljom (suhe 
pare). Tu ni elementi ni ljudske strasti ne mogu poremetiti reda. Brdo se trese, kad 
nebo očišćenu dušu — dakle nešto, što je iz neba došlo, — opet u se prima, kad se 
duša u nebo vraća. Svaka duša osjeća, kad se je sasvim očistila, i onda se svojom 
voljom diže ili u raj ili na višu stepenicu Čistilišta. Sve još neočišćene duše raduju 
se tomu i zato kliču. Dok se duša nije sasvim oprala od zloga naginjanja ona sama 
hoće trpjeti muke, kao što bolesnik traži gorki lijek, da ozdravi. Konkretna volja 
jača je od apstrakne, koja teži za dobrim, te ne će muku isto kao što nije htjela 
ni grijeh. Volja in concreto, koja je griješila, zahtijeva sad očišćenje. Duša, koja se 
ovako oslobodila, pjesnik je Stacije, koji se rodio oko god. 46. poslije Isusa u Na- 
pulju, a ne u Toulousi, kako se u Danteovo doba mislilo. Stacija su u Rimu triput 
ovjenčali pjesničkim vijencem, a Srednji ga je Vijek puno štovao. Danas mu je ci- 
jena pala. Dante je puno čitao Stacijeve epske pjesme »Tebaidu« i »Ahileidu«. Ovu 
posljednju Stacije nije dovršio, jer je umr'o. Dante u Staciju vidi svoga književnog 
brata budući da je Virgil obojici uzorom i duševnim ocem. Kad Virgil ostavi Dantea 
Stacije ostaje s njime. On mu je uz Virgila drugim vodjom. 


Pjevanje dvadeset 1 prvo. 


(1—21. Pristupa sjena Stacijeva. 22.—33. Virgil kazuje Staciju, što ga je dovelo u čistilište. 34.—T5. 
Uzrok potresu i sveopćem klicanju. 76.—102. Stacijev život. 103.—129. Dante je smeten. 130.—136. Stacije 
i Virgil). 


1.—21. Prirodna žedja (za znanjem), što se ugasi samo onom vodom (istine), 
koje milost prosila je (od Isusa) samaritanska ženica, morila me, a žurba tjerala za 
mojim Vodjom putem, zatrpanim (mnogim ležećim sjenama), i samilost me obuzela 
radi pravedne kazne njihove. I eto, onako, kako Luka piše, da se Isus izašavši iz jame 

groba ukazao dvojici, što bijahu na putu (u Emaus), ukaza se tako i nama sjena te 
idjaše za nama gledajući hrpu što je ležala; ne opazismo ju dok nije progovorila 
rekavši: »Braćo moja, Bog vam dao mira.« Mi se odmah okrenusmo, a Virgil joj 
odzdravi, kako (takovu pozdravu) dolikuje. Zatim reče: »U skupštinu blaženih neka 
te postavi pravedno sudište, koje mene izagna u vječno progonstvo.« — »Kako to!« 
reče on, a medjutim koračasmo žurno, »ako ste sjene, koje nije Bog udostojao, da 
budete gore (da vas pripusti u nebo), tko vas je doveo tako daleko po njegovim 
stubama ?« 


22.—33. A moj Učitelj: »Ako gledaš znakove, što ih ovaj nosi (na čelu), a koje 
andjeo crta, uvidjet ćeš, da mu dolikuje vladati (zajedno) s dobrima. No budući da 
mu ona, koja prede obdan i obnoć (Lahesis), još nije potrošila povjesmo, koje Kloto 
za svakoga namota i priredi, to njegova duša — tvoja i moja sestra — dolazeći gore 
nije sama mogla doći, jer ne može gledati onako (jasno) kao mi. Zato su mene izva- 
dili iz prostranoga ždrijela pakla, da mu (put) pokažem, i pokazat ću mu ga, dokle 
ga moja nauka uzmogne voditi. 


34.—75. No reci nam, ako znaš, zašto se malo prije brdo tako potreslo i zašto 
se činilo, kao da do mokroga mu podnožja svi u jedan glas viču?« — Pitajući ovako 
pogodio je upravo u ušicu moje želje, tako da se već od same nade moja žedja 
umanjila. Onaj (Stacije) poče: »Svetost ovoga brijega ne trpi ništa protiv reda ili 
što bi bilo izvan običaja (ovoga mjesta). Ovdje se red ničim ne poremeti. Samo to, 
što nebo nešta svoga u se primi, može ovdje uzrokovati (potres), i ništa drugo jer 
nad kratkim stubicama triju stepenica (ulaz u Čistilište) niti pada kiša niti snijeg, 
ni tuča, ni rosa, ni mraz. Tu se ne vidja ni gustih ni rijetkih oblaka, nema sijevanja 
ni Taumantove kćeri (dige), koja tamo (na zemlji) često mijenja mjesto (prema po-z 
ložaju sunca). Suha para (od koje nastaje vjetar) ne diže se nad vrh triju stepenica, 
o kojima sam sad govorio, i na kojima zamjenik Petrov drži tabane. Tamo, nešto 
niže (tih stepenica), trese se možda zemlja malo ili dosta, no radi vjetra, što se pod 
zemljom krije — ne znam, kako — ovdje se gore nikad nije treslo. Ovdje se trese 
samo onda, kad se koja duša osjeti čista, tako da ustane ili se krene da uzadje gore, 
i takav ju prati klik. Čistoću svjedoči sama volja, koja, sad sasvim slobodna, da 
može promijeniti društvo, iznenada obuzme dušu te joj (ta volja) pomaže (da po- 
leti u vis). Doduše i prije hoće (poletjeti); ali joj ne da nagon za mukom, što ga 
Eožja pravda protiv (ove) volje usadi (u dušu), prema tomu, kakov prije bijaše 
(nagon) za grijehom. A ja, koji sam ležao pet stotina godina i više u tim bolima, 
osjetih tek malo prije slobodnu volju, da krenem na bolji boravak. Zato si osjetio 
potres i hvalospjev pobožnih duša na ovom brdu onomu Gospodinu, da bi i njih 
doskora pozvao gore.« Tako nam reče; a jer toliko više godi piti, koliko je veća 
žedja, ne bih mogao izreći, koliko mi je time ugodio. 

76.—102. A mudri Vodja: »Sad već vidim mrežu, koja vas ovdje hvata, i kako 
iz nje izmigoljite, (vidim) zašto se trese, i radi čega se zajedno veselite. No budi 
ti s voljom, da doznam, tko si bio i da iz tvojih riječi razaberem, zašto si tolika 

stoljeća ovdje ležao?« — »U vrijeme, kad je dobri Tito pomoću najvišega Kralja 
osvetio rane, iz kojih je protekla krv prodana Judom, bio sam ondje vrlo glasovit 
imenom (pjesnika), koje duže traje i slavi se više (od svakoga drugoga), no još ni- 
sam poznavao (pravu) vjeru,« odgovori ona duša. »Tako bijaše sladak moj glasovni 
duh (moje pjevanje), da je (mene) Tuluzanca pozvao k sebi Rim, gdje sam zavri- 
jedio, da mi čelo urese mirtom. Još me tamo svijet zove Stacije: pjevao sam o Te- 
bama i o velikom Akilu, no padoh putem pod (tim) drugim teretom (umr'o sam 
prije, no sam drugo djelo dovršio). Sjemenom, (uzrokom) moga žara bijahu iskre 
božanstvena plamena, koje me ugrijaše, a koji (plamen) je upalio više od tisuću 
(drugih) pjesničkih duša. O Eneidi govorim; ona mi bijaše majčica i bijaše mi doj-: 
kinja, dok sam pjesnikovao: bez nje nisam načinio ništa, što bi važilo dram. A da 
mi je bilo živjeti onda, kad je živio Virgil ondje prijeko, pristao bih bio još na (to, 
da boravim ovdje) jedno ljeto više negoli moram, da izadjem iz progonstva.« 


103.—129. Ove riječi okrenuše Virgila k meni licem, koje šuteći govoraše: 
Šuti. No snaga volje ne može sve što hoće; jer su smijeh i plač tako neposredna 
posljedica duševnoga poriva, iz kojega jedan i drugi izvire, da ih baš najiskreniji 
čovjek najmanje može sustaviti. Ja se nasmjehnem, kao čovjek kad migne, poradi 
čega sjena ušuti, pa me pogleda u oči, u kojima se izražaj (duše) najbolje očituje, 
i reče: »Tako se sretno svršilo toliko (tvoje) nastojanje; zašto mi je ovaj čas tvoje 
lice pokazalo blijesak posmijeha?« Sad sam s jedne strane i s druge uhvaćen: jedna 
me sili da šutim, druga zaklinje da govorim; zato uzdahnuh, i Učitelj me moj razu- 
mio: »Ne boj se govoriti«, reče mi, »već govori i kaži mu, što on tako brižno pita.« 
Nato ću ja: »O, drevni duše, možda se čudiš mome posmijehu, ali hoću da te još 
veće čudo obuzme. Ovaj, koji u vis vodi oči moje, onaj je Virgil, od koga si ti 
primio snagu, da pjevaš o ljudima i bogovima. Ako si mislio, da je onomu posmi- 
jehu drugi uzrok, mani ga se, jer nije istinit; pa vjeruj (da sam se smiješio) samo 
radi onih riječi, koje si rekao o njemu.« | 

130.—136. Već bijaše, da se sagne i da obuhvati koljena moga Učitelja; ali 
ovaj reče: »Brate, ne tako, jer si sjena i sjenu gledaš.« A on ustajući; »Sad možeš 
razumjeti, kolika je ljubav, koja me za tebe zagrijava, kad sam zaboravio naše ni- 
štavilo, postupajući sa sjenama kao s krutom stvari (živim tijelom).« 

Uvod u dvadeset 1 drugo pjevanje. 


Sadržaj. Prije no će pjesnici uzaći na šesti krug, briše Danteu andjeo čuvar petoga kruga opet jedan 

.>P« sa čela; no to se spominje kao prošli, već obavljeni čin. Andjeo umjesto cijele izreke »Blago glad- 

nima i žednima pravde« kaže samo riječ »Žedjaju« (sitiunt). Tek na koncu 24. pjevanja, kad izlaze iz 
šestoga kruga, čuju cijelu izreku, a to zato, jer se duše tamo gladom kazne i čiste. 


Alegorija. Na koncu ovoga pjevanja riše Dante alegorijski dio okvira pripovijesti, koju pri- 
povijeda u slijedećem pjevanju. Primjeri umjerenosti, što se tu iznose, sami su po sebi razumljivi. 


Razjašnjenja. Stacije kaže, da je bio rasipnik, pa tim dopunjuje Hadrijanovo 
pripovijedanje, po kojemu se na ovom krugu kazne lakomi i škrti. Ne zna se, oda- 
kle Dante uzima, da je Stacije bio rasipnik, koji bi »očijane glave« valjao s drugim 
rasipnicima terete u paklu, da se nije pokajao (sr. Pak. VIL). Tečajem daljega pri: 
povijedanja naziva Virgila »pjesnikom pastirskih pjesama«. Dante u ovomu pjevanju 
sjeća na to, da je Virgil pjevao Bukoličke (ladanjske) pjesme osim Eneide, koja je 
Staciju služila uzorom. On hoće istaknuti Virgilovu mnogostranost na ovomu mjestu, 
gdje imenuju razne rimske pisce. | 

Stacije veli, da se je pokajao za svoj grijeh, kad je čitao u Eneidi III. Pj. 
st. 56.: | 

Quid non mortalia pectora regis auri sacra fames! 

Ovi su stihovi prevedeni prema smislu Virgilovih stihova. O Danteovu pre: 
vodu toga citata mnogo se prepiru. Ne ulazimo u takove prepirke. Nije vjero» 
jatno, da bi Stacije u razgovoru s Virgilom njegov stih drugačije okrenuo ili krivo 
preveo bio. 

Virgil ga pita, tko ga je priveo ladji sv. Petra, t. j. u kršćansku Crkvu. Na 
to veli Stacije, da ga je onamo priveo Virgilov stih u četvrtoj Eklogi, gdje Kuman- 
ska Sibila proriče: 


Jam redit et virgo, redunt Saturnia regna; 
Jam nova progenies coelo demittitur alto; 


(Stih 70.). 


Već su vrlo rano (sv. Eusebije) uzimali, da je u tom stihu sadržano proro- 
čanstvo, koje navještuje, da će se roditi Isus (nova progenies), a da će ga roditi 
djevica. Uistinu je Virgil tim stihom iskazao počast caru Augustu; on i njegova 
obitelj jest »nova progenies«, a virgo (djevica) je Astreja, boginja pravde; ona je 
medju ljude sišla u zlatno doba, da svijetom vlada. Virgil hoće reći, da je s Augu- 
stom nastupilo zlatno doba mira, poretka i sreće. Dante je dakako vjerovao u pro- 
ročanstveno navještenje Isusova narodjenja. 

Stacije umrije 1200 godina prije Dante-a. Četiri stotine godina boravio je 
kod lakomih, škrtih i rasipnika, četiri stotine godina bio je kod duševno lijenih, 
sve ostalo vrijeme mora da je proveo pred Čistilištem. 

Nije historijski dokazano, da je Stacije bio kršten. To je Danteova ideja. 

U stihu 57. govori pjesnik o »okrutnom oružju, što je Jokasti pribavilo dvo- 
struku bol, a to je bijesna medjusobna borba njezinih sinova. Zatim se pjesnik 
čudi, kako je Stacije bio kršćanin, dok je još na poganski način u svoj Tebaidi 
prizivao na početku muzu povijesti Klio. Dante priziva Kaliopu!... 

Putem prema višemu krugu pita Stacije ponajprije, gdje li je »naš prijatelj 
Terencije«? (Pridružujem se onima, koji čitaju »amico« — a ne antico). Terencije 
bio je rimski pjesnik komičar, koji se rodio god. 185. prije Isusa, a zasužnji ga 
Scipio poslije kako je osvojio Kartagenu, gdje se Terencije rodio bio. Još mlad 
dodje u Rim, gdje bijaše robom Terencija Lukana. Taj se je divio njegovu talentu, 
dao ga odgojiti, pustio ga na slobodu i svojim ga imenom nazvao. Izakako su šest 
njegovih komedija glumili u Rimu, pošao je u Grčku, gdje je umr'o god. 159. prije 
Krista. 

Stacije spominje još neke pjesnike. Cecilije, dramatik, napisao je jedno 
tridesetak komedija. Umr'o je g. 168. prije Krista. 

M. Plauto rodio se g. 254. pr. Krista u Umbriji od siromašnih roditelja. Služio 
je glumce; kad su mu se ova poduzeća izjalovila, išao je na nadnicu mljeti žito za 
nekoga pekara. Kažu, da je u to vrijeme pisao svoje komedije. Umr'o je godine 
184. pr. Krista. Napisao je mnogo komedija, od kojih je sačuvano dvadesetak. 

Kojega Vara Dante misli, nije sigurno. Bit će, da je mislio vrlo učenoga, 
plodnoga i glasovitoga Marca Terencija Vara, Reatina, koji je u visokoj starosti 
umr'o g. 27. pr. Krista. 

Virgil kaže Staciju, da su svi ovi u Limbu skupa s Persijem. Aulo Persije 
Flako, latinski satirik, rodio se god. 34. poslije Krista u Toscani. Umr'o je u svojoj 
28. godini. Stekao je mnogo slave jednom jedinom knjigom. Sačuvano je šest nje- 
govih satira. | 

Svi su ovi u Limbu s Homerom, pa razgovaraju o Parnasu. Tamo sui Euripid, 
Anakreon, Simonid, Agaton i drugi Grci. Ove grčke pisce nije Dante poznavao, 
nego je za njih doznao tek iz Aristotelovih, Ciceronovih i Kvintilijanovih spisa. 

Euripid je glasoviti grčki tragik. Rodio se u Salamisu 480. g. pr. Krista, na 
dan glasovite Salaminske bitke. Umr'o je 406. pr. Krista. Takmio se s velikim So- 
foklom, te je usavršio grčku dramu. 


Anakreon, čitam s Ottimom, dok moderna Dantologija uzimlje složno, da 
se ima čitati »Antifon«, ime grčkoga pisca, o kojemu nam nije ništa sačuvano. 
Spominju ga Aristotel i Plutark. | 

Simonid, glasovit grčki lirik, rodjen god. 559. pr. Krista. Po nalogu Miltiada 
načinio je epigram za Panov kip u slavu pobjede kod Maratona. Prijateljevao je 
s Temistoklom. I poslije bitke kod Plateje načini epigram za tronogi sadžak, što su 
ga Grci posvetili hramu delfijskomu. Sve to dokazuje, kako je Simonid bio uvažen. 
Sačuvani su od njega nekoji epigrami i lirske pjesme. 

Agaton, grčki tragični pjesnik, rodio se 448. pr. Krista, umr'o oko 400. pr. 
Krista. Nije od njega ništa sačuvano, no Aristotel ga hvali. 

Dante sve ove pjesnike spominje ovdje, jer bi mu bio prevelik imenik pjes= 
nika u Limbu. 

Veliko štovanje prema Staciju izražava tim, što spominje glavne tipove iz 
njegovih djela, pa veli, da su i oni svi u Limbu. 

Antigona, kći je Edipa i Jokaste, sestra Eteokla, Polinika i Ismene. Sud» 
bina, koju je sfinga prorekla Edipu, da će oca ubiti i svoju majku oženiti, ispunila 
se, radi čega je on sebi oči iskopao i pošao u svijet. N jegova kći Antigona pratila 
ga i ostala kod njega do njegove smrti. Vratila se u Tebe. U strašnom ratu dva 
njezina brata jedan drugoga ubiše. Kreon zabrani pokopati Polinika, koji je navalio 
na svoga brata i na rodjeni grad. Antigona obavi ipak simbolično pogreb Polinika, 
metnuvši mu na prsa malo zemlje. Kreon ju dade zato živu zatvoriti u spilju, gdje 
je poginula. Njen se zaručnik s njom ubio. Ta je priča sadržajem Sofoklove glaso»z 
vite tragedije, a Stacije te dogadjaje obradjuje u VII. pjev. Tebaide. 

Deifile, kći argivskoga kralja Adrasta, a supruga Tideja, jednoga od sed- 
morice, koji su vojevali protiv Teb4, mati je Diomedova. Njezina sestra Argija 
bila je supruga Polinikova. O njezinim svatovima pjeva Stacije u II. pj. Tebaide. 
U nje bio je onaj zloglasni nakit, koji se milio Erifili tako, da je zato izdala 
Amtfiaraja; odatle je prokletstvo prešlo na njezinu obitelj. 

Ipsipila, prodana od Lemnijskih buntovnih žena u roblje zato, jer je svoga 
oca od pokolja spasla, pokazala je sedmorici, koji su išli prema Tebama, zdenac 
Langiju, medjutim je zmija ubila kraljeva sina, kojega je Ipsipila čuvala. Odsudiše 
ju na mučnu smrt, ali ju izbaviše njezini sinovi. 

Mnogo se pisalo o tomu, kako to, da se spominje ovdje Tiresijina kći Manto, 
O kojoj se medju vračarima i vračaricama opširno govori u XX. pjev. Pakla. Mnogi 
komentatori misle, da je Dante zaboravio na ono, što je o proročici Manto i o ute- 
meljenju Mantove govorio u onom pjevanju. To nikako nije moguće kod tako 
pomno i savjesno izradjenoga djela, kakova je Božanstvena Komedija. Izvor po- 
grješnom tumačenju leži samo u nešto nejasnoj stilizaciji 112. i 113. stiha. Ovakovom 
se nejasnom stilizacijom Dante kadikad upravo namjerice služi, a kadikad je po- 
sljedicom vrlo zbijenoga mu stila. 

U deset sati prije podne dolaze tri pjesnika: Dante, Virgil i Stacije na šesti 
krug. Peti sat dana (10 sati pr. p.) ravna prema gore usijani šiljak ruda od sunčanih 
kola, t. j. sunce se još diže prema podnevu. 

Pjesnik Stacije i Virgil razgovaraju se; za njima ide Dante te ih sluša. Taj 
mu je razgovor davao »intelletto a poetar«. Ova se izreka svakako prevodi. Jedni 
kažu »budi mi u srcu pjesničku žicu«, drugi »zrelo mi pjesme pojimanje«. Moglo bi se 
uzeti i »poticalo me na pjevanje«. Držim, da se Dante u Čistilištu odrekao one oho- 
losti, kojom sebe u Limbu stavlja uz najveće pjesnike svijeta, pa zato ovdje upravo 
hotice kaže ponizno, da se je iz razgovora dvaju rimskih pjesnika tek naučio, što je 
pjesništvo. 

Pjevanje dvadeset i drugo. 


(1—9. Andjeo pravde. 10.—36. Stacijev grijeh. 37.—54. Stacije kršćanin. 55.—93. Stacije bijaše tajio, da 
je kršćanin. 94.—114. Spominju se glasoviti ljudi u Limbu. 115.—129. Dolaze na šesti krug. 130.—141. 
Mistično stablo. 142.—154. Primjeri umjerenosti). 


1.—9. Već Andjeo bijaše za nama zaostao, Andjeo, koji nas bijaše okrenuo k 
šestomu krugu, izakako mi je izbrisao sa čela jedan zarez. I bijaše proglasio bla ž ez 
nima one, koji su željni pravde, a njegova usta izrazila su to jedinom 
riječi: Sitiunt (Žedjaju). A ja koračah laglje nego kroz druge tjesnace tako, da 
sam bez ikakova napora slijedio uz brdo brze Duhove (dva pjesnika). 

10.—36. Kadno Virgil poče: »Ljubav, koju krepost upali, vazda je drugu 
(ljubav) upalila,!' samo kad njezin plamen izbije (u činu). Zato, otkako medju nas 
dolje u Limb pakla sidje Juvenal i očitova mi ljubav tvoju (prema meni), moja je 
blagonaklonost bila takova, da nije nikad nikoga jače pritegnula prema nevidjenu 
čovjeku, te mi se sad (kad mogu s tobom ići) čine kratke ove stube. No reci mi — 
pa mi kao prijatelj oprosti, ako mi preveliko pouzdanje popusti uzde, i govori sad 
sa mnom kao prijatelj — kako je u tvom srcu skupost mogla naći mjesta kraj tolike 
mudrosti, kojom si sebe nakrcao marom svojim?« Ove su (Virgilove) riječi ponaj- 
prije Stacija potaknule, da se malo nasmiješi; zatim odgovori :»Svaka tvoja riječ mio 
mi je znak ljubavi. Uistinu više puta ukazuju se stvari tako, da su krivim pred- 
metom sumnje, jer su joj njihovi pravi uzroci sakriveni. Tvoje mi je pitanje doka- 
zom, da držiš, e sam ja bio tvrdica u drugom životu, valjda radi onoga kruga, u koz 
jem sam bio. Znaj dakle, da je škrtost previše daleko od mene, a s toga nerazmjerja 
(radi moje rasipnosti) kaznilo me tisuću mijena (mjeseca). 


37.—54. I da nisam popravio moje težnje, kad sam razumio ono mjesto, gdje ti 
kao srdit na zlu narav ljudsku vičeš: Našto sve ne zavodiš ljudske na- 
gone, o prokleta žedjo za zlatom? — sad bih valjda valjajući terete osje- 
ćao žalosne sukobe u jadnom natjecanju (škrtih i rasipnih dolje u četvrtom krugu 
pakla). Tad sam uvidio, da se ruke mogu i previše raskriliti na trošenje, te sam se 
kajao radi ovoga, kao i radi drugih grijeha. Koliki će uskrsnuti ćelave glave s ne» 
znanja, koje ih priječi, da se ni u životu ni na samrti radi toga grijeha ne pokaju. 
A znaj, da krivnja, što je u izravnoj opreci s kojimgod grijehom, zajedno s njime 
ovdje (na brijegu Čistilišta) svoje zelenilo suši. Stoga, ako sam bio medju onima, 
koii oplakuju škrtost, da sebe čistim, dogodilo mi se to s njene opreke (s rasip- 
nosti)). | 

55.—93. »No kad si opjevao okrutno orudje, što je dvostruku žalost uzroko- 
valo Jokasti,« reče pjesnik bukoličkih pjesama (Virgil), »ne čini se, sudeći po načinu, 
kako si s Kliom strune dirao, da te je već bila učinila vjernikom vjere, bez koje ne 


1 Može se uzeti »accese un altro amore«, i »accese altri d' amore«. Tommaseo preporuča: prvo 
shvaćanje. 

dostaje činiti dobro. Ako je tako, koje li sunce, koje li svijetlo skinu s tebe tamu 
tako, da si poslije jadra naravnao prema Ribaru?« A on njemu: »Ti si mene prvi 
uputio prema Parnasu, da pijem iz njegovih spilja, ti uz Boga prvi, koji si me pro- 
svijetlio'. Ti si bio kao onaj, koji ide u noći, a nosi svijetlo odotrag, te ne pomaže 
sebi, već za sobom ljude upućuje, kad si rekao: Obnavlja se stoljeće (svi 
jet); vraća se pravicaiprvo (zlatno) doba čovječanstva silazi 
snebanoviodvjetak. Po tebi postadoh pjesnikom, po tebi kršćaninom. No 
da vidiš bolje što rišem, pružit ću ruku, da to i obojadišem. Sav je svijet već bio 
posvuda pun nove vjere, koju su posijali vjesnici vječnoga kraljevstva; a tvoja 
riječ, gore spomenuta, skladala se s riječima novih propovjednika, zato sam se pri- 
viknuo zalaziti k njima. Oni mi se zatim pričiniše tako sveti, da su moje suze vazda 
pratile njihovo plakanje, kad ih je Domicijan progonio. I dok sam tamo (na zemlji) 
bio, podupirao sam ih, a radi njihova poštena načina života prezirao sam svaku 
drugu sljedbu. I prije nego sam u pjesmi svojoj (Tebaidi) doveo Grke do rijeka 
grada Teba bio sam kršten ali od straha ostadoh potajnim kršćaninom iskazujući 
se još dugo poganinom, a radi te mlakosti obilazio sam četvrti krug (duševno 
lijenih) više od četiri stotine ljeta. 

94.—114. Ti pako, koji si otkrio poklopac, što mi sakrivaše ono veliko dobro, 
o kom govorim, dok još imamo mnogo uzlaziti (do vrška), reci mi, ako znadeš, gdje 
li je prijatelj naš Terencije, gdje li Cecilije, Plaut i Varo: reci mi, jesu li prokleti, 
i u kojem su krugu?« — Svi ovi, i Persije i ja, i mnogi drugi«, odgovori moj Vodja, 
»zajedno smo s onim Grkom (Homerom), kojega su muze više dojile nego ikad 
ikoga, u prvomu krugu slijepe tamnice. Često se razgovaramo o brijegu (Parnasu), 
koji navijek ima kod sebe naše dojkinje (muze). Euripid je s nama i Anakreon, Siz 
monid, Agaton i još više drugih Grka, koji su lovorom čelo uresili. Od ljudi tvojih 
vide se tamo: Antigona, Deifila, Argija te Ismena onako žalosna kako je bivala. 
Vidi se ona, koja je pokazala (Adrastu zdenac) Langiju; tamo je i kći Tiresijina i 
Tetida pa Deidamija sa svojim sestrama.« 

115.—129. Ušutješe već obadva pjesnika, iznova pozorni, da sve naokolo gle» 
daju (budući da su bili dospjeli gore), gdje su se riješili uspinjanja i litica (koje bi 
izgled priječile); i već su četiri služavke dana (ure) zaostale bile, a peta bijaše uz 
rudo upravljajući gore njegov usijani rog (vrh). Kadno moj Vodja: »Mislim, da nam 
se valja okrenuti desnim ramenom prema rubu obilazeći brda onako, kako smo 
običavali činiti« Tako nam je tu navada bila vodilicom, i udarismo putem s manje 
bojazni, jer je dostojna duša (Stacijeva) s tim sporazumna bila. Oni idjahu na- 
prijed, a ja za njima samac, te slušah njihove razgovore, koji su me naučili poimati 
pjesništvo. 

130.—141. No doskora prekine slatke razgovore stablo, što nadjosmo sred 
puta, puno jabuka, slatka i dobra mirisa. Pa kao što se jela prema vrhu suzuje od 


1 Ovako tumači I Ottimo. Drugi tumače: a onda si mi rasvijetlio put k Bogu.. 

grane do grane, tako ovo (stablo) obratno; ja mislim zato, da se nitko ne popne 
gore. Sa strane, s koje naš put bijaše zatvoren, padala s visoke pećine bistra tez 
kućina, te se prosipala ozgo po svem lišću. Dva se pjesnika približiše stablu, a 
izmedju lišća progovori glas: »Ove hrane ne ćete okusiti.« 

142—154. Zatim reče: »Marija mišljaše više na to, da pir bude častan i obilan, 
nego na svoja usta, koja vas sada zagovaraju. I Rimljanke drevne zadovoljavahu se 
vodom za napitak; i Daniel preziraše jelo, a sticaše znanje. Prvo doba bijaše lijepo 
kao zlato; učini gladom žir tečan, a žedjom svaki izvor nektarom. Med i skakavci 
bijahu jelo, kojim se hranio Krstitelj u pustinji zato je postao tako slavan i tako 
velik, kako vam to očituje Evandjelje.« 

Uvod u dvadeset i treće pjevanje. 


Sadržaj. Na šestom krugu brijega čiste se gladom i žedjom oni, koji su za života bili neumjereni u 
jelu i pilu. Motre stabla puna voća, polijevana svježom vodom, a ne mogu se okusiti ni jednoga ni dru- 
goga. Duše pjevaju: Gospodine, otvori usta moja, i ona će kazivati hvalu tvoju (Ps. 50. 17.). Jedna se 
duša Danteu javi. Prepozna po glasu, da je to Forese Donati. On tumači zašto duše na tome krugu 
mršave te spominje zahvalno svoju udovicu Nellu tužeći se na Firentinke. Dante ispovijeda u razgo- 
: vVoru s Forese-om, da je s njime raskalašeno živio. 


Alegorija. Ista ona usta, koja su na svijetu griješila, čiste se dajući hvalu Bogu. 


Razjašnjenja. Duše su ovdje mršave više od Eristikona, koji je prezirao bo- 
Sinju Ceres, pa je njen gaj posjekao. Boginja ga zato kazni nezasitnim gladom te 
je vlastita uda morao jesti, čega radi se, naravno, svake užine bojao. Dante se sjeća 
i Židova u opsjedanom Jerusolimu, gdje je, kako Josephus Flavije pripovijeda, neka 
Marija vlastito dijete jela. Skolastici su se domislili, da se u ljudskom licu čita tali- 
janska riječ »omo«, gdje su dva oka ona dva »O« na početku i na kraju, a nos je 
»M« u sredini. Tek sredovječni kursiv rasvjetljuje potpuno ovu dosjetku. 


Koža se grješnicima suši tako, da izgleda blijeda i šugava. Dante ne razumije, 
kako duše mogu mršaviti, kad nemaju tijela, pa ne jedu niti piju. Sjena, koja govori, 
kaže mu, da ta osobita snaga leži u stablu, što je u posljednjem pjevanju opisano. 
Takovih stabala, čini se, da ima više na tomu krugu. Duša, koja govori, Forese je iz 
Obitelji Donati, brat glasovitoga Corsa Donati-a i pobožne Piccarde, a rodjak Dan- 
teove žene Gemme Donati. Taj Forese bio je prijatelj Danteov. Vidi se, da su za- 
jedno činili nepodopštine. Dante izravno kaže »Od ovakova života me odvrati ne» 
davno ovaj (Virgil).« To je najbolji komentar alegorije prvoga pjevanja »Pakla«, 
koje je i uvod u cijelu Božanstvenu Komediju. Čini se, da se je Forese istom po- 
kajao, kad više nije mogao griješiti — valjda radi bolesti. Ostavio je u Firenzi udovu. 
Dante ogorčeno kaže, da je Firenza gora od »Barbagije« na Sardiniji. To je divlji 
kraj, gdje su živjeli zapušteni ljudi, koji nisu znali ni za odijelo ni za ženidbu. 


Pjevanje dvadeset i treće. 


(1—86. Kazna proždrljivih. 37.—57. Forese Donati. 58.—75. Zašto duše mršave. 76.—93. Uzor-udovica Nella 
Donati. 94.—111. Raskalašene Firentinke. 112.—133. Dante sjeća Forese-a na njihov zajednički grješni 
život). 


1.—36. Dok ja piljah kroza zelene grane onako, kako običaje činiti onaj, koji 
gubi svoje dane loveći ptičice, moj više no otac reče: »Sinko, dodji već; jer treba, 
da korisnije razdijelimo vrijeme, što nam je dano.« Okrenuh lice, a ne manje brzo 
i korake za Mudracima, što su se razgovarali tako (lijepo), da me hodanje nije ništa 
(truda) stajalo. I nuto, začu se plač i pjevanje: Labia me a, Domine, (otvori, 

Gospodine, usta moja) na takov način da je radjalo milinjem i boli. »O mili Oče, 
što je to, što čujem?« počnem ja. A on: »To su sjene, koje valjda dolaze rješava» 
jući čvor svojega duga.« Kao zamišljeni hodočasnici što čine, kad stignu putem ne- 
poznatu čeljad, te se okrenu za njom, ali se ne zaustave; tako iza nas, no bržim 
hodom, dolazeći i prolazeći, gledaše nas tiha i pobožna hrpa duša. Oči su svakoj 
bile tamne i šuplje, lica blijeda, a tako mršava, da se koža prema kosti kalupila. Ne. 
vjerujem, da se Eristikon tako do zgoljne kože osušio gladom ni onda, kad ga se 
najviše bojao. Rekoh sam sobom razmišljajući: »Eto naroda, što ga izgubi Jerusolim, 
kad je (neka) Marija u svoje dijete zasjekla kljunom (jela ga od gladi).« Očnice se 
činjahu prstenovi bez kamena; a tko u čovječjem licu čita »OMO«, taj bi ovdje lako 
razabrao bio slovo »M«. Tko bi vjerovao, kad ne bi znao, kako (to biva), da miris 
jedne jabuke, radjajući žudnju, i (padanje) jedne vode može ljude tako na ništa 
svesti. 


37.—57. Stao sam se već čuditi, šta li ih je tako izgladnjelo, jer mi još ne 
bijaše očit uzrok njihove mršavosti i njihove žalosne krljušti. Kad eto, iz dubine 
glave si, okrene k meni oči jedna sjena te gledaše nepomično, zatim jako viknu: 
»Koja mi je to milost (u dio pala?)« Nikad ga ne bih bio prepoznao po licu; ali mi 
se u njegovu glasu očitova, što je u licu razoreno bilo. Ova iskra (njegove riječi) 
nanovo upali potpuno moje poznavanje primijenjena (njegova) lica; i prepoznah 
opet obraz Forese-ov. »Alh, ne krati odgovora,«! moljaše, »suhoj šugi, koja moju 
kožu blijedi, niti poništenju piiti, koje me dopalo, nego mi reci istinu o sebi, i tko 
li su one dvije duše tamo, koje te prate: ne ostani tu, a da se sa mnom ne poraz- 


govoriš.« — »TITvoje lice, koje sam nekad oplakivao mrtvo, ni sad ne oplakujem 
s manje boli,« odgovorih mu, gledajući ga ovako izobličena. 
58.—75. »Zato mi — tako ti Boga — reci, što vas ovako suši? Ne traži od 


mene da govorim dok se tako čudim, jer ne može da dobro govori tko je pun druge 
žedje.« A on meni: »Iz vječnoga vijeća pada u vodu i u stablo, što je iza vas ostalo, 
moć, s koje se tako tančim. Sva ova čeljad, koja plačući pjeva, jer je (tamo) grlu 
preko mjere ugadjala, ovdje se preporadja u svetosti gladom i žedjom. Nama želju 
za pićem i za jelom raspaljuje miris, koji izlazi od one jabuke i od prskanja (vodom), 
što se širi nad zelenilom. A naša se kazna ne obnavlja samo jedanput, kad ovaj 
prostor obilazimo — rekoh kazna, a trebao sam reći utjeha — jer nas k stablu 
vodi ista ona volja, koja je dovela Krista, da radosno reče: Eli, kad nas je otkupio 
svojom krvi.« 


76.—93. A ja njemu: »Forese, od onoga dana, otkako si zamijenio svijet boljim 
životom, nije prošlo do danas još ni pet godina. Ako je u tebi utrnula bila sposob- 
nost griješiti prije no je nadošao čas boli spasonosne (kajanja), što nas opet s Bo- 
gom vjenčava, kako si (već) dospio ovamo gore? Mislio sam svedjer, da ću te naći 


1 Kako se ima prevesti »non contendere«, da li: attendere, ili: negare, o tomu se mnogo prepiralo. 
Slijedim Witte-a. | 

tamo dolje, (pred vratima Čistilišta), gdje se vrijeme vremenom nadoknadjuje.« A 
on meni: »Moja Nella svojim gorkim plačem dovela me tako brzo amo, da pijem 
slatki pelin muka. Svojim pobožnim molitvama i uzdasima povukla me iz doline 
(Predčistilišta), gdje se čeka, te me oslobodila od ostalih krugova. Moja udo- 
vica, koju sam tako ljubio, to je Bogu draža i milija, što je više osamljena u 
dobrodjelstvu. 

94.—111. Jer je Barbagija na Sardiniji stidljivija po svojim ženama nego Bar- 
bagija (Firenza), u kojoj sam ju ostavio. Slatki brate, što hoćeš da (još) kažem? 
Već mi je na vidiku buduće vrijeme, kojemu se ovaj sat ne će činiti jako davnim, 
kad će se sa propovjedaonice bezobraznim firentinskim gospodjama zabraniti, da 
smiju hodati, pokazujući njedra sa sisama. Je li ikada bilo BarbagijankA ili Sara- 
cenka, kojima je trebalo duhovnih ili drugih kazna, da idu zastrte? No da besram- 
nice sigurno znadu, što im hitro nebo sprema, već bi imale otvorena usta na urli- 
kanje. Jer će se, ako me tu ne vara predvidjenje, rastužiti prije nego nikne dlaka 
na licu onoga, koji se danas tažisnuna — nana. 


112.—133. No sad, brate, više mi se ne skrivaj; vidi, kako ne samo ja, nego i 
sva ova čeljad gleda onamo, gdje sunce zastireš (tako, da ti tijelo sjenu baca).« 
Stoga ja njemu: »Ako sebi dozoveš u pamet, kakov si bio sa mnom, a kakov sam 
ja bio s tobom, još će ti i sada biti spominjanje teško. Od onakova života odvrati 
me neki dan ovaj, koji ide preda mnom, kad je lice sestre (Lune t. j. mjeseca) onoga 


— i pokazah na sunce — bilo oblo. Taj me vodi kroz duboku noć pravih mrtvih u 
ovoj pravoj piiti, koja ga slijedi. Odanle me povuče njegovo bodrenje, da se penjem 
i obilazim brdom, što ispravlja vas, koje svijet iskrivi. Kaže, da će me pratiti, dok 
ne budem tamo, gdje će biti Beatrice; tamo treba da ostanem bez njega. Virgil je 
taj, koji mi tako kaže« — i pokazah mu ga prstom. »A ovaj drugi ona je sjena, radi 
koje se potreslo do posljednjega kruga vaše kraljevstvo, koje ju (sjenu) od sebe 
otpušta.« 

Uvod u dvadeset i četvrto pjevanje. 


Sadržaj. Dante pita Forese-a, gdje mu je sestra Piccarda. Odgovori mu, da je u raju. Na želju Dan- 

teovu imenuje mu petoricu grješnika, što se ovdje čiste: jednoga pjesnika, jednoga papu, jednoga kardi- 

nalova brata a nadbiskupova oca, jednoga nadbiskupa i jednog otmjenoga viteza. Pjesnik Buonagiunta 

spominje Gentuccu, radi koje će Danteu omiljeti grad Lucca. Dante mu razlaže svoje estetsko načelo. 

Forese ga pita, kad će opet ovamo doći, a Dante ne poriče, da će doći, tim dakle ponovno priznaje, da 

je griješio s neumjerenosti u jelu i.pilu. Forese proriče zlu smrt divljemu Corsu Donati-u. Pjesnici dodju 
pod drugo mistično stablo. 


Alegorija. Glas iz stabla sjeća na pijane Kentaure i na Jevreje pod Gedeonovim vodstvom, 
koji radi toga, što nisu mogli svladati žedju nisu stekli slave. Andjeo umjerenosti otpušta ih u slije- 
deći krug. 


Razjašnjenja. Dante nastavljajući razgovara se s Foresezom i kaže mu, da bi 
očišćena Stacijeva duša brže poletjela u nebesa, no Virgilu za volju da ide polaga- 
nije. Da Stacije rajske slasti odgadja poradi Virgila, znak je velike ljubavi i štova- 
nja prema svomu uzoru i vodji, a i fina počast, koju Dante tom crtom iskazuje 
svome Učitelju. 


Piccarda, Forese-ova sestra, bila je stupila u strogi red sv. Klare, no njena ju 
obitelj silom izvadi i uda. 


Buonagiunta iz Lucce bio je oko 1290. notarom. Pravio je stihove, družio se 
s Danteom: te izmjenjivao s njim sonete. Bio je proždrljivac i pijanac. L' Ottimo 
hvali njegove pjesme. 

Forese imenuje medju grješnicima papu Martina IV. (1281.—1185.), nasljed= 
nika onoga Nikole III., koji je u zloj jaruzi SimonistaA. Bio je rodom Francez 
iz Toursa, a Villani kaže o njemu, da je bio »veledušan i velikoga srca u poslovima 
Crkve« i da nije bio lakom ni za se ni za svoju rodbinu. U politici se isticao kao 
protivnik Ghibellina, a zato ga je valjda Dante stavio u Čistilište radi tobože pro- 
ždrljivosti. Taj se Martinov grijeh reducira na to, da je rado jeo jegulje iz Bolsene, 
kuhane u vinu. Stari komentatori pripovijedaju kojekakove pričice o tome papi, a 
uistinu su ga ljudi poslije njegove smrti štovali kao sveca. 


Medeju grješnicima spominje Dante još Ubaldina dalla Pila. Bio je to brat 
onoga »kardinala«, što ga Dante spominje u X. pjev. Pakla, a otac pisanskoga nad- 
biskupa Rogera, koji je Ugolina gladom ubio. Stari komentatori ga hvale radi da- 
režljivosti i čestitosti, samo mu prigovaraju, da je rado mnogo jeo. Pila bijaše Ubal- 
dinov kaštel blizu Firenze. 

Bonifacije, biskup ravenski (oko 1274.), bio je iz genovske kuće Fiescha, gro- 
fova od Lavagne. U Ravenni ima stari biskupski štap osobita oblika, a zove se »roc» 
co«. Tko je taj štap vidio, kojemu vršak ne naliči običnom biskupskom štapu, nego 
izgleda kao »toranj« u igri šaha, tomu će se sva tumačenja imena toga štapa pri- 
činiti sasvim izlišnima. 

Za Markeza iz Forli-a, kojega Dante još vidi medju proždrljivcima i pijani- 
cama, ne zna se pravo, tko je, a čini se, da ga pjesnik baš hotimice nije htio pobliže 
označiti. Toliko se zna, da je bio vazda žedan i da se na ovomu krugu Čistilišta 
morao sušiti više radi pijanstva, nego radi proždrljivosti. 

Buonagiuntu iz Lucce razmatra Dante pobliže pa čuje, da mrmlja ime »Gen- 
tucca«. Premda iz stiha 43. i d. jasno slijedi, da je to ime jedne plemenite gospo- 
djice, s koje će Danteu omiljeti grad, o komu je inače oštro sudio, ipak su mnogi ko- 
mentatori tražili bez potrebe svakojaka druga tumačenja. 

Lukanski pjesnik zatim pita Dantea, je li on taj, koji je pjevao «Neve sti= 
hove«, što počinju riječima: »Donne che avete intelletto d!' Amore« (»Gospe, koje 
pojimate, što je ljubav) — na što Dante nadovezuje svoju estetsku vjeroispovijest, 
radi koje su ovi stihovi Božanstvene Komedije osobito zanimljivi. On tu sasvim 
jasno naglasuje, da je čisti izražaj čuvstva temelj pjesničkom stvaranju. 

Buonagiunta nato priznaje, da njegove pjesme, isto kao i one notara Lentina 
iz Sicilije te fra Guittona iz Arezza, nisu dobre, jer su konvencionalne, pa traže 
ljepotu u oponašanju oblika provencalskih trubadurskih pjesama. 

Forese proriče, da će njegov brat Corso Donati zaglaviti. To je bio zak 
»Crnih«, koji je skrivio svu neslogu i gradjanski rat i Karla Valois-a pozvao u Fi- 
renzu. I zbilja je Corso poginuo sred jedne gungule. Pripovijedalo se, da je pao s 
konja, koji da ga je vukao za sobom i tako ga usmrtio. Konj ga je odvukao u pakao. 

Forese nato otrča, da stigne drugove. 

Iz drugoga stabla čuje se glas, koji opominje, da se valja čuvati neumjerenosti. 

»Načinjeni s oblacima«, to su Kentauri, sinovi Iksiona, koji je boginju Heru 
htio ogrliti, ali mu ona podmetne oblak, a taj mu rodi neumjerene Kentaure, koji su 
se na Piritoosovim svatovima opili i potukli sa Tesejem. 

Kad je Gedeon jevrejsku vojsku vodio u rat protiv Madijana, pobijedio je s 
onim umjerenima, koji su vodu loptali iz ruke. (Knjiga o Sudijama. 7. sl 7i5.) 

Pred uzlazom na sedmi krug ugledaju Andjela, koji im pokaže put, izbriše 
Danteu pretposljednji »P« sa čela te izreče blaženstvo protivno grijehu, što se čisti 
na šestom krugu. Ta izreka u Evandjelju glasi: »Blago gladnima i žednima pravde, jer 
će se nasititi«, no Dante ju slobodno prevodi i tumači. 


Pjevanje dvadeset i četvrto. 


(1.—15. Spominje se Piccarda. 16.—33. Znamenite osobe na krugu proždrljivaca. 34.—48. Gentucca iz 
Lucche, 49.—63. Novi slatki stil. 64—81. Dante i Forese. 82.—93. Corso Donati. 94.—120. Drugo mistično 
stablo. 121—129. Primjeri proždrljivosti. 130.—154. Andjeo umjerenosti). 


1—15. Niti je razgovor usporivao hod niti hod razgovor; nego raspravljajući 
koračasmo brzo kao ladja, potjerana dobrim vjetrom. A sjene, koje su izgledale, kao 
da su stvari dvaput umrle, sisale su na svoje šuplje oči začudjenje iz mene opazivši, 

da živim. A ja nastavljajući govor svoj rekoh: »Ona (sjena Stacijeva) uspinje se 
možda polaganije (poradi Virgila), no što bi radi drugoga uzroka činila. No reci de 
mi, ako znaš, gdje je Piccarda; reci, ima li, tko bi zavrijedio moju pažnju medju 
ovim svijetom, koji me tako motri?« — »Moja sestra, za koju ne znam, da li u nje 
bijaše više ljepote ili dobrote, već slavi slavlje gore u visokom Olimpu, vesela sa 
svoga vijenca«. 

16.—33. Tako ponajprije reče; a onda: »Ovdje nije zabranjeno imenovati sva» 
koga, jer je naše lice postom sasvim usušeno (tako, da nas ipak nitko ne prepozna). 
Ovaj — i pokaza ga prstom — Buonagiunta je, Buonagiunta iz Lucche; a ono lice 
onkraj njega, što je još više istrošeno no svi drugi, imadjaše svetu Crkvu u svom na- 
ručju (papa Martin IV.) bio je iz Toursa te postom čisti jegulje bolsenske i pečeno 
vino.« Mnoge druge (duhove) još mi imenova jednoga po jednoga; i svi se činjahu za- 
dovoljni, što su imenovani tako te zato nisam opazio, da bi i jedan stoga mrgodio 
lica. Vidjeh, kako je od glada u prazno hvatao zubima Ubaldin dalla Pila i Bonifa» 
cije, koji je mnogo svijeta pasao (pod starim ravenskim) biskupskim štampom. Vi- 
djeh i gospodina Markeza, koji je u Forlizu imao nekoč lazno da pije s manje žedje 
(negoli ovdje), pa se ipak nikad ne osjeti napit. 

34.—48. No, kao što čini onaj, koji motri (više stvari), a poslije cijeni jednu 
više no drugu, tako i ja učinih s onim iz Lucche, koji se činjaše, da o meni više zna 
(nego drugi). On je mrmljao, a ja sam čuo nešto o nekakvoj Gentucci odanle (iz 
ustiju), gdje je osjećao ranu pravde, koja ga tako suši. »O, dušo,« rekoh, »koja si, 
čini se, tako željna da govoriš sa mnom, učini tako, da te ja mogu razumjeti i zado- 
voljiti sebe i mene svojim odgovorom.« — »Rodila se žena, a još je neudata,« poče, 
»radi koje će ti moj grad omiljeti, kolikogod ga ljudi psovali. S ovim ćeš predvidje- 
njem otići, a istinite stvari pokazat će ti, da li te je krivo putilo moje mrmljanje. 

49— 63. No reci, vidim li tu onoga, koji je sjevao_ Nove stihove počimajući: 
Donnecheaveteintelletto d! Amore.« A ja njemu: »Ja sam ti jedan, 
koji, kad me ljubav nadahnjuje, bilježim te onako, kako mi unutri kazuje, pišem.« — 
»O brate, sad vidim,« reče »čvor, što nas je zadržao, Notara (Jakopa da Lentina) i 
Guittona i mene ovkraj slatkoga novoga stila, koji čujem. Vidim dobro, kako vaša 
pera čvrsto slijede onoga, koji kazuje (Amora), a to se dakako našemu peru nije 
dogodilo. A tko preko onoga (što ljubav kazuje) još hoće da se obazire na što 
drugo, taj ne vidi razlike izmedju jednoga i drugoga stila.« I kao zadovoljan ušuti. 

64.—81. Kao što se ptice, što zimuju duž Nila, katkad sakupljaju u jata pa 
onda brzim letom lete u redu, tako ova čeljad, što ovdje bijaše, okrenuvši lice po- 
žuri svoj korak, laka s mršavosti i sa svoje volje. I kao što čovjek, koji se umorio od 
kasa, pušta proći drugove, pa se šeće dok mu se stiša zasopljenost prsiju, tako Fo- 
rese pusti proći sveto stado te je sa mnom pošao za njim govoreći: »Kad li će to 


i Prijeporno je pitanje, da li se ima čitati >a riguardar« ili »a gradire.« Pristajem uz prvo čitanje. 


Uzme li se drugo, moralo bi se reći: »da ugodi čime drugim«. Čini mi se ispravnije reći, da grješi pjesnik, 
koji se obazire na što drugo, no na ono, što mu čuvstvo kazuje. 

biti, da te opet vidim?« — »Ne znam,« odgovorih mu, »koliko ću još živjeti; no moj 
povratak ne će tako brzo uslijediti, da moja želja ne bi prije dospjela do obale (Či- 
stilišta). Jer mjesto, gdje bijah postavljen da živim, od dana se na dan lišava sve 
više svakoga dobra, pa se sprema, čini se, na žalosnu propast.« | | eo, 
|. 82.—93, »Idi sad, reče on; jer već vidim onoga (Corsa Donati-a), koji je tomu 
najviše kriv, kako ga na svom repu vuče zvijer u onaj ponor, gdje se nikad ne rjez 
šavaju grijesi. Zvijer svakim korakom brže ide, sve jače i jače, dok ga ne dotuče i 
ostavi grozno razmrskano tijelo. Oni okruzi gore — i uspravi oči u nebo — nemaju 
još dugo da se okreću, dok ti bude jasno ono, što ti moje riječi više ne mogu razja- 
sniti. No ti sad zaostani, jer je vrijeme skupo u ovom carstvu tako, da ja previše 
gubim idući s tobom usporedo.« 

94—120. Kao što iz čete, što jaše, izadje kad i kad. upropanj konjanik, da 
prvim sukobom slavu steče, tako onaj odleti od nas većim skokovima, a ja zaostah 
na putu s onom dvojicom, koji su na svijetu bili tako veliki dostojanstvenici. Pa kad 
se ispred nas toliko odalečilo, tako da su ga moje oči slijedile, kao što je moj razum 
slijedio njegove riječi, ukažu mi se zelene i pune grane druge voćke, a ne jako da- 
leko, jer sam se baš onda onamo okrenuo bio. Pod njom vidjeh ljude gdje dižu 
ruke i dovikuju nešto — ne znam što — prema lišću, poput požudne lude dječice, 
koja mole, a onaj, koga mole, ne odgovara; no da im još više razdraži želju, drži vi» 
soko ono, što žele, a ne sakriva ga. Onda odoše (od stabla) kao razočarani, a mi prvi 
stupismo k velikom stablu, koje odbija tolike molbe i suze. Prodjite a da se 
ne približite; stablo, ugrizeno Evom, daljejegoreaova biljka 
nikla jeiznjega. Tako govoraše netko, ne znam, tko, izmedju lišća; zato 
Virgil, Stacije i ja podjosmo usko stisnuti s one strane, gdje se brdo uzdiže. 

121.—129. »Sjetite se,« reče (glas) »prokletih, postalih u oblacima (Kentaura), 
koji su se pijani, dvostrukih grudiju, borili protiv Teseja; (sjetite se) i onih Jevreja, 
koji su se pijući pokazali mekoputni, zaradi čega ih Gedeon ne htjede za drugove, 
kad je silazio s brežuljaka protiv Madijanaca.« Ovako stisnuti uz jedan od dvaju 
rubova prodjosmo slušajući grijehe proždrljivosti, koje su eto dopali kukavni dobici. 

130.—154. Zatim razmaknuti malko jedan od drugoga na putu, što ga ništa! 
više nije zapremalo, odmaknusmo dobrih tisuću koračaja i više, razmišljajući svaki, 
ne rekavši ni riječi. »Što idete tako zamišljeni i sami vas trojica?« reče iznenada glas; 
radi čega se trgnuh poput preplašenih i plahih? životinja. Digoh glavu da vidim tko 
je; i jošte se nikad ne vidješe u peći stakla ili kovi tako usijane i crvene, kao što ja 
ugledah jednoga, koji reče: »Ako vas je volja poći gore, ovdje vam se valja okrenuti; 
ovuda ide, tko hoće da podje k miru.« Njegovo mi lice ote vid (zaslijepi me), zato 
se okrenuh natrag k mojim učiteljima kao čovjek, koji ide prema onomu, što čuje. 


1 Tumači se raznoliko: da na putu nije više bilo stabala; da nije bilo sjena; da nije bilo ni stabala 
ni sjena. 

2 Tumači se raznoliko; neki prevode poltre — trome, što mi se čini ispravno, jer se troma životinja 
ne proplaši lako. 


117 





I kao što vjesnik zore, svibanjski zrak, lahori i miriši sav natopljen (mirisom) od 
trave i cvijeća; tako osjetih gdje me sred čela pogodi neki vjetar, i osjetih gdje za- 
mahnu neko krilo, s kojega se osjećao miris od ambrozije. I čuh reći: Blaženi 
oni, koje tolika milost prosvjetljuje, da im nagnuće na slado- 
kusjeneužiže u prsima preveliku požudu, te osjećaju glad 
vazdan samo toliko koliko je pravo. 

Uvod u dvadeset 1 peto pjevanje. 


Sadržaj. Poodmaklo doba dana poticalo je pjesnike da se požure stubama, koje vode iz šestoga u sedmi 
krug. Dante želi doznati, kako to, da prividna, nematerijalna tjelesa mogu mršaviti, kad ne jedu niti piju. 
Virgil nastoji rastumačiti Danteu tu pojavu primjerima uzetim iz mitologije, prirode i matematike. Moli 
Stacija, neka nadopuni njegovo tumačenje. Ovaj je spreman udovoljiti Virgilovoj želji uz uljudnu ogradu, 
da bi mu dolikovalo šutjeti i slušati, kad je Virgil prisutan; isto tako uljudno poziva Dantea, neka ga 
sluša. Razlaže zatim teoriju zametka i razvoja čovječjega tijela u materinoj utrobi te način, kako duša 
ulazi u tijelo. Zatim Stacije tumači, kako duša živi poslije tjelesne smrti i kako zračne sjene duša mogu 
mršaviti. — Pjesnici u tom razgovoru dospiju na sedmi, posljednji krug. Iz brijega svuda naokolo izbija 
jak plamen, tako da ostavlja tijesan put za one, koji obilaze oko brijega. Duše u vatri obilaze moleći 
se i navodeći primjere čistoće. ' 


Alegorija. Dok je Virgil uosobljeni ljudski razum, prožet klasičnom naobrazbom, Stacije znači 
ljudski razum, koji nije samo klasično naobražen, nego je još obasjan i svijetlom kršćanske nauke. Zato 
Virgil poziva Stacija, da on Danteu tumači, što samomu Virgilu nije sasvim dokučivo. 


Razjašnjenja. Dante označuje vrijeme opisivanjem položaja sunca prema 
zvjezdovlju Zodijaka. Kad je meridijan sunca prolazio zvjezdovljem Ovna, bilo je 
podne. Iza Ovna slijedi zvjezdovlje Bika. Sunce prolazi prividno za dva sata iz je- 
dnoga zvjezdovlja u drugo; kad je dakle meridijan prešao iz Ovna u Bika, onda je 
u Čistilištu dva sata poslije podneva. 

Pjesnici su 3 sata boravili u šestom krugu. 

Danteove sumnje nategnute su do skrajnosti, kao luk napet do željeznoga 
šiljka strjelice. Mori ga pitanje, kako može mršaviti onaj, koji ne treba hrane, kako 
duše na šestom krugu mogu mršaviti od glada. 

Dante je već na drugomu mjestu natuknuo, da ga je smutilo pitanje, kako to, 
da nematerijalna duša može patiti materijalne muke, no tek ovdje tumači opširno, 
kako to sebi zamišlja. Virgil nastoji rastumačiti stvar ponajprije primjerom iz grčke 
mitologije. 

Kad se je rodio Meleager, sin Kalidonskoga kralja, tri su boginje sudbe metnule 
trijesku u vatru, pa su odredile, da će dijete živjeti dogod trijeska ne izgori. Melea- 
gerova mati utrnula je trijesku, pa ju je spravila. Kad je njezin sin sa svoja dva 
strica i sa svojom dragom Atalantom ubio Kalidonskoga vepra, nisu njegovi stričevi 
htjeli priznati slavu Atalanti, koja je prva ranila zvijere. Radi toga ubi Meleager 
svoja dva strica, a mati, da osveti braću, baci trijesku u vatru, i Meleager umre, kad 
je trijeska izgorjela. 

Virgil ostavlja dalje tumačenje Staciju, koji dakako, zastupa Danteovo mi- 
šljenje u tom pitanju. To je mišljenje u skladu s nazorima Tome Akvinskoga, izu- 
zamši nauku o astralnom tijelu, što sebi duša tvori na drugom svijetu. To je Dante 
sam izmislio, da u svojoj pjesmi može lica plastičnije prikazati. 

Odmah na početku svoga tumačenja tvrdi Stacije, da krv muža dobiva u srcu 
snagu, po kojoj može tvoriti oblike. U staro se doba općenito držalo, da se jela 
triput probavljaju: ponajprije u želucu, gdje se izluči sve suvišno; onda u dži- 

gerici, gdje se hrana pretvori u krv; napokon u srcu, gdje krv dobiva tvornu, 
aktivnu, intormativnu snagu. Srce je glavno sijelo tjelesne vrućine, raznih duhova ili 
snaga. 

U Sv. Pisiću se ; kože, da je u krvi sijelo duše. Stari filozofi mišljahu, da je 
sijelo života u srcu, a tek u srcu dobiva krv snagu, da može hraniti organizam, u 
koji ulazi kroz žile. 


No sva se krv ne potroši za hranu uda. Što je u njoj najsavršenije, postaje u 
muškaraca ljudskim sjemenom te ima daleko savršeniju zadaću, negoli je hranjenje 
organizma: to je generacija novoga organizma. 

U žene krv u srcu dobiva snagu, da može prtrišti oblik, da može postati pas 
sivnom materijom za aktivnu snagu muškoga sjemena. Današnja fiziologija stanica 
na temelju mikroskopskih prirodoslovnih istraživanja oprovrgava ovu Aristotelsku 
teoriju pa tvrdi, da se u oplodjenom jajetu jednako u svim: stanicama tijela nalaze 
supstancije od oca i matere. Po mnijenju sredovječnih filozofa snaga, koja tvori 
oblik (supstancije), osvoji materiju, s njom se stopi pa sebi od nje načini organe i 
ćutila. To se zbiva postepeno, kako Dante na usta Stacija jezgrovito tumači. 

Duša je nova supstancija, koja k sebi privuče, što je god aktivna u novome 
biću. Ona je jedinstvena, pa zato neumrla, jer što je jedno, jedinstveno, to se ne da 
rastaviti u dijelove. Samo intelektivna duša može sama o sebi razmišljati i svoje 
djelovanje razmatrati, dok u biljka i u životinja negativna i animalna duša to ne 
može. =. , < | 
Jedno je mjesto (stih 62.—66.) teško razumljivo za neupućena čitatelja. 

.a to je ona točka, koja je i mudrijega od tebe zavela u bludnju, tako da 
je u svafoj nauci odijelio dušu od duha za sve sposobnoga, jer nije vidio za nj 
odredjen. poseban. organ.« 

Nekoliko riječi razjasnit će stvar. Aristotel uči, da u čovječjoj duši ima 
aktivni i pasivni intelekt. Aktivni intelekt je neumrli; samostalno živi, neodvisno 
od materije. Umni život obavlja se bez organa, dok je pasivni intelekt prolazan i 
ovisan o aktivnom intelektu. Glasoviti arapski filozof Averroes izvodi odatle, da je 
aktivni intelekt neosoban, od ljudi odijeljen, jedan jedinstven za sve ljude. Aktivni 
intelekt u savezu je s čovjekom samo po formi, ali ne po esenciji. Aktivni intelekt 
rasvjetljuje i oživljuje pasivni intelekt, kao što sunce prosvjetljuje prozirne stvari: 
Od jedinstvenoga jednoga Boga može doći opet samo jedno, a to je aktivna 
inteligencija, koja u sebi sadrži sve tvorne forme te ih daje svijetu. Aktivna duša 
ne može biti u čovjeku, jer nema organa. Rezultat utjecaja aktivnoga intelekta na 
pasivni jest stečena inteligencija. Ta se stečena inteligencija poslije smrti ras- 
pline u svemirskoj aktivnoj inteligenciji. 

Ovu Averroesovu nauku, koja vodi izravno u panteizam, pobijali su svi 
kršćanski, no i mnogi nekršćanski filozofi, a pobija ga u gore spomenutim stihovima 
i Dante, premda Averroesa označuje mudrijim od sebe. 

Zanimljiva je Dante-Stacijeva teorija o prividnom tijelu, što ga duša poslije 
smrti sebi stvara. Sv. Toma uzima da duša poslije smrti ne dobiva ni prividno 
tijelo, nego se nekim načinom utjelovi u sam elemenat, koji ju kazni. Dante treba 
vidljivu personifikaciju duše; on zato kaže, da na isti način, kao što je supstancija 
dala oblik materiji živoga tijela, duša koja ne gubi svoju tvornu snagu, daje oblik 
zraku oko sebe, te se približuje Homerovoj ideji o sjenama u Podzemlju, koje pijući 
krv dobivaju vidljivo tijelo. 

Nakon ovoga tumačenja nadju se pjesnici pred vatrom sedmoga kruga. Duše 
u vatri pjevaju himnu iz breviara, koja se pjeva u subotu u jutro počinjući riječima: 
»Oče najviše dobrote«, a na jednomu mjestu kaže, neka Bog primjerenim plame- 
nom prožge naša bedra i utrobu, da se očisti od zlih požuda. | 

Kao primjer čistoće čuje se glas: »Muža ne poznam«, što Marija reče andjelu 
Gabrijelu. Za primjer čistoće i strogosti boginje Diane spominje se nimfa Kalisto, 
koju Zeus zavede, a Diana je istjera iz kruga svoje pratnje. ; 


Pjevanje dvadeset i peto. 


(1.—9. Kad su se uspinjali. 10.—60. Teorija postajanja čovjeka. 61.—78. Ulijevanje umne duše u tijelo. 
19.—87. Život duše poslije smrti. 88.—108. Perisprit. 109.—126. Bludnici u vatri. 127.—149. Primjeri čistoće). 


1.—9. Bijaše čas kad nije valjalo sustati u uspinjanju, jer sunce bijaše ustu- 
pilo podnevni krug Biku, a noć Skorpionu. Stoga, kako čini čovjek, koji ide svojim 
putem, ne pazeći ma što mu se ukazalo, ako ga podbada žalac nužde, udjosmo tako 
i mi u klanac, pa se jedan pred drugim stadosmo uspinjati stubama, jer su tim što 
su tijesne rastavljale one, koji se uspinju. | 


10.—60. I kao što mlada roda diže krila, jer joj se hoće letjeti, no opet ih 
spušta, jer se ne usudjuje ostaviti gnijezdo, tako se i meni želja da pitam upalji= 
vala i trnula dolazeći sve do čina, što ga izvodi onaj, koji se sprema govoriti. Moj 
blagi Otac ne ostavi me (u toj mojoj borbi), ma da smo brzo išli, no reče: »Odapni 
luk govora, koji si nategnuo do željeznoga zareza.« Nato smjelo otvorim usta te 
počnem: »Kako se može mršaviti tamo, gdje se potreba hrane (čovjeka) ne tiče?« 
— »Da se sjetiš,« reče, »Meleagera, koji je izgarao, prema tome, kako je izgarao 
ugarak, ne bi ti bilo teško (shvatiti) ovo; a da pomisliš, kako se prema vašemu mi- 
canju unutri u ogledalu miče vaša slika, činilo bi ti se meko, to što ti se sad čini 
tvrdo. No da možeš do volje proniknuti stvar pa se smiriti, evo tu Stacija, a ja ga 
pozivam i molim, da bude liječnikom tvojih rana.« — »Ako mu otvaram vid za 
vječne stvari, gdje si ti (Virgile) ovdje, odgovori Stacije, »neka budem ispričan 
time, što ti ne mogu ništa odbiti.« Zatim poče: »Ako moje riječi, sinko, shvatiš i 
sačuvaš u pameti, osvijetlit će ti (pitanje) kako, što si potaknuo. Savršena krv 
(muško sjeme), koje nikad ne upiju žedne žile, te preostaje kao jelo, što se sa stola 

odnese, poprima u srcu snagu stvaranja oblika za sva ljudska uda, kao što ona 
(ostala krv), što kroz žile teče, iz sebe dogradjuje uda. Još više pročišćena silazi 
na mjesto, o kome je ljepše šutjeti no govoriti; a odavde kaplje na tudju krv u na- 
ravnoj posudi. Tu se jedna s drugom sluči, jedna raspoložena da prima, druga da 
tvori, poradi savršena mjesta (srca), iz kojega se cijedi, a spojena s njome počinje 
djelovati najprije time, da se zgruša, onda (sjeme) oživi ono, što mu se za stvar 
skrutilo. Tvorna snaga postavši dušom, kao u biljke — s tom razlikom, da je ona (u 
ljudskom zametku) tek na putu, dok je ova (duša biljke) već dospjela — zatim 
toliko djeluje, da se već miče i osjeća kao morska gljiva; a tad počinje tvoriti 
organe snagama, kojima je ona klica. Sad se razvija, sinko, sad širi snaga, koja je 
došla iz srca roditelja, gdje priroda priprema sva uda. 

61.—78. No kako iz životinje postaje biće, koje govori, to još ne vidiš: a to 
je ona (teško razumljiva) točka, koja je i mudrijega od tebe (Averroesa) zavela u 
bludnju, tako da je u svojoj nauci odijelio dušu od duha za sve sposobnoga, jer 
nije vidio za nj odredjeni posebni organ. Otvori grudi istini, koja dolazi, i znaj: 
čim je u zametku ustroj moždana gotov, prvi se Pokretač k njemu okrene, rado- 
stan s tolike umjetnine prirode, i udahne novi duh, napunjen moću, i ovaj u svoje 
sućstvo povuče ono, što ondje nadje od djelatne moći (bilinske i životinjske), pa 
se s njom stopi u jednu jedinu dušu, koja oživi i osjeća i sama se k sebi okreće (da 
sama sebe spozna). A da se manje čudiš riječi, gledaj toplinu sunca, kako se prez 
tvara u vino, kad se spoji sa sokom, što teče iz vinove loze. 

79.—87. Kad pak Lahesi ponestane lana (u času smrti), odijeli se (duša) od 
puti, pa sa sobom ponese u snazi (virtualno) ljudsko i Božje. Sve druge sposob- 
nosti zanijeme; samo pamćenje, spoznaja i volja u činu (postanu) mnogo oštrije 
nego prije. Ne sustavljajući se nigdje (duša) sama po sebi padne čudnovatim nači- 
nom na jednu od (dviju) obala (Akeronta ili Tibera): tamo tek dozna, kamo joj 
je poći. 

88.—108. Čim ju tamo obuhvati (jedan ili drugi) prostor, njena tvorna snaga 
baca zrake oko nje onako i onoliko, koliko (je to činila) u živim udima; pa kao 
što uzduh, kad je veoma daždiv, bude urešen raznim bojama od tudjih zraka, koje 
se u njem odrazuju: tako zrak oko nje (duše) prima oblik (tijela, u kojemu je pre- 
bivala), što ga u nj (virtualno) utisne svojom snagom duša, koja je tamo dospjela. 
I (onda), slično plamečku, što slijedi vatru, ma kuda se ona premjestila, dušu slijedi 
njena nova forma. Pa zato, jer se (duša) po toj (formi) prikazuje, zove se sjena, i 
odatle poslije ustraja (sebi) svako ćutilo, pa i sam vid. Odatle govorimo, odatle se 
mi smijemo, odatle tvorimo suze i uzdahe, koje si po brdu mogao čuti. Prema tomu, 
kako nas obuzmu želje i drugo jako čuvstvo, sjena se obrazuje, a to je razlog 
onomu, čemu se čudiš.« 


1 Neki čitaju mjesto veduta — vendetta, zato prevode: »Ako mu tumačim ovdje vječnu 


osvetu.« Odlučio sam se za prvi način čitanja nesamo zato, što tako pišu najbolji i najstariji rukopisi, 
nego poglavito zato, što su u čistilištu kazne vremenite, a ne vječne. 

109.—126. I (tim) bijasmo već prispjeli do posljednje muke, i bijasmo okre- 
nuli nadesno, i druga nas obuze briga. Ovdje pećina plamen siplje, a sa ruba (kruga) 
povjetarce duva gore te ga odbija i sa puta otklanja. Zato moradosmo ići jedan po 
jedan duž otvorene strane, a ja se bojah odanle vatre, a odavle, da ću pasti dolje. 
Moj Vodja reče: »Na ovomu mjestu treba dobro očima pritegnuti uzde, jer bi se tu 
lako moglo pogriješiti« — Summae Deus clementiae (Boženajvišega milo- 
srdja) — začuh onda pjevati u krilu velika žara, što me nije manje privlačilo, da se 
onamo okrenem. I vidjeh duše, gdje u plamenu hodaju, zaradi čega sam motrio čas 
njihove, čas moje korake gledajući sad amo, sad tamo. | 

127.—139. Poslije svršetka, kojim dočinje ona himna, viknuše glasno: V i- 
rum non cognosco (muža ne poznam); a onda su tiho ponavljali himnu. 
Svršivši ju viknuše ponovo još: U šumi ostaje Diana, istjera iz nje 
Heliku, koja okusi Venerin otrov. Onda su opet ponavljali pjevanje, 
onda su izvikivali žene i muževe, koji bijahu čisti, kako to krepost i brak zapo- 
vijeda. A mislim, da im (je) ovaj način (pjevanja i izvikivanja) traje za cijelo vri- 
jeme dok ih vatra žeže; takovim liječenjem, takovim načinom života treba da 
zacijeli zadnja rana.! 


i! Prema raznolikom čitanju raznoliko se prevodi: »zadnja rana. ili je »zadnji grijeh« ili je »grijeh 
u zadnjem krugu.« 

Uvod u dvadeset i šesto pjevanje. 


Sadržaj. Pjesnici prolaze jedan iza drugoga duž vatre. Sunce sja zdesna tako, da sjena Danteova tijela 

pada na plamen. Duše u vatri čude se i pridju prema vjesniku, da ga pitaju, otkuda to čudo. Dok se 

Dante razgovara s tim dušama, dolazi u vatri druga povorka sa protivne strane. Kad se povorke sastanu, 

ogrle se i poljube, prizivajući jedna drugoj opomene. Kad su se obje povorke rastale, Dante odgovara 

na prijašnje pitanje. Zatim umoli, neka mu duše kažu, tko su i kakova je ono povorka, što je prošla. 

Odgovara mu duša pjesnika Guida Guinicelli-a; onda nestane u vatri, a pristupi duša trubadura Arnalda 
Daniella, koji mu odgovara u provengalskim stihovima. 


Alegorija. Vatra čisti sve, dakle i duše, od strastvene i nenaravne putene ljubavi; u toj se 
vatri čiste cjelovima od žedje za putenim cjelovima. 


| Razjašnjenja. U početku ovoga pjevanja Dante označuje vrijeme. Počeli su 
uzlaziti na sedmi krug u dva sata poslije podne, a sad se sunce spustilo na zapad: 
plavet se neba promijenila. Bilo je oko pet sati pred večer. Putnici su dakle trebali 
za uzlaz tri sata. Sunce im gadja desno rame: dakle idu prema jugu. Prema tomu se 
vidi, da su obišli četvrtinu cijeloga brijega. | 

Kad sjena padne na plamen u suncu, zbilja se pod sjenom plamen više žari. 
To je sasvim fino opažanje prirodne pojave, rijetkost u Srednjem Vijeku. Slabija 
je poredba sa čapljama, jer se te nikad ne križaju putem, nego sve lete prema jugu 
ili sjeveru. 

Grješnici se na tome krugu čiste od putenih zabluda. Jedni su Sodomiti, drugi 
do bestijalnosti (Pasifeja) pretjerani bludnici. Za Cezara pripovijeda Suetonije, da 
je na dvoru bitinskoga kralja Nikodema bio okaljan homoseksualnošću, te je igrao 
ulogu žene; zato da su mu kod slavlja u Rimu klicali: »Zdravo, kraljice.« 

Grješnici toga kruga dovikivali su jedni drugima te sramotne primjere, da 
stidom umnože pokoru. 

Prema grijehu višeženstva Dante se blago izražava, jer je primjerice još u 
doba patriarka višeženstvo dopušteno bilo, tek odsudjuje zvjersko pretjeravanje. 

Prvi govori s njim Guido Guinicelli, otac »novoga slatkoga stila«, a tim i 
Danteov i njegovih »boljih drugovA« pjesnički otac. Bio je iz Bologne i glasovit 
radi svojih Canzona. 

Kao što su sinovi Ipsipile ogrlili svoju majku, kad su ju našli, tako je Dante 
htio ogrliti svoga uzor-pjesnika, ali nije mogao, jer Guinicelli nije smio iz vatre izaći. 

Guinicelli kaže Danteu, da je Arnaldo Daniello (Y 1189.) još bolji pjesnik, pače 
bolji od istoga Girautea de Borneil-a (f 1226.) iz Limoges-a. 

Spominje se i tu Guinicelli-a, kojega je slava pala pred onom Guide Guinie 
celli-a, kao što je Borneilova slava nestala pred Arnaldovom. 

Pjevanje dvadeset 1 šesto. 


(1—24, Duše se čude Danieovoj sjeni. 25.—386. Dvije čete duša se sastaju. 37.—48. Primjeri gadnoga bluda. 
49.—60. Pjesnik odgovara. 61.—66. Molba duša. 67.—90. Dvije čete i njihov grijeh. 91.—135. Guido Guini- 
celli. 136.—148. Arnaldo Daniello). 


1-—24. Dok smo ovako išli jedan za drugim diljem ruba, a moj dobri Učitelj 
često govorio: »Pazi; neka ti vrijedi što te upozorujem,« gadjalo mi desno rame 
sunce, što je sjajući se mijenjalo već plavet cijeloga zapadnoga neba u bjelilo; a 
ja sam učinio (svojom) sjenom, da se vatra prikazivala jošte žarkija (ondje, gdje 
je moja sjena na nju padala), i vidjeh, da sjene idući (u vatri) samo na tu pojavu 
svraćaju pozornost. To je bio uzrok, što ih je potaknuo, da o meni zapodjenu riječ: 
i stadoše govoriti: »Ovaj, čini se, nije prividno tijelo.« Onda neke (sjene) pristu» 
piše prema meni, doklegod su mogle, dobro pazeći, da ne izadju onamo, gdje ih ne 
bi izgaralo. »Oj ti, koji ideš iza drugih (Virgila i Stacija), ne od sporosti, nego valjda 
s poštovanja, odgovori meni, koji od žedje i od vatre gorim: i nije samo meni po- 
treban tvoj odgovor; jer svi ovi žedjaju za njim više, nego što su Indijanci i Etiop= 
ljani žedni hladne vode. Recide nam, kako je, da praviš od sebe zid pred suncem, 
kao da još nisi ušao u mrežu smrti?« 


25.—36. Tako mi govoraše jedan od njih, a ja bih se već očitovao bio, da me 
nije zaokupila nova pojava, koja mi se tad ukazala: jer sred užarena puta, licem 
okrenuti prema ovima, dolažahu ljudi, koji su moj pogled na se svratili. Tu ugle- 
dam, gdje se sa svake strane svaka sjena žuri, te se redom jedna s drugom poljubi 
ne zaustavivši se, zadovoljna s kratke veselice. Tako mravi u mrkoj si četi jedan 
drugoga onjuše, možda pitajući za svoj put i sreću si junačku. 

37.—48. Tek što se duše rastanu nakon prijateljskoga pozdrava, prije no im 
prvi korak dalje poteče, nastoje da se nadviču. Nova (pridošla) četa: Sodoma 
i Gomora, a druga: U kravu je ušla Pasifeja, da bik trči za nje- 
zinim bludom. Onda kao ždrali, koji lete jedni prema Rifejskom gorju (Ura- 
lu), a drugi prema pješčari; ovi, da se uklone zimi, oni suncu; tako jedna četa do- 
lazi, druga odlazi, te se vraćaju plačući k prvim popijevkama i vikanju (opomenaA), 
koje im (prema grijehu) više prija. 

49.—60. A _ oni isti (dusi), koji su me molili bili, pristupiše k meni kao prije, 
a na licu im se vidje, da su željeli slušati. Ja pako, koji sam dvaput vidio, što bi im 
godilo, počnem: »O duše, sigurne da ćete, bilo kad, naći mira, uda svoja nisam 
ostavio tamo ni mlada ni stara, nego su ovdje sa mnom s krvlju svojom i zglobo- 
vima svojim. Ovuda se uspinjem, da ne budem više slijep: ima gore gospa, koja mi 
pribavlja milost, po kojoj samrtno tijelo prtim kroz vaš svijet. 

61.—66. No tako vam se brzo ispunila vaša najveća želja, da-vas primi nebo, 
što je puno ljubavi, te se najšire rasprostire (empirej) — kažite mi, da još napišem 
na hartiji, tko ste vi a tko ona hrpa, što odlazi iza vaših ledja?« 


125 


67.—90. Ne smete se drugačije seljak brdjanin i ne zanijemi (tako) od čuda, 
gledajući naokolo, kad surov iz šume udje u grad, no što je izgledala svaka sjena 
(videći čovjeka živoga); ali pošto su stovarile bile začudjenje, što se u plemenitom 
srcu brzo utiša, poče onaj, koji me prije zapitao: »Blago tebi, koji možeš u našim 
krajevima nakrcati se iskustvom, da bolje živiš! Čeljad, koja ne ide s nama, uvrijedi 
(Boga) onim, radi čega se Cezar kod svoga slavlja Kraljicom čuo nazivati. Zato 
odlaze vičući: Sodoma, da optužujući sami sebe, kako si čuo, povećaju žegu sti- 
dom. Naš je grijeh bio hermafroditski; pa jer nismo pazili na ljudski zakon, slijedeći 
svoje požude kao životinje, moramo, kad odilazimo, na našu sramotu vikati ime one, 
koja se poživinčila u poživinčenom drvu. Sad znadeš naše čine, i čim smo sagrije» 
šili: ako možda hoćeš da doznaš poimence, tko smo, nemam zato vremena, a ne bih 
ni znao (koga da imenujem). 


91.—135. Ipak ću ti želji udovoljiti, što se mene tiče: ja sam Guido Guinicelli, 
čistim se već, jer sam se pokajao prije konca (života).« Kako učiniše dva sina (Ipsi- 
pilina) pred Likurgovom bolnom srdžbom, kad opet ugledaše majku svoju, tako i ja 
učinih — no manje odvažno (ne usudih se priskočiti, da ga cjelunem) — kad sam 
čuo, kako sam sebe imenuje otac moj i mojih boljih (drugova), koji su ikad pjevali 
slatke i umiljate ljubavne stihove: i ne čuvši i ne rekavši ništa, išao sam zamišljen, 
gledajući ga dugo, no poradi vatre ne približih mu se jače. Kad sam ga se sit na» 
gledao, sav mu se ponudih spreman njemu na službu dajući mu tvrdu vjeru, koja u 
drugoga budi pouzdanje. A on meni: »Ti ostavljaš u meni tim, što čujem, takov trag 
(ljubavi), i tako jasan, da ga ni Lete ne može ni izbrisati ni potamnjeti. No reci mi, 
ako su ti riječi istinu prisegle, koji li je uzrok, e mi pokazuješ riječima i pogledom, 
da sam ti mio?« A ja njemu: »(Tomu uzrok) vaši su slatki stihovi, s kojih će nam 
ostati milo i njihovo crnilo (kojim su pisane) doklegod potraje novovijeka uporaba 
(pučanskoga jezika u pjesništvu).« — »O brate,« reče »onaj, koga ti pokazujem 
prstom« — i pokaza mi jednu sjenu pred nama — » bio je bolji kovač materinske 
riječi. U ljubavnim stihovima i romanima u prozi natkrilio je sve; ma što rekle bu- 
dale, koji drži, da ga onaj iz Limogesea natkriljuje. Osvrću se više na glas nego na 
istinu i tako utvrdjuju već unaprijed svoj sud prije negoli saslušaju umjetnost ili 
razum. Tako su nekoč mnogi drevni radili s Guittonom šireći mu slavu od usta do 
usta, dok nije prevladala istina u većine ljudi. No ako ti imaš tako opsežnu povla- 
sticu, da ti je dopušteno ići u taj manastir, gdje je sam Isus opat u zboru, reci mu 
za mene toliko od Očenaša, koliko je za nas nužno u ovom svijetu, u kojem više ne 
možemo griješiti.« Zatim, valjda zato, da ustupi mjesto drugomu, koji je kraj njega 
bio, nesta u vatri kao riba u vodi, kad se na dno spusti. 

136.—148. Približih se malo pokazanomu i rekoh, da bi moja želja njegovu 
imenu priredila prijatno mjesto (u mom srcu). On poče drage volje govoriti (pro- 
vencalski; i Danteovi stihovi su provencalski): » Vaše udvorno pitanje tako mi godi, 
da se niti mogu niti hoću kriti pred vama. Ja sam Arnold, koji ovdje plačem te idem 
pjevajući, jer gledam sasvim žalostan nekadašnje ludosti, a vidim sretan radost, kojoj 

BLUDNICI U VATRI 


PJEVANJE XXV. 


se sutra nadam. Sad vas molim, tako vam one snage, koja vas vodi do vrha stuba, 
spomenite se ublažiti moje boli (molitvom).« Zatim nesta u vatri, koja ih usavr- 
šava (čisti). 


i U predposljednjem stihu ima. u nekim rukopisima ,a temps«, u drugima ,atemprar.« Prihvatio 
sam ovo drugo, jer mi se čini, da po smislu bolje pristaje na ovo mjesto. 

Uvod u dvadeset i sedmo pjevanje. 


Sadržaj. Andjeo čistoće poziva tri pjesnika, da prodju kroz plamen u zemaljski raj te pjeva: »Blaženi, 

koji su čista srca.« Dante se plaši ući u vatru. Virgil ga hrabri i nagovara, da se odvaži. Istom kad kaže, 

da je onkraj vatre Beatrice, udje Dante u vatru. Dok tri pjesnika prolaze kroz plamen, čuju onkraj vatre 

pjevati andjela; njegov glas ih vođi. Kad izadju iz vatre potiče ih andjeo, neka se požure prije no 

nastupi noć. Zaustave se. Dante legne da spava, a dvije njegove vodje čuvaju ga. U snu vidi Dante 

Leu gdje bere cvijeće. U zoru se probudi te pjesnici nastave put. Kad prispiju na vrh stuba, Virgil se 
nekim načinom oprašta od Dantea te ga proglašuje sposobnim, da sebe sam ravna. 


Alegorija. Vatra, u kojoj se čiste duše bludnika, znači vatru strasti, koje su im u životu dušu 
izgarale. 

Danie sanja u čistilištu treći alegorični san. Prvi put mu se ukaza u snu Lucija, djelotvorna milost. 
U snu o Sireni putenosti pomaže mu sudjeljujuća milost. Sad pred ulazom u zemaljski Raj u snu vidi 
uslove savršenosti. Lea znamenuje djelotvorni život, koji posredno vodi do savršenstva, jer mu je ljubav 
bližnjega prvim i najbližim ciljem. Lea spominje svoju sestru Rahelu, koja znamenuje promatrajući život. 
Taj je savršeniji, jer mu je ljubav Boga neposrednim ciljem. Lea bere cvijeće dobrih djela, a sestra nje- 
zina gleda u ogledalu sliku istine. Na putu k blaženstvu dolazi ponajprije djelotvorna ljubav na red, a 
onda kontemplativno gledanje i uživanje Božanstva. U ovomu se životu potpuno blaženstvo ne može 
postići, no može se unapred slutiti i donekle osjećati. Ta je misao izražena u Danteovu trećem snu i u 
zemaljskom raju. 

Prije no će u raj zemaljskoga savršenstva ući, Virgil otpušta Dantea. Proglasuje ga sposobnim, da 
može sam sebe voditi. Duša mu je sad izliječena tako, da će smjeti u rijeci Leti zaboraviti sve svoje 
grijehe. U znak duševne samostalnosti daje mu Virgil krunu i mitru. No tim, što ne treba više vodstva 
na putu k savršenstvu, nije rečeno, da ne treba vodstva crkvene nauke. Beatrice preuzet će vodstvo sve 
do blizu prijestolja Božjega, gdje će ga Sv. Bernardo, dakle kontemplacija, privesti pred Božje lice. 


Razjašnjenja. I tu Dante označuje vrijeme, kad su stigli do pred vatreni pojas 
oko sedmoga kruga. 

U Jerusolimu, gdje je Isus prolio svoju krv, sredina je nastanjene polutke. 
Kad je na Gangu podne, onda u Jerusolimu izlazi sunce, na brijegu Čistilišta je 
večer, a na Ebru ponoć. Zvjezdovlje Tezulje stoji nasuprot Ovnu. 

Bilo je dakle 5!/2 sati na večer, kad su pjesnici na sedmom krugu ugledali An- 
djela Čistoće. 

Pjesnici su prošli kroz vatrenu granicu u 5 sati 50 časaka, pa su dospjeli na 
hatar pred zemaljskim rajem. Idu sad prema istoku dalje gore. Kad su pristupili 
brdu, išli su prema zapadu; sad su dakle obišli pola brda. 

Lijepo je, kako Virgil potiče Dantea, da prodje kroz vatru sjećajući ga Bea 
trice. 

Na glas toga imena otvori naš pjesnik oči kao Piram, kad je čuo ime Tizbe. 

Zaljubljeni Piram i Tizba dogovorili su se, da će se sastati pod dudom na Ni- 
novu grobu. Tizba dodje prva, no uteče pred lavicom u spilju, a izgubi koprenu. 
Piram nadje koprenu i vidi trag lavice, pomisli, da je Tizba mrtva te se ubije. Nje=z 
gova je krv obojadisala bijele dudove u crvene. Tizba se vrati iz spilje te nadje Pi- 
rama gdje umire. Kad ga je imenom zvala, otvori on još jedanput oči, koje smrt 
već bijaše opteretila. 

Pjevanje dvadeset i sedmo. 


(1—15. Andjeo čistoće. 16.—45. Oklijevanje od straha. 46—63. Prolaz kroz vatru. 64—93. Početak uspi- 
njanja i počinak. 94—108. Mistični san. 109—123. Ulaz u zemaljski raj. 124.—142. Virgilove posljednje 
riječi.) 


1.—15. Kao kad prvi sunčani traci sijevnu onamo, gdje je njihov Stvoritelj 
krv prolio, dok Ebro pada pod visoku Tezulju, a talasi Ganga uzavriju od devete 
(ure, podnevne žege), tako stajaše sunce; zato je (u Čistilištu) dan izmicao, kad nam 
se ukaza blaženi Andjeo Božji. Stajao je na rubu izvan plamena i pjevaše: Beati 
mundo corde, (blaženi čista srca) glasom puno življim negoli je naš. Zatim: 
»Dalje se ne ide, svete duše, ako vas vatra prije ne prožeže. Udjite u nju; pa se ne 
oglušite pjevanju, što dolazi s one strane.« Tako reče, kad mu bijasmo došli blizu a 
ja, kad sam to čuo, postadoh kao onaj, koga su u grob metnuli. 


16.—45. Pružih se nad sklopljene ruke gledajući vatru i živo sebi predstavljajući 


ljudska tjelesa, koja sam nekoč vidio gorjeti. Dobri se pratioci okrenuše prema meni, 
a Virgil mi reče: »Sinko moj, ovdje može biti muke, ali nema smrti. Sjeti se, sjeti 
se!...! pa, ako sam te na ledjima Georina živa i zdrava vodio, što li ću činiti sad, 
kad sam bliže Bogu? Vjeruj podsigurno, da ne bi ni za jednu vlas oćelavio, sve da 
tisuću godina stojiš usred ove vatre. Pa ako možda misliš, da te varam, pristupi k 
njoj, pak se uvjeri svojim rukama na skutu tvoga odijela. Otresi se odmah, otresi 
se svakoga straha, okreni se ovamo i dodji odvažno napred.« No ja se ipak ne 
makoh s mjesta, i to protiv glasa svoje savjesti. Kad me vidje stajati još uvijek 
čvrsto i nepomično, nešto smućen reče: »Sad gledaj, sinko taj zid (od plamena) stoji 
izmedju tebe i Beatrice.« — Kao što je Piram umirući čuvši ime Tizbe otvorio vjedje 
i pogledao ju onda, kad je pocrvenio dud (poradi njegove krvi), tako se, pošto mi se 
umekšala tvrdokornost, okrenuh svome mudrome Vodji čuvši ime, koje uvijek u 
mojemu duhu provire. Nato kimne (Virgil) glavom i reče: »Što, zar hoćemo ostati 
ovdje?« nasmiješi se kao što se djetetu smiješimo, što ga jabukom predobijemo. 

46.—63. Onda stupi prije mene u vatru moleći Stacija, da bi došao za mnom, 
jer je prije dugo išao izmedju nas dvojice. Kad sam bio unutra, bio bih se bacio u 
vrijuće staklo, da se ohladim, tako je tu neizmjerna bila žega. Moj blagi Otac, 
da me ohrabri, idjaše govoreći mi samo o Beatrici, pa bi znao reći: »Čini mi se, da 
već vidim njene oči.« Vodio nas neki glas, koji je pjevao s druge strane (vatre); a 
mi svedj pozorno slušajući njega izadjosmo onamo, gdje se uzlazi. Venite,bene- 
dicti patris mei (Dodjite, blagoslovljeni oca mojega), zaori u jednom svijetlu, 
koje tamo bijaše takovo, da me svlada te ga ne mogoh gledati. »Sunce zalazi,« pro- 
slijedi glas, »večer dolazi; ne zadržite se, nego požurite korake, prije no zapad po- 
tamni.« 


1 Virgil s finom obzirnošću neće Danteu nabrajati mnoge pogibelji kojih ga je oslobodio, a hoće 
naglasiti, da se dakle može u nj pouzdati. 

64.—93. Ravno se put uzdizao gore kroz pećinu takovim smjerom (prema isto- 
ku), da sam ja pred sobom sustavljao (svojim tijelom) trake sunca, što je već nisko 
stajalo. I tek smo malo stuba okušali, kad osjetismo, i ja i moji mudraci, da je 
sunce iza nas pošlo na počinak, jer je (pred nama) nestalo moje sjene. I prije no je 
obzorje postalo istoga lica (boje) u svim svojim neizmjernim dijelovima, i noć se 
svuda rasprostrla, svaki je nas načinio sebi postelju od jedne stube; jer nam je narav 
brijega oduzela više snagu nego želju, da se uspinjemo. Kao što koze, koje su vrlu- 
dale prije no su se zasitile, nestašne i brze, na vrhuncu pećina, postanu mirne pre: . 
živajući, tihe u hladu, dok sunce žeže, čuvane pastirom, koji se naslonio na svoj 
štap te ovako naslonjen za njih brigu vodi; i kao što čoban, koji pod vedrim nebom 
stanuje, do svoga stada mirno prenoćuje pazeći, da mu ga zvjerad ne rastjera: ta- 
kovi bijasmo mi svi tri; ja kao koza, a oni kao pastiri, zatvoreni s jedne i s druge 
strane visokom pećinom. Od onoga, što je vani bilo, malo se moglo vidjeti, ali kroz 
ono malo (vidika) vidio sam zvijezde i mnogo sjajnije i veće nego obično. Dok sam 
tako mozgao i tako ih motrio, obuze me san; san, koji često znade vijesti još prije 
no se čin dogodio. 


94.—108. Onoga sata, mislim, kad je s istoka ponajprije obasjala brijeg Citera 
(zvijezda Venera), koja izgleda, kao da uvijek od ljubavi gori, ukaza mi se u snu 
mlada i lijepa gospa, gdje hoda po nekoj tratini berući cvijeće. I pjevajući reče: 
» Tkogod za moje ime pita, neka zna, da se zovem Lea te hodam naokolo mičući lie 
jepe ruke, da sebi spletem vijenac. Da se svidim sebi u zrcalu, ovdje se kitim, no 
moja sestra Rahela nikad ne svrne oči sa svoga ogledala i cio dan sjedi (pred njim). 
Ona žudi vidjeti svoje lijepe oči, kao ja (što žudim) nakititi se svojim rukama; njoj 
se mili promatranje, meni djelovanje.« 


109.—123. I već prvim svijetlom prije sunca, koje putnici to radije gledaju, što 
su, kad se vraćaju bliže! konačili domu, bježahu noćne tmine sa svoju strana, a s 
njima i moj san; stoga ustadoh i ja vidjevši, da su već veliki učitelji ustali. »Ono 
slatko voće, koje briga samrtnih ljudi traži na tolikim granama, danas će svoj glad 
smiriti.« Virgil se posluži prema meni ovakovim riječima i još nije nikad bilo darova, 
koji bi jednako razveselili kao ove (riječi). Toliko mi volje dodje nad volju (udvo- 
stručila se moja volja), da budem gore, e sam svakim korakom osjećao, kako mi letu 
rastu krila. 

124.—142. Kad smo cijele skaline ispod sebe proletjeli i stigli na najviši stepen, 
upre Virgil oči svoje u mene i reče: »Vidio si vječnu i vremenitu vatru, sinko, pa si 
došao na mjesto, gdje ja sim po sebi ništa više ne razabirem. Dovedoh te amo mu- 
drošću i umijećem; uzmi odsad svoju volju za vodju: riješio si se strmih i tijesnih 
putova. Gledaj tamo sunce, koje ti obasjava čelo, gledaj travicu, cvijeće i stabalca, 

1 Dva su sasvim protivna načina čitanja. Jedno je: »piu lontani«; drugo: »men lontani«. Za prvo 
govori, da tako pišu najbolji rukopisi; za drugo, da sam Dante na dva mjesta svojih spisa u prozi kaže, e 


je želja veća, čim se željeni predmet više približuje. 

koje zemlja ovdje sama iz sebe radja. Dok ne dodju vesele lijepe oči, koje su me pla» 
čući sklonule, da k tebi podjem; možeš sjesti, a možeš i hodati medju njima (bilj- 
kama). Ne očekuj više moga govora niti savjeta moga. Tvoja je volja sad slobodna, 
prava i zdrava, i pogrješka bi bila, da ne slijediš njezino mnijenje. Stoga tebe (da 
imaš vlast) nad sobom krunim krunom i mitrom. 

Uvod u dvadeset i osmo pjevanje. 


Sadržaj. Ujutro sedmoga dana ulaze Pjesnici u divnu šumu, raj zemaljski. Dante dodje do obale bistre 

rijeke Lete. Virgil i Stacije ostanu po strani. Na drugoj strani rijeke ugleda Mateldu, prekrasnu djevojku, 

gdje sabire cvijeće i pjevajući pleše. Dante se s njom razgovara. Ona mu tumači pojave u zemaljskom 

Taju. Konačno tvrdi, da je pravo zlatno doba ljudstva, o komu pjesnici na Parnasu sanjaju, bilo tu u 
ovomu zemaljskom Raju. Virgil i Stacije to smiješkom potvrdjuju. 


Alegorija. Divna šuma u zemaljskom raju alegorija je savršenoga ljudskoga života isto kao 
što je divlja, trnjem zaraštena, strašna šuma u prvom pjevanju Pakla alegorija grješnoga, pokvarenoga 
ljudskoga života. Tko je Matelda i što znamenuje, o tom se mnijenja daleko razilaze. Protiv svega, što 
tko o tomu kaže, može se iznijeti deset protivnih mnijenja. Ipak sam Dante kaže u 27. pjevanju st. 100. 
i d., gdje pripovijeda svoj mistični san, tko je ta Matelda. Ona je Lea, aktivni život, i čuvarica je ze- 
maljskoga raja isto kao što je Katon čuvar čistilišta. Psalmista kaže: Lijepo je hvaliti Gospodina.. 
jer si me razveselio dj elima svojim. Prema Danteovu načinu taj je alegorijski lik prikazan kojom savre- 
menom osobom iz njegova poznanstva. Beatrice njegova je idealna draga, koja prikazuje Bogom prosvi- 
jetljeni ljudski um. Čini mi se prema tomu najvjerojatnije, da je čuvarica zemaljskoga raja ona Monna 
Vanna, koju Dante s Beatricom (Bice) u jednoj svojoj pjesmi spominje. Bila je to idealna draga Guide 
Cavalcanti-a, prijatelja Danteova, koji nju drugdje nazivlje »Primavera«, proljeće, a i ovdje kaže o Ma- 
teldi, da ga sjeća na proljeće, što ga je izgubila Proserpina, kad ju je Pluton, Bog Podzemlja, ugrabio 
bio, Zašto ju Dante naziva Mateidom, to se valjda ne će nikad ustanoviti, kao što se ne mogu naći uzroci, 
zašto su trubaduri svojoj opjevanoj gospi davali baš ovo ili ono ime, mjesto njena pravog imena. Dnte 
Mateldu ne pita, tko je, isto kao što ne pita ni Beatricu, jer ju odmah prepozna, čim ju ugleda, a po svom 
snu znade i to, što znamenuje. | 

Rijeka Lete u starogrčkoj i rimskoj mitologiji znači sasvim nešto drugo no u Danteovu zemalj- 
skom raju. Grci i Rimljani vjerovali su, da u Podzemlju teče rijeka Lete, u kojoj se utapaju sve uspo- 
mene i spoznaje tako, da duše tamo provode život isprazan i jadan. Dante je preinačio znamenovanje te 
rijeke i stavio ju u zemaljski raj. U njoj se samo zaboravljaju grijesi, dok rijeka Eunoe, koja iz istoga 
izvora teče, obnavlja uspomenu na dobra djela. 


Razjašnjenja. Blizu Ravenne nalijevo kanalu, kojim se ulazi ladjom u grad, 
stoji još danas krasna šuma od pinija, s kojom Dante poredjuje šumu zemaljskoga 
raja. 

Stara je perzijska ideja, da čovječje tijelo tek što umre spopadnu nečisti de- 
moni, dok duša tri dana putuje do Cinvatemosta, koji sa visokoga brijega u sredini 
zemlje vodi ravno u raj. Tamo na brijegu Mitra strogo sudi ljudska djela: kad pre- 
tegnu dobra, onda se duša od svojih grijeha mora čistiti na brijegu. Tad istom ona 
može poći preko mosta u raj. Duše, kod kojih pretegnu zla djela nad dobrima, podju 
takodjer na most, ali ondale padnu u ponor pakla. 

Na ulazu u raj dočeka spasenu dušu krasna djevica pa kaže: »Čovječe do- 
broga mišljenja, riječi i djel4, ja sam tvoja vjeroispovijest.« Vodi ga zatim kroz tri 
opridvorja dobrih misli, riječi i djela u raj. 

I arapska opisivanja raja u Koranu zrcale se u Danteovu Raju. Križarskim 
vojnama došle su mnoge istočne ideje na zapad, a priče o Mitri sačuvale su se i u ta« 
lijanskom pučkom pripovijedanju, jer je u posljednjim stoljećima rimskoga carstva 
taj istočni kult bio vrlo popularan i na Zapadu. 

Rijeka Lete dijeli Dantea od Matelde. Premda je samo tri koraka široka, 
njemu je omražena onako, kao što je Leandru bio mrzak Helespont izmedju Sesta i 
Abiba, jer ga je dijelio od njegove drage, do koje je svaku noć doplivao, dok se na- 
pokon nije utopio. 

Perzijski kralj Kserkse (485. pr. Is.) dao je šibati lancima Helespont, jer radi 
visokih talasa nije odmah mogao svoju vojsku prevesti, kasnije se morade bjegajući 
vratiti istim putem na čamcu. 


Pjevanje dvadeset i osmo. 


(1.—21. Ulaz u božanstvenu šumu. 22.—33. Rijeka Lete 34.—84. Lijepa gospa na obali Lete. 85.—108. 
Uzrok vjetra u zemaljskom raju. 109.—120. Snaga sjemena rajskih biljki. 121.—138. Otkud voda rajskih 
rijeka. 139.—148. Zlatno doba u zemaljskom raju.) 


1.—21. Željan već da razgledam iznutra i naokolo božanstvenu šumu — gustu 
i živu — koja je ublaživala očima svijetlo novoga dana, ne časeći časa, ostavih rub, 
zaputivši se poljem polako, polako tlom, što je odasvud mirisalo. Blagi dašak, vazda 
jednak, gadjao mi čelo, ne jače no tihi vjetar, s njega se lisnato granje, trepteći na- 
ginjalo na stranu, kamo sveto brdo prvu sjenu baca (na zapad); ipak se nije (gra- 
nje) tako jako sagibalo, da bi ptice u vršcima prestale bile vršiti čitavo umijeće svoje; 
nego su one, veoma radosno pjevajući, dočekivale ranu zoru medju lišćem, što je 
skladno pratilo njihovo pjevanje onakovim šumom, kakov se diže od grane do 
grane na obali (duž) Chiassiza u šumi pinija, kad Eeol vani razveže Jugo. 


22.—33. Već me spori koraci dovedoše tako daleko u drevnu šumu, da nisam 
više mogao vidjeti mjesto gdje sam bio ušao: i eto, spriječi hod moj rječica, što je 
svojim malahnim talasima nalijevo sagibala travu, koja je nicala po njezinu rubu. 
Sve bi se najčistije vode ovoga svijeta č'nile, da imadu u sebi neku primjesu, spram 
ove, koja ništa ne krije, premda teče tamna, tamna pod vječnom sjenom, što nikad 
ovdje ne da sjati ni suncu ni mjesecu. 


34.—84. Nogama sam stao, a očima prešao s onu stranu potoka, da promatram 
veliku raznolikost svježih stabalaca i tamo mi se ukaza — kao što se iznenada ukaže 
štogod, što nas od čuda sa svake druge misli skrene — gospa sama samcata, koja 
šetaše pjevajući te izbirajući cvijet od cvijeta, kojim bijaše sva njena staza išarana. 
»Oj lijepa gospo, koja se na tracima ljubavi griješ, hoću li vjerovati izrazu lica, što je 
obično svjedok srca, budi ti s voljom približiti se,« rekoh joj, »prema ovoj rijeci tako, 
da mogu čuti, što pjevaš. Ti me sjećaš Proserpine, gdje i kakova bijaše u vrijeme, 
kad nju izgubi majka, a ona izgubi proljeće.« Kao što se okreće žena, koja pleše 
držeći usko potplat uz potplat na zemlji, te jedva stavlja nogu pred nogu, tako se 
ona okrene prema meni po grimiznim i žutim cvjetićima, ne drugačije no djevica, 
koja obara stidljive oči. I udovolji molbama mojim približivši se tako, da je slatki 

zvuk dopirao do mene te sam mu razumijevao i smisao. Netom bi tamo, gdje se 
trava uz obalu kupa u lijepoj rijeci, nadari me pogledom očiju svojih. Ne vjerujem, 
da je toliko svijetlo zasjalo pod vjedjama Venerinim, kad ju rani sin joj sasvim pro- 
tiv svoga običaja. Ona se smiješila stojeći uspravno na drugoj obali berući svojim 
rukama mnoštvo šarena cvijeća, kojim visoka krajina bez sjemena radja. Potok nas 
rastavljaše na tri koraka; no Helespont, kojim je prešao Kserkse, a koji je i danas još 
uzda svoj ljudskoj oholosti, nije bio omraženiji Leandru poradi uzburkana talasanja 
izmedju Sesta i Abiba, koliko meni ta (rječica), što mi se tad ne otvori. »Vi ste (tu) 
strani, i možda zato, što se smijem,« ona će, »na mjestu izabranu gnijezdom ljudskoj 
naravi, vi se čudite i obuzima vas neka sumnja; no iz psalma Delectasti (me, 
Domine, in factura tua, razveselio si me, gospodine, tim, što si stvorio) izlazi 
svijetlo, koje može razvedriti vaš um. A ti, koji si sprijeda te si me zamolio, reci, da 
li što drugo hoćeš čuti, jer sam spremna odgovoriti ti na svako pitanje tvoje toliko, 
koliko treba (da te zadovolji).« 


85.—108. »Voda,« rekoh, »i zvuk ove šume (od vjetra) pobija u meni novo vje- 
rovanje u stvar, koju sam čuo, a protivna je ovoj (što vidim).« Na što ona: »Reći ću 
(ti) kako to, čemu se čudiš, iz svoga uzroka slijedi, te ću raspršiti maglu, koja te tišti. 
Najviše Dobro, koje se mili Samu Sebi, stvori čovjeka dobrim i za dobro; i dade mu 
ovo mjesto kao zalog vječnoga mira. Poradi grijeha svoga zamijenio je časni posmi- 
jeh i slatku igru! plačem i tugom. Zato, da ne ratuju protiv čovjeka (u zemaljskom 
raju) poremećenja, što ih dolje iz sebe tvore ishlapljivanja vode i kopna, koja, koliko 
mogu, slijede vrućinu, zato se ovo brdo uzdignulo toliko prema nebu te je ono (brdo) 
oslobodjeno (od svake smutnje počam) odanle, gdje je zatvoreno (vratima, koje 
andjeo čuva). No jer se sav zrak naokolo kreće s prvim svodom nebeskim, ako se 
njegovoj kretnji ne protivi s koje strane kakova zapreka; ta kretnja (zraka) gadja 
vršak ovoga brda, koje sasvim slobodno siže u živi zrak, te od toga ječi šuma, jer je 
gusta; | 

109.—120. Biljka pako, pogodjena (vjetrom), toliko može, da svojom snagom 
(sjemenom) napuni zrak, a ovaj okrećući je naokolo stresa ju. A ona druga (vaša) 
zemlja, prema tomu, kako je prikladna po sebi ili po svom podneblju, začima i radja 
razna stabla, u kojima je raznolika snaga. Kad bi to čuo, ne bi se tamo (na zemlji) 
nitko više čudio, kad se koja biljka gdje uhvati bez vidljiva sjemena. A ti valja da 
znadeš, e je sveto polje, na kom stojiš, puno svakoga sjemena te ima u sebi plo- 
dove, koji se tamo (na onom vašem svijetu) ne beru. 

121.—138. Voda, koju vidiš, ne izvire iz žile, što ju dopunjuje para, koju zima 
pretvara (u kišu), kao rijeka, što nabuja ili presahne, nego izlazi živa i stalna iz vrela, 
koje se iz Božje volje toliko dopunjuje, koliko se izlijeva na dvije otvorene strane. S 
ovu stranu silazi (teče) sa snagom, koja briše čovjeku spomen na grijeh; s druge 


1 Posmijeh se odnosi na slast kontemplacije, a igra na djelovanje, kako Tommaseo tumači, zato 
»onesto riso« ne prevodim sa »nevini posmijeh.« 

(strane) vraća (spomen) na svako dobro djelo. Ovdje se zove Lete, s druge strane 
zove se Eunoe, a ne djeluje, ako se ne kuša prije i ovdje i ondje. Od svih slasti ova 
je najviša; i premda bi tvoja žedja mogla biti posve ugašena (tim, što sam ti rekla), 
sve da ti ništa više ne otkrijem, pridodat ću ti iz naklonosti dodatak: ne mislim, da 
će ne manje mio biti govor moj, produžim li s tobom preko obećanja. 


139.—148. Oni, što su nekad pjevali o zlatnome doba i tadanjem sretnom življe- 
nju, možda su na Parnasu sanjali o mjestu ovom. Ovdje bijaše korijen ljudskoga 
roda (Adam i Eva) nevin; ovdje vječno proljeće i plod svake vrsti; Nektar je ovo, 
o kom svaki (pjesnik) zbori.« Okrenuh se nato sav k mojim pjesnicima i opazih, da 
su smiješeći se čuli bili posljednju izreku; zatim okrenuh lice k lijepoj gospi. 

Uvod u dvadeset i deveto pjevanje. 


Sadržaj. Matelda ide duž rijeke Lete, a Dante na protivnoj strani ide obalom istim pravcem. U šumi 

zasja iznenada neobično svijetlo. Dolazi polaganim korakom procesija dostojanstvenih lica, simboličnih 

svijetnjaka i životinja. Na kraju povorke vozi Grifon prekrasna kola na dva točka. Zagrmi, i kola sa 
cijelom povorkom stanu. 


Alegorija. Danteov politički ideal je svjetski red pod najvišom carskom i papinskom oblasti, 
koja čuva i unapredjuje ljudsku sreću na ovomu i onomu svijetu. On taj svoj ideal gledom na carstvo 
razlaže znanstveno u političkoj raspravi »Monarchia«, a gledom na papinsku vlast poetično u posljed- 
njim pjevanjima čistilišta. 

Idealna Crkva prikazana je ovdje u svečanom simboličnom ruhu sjajne povorke, što ju Dante 
ugleda u zemaljskom raju, koji je odredjen bio za savršen ljudski život na ovomu svijetu. Prvi prizor, 
što ga Dante vidi, slavlje je idealne Crkve, koju vodi sam Isus u slici Grifona. 

Danie vidi sedam svijetnjaka, što ih je u daljini držao stablima. 

Ti svijetnjaci razno se tumače. Jedni kažu, da je to sedam sakramenata, »čije otajstveno djelovanje 
izmiče ljudskom oku i spaja čovjeka s nebom.« — Drugi vele, da je to sedam darova Duha Svetoga 
(Mudrost, Razum, Savjet Jakost, Znanje, Pobožnost, Strah Božji). Oba tumačenja dadu se sjediniti, jer 
su darovi Duha Svetoga plod sakramenata. Dvadeset i četiri starca, što idu pred kolima, dvadeset i četiri 
su knjige Staroga Zavjeta. Slično je u Vidjenju sv. Ivana. četiri životinje, što sad u povorci dolaze, sim- 
boli su četiri evandjelista, kako ih sv. Ivan opisuje Slijedeći proroka Ezekiela uz neke promjene. Oči 
na krilima znamenuju budnost Duha Svetoga, da očuva crkvu od zabluda. Kola predstavljaju rimsku 
Crkvu, kotači su Stari i Novi Zavjet. Uz desno kolo (Novi Zavjet) tri su Bogoslovne kreposti (Vjera, 
Ufanje, Ljubav), uz lijevo četiri stožerne kreposti (Mudrost, Umjerenost, Hrabrost, Pravednost). Grifon je 
životinja bajoslovna: pol orla (nebeska narav), a pol lava (zemaljska narav). Zlatna boja orlova znači 
nebeski sjaj, crvena i bijela boja nevinost i prolivenu krv Jaganjca Božjega ili, kako drugi kažu, boju 
vjere (bijelo) i ljubavi (crveno). Krila Grifonova, što se do neba dižu, znače, »da se sin Božji nije nikad 
odijelio od neba«. Iza kola idu pisci Novoga Zavjeta, Luka i Pavao. Luku zove Dante učenikom Hipo- 
kratovim, jer ga list Kolosejcima označuje liječnikom. Za njima idu pisci Epistol4, Petar, Ivan, Jakob, 
Juda, a iza svih sanjar Ivan, pisac Apokalipse. 

Udara u oči, što Dante prikazujući simbolično sve temelje svoje idealne Crkve, ne spominje 
izrijekom u toj povorci crkvenih Otaca i alegorije općih Koncila. 


Razjašnjenja. U zemaljskom Raju Dante ne prikazuje svjetovnu carsku vlast, 
jer je sretan uredjaj posmrtnoga života samo u rukama Crkve. 

Kola Crkve sjajnija su negoli bijahu triumfalna kola, što ih je Rim svojim voj- 
skovodjama i carevima priredio za njihove triumfalne ophode, pače ni sunčana kola 
boga Apola nisu bila sjajnija, ona kola, na kojima je Faeton sišao sa sunčana puta 
te upalio zemlju, zaradi čega je ova molila Zeusa, nek ubije Faetona, što je on po 
pravdi i učinio. 

Argus je strogi pastir, koga je Juno postavila da čuva ljubovcu Zeusovu. Ovaj 
posla Hermesa, da ubije Argusa, a pretvori stookoga čuvara u pauna. Otuda mu oči 
na repu. 

Pjevanje dvadeset i deveto. 


(1.—12. Dante i Matelda. 13—386. Svijetlo i pjesma. 37.—42. Prizivanje muza. 43.—60. Sedam  svijetnjaka. 
61.—81. Sedam trakova. 82.—87. Dvadeset i četiri starca. 88.—105. četiri životinje. 106.—120. Kola i Grifon. 
121.—129. Tri evandjeoske kreposti. 130.—132. četiri kardinalne kreposti. 133.—154. Posljednji dio povorke.) 


1.—12. Poslije svojih posljednjih riječi nastavila je pjevajući kao zaljubljena 
gospa: Beati, quorum tecta sunt peccata. (Blago onima, kojima su za: 
strti grijesi). Pa kao nimfe, što u sjeni šumi samotno planduju, jedna željna da 
ugleda sunce, druga, da mu se ukloni, podje onda ona protiv toka rijeke idući uz 
obalu, a ja (na protivnoj obali rijeke) usporedo s njom slijedeći sitnim korakom (nje: 
zin) sitni korak. Ne bijaše učinjeno stotinu njezinih i mojih koračaja, kad potok za- 
krene objema obalama jednakim načinom tako, da sami pošao prema istoku. 

13.—36. Pa ni ovako (okrenuti) ne idjasmo mnogo, kadno se gospa sasvim k 
meni okrene govoreći: »Brate moj, gledaj i slušaj.« I eto, neko naglo svijetlo sijevnu 
sa Svih strana čitavim velikim gajem tako, da sam posumnjao, nije li blijesak. No 
jer blijesak nestaje tek što se pojavi, a ovaj je (sjaj) trajao i sve više i više se sjao, 
upitam se zamišljen: Što je to? I svijetlim zrakom letijaše milozvučan napjev, pa 
me pravedan gnjev potaknu, da prekorim Evinu smionost. Jer tamo, gdje se pokora- 
vala zemlja i nebo, tu žena sama, i to istom stvorena, nije trpjela, da bude pod ika- 
kovim velom (neznanja); a da je pod njim poslušna ostala, osjećao bih bio te neizre: 
cive slasti već prije i duže. Dok sam tako hodao medju tolikim prvijencima vječne 
slasti, sav u čudu, a čeznući za još većim radostima, zažari se pred nama zrak pod 
zelenim granama kao upaljena vatra, a iz slatkoga zvuka razabrala se već pjesma. 

37.—42. O presvete Djevice, ako sam ikada poradi vas podnosio glad, zimu ili 
nesan, sad me valjan uzrok potiče, da za to tražim nagradu. Sada treba da Helikon 
za mene izlije (svoju vodu), a Uranija mi sa svojim zborom pomogne, da u stihove 
stavim, što je zamisliti teško. | 

43.—60. Malo dalje prividi mi se, varajući me poradi daljine izmedju nas i 
njih, sedam zlatnih stabala; no kad sam se tako njima približio, da na općenim obli- 
cima predmeta, što varaju oko, nisam više udaljenosti radi ni jednu osobitost izgubio 
s vida, ona snaga po kojoj sve pravo razlikujemo, upozna, da su to svijetnjaci, a u 
glasovima pjevanja (razabrah): Hosana. Lijepa sprava plamtjela je odozgor svjet- 
lije nego uštap kroz polunoćnu vedrinu u polovici svoga mjeseca. Obratih se sav 
u čudu dobromu Virgilu, a on mi odvrati (umjesto riječi) ne manje zapanjenim po- 
gledom. Tad opet svratim oči na uzvišene stvari, koje su nam se približavale tako 
polagano, da bi ih mlade nevjeste (brzinom) nadmašile. 

61.—81. Gospa me ukori: »Što si tako usplamtio za ta živa svijetla, a ono, što 
iza njih dolazi, ne gledaš?« Vidjeh nato ljude dolaziti za njima (za svijetnjacima) 
kao za vodjama, odjevene u bjelinu; a takove čistoće ovdje (na zemlji) nikad ne 
bijaše. Voda (rijeke Lete) sjala se slijeva i odražavala moju lijevu stranu baš kao i 
ogledalo — kad bih u nju pogledao. Kadno se ja na mojoj obali nadjoh u takovu 

položaju, da me je dijelila (od svijetnjaka) samo rijeka, zaustavih korake, da bolje 
vidim. I vidjeh kako plamenovi idu naprijed ostavljajući iza sebe zrak oslikan kao 
potezima kista; tako da se vidjelo gore u zraku sedam pruga sve u onim bojama, 
kojima se slika sunčev lik i pojas Deljanke( Diane, mjeseca). Ovi stjegovi (pruge) 
bijahu otraga duži negoli sam okom mogao segnuti; a po mom sudu bijaše medju 
spoljašnjima (najudaljenijima) deset koračaja. 

82.—87. Pod tim krasnim nebom, koje opisujem, dolazila dvadeset i četiri 
starca (dvadeset i četiri knjige staroga zavjeta), dva po dva, okrunjeni ljiljanima. 
Svi pjevahu: »Blagoslovljena budi medju Adamovim kćerima i 
blagoslovljene bile navijeke ljepote tvoje!l« 


88.—105. A pošto se cvijeće i druge svježe travke onkraj druge obale nasu- 
prot meni oslobodiše ove odabrane čete, došle su iza nje, kao što se na nebu kreće 
svijetlo za svijetlom, četiri životinje, svaka ovjenčana zelenim lišćem. U svake bi- 
jaše šest krila, a perje im bijaše puno očiju; takove bi bile Argusove oči, da su 
žive. Ne ću, o štioče, više stihova trošiti, da im opišem oblik; jer me drugi troškovi 
stežu tako, da kod ovih ne mogu biti obilat. No čitaj Ezekijela, koji ih opisuje, on 
ih riše onako, kako ih je vidio dolaziti sahladne strane s vjetrom, s oblakom i s vas 
trom. Pa kako ćeš ih naći opisane u njegovoj knjizi, takove su bile ovdje, samo što 
se gledom na krila, Ivan sa mnom slaže, a s njime (Ezekijelom) razilazi. 

106.—120. U prostoru medju njima četirima bijahu kola slavlja na dva točka, 
a vukao ih Grifon o vratu. I on je pružio jedno i drugo krilo u vis ispod srednje 
pruge tako, da nijednu sjekući ne ozlijedi. Toliko se uzdizala (krila), da im kraja 
nije bilo vidjeti. Uda imadjaše od zlata donle, dokle bijaše ptica, a ostalo tijelo 
(lavlje) bijaše bijelo pomiješano crvenilom. Tako lijepim kolima nesamo da nije Rim 
počastio ni Scipiona (Afrikanca), pa ni Augusta, nego, što više, sama bi sunčeva kola 
bila siromašna prema ovima: ona sunčeva kola, kada s puta skrenuše, biše spaljena 
na molbu (Faetonom upaljene) skrušene Zemlje, kad je Jupiter bio više neko ikada! 
pravedan. 

121.—129. Tri su gospe plesale u kolu kraj desnoga točka; jedna (Ljubav) bir 
jaše tako crvena, da bi se u vatri jedva razabrala; druga (Ufanje), kao da su joj 
kosti i meso od smaragda načinjene; treća (Vjera) činjaše se kao snijeg, što je istom 
pao. <I čas se činjaše, da ih vodi bijela, čas crvena; a kako bi ova Bana, tako bi 
druge dvije išle polaglje ili brže. 

130.—132. Slijeva su igrale u kolu četiri gospe u grimiz diji (Mudrost, 
Umjerenost, Hrabrost, Pravednost) prema načinu jedne od njih (Mudrosti), u koje 
su bila tri oka u glavi (za prošlost, sadašnjost i budućnost). 

133.—154. Iza cijelog ovog opisanoga skupa vidio sam dva starca odjevena, no 
jednaka držanja, i ozbiljna i dostojanstvena. Jedan (sv. Luka evandjelista), činjaše 
se, da je koji od učenika onoga uzvišenog Hipokrata, koga narav stvori (da po- 


1 Prevodim »arcanamente« po Buti-evu tumačenju. 

mogne) onim životinjama (ljudima), koje ona najviše voli. Drugi (sveti Pavao), reći 
bi, bavio se protivnim zanimanjem, imao je sjajan i oštar mač, tako da me je s ove 
strane potoka zastrašio. Zatim ugledah četvoricu (svetoga Jakoba, Petra, Ivana i 
Judu) skromna izgleda, a iza svih jednoga starca sama (svetoga Ivana evandjelistu), 
kako dolazi snatreći (a ipak) pronicava lica. A _ ovih sedam bijaše odjeveno (u bi» 
jelo) kao oni u prvom skupu, ali oko glave ne bijahu ovijeni ljiljanima, nego ruža- 
ma i drugim rumenim cvijećem (rumena boja označuje ljubav na kojoj se temelje 
knjige Novoga Zavjeta i jer su ova četvorica bili mučenici. Sv. Ivan bio je takodjer 
mučen, ali je umro naravnom smrću); malo udaljen pogled zakleo bi se bio, da svi 
gore iznad obrva. A kad su ta kola prispjela baš nasuprot meni, začu se grom; a ovi 
dostojanstvenici, kao da im je (tim) zabranjeno bilo poći dalje, stadoše ondje 
S prvim stjegovima. 

Uvod u trideseto pjevanje. 


Sadržaj. Ukaže se na kolima Beatrice pozdravljana svečanom družbom i opsipavana cvijećem, što ga 

andjeli bacaju tako gusto, da ju zastire kao oblak. Kad se pojavi Beatrice, nestane  Virgila. Ona oštro 

prigovara Danteu radi njegovih zabluda. On plače, andjeli ga žale, zato im Beatrice razlaže uzrok svoje 
strogosti. 

Alegorija. Beatrice je »zaručnica sa Libana.« Ta zaručnica znamenuje Crkvu Isusovu. Iz toga 
zaključuju neki, da Beatrice znači Crkvu. Tomu se protivi, što znamenuju Crkvu kola, pa se ne može 
Crkva na Crkvi voziti. Batrice znamenuje Bogom prosvijetljeni um; u njoj je dakle ovdje uosobljena 
po mojemu mnijenju ona nauka, koju su sveti oci i crkveni opći koncili ustanovili, da bude vodičem 
Isusovoj Crkvi. 


Razjašnjenja. »Mali Medvjed« (Septentrio) pokazuje mornarima put, ali ga 
katkad oblaci zastru. Ovdje su onih sedam svijetnjaka (darovi Duha Svetoga) takav 
»septentrio«, no njega nikad ne zastru oblaci, osim Adamova grijeha. 

Andjeli pjevaju: Benedictus, qui venis, blažen, koji dolaziš. Te se 
riječi očito tiču Grifona-Isusa, a ne Beatrice ili pače Dantea, kako neki tumače. 
Andjeli dovikuju jedan drugomu Virgilov stih »Manibus date lilia plenis,« (punim 
rukama sipajte ljiljane). Iz oblaka cvijeća izadje Beatrice, a Virgil iščezne. Dante 
plače za svojim vodjom, a tim opet zaodijeva alegorični lik osobnom realističnom 
notom. Beatrice tješi Dantea. Nazove ga imenom. To je jedino mjesto u Božanstve- 
noj Komediji, gdje sebe Dante imenom spominje. Beatrice ga kori poradi njegove 
malodušnosti, a Dante se od stida ne će da vidi u ogledalu rijeke. 

Andjeli tješe pjesnika stihovima iz Psalma. Led njegova srca se rastapa. 
Beatrice ga prekorava s njegova grješna života, nedostojna duševnih darova, što mu 
ih je podijelio Bog u »Novu životu«. Dante naime svoj život, iza kako je ugledao 
Beatricu, naziva novim životom, Vita nuova. Kad je Beatrice bila na pragu druge 
dobi života t. j. prije no je stupila u 25.godinu, umrla je, a Dante se izgubi u kalu 
grijeha; moglo ga je spasiti samo promatranje pakla i prolaz kroz čistilište. Zato se 
mora pokajati još jedanput i glasno svoje grijehe priznati prije no prodje kroz 
rijeku Lete, gdje će zaboraviti svoje grijehe i pečali. 

I alegorijski lik Beatricin nije isprazna tvorevina, u njoj bije živ život. Sred 
svečanoga slavlja Crkve ona govori kao prava živa žena svomu nevjernomu dra- 
gomu, kad se kani s njim pomiriti. 

Ona govori uzvišenim načinom, da pokaže, koliko se visoko uzdigla. U pre- 
vodu se ne smije mijenjati taj slog, ma da bi tim njene izreke postale razumljivije. 
Uz nešto pozornosti kod čitanja ne će te riječi ostati tamne. 

Pjevanje trideseto. 


(1.—21. Preludij dolasku Beatrice. 22.—33. Beatrice se ukaže. 34.—54. Stari plamen ljubavi izbija. 55.—81. 
Beatrice neprijatno prima Dantea. 82.—99, Samilost andjela. 100.—145. Danteove zablude.) 


1—21. Kadno stade Sedmerozvježdje (sedam svjetiljaka) prvoga neba (empi- 
reja, iz kojega je došlo), — koje nikad ne znadijaše ni zapada ni ishoda niti vela 
ikoje druge magle, van grijeha a koje podsjeća svakoga ondje na njegovu dužnost, 
na isti način, kako čini ono niže (sedam zvijezda Velikoga Medvjeda) onoga, koji 
kormilo kreće, da dodje u luku — okrene se čeljad, što istinu zbori (dvadeset četiri 
starca, knjige Staroga Zavjeta), došavši prva medju Grifona i njega (Sedmozvjež: 
dja) prema kolima kao k miru svome. A jedan od njih, kao s neba poslan, vikne 
triput pjevajući: Veni, sponsa, de Libano (dodji, zaručnice s Libana); a svi 
ostali za njim (viknuše isto). Kao što će blaženi na posljednji zov (na sudnji dan) 
ustati brzo svaki iz groba svoga pjevajući povraćenim glasom: aleluja, tako se diže 
nad svetim kolima, ad vocem tanti senis (na glas tako uzvišenoga starca) 
stotina sluga i poslanika vječnoga života. Svi govorahu: Benedictus, qui ve: 
nis (Blagoslovljen, koji dolaziš) i bacahu cvijeće svuda gore i naokolo (u kola go- 
voreći): Manibus o date lilia plenis (Sipajte ljiljane punim rukama). 

22.—33. Gledao sam nekoč zorom, kako je istočna strana sva ružičasta, dok 
je ostalo nebo urešeno lijepom vedrinom; i lice sunca (gledah), gdje se radja zasje= 
njeno tako, da ga oči mogu dugo podnijeti, jer je njegovo svijetlo ublaženo para- 
ma. Tako i sad u oblaku cvijeća, što se uzdizalo iz ruku andjeoskih i padalo natrag 
unutra (u kola) i naokolo, ukaza mi se gospa, ovjenčana maslinom nad bijelim 
velom, pod zelenom kabanicom, a odjevena bojom živa plamena. 

34.—54. I duh moj, koji toliko vremena već nije zadrhtao, shrvan zabunom 
s njezine blizine, premda ju očima nisam više mogao prepoznati, osjeti tajnom sna- 
gom, što je iz nje izvirala, davne ljubavi silnu moć. Tek što mi pogled pogodi ona 
uzvišena snaga, koja me već rani prije no sam istupio iz dječačke dobi, okrenem 
se nalijevo s onim pouzdanjem, kojim djetešce trči svojoj majci, kad se boji ili kad 
ga tuga snadje, a to da Virgilu kažem: »Ne osta mi ni kapljica krvi, koja ne dršće; 
prepoznajem znakove davnoga plamena.« Ali Virgil nas bijaše ostavio, Virgil, pre- 
blagi Otac, Virgil, kojemu se predadoh poradi spašenja moga: sve, što izgubi naša 
pramajka (raj), ne pomože obrazima, koji su mi bili čisti od rose,' da plačući nanovo 
ne potamne (od suza). 

55.—81. »Dante, ne plači za to, što Virgil odlazi; ne plači još; bit će ti red 
plakati radi drugoga mača (druge boli)«. Poput admirala, koji ide od krme do prove 
da gleda momčad po drugim ladjama te ih bodri, da dobro rade tako na lijevoj 
strani kola, kad se okrenuh začuvši moje ime, koje se ovdje iz nužde bilježi, vidjeh 


1 Ova se izreka raznovrsno tumači; prevadjam doslovno. 

ženu, koja mi se prije ukazala bila zastrta pod onom andjeoskom slavom, gdje upire 
oči u mene na ovu stranu rijeke. Premda koprena, što joj se spuštala s glave, ovjen- 
čane Minervinim lišćem (maslinovim), nije dala, da se jasno pokaže, kraljevski stroga 
i u držanju, nastavi kao onaj, koji govori a pridržaje najoštrije riječi za poslije: 
»Dobro me pogledaj, jesam, jesam doista Beatrice! Kako si napokon našao za vri- 
jedno da se uspneš na ovo brdo? Nisi li ti (već prije) znao, da je čovjek ovdje 
sretan?« Oči mi se spustiše dolje u bistru vodu, no ugledavši sebe u njoj, svrnem 
(oči) na travu, tolik mi stid optereti čelo! Tako se mati čini djetetu gorda, kao što 
se ona pričini meni. jer tčk stroge ljubavi zanosi na gorčinu. 


82.—99. Ona ušuti, a andjeli iznenada zapjevaše psalam: In te, Domine, 
speravi. (U tebe se uzdah, Gospodine); no dalje od (riječi) Pedes meos 
(noge moje) ne dodjoše. Kao što se snijeg sledi izmedju živih greda (stabala) na 
hrptu Italije (na Apeninu), kad ga prohujava i steže slavenskih vjetrova, onda 
(rastopljen, propada sam u se, ako samo dune vjetar) iz one zemlje, gdje nema 
sjene (jer sunce stoji okomito), vruć kao vatra, s koje se topi voštanica; tako sam 
bio i ja bez suza i uzdisaja, dok nisu zapjevali oni, čiji su zvuci vazda udešeni 
prema zvucima vječnih sfera. No kad iz njihovih slatkih melodija razabrah sami- 
lost im za mene, više no da su rekli: »Gospo, zašto ga tako mučiš?«, onda se led, 
koji mi se oko srca skrutio bio, pretvori u dah (uzdahe) i vodu (suze) te probije 
s tjeskobom iz grudiju na usta i na oči. | 


100.—145. Ona pako, stojeći nepomična na spomenutoj strani kola, okrene nato 
riječi svoje k pobožnim bićima (supstancijama, andjelima): »Vi bdijete u vječnom 
danu te vam ni noć ni san ne oduzima (nijednoga od) koraka, što (ih) korača vijek 
na svojim putovima; stoga je mom odgovoru više stalo do toga, da me razumije 
onaj, koji tamo preko plače, kako bi mu bol i krivnja bila jednake mjere. Nesamo 
utjecajem velikih (nebeskih) krugova, koji svako sjeme upravljaju kakvomgod cilju, 
prema tomu, kako ga zvijezde (sretno ili nesretno) prate, nego obiljem božanske 
milosti, koja daždi iz tako visoka stabla da mu naš vid ni blizu ne može doprijeti: 
ovaj (Dante) bijaše u njegovu novu (mladjahnu) životu tako obdaren, da se je pravo 
naviknutom snagom mogao uzvinuti do divne vrsnoće. No tlo i kad je neobradjeno, 
što je u njega više dobre zemne snage, postaje to lošije i to više divlje po zlu sje- 
menu. Neko sam ga vrijeme podržavala gore svojim licem pokazujući mu mlade 
(moje) oči, vodila sam ga sa sobom po pravom putu. Ali tek što sam bila na pragu 
druge (djevičanske) dobi te sam promijenila žiće, ovaj se ote meni te se preda 
drugima (drugoj ljubavi). Kad sam se uspela od piti k duhu pa mi je porasla bila 
ljepota i krepost, bila sam mu manje draga i manje mila; i okrene korake svoje ne- 
istinitim putem slijedeći lažne slike dobra, koje potpuno ne drže nijedno obećanje. 
Ne pomože mi ni to, što sam mu ishodila (od Boga) nadahnuće, kojim sam ga u 


* Prijeporna je izreka. Odlučuje, da li se čita ,sente« ili »senti '1 sapor.« Dante hoće reći da se u 
riječima stroge ljubavi osjeća gorčina. 

snu i drugačije natrag dozivala; tako mu je malo bilo stalo do toga. Tako nisko pade, 
da sva sredstva nisu više dostajala (za njegov spas), osim pokazati mu izgubljenu 
čeljad (u paklu). Zato sam pohodila ulaz mrtvih te sam onoga, koji ga dovle do- 
vede, plačući zamolila za nj. Prekršio bi se uzvišeni Božji zaključak, kad bi (ovaj) 
prešao preko Lete, pa se okusio ovakove hrane, a da ne bi platio računa pokajanjem, 
s kojega se suze liju. 

Uvod u trideset i prvo pjevanje. 


Sadržaj. Beatrice nastavlja svoje prigovaranje, a govori ravno Danteu; upravlja »šiljak mača« na njega 

Zahtijeva, da se ispovijedi i svoju krivnju pred Crkvom prizna. Ona ga podsjeća, da je počinio grijehe 

već u muževnoj dobi, gdje ima brađu, pa su zato grijesi još teži, jer je mogao o njima zrelije razmišljati. 

Nakon njegove ispovijedi uzme ga Mateldaiutone u rijeku Lete. Ovako okupanoga prime ga četiri moralne 

kreposti u svoje kolo i odvedu do pred kola. Tri evandjeoske kreposti jačaju Danteu vid, tako da može 

shvatiti duboke tajne, koje gleda. Mole zatim Beatricu, neka digne koprenu. Ona to učini. Pjesniku ne- 
dostaju riječi, da nju opiše, dok je ljepote zemaljskoga raja opisati znao. 


Alegorija. Dante se po drugi put mora ispovijedati. Prvi put se ispovjedio pred ulazom u či- 
stilište; ova je evo druga ispovijed pred ulazom u Raj. Nakon prve slijede vremenite kazne, nakon druge 
potpuno odrješenje, pošto je pretrpio sav stid i najdublje kajanje radi svojih grijeha. Beatrice još nije 
preobražena u čisti simbol, podsjeća pjesnika još na svoje tjelesne ljepote. Ona je tu ujedno i truba- 
durski ideal obožavane žene, a po mojemu mnijenju i uosobljena ona snaga duše, koja pomiče savjest, 
ona iskra, koja ne utrne ni u najpokvarenijega čovjeka. Skolastici ju nazivlju Synteresis. Toma Akvinski 
stavlja Synteresu u savez s umom, bez obzira, na volju. Ako dakle uzmemo Beatricu za alegoriju Bogom 
rasvijetljenoga uma, onda je njezina uloga kod Danteove ispovijedi sasvim u skladu s tim njenim zna- 
menovanjem. Beairice-mladjahna, plemenita, idealna draga Danteova, ne bi oštro govorila kao stroga 
mati, da se u njoj ne krije i to drugo znamenovanje nepogrješive Synterese. 

Dante hoće, da se u njegovoj pjesmi traže raznolika znamenovanja pa ako je ikoja osoba Božan- 
stvene Komedije, a to je Beatrice zastupnica raznolikih uzvišenih ideja. Ta Beatrice je cijelomu veličan- 
stvenomu djelu ishodište i kruna! 

Dante je napisao mladenački, poetični dnevnik »Vita nuova«, pun sredovječne naivnosti no i pun 
onoga uzvišenoga, mladenačkog zanosa, koji u ljubljenoj ženi vidi nešto uzvišenije negoli je čovjek. Taj 
zanos za Beatricu ostaje u plemenitom srcu Danteovu do pod stare dane te ga uzdiže ;od “najveće 
ekstaze u Božanstvenoj Komediji. : 

U Paklu Virgil, kad se sastane s Danteom pripovijeda o Beatrici, kako je došla u limb da ga 
zamoli, neka joj spase prijatelja, koji nije prijatelj sreće. Ona je još Beatrice »Vitae nuove.« Kaže: 
»Ljubav me dovela, ljubav iz mene govori.« ' 

U čistilištu opet na početku spominje Dante Beatricu indirektno tim, da Casella pjeva pjesmu, u 
kojoj Dante slavi idealnu dragu svoje mladosti. | 

Kad dodje na posljednji krug Čistilišta pa treba da kroz vatru prodje, žaca se, no kad mu Virgil 
spomene ime Beatrice on kao zaljubljen vitez iđe i kroz vatru. 

U posljednjim pjevanjima čistilišta u Beatrice ima jošte ženskoga čara i čovječjega osjećaja, no 
odmah zatim već je čisti simbol. Dante njezinu ljepotu može tek shvatiti, kad mu pomognu Vjera, Lju- 
bav i Ufanje. 

Matelda, simbol aktivnoga savršenog života, obavlja u njemu očišćenje od svih uspomena na grijehe, 
jer je aktivan život kadar izbrisati sve tragove zla u čovječjoj duši. 

Dante upire oči u Beatricine oči pa tako vidi u Grifonu obje naravi, zemaljsku i nebesku, to jest: 
čovjek samo preko Bogom prosvijetljene mudrosti shvaća identitet Božje i ljudske naravi u Isusu. Slika 
se mijenja u gledaoca, ali je sveta istina nepromjenljiva. 


Razjašnjenja. Posljednja dva stiha, što se raznoliko prevode, mogu se i ale- 


gorijski tumačiti. Sfere nebeske znače znanosti; Beatrice je simbol božanske zna» 
nosti, a oko nje se skladaju sve druge. 

Pjevanje trideset 1 prvo. 


(1—21. Danteova prva ispovijed. 22.—36. Druga ispovijed. 37.—63. Beatrice ga iznova prekorava. 64.—90. 
Dante se stidi i kaje. 91.—102. Matelda ga kupa u Leti. 103.—117. Kreposti, Beatricine služavke. 118.—126. 
Njezine oči Grifonovo su ogledalo, 127.—145. Ona skida koprenu). 


| 1.21. »O ti, koji si s onu stranu svete rijeke«, okrenuvši prema meni (Bea- 
trice) šiljak svoga govora, koji mi se već (malo prije) po bridi pričinio oštar, na- 
stavi bez oklijevanja: »Reci, reci, da li jeto istina? Jer s tako teškom optužbom 
treba da bude spojena tvoja ispovijest.« Moja snaga tako se bijaše smela, da mi se 
glas (doduše) maknu, ali utrnu prije negoli ga njegovi organi istisnuše. Malo se strpi, 
a onda reče: »Što razmišljaš? Odgovori meni; ta žalosne uspomene u tebi još nije 
oštetila (izbrisala) voda (rijeke Lete)«. Smetnja i strah pomiješani zajedno istisnuše 
mi takav (tihi) Jest iz ustiju, koji, da ga se razumije, trebalo je da pomogne vid. 
Kao što strijela, kad odapne, slomi i luk i tetivu, kad je previše nategnuta, pa se 
strjelica slabijom snagom takne cilja: tako se i ja slomih pod teškim teretom (njenih 
prigovora) briznuvši u suze i uzdisaje, a glas mi se oslabio na svom izlazu. 

22.—36. Nato ona meni: »Dok si čeznuo za mnom čežnjom, koja te vodila da lju» 
biš Dobro (Boga), onkraj kojega nema ništa, za čim da se teži, na kakove li si jarke 
naišao poprijeko tvoga puta, na kakove lance, da si se morao lišiti svake nade, da 
ih predješ? Koje li ti se pogodnosti, koje li prednosti ukazaše na čelu drugih (do- 
bara), da si morao hodati ispred njih (kao zaljubljenik).' Nakon gorkoga uzdisaja 
jedva sam smogao toliko glasa, da odgovorim, a usne su ga mučno svele u riječ. Pla- 
čući rekoh: Vremenita dobra sa svojim lažnim ugodama skrenuše moje korake (s 
pravoga puta) tek što mi se sakri lice vaše.« 

37.—63. A_ ona: »Da prešućuješ ili poričeš ono, što ispovijedaš, ne bi manje 
očita bila krivnja tvoja; takav ju sudac (Bog) pozna. No kad optužbu vlastita usta 
izreknu, onda se pred našim (Božjim) sudištem okreće točak brusa proti oštrici 
(kazni). Ipak, da te stid sa tvoje zablude još više tišti, pa da drugi put budeš jači, 
kad čuješ Sirene, skini sjeme plača (strah i smetnju) pa slušaj; tako ćeš čuti, kako te 
je trebala skrenuti (s tvoga grješnoga puta) na protivnu stranu moja sahranjena pit. 
t.j. moja smrt). Nikada ti nije ni priroda ni umjetnost predočila onoliko milote, 
koliko lijepa uda, u kojima zatvorena bijah, a koja su sada, kad su rasuta, zemljom 
postalaž; ako ti je tako mojom smrti nestala najveća slast, koja te je samrtna stvar 
poslije mogla privući, da ju zaželiš? Valjalo ti se, tek što te prva strjelica varavih 
stvari pogodila, podignuti gore za mnom, koja nisam više bila takova (varava 
stvar). Nije ti smjela sagnuti krila, da dočekaš više udaraca, ni djevojčica ni druga 
koja ispraznost tako kratka užitka. Neiskusna ptičica dočeka dvije, tri (strjelice), 


i Vrlo tamna izreka, koja se raznoliko prevodi. 


* Jedni čitaju: »E sono in terra sparte«, drugi: »e son terra sparte«, a treći: ,»e che son terra 
parte. « 

no pred očima ptica, kojima je perje već naraslo, badava se razapinju mreže ili se 
strijelja.« 


64.—90. Kao što djeca, koja od stida zanijeme uprijevši oči u zemlju, stoje 
slušajući (prijekor) te se kaju uvidjajući, da su kriva: tako stajah i ja. A ona reče: 
»Kad si već od slušanja žalostan, digni bradu, (nisi golobrad, dosta si star) pa ćeš se 
još više rastužiti gledajući (u mene).« Ni Sjevernjak ili vjetar iz Jarbina (iz Afrike) 
brže ne iskorijeni čvrsti hrast, no što ja sad podigoh obradak na njenu zapovijed; 
pa kad je mjesto lica tražila da dignem bradu, dobro sam osjetio otrov (u načinu 
njena) govora. I čim se moje lice uspravilo, razabra moje oko, da su oni prvi stvo: 
rovi (andjeli) odustali od svoga sipanja cvijeća, a moje luči (oči), još nesigurne, 
ugledaše Beatricu, okrenutu prema Zvijeri, koja je samo jedno biće u dvije naravi. 
(I ako je stajala) pod svojim velom i onkraj rijeke, činilo mi se, da je nadmašivala 
nekadašnju sebe još više, no što je nadmašivala sve druge, dok je bila tamo (na 
zemlji). Kopriva pokajanja tu me živo žignu tako, da mi se od svih drugih (svjetskih) 
stvari najviše omrazila ona, koja me najviše zamamila na ljubav. Tako me ujede za 
srce spoznaja (mojih grijeha), da sam pao svladan, a kako mi je onda bilo, znade 
ona (Beatrice), koja je tome bila uzrok. 


91.—102. A kad mi je srce povratilo snagu mojim ćutilima, ugledah nad so» 
bom gospu (Mateldu), koju sam (prije) nasamo našao bio, i ona reče: »Drži me se, 
drži me se.« Odvukla me bila u rijeku sve do grla, vukući me za sobom, prelazila je 
preko vode, lagana kao tkalački čunak. Kad sam bio blizu blažene obale, začuh: 
Asperges me fhysopo et mundabor, poškropi me isopom i očistit ću se) 
tako slatko pjevati, da (tu slast) ne mogu obnoviti u pameti, a kamoli da ju opišem. 
Lijepa gospa raširi ruke, obuhvati mi glavu, pa me uroni tako, da sam vodu morao 
gutati. 


103.—117. Onda me izvuče i okupana me postavi u kolo četiriju ljepotica, i 
svaka od njih pokri me svojom rukom. »Ovdje smo mi nimfe, a na nebu zvijezde; 
prije negoli Beatrice bijaše sišla na svijet, bijasmo joj odredjene za služavke. Od: 
vest ćemo te pred njezine oči; ali će tek one tri tamo preko (kršćanske kreposti), 
koje dublje vide, zaoštriti tvoj vid, da možeš gledati ono prijatno svijetlo, što je u 
njezinim (očima).« Tako su pjevajući počele govoriti); a onda me odvedoše sa so- 
bom pred prsa Grifonova, gdje je stajala Beatrice, okrenuta prema nama. Rekoše: 
»Ne štedi sada pogleda, stavili smo te pred smaragde, iz kojih je nekoč Amor hitnuo 
na te oružje svoje.« 


118.—126. Hiljadu želja toplijih od plamena privukoše mi oči u one njezine 
sjajne oči, koje su bile sveudilj u Grifona upiljene. Kao što se odsijeva sunce u 
ogledalu, ne drugačije zrcalilo se dvostruko zvijere (u Beatricinim očima) sad na 
ovaj (čovječanski), sad na onaj (božanski) način. Pomisli, čitaoče, nisam li se čudio, 
kad sam ugledao, da stvar u sebi ostaje nepromjenljiva (Grifon), a da se u svojoj 
slici (koja se odražavala u Beatricinom očima) mijenja. 

127.—145. Dok je moja duša sva zapanjena i vesela kušala tu hranu, koja, dok 
nas.sobom siti, budi novu žedju za sobom: one su druge tri gospe (bogoslovne kre-z 
posti) stupile napred pokazujući (svojim držanjem), da su iz najvišega reda (kora 
andjela), plešući svoje kolo uz pratnju svoga andjeoskog pjevanja.! »Svrati, Bea- 
trice,svete oči,« bijaše njihova pjesma, »k vjernomu svomu, koji je toliko išao, da te 
vidi. Iskaži nam iz milosti milost pa mu otkri svoje lice tako, da vidi drugu tvoju 
ljepotu, koju kriješ.« O sjaju živoga vječnoga svijetla, tko li je ikad blijedio u sjeni 
Parnasa ili se toliko napio iz njegova izvora, da se ne bi smeo, kad bi htio pokušati, 
da te prikaže, kakova si se ukazala, kad si se otkrila na otvorenu zraku (bez ko- 
prene) ondje, gdje te (prije) nebo uz skladne zvukove zasjenjivalo (cvijećem?) 


1 Razilaze se mnijenja, da li »caribo« znači neku vrst plesa ili pjesme. Benv. Ramb. uzima, da je 
pjesma, a to potkrepljuje stih 134. niže dolje. 
2 Posljednja dva stiha raznoliko prevode. 

Uvod u trideset i drugo pjevanje. 


Sadržaj. Dante željno motri Beatricu. Sav raj i cijela svečana povorka za njega su nestali: tolikom lje- 

potom Beatrice nadmašuje sve zemaljske i nebeske stvari. Bogoslovne ga kreposti zato opominju. Sti- 

jede alegorijski prizori. Dante zaspi. Kad se probudi nadje se sam s Mateldom, kao što su učenici nakon 

preobraženja na brijegu Taboru ostali sami s Isusom. Pod stablom ostade sama Beatrice sa sedam kre- 

posti, a cijela se ostala družba s Grifonom bijaše vratila u nebo. Beatrice upozoruje Dantea na to, što će 

se s kolima dogoditi, i poziva ga, da svijetu sve javi, što će vidjeti. Opisuju se navale orla, lisice i zmaja 
na kola; preobraženje kola; bestidna bludnica na kolima i Gigant, 


Alegorija. Grifon (Isus) krene kola, a da mu se ne makne nijedno pero. Znači, da se ništa 
božanskoga nije promijenilo u Crkvi, ma da su joj se oblici promijenili, niti može Crkva, vodjena Isusom, 
samo za dlaku skrenuti s pravoga puta. Suho stablo, do kojega dodje povorka, isto je ono drvo od 
znanja dobra i zla, s kojega je Eva ubrala kobni plod. Svi se sjete toga istočnoga grijeha pa zamrmljaju 
ime »Adam.«. Ova stablo znači ovdje u drugom smislu vlast rimske države. Isus je odbio od sebe vlast, 
kad ga je vrag htio iskušati pa mu nudio gospodstvo nad svijetom, zato ga sada evo hvale. No znači 
ta hvala i to, da Isus ne koleba izmeđju dobra i zla, da vazda znade, što je dobro, a što zlo, no to mu 
znanje ne donosi smrt, jer ga nije ubrao protiv Božjoj volji, nego ga ima po tomu, što je Bog. — Zato 
je u Isusa nepogrješiva pravda, koja u ljudi znade zalutati, jer su rodjeni u istočnom grijehu. Isus pri- 
veže kola, Crkvu, uz stablo rimskoga carstva, koje je moralno obumrlo bilo tako, da na njemu nije više 
cvala nikoja krepost, nikoja živa vjera. Čim je uz korumpirano rimsko carstvo pripojena kršćanska 
Crkva, procvalo je carstvo nanovo te je kroz stoljeća nesamo odolijevalo neprijateljima, nego se pod 
Karlom Velikim pače obnovilo. 

Novo lišće ima boje manje od ruže, a više od ljubice. Ljubičasti grimiz carski pomiješan je 
crvenom bojom, a ta znači kršćanstvo po krvi mučenika. 

Kad to vidi družba oko stabla sakupljena, zapjeva himnu, koja uspava Dantea. 


Ovaj san alegorijski znači potpuni mir i sreću svijeta, kad je svjetska i crkvena vlast u skladu, 
ali je taj san i kao neka stanka izmedju dva prizora. Dantea probudi novo svijetlo i Mateldin zov te on 
vidi, kako se povorka vraća u nebo. Pjesnik sebe sravnjuje s apostolima na brdu Taboru, jer on sebe 
smatra apostolom nauke o slozi svjetovne i crkvene vlasti. Beatrice mu sama udjeljuje nalog, da na- 
vijesti svijetu, što će vidjeti, te mu obećaje vječni život, baš kao što su proroci ravno od Boga primali 
nalog, da navještuju narodu ono, što su od njega čuli, e bi ga odvratili od bezakonja. 

Nakon toga odmah počinje vidjenje Danteovo. Pred njegovim se očima odigrava povijest Crkve 
u alegorijskim slikama, i novi prorok ih opisuje na način proroka staroga zavjeta. 

On opisuje, kako se orao spusti kroz stablo pa ga silno ošteti. Općenito se uzima, da su io prva 
progonstva Crkve počam od Nerona do Dioklecijana, no dobra je primjedba, da se tu ne može raditi o 
tim nasilnim nasrtajima na Crkvu, jer orao nasrče samo na kola, Crkvu, nego i na stablo, na rimsku 
državu. Ti nasrtaji morali su se dogoditi tek izakako je pod Konstantinom Crkva svezana s rimskim 
carstvom. Isto tako navala lisice ne može zapravo znamenovati pretkonstantinske herezije u Crkvi, a iz 
toga slijedi, da orao, koji po drugiput sidje s neba te Crkvu obaspe svojim perjem, ne može znameno- 
vati Konstantinov dar. Po mojem mnijenju, prvi orao, koji ošteti Crkvu i rimsku državu, znači orla 
bizantinskoga carstva, koji je doista u Italiji i Rimu grozno harao. L isgica znači arijansko krivovjer- 
stvo, koje je pod zaštitom Longobarda Crkvi zadalo mnogo jada. Drugi orao, koji opsipa kola, znači 
dar Karla Velikoga, kojim je obnovio Konstantinov i Pipinov poklon u pozitivnoj državopravnoj formi. 
Tim je utemeljena papinska država, koju Dante smatra uzrokom svega zla u Crkvi. Zmaj, koji iskine 
Crkvi dno, znači šizmu, koja je otkinula od Crkve krajeve, gdje je bila kolijevka kršćanstva, a po Tomi 
Akvinskomu daleko je veće zlo negoli herezija. Ovako osakaćena i obdarena pa onda raskinuta Crkva 
nije više ona, koja je prije toga bila, dok ju je sam Isus vodio. Iz nje sad izraste sedam glava, sedam 

smrtnih grijeha, i deset rogova. Jedan za svaki smrtni grijeh, a za oholost, nenavist i lakomost još po 
jedan rog više. Na tako preobraženim kolima crkve sjedi papinska vlast doba Bonifacija VIII. i Kle- 
menta V. u apokaliptičnoj slici milosnice. 


 Razjašnjenja. U Otkrivenju Ivanovu dva su mjesta, koja su Danteu služila 
prigledom, i to GI. 12. st. 1.—5. Dante osudjuje politiku Bonifacija VIII. i Klementa 
V. te ih zajedno već spominje u jami Simonist4. Klement V., izabran uplivom Filipa 
Lijepoga, stajao je sasvim u njegovoj vlasti, no kad je franceski kralj od njega zahti- 
jevao, da svoga predšasnika Bonifacija VIII. proglasi usurpatorom papinske časti, 
Opro mu se Klement i pomogao Henriku VII. Luksenburgovcu do carske vlasti, da u 
njemu nadje uporište proti Filipu. Kad mu se ovaj zaprijeti napusti papa cara Hen- 
rika, koji pogibe sred političkoga neuspjeha. Dante, koji je sve svoje nade vidio po- 
tonuti Henrikovom smrću, bjesnio je od jada proti papi Klementu. Zato on njegovu 
politiku sravnjuje s bludnicom, koja se miluje s franceskim kraljem, a očijuka s im- 
perijalizmom, što ga zastupa Dante. Filip zlostavlja rimsku kuriju te ju preseli u 
Avignon. To je šuma, u koju Gigant Filip odvuče milosnicu. 


Pjevanje trideset i drugo. 


(1—12. Opomena. 13.—33. Povorka se vraća. 34—63. Mistično stablo. 64.—84. Dante se razbudi. 85.—99. 
Beatrice sjedne na zemlju. 100.—108. Danteova misija. 109.—117. Orao ošteti kola. 118—123. Lisica. 124.—129. 
Orao dariva kola. 130.—141. Zmaj. 142.—147. Kola se pretvaraju u neman. 148.—160. Milosnica i Gigant). 


1.—12. Tako su moje oči upiljene i pažljive bile željne ugasiti desetgodišnju že- 
dju, da su mi sva druga ćutila utrnula; bila su (kao) ogradjena nehajem tako ih priz 
vlačio k sebi s nekadašnjom mrežom sveti posmijeh; kadno mi silom svrnuše pogled 
nalijevo one Božice (tri kršćanske krepostii), jer sam: od njih čuo (opomenu): P r e- 
više upiljen! A ono raspoloženje, što je u očima kod gledanja, ako ih je malo 
prije sunce ošinulo, učini, da sam neko vrijeme bio bez vida. 


13.—33. No kad mi se vid iznova prilagodio (gledanju) na manje (svijetlo dru- 
gih stvari) — na manje, rekoh, u poredbi s prevelikim sjajem (Beatrice), s kojega 
sam oči morao silom otkinuti — vidjeh slavnu vojsku gdje je krenula nadesno te se 
vraćala, a čelo joj obasjavalo sunce i sedamsvjetiljaka. Kao što četa štićena štitovima, 
da se spase, zakrene pa se sa zastavom okreće prije no se može sasvim promijeniti 
smjer ;tako nebeska vojska, što je išla napred, sva prodje prije no što kolima za- 
krenuše rudo. Zatim se gospe (kreposti) vratiše kotačima, a Grifon okrenu blagoslo- 
vljena kola, no tako, da mu se stoga ne maknu ni jedno pero. Lijepa gospa, koja me 
bila povukla k brodu (rijeke), i Stacije i ja podjosmo uz kotač, koji zakreće u ma- 
njem luku. Andjeoska pjesma ravnaše naše korake, kad smo prolazili šumom, pra- 
znom s krivnje one, koja je zmiji vjerovala. 

34.—63. Možda bi strijela, odapeta s luka, u tri leta preletjela onoliko prostora, 
koliko smo prošli, kadno Beatrice sidje (s kola). Ja začuh, gdje svi promrmjljaše: 
Adame! Zatim opkoliše neko stablo, lišeno cvijeća i lišća na svakoj grani. Nje- 
govoj kosi (krošnji), što višoj to široj, divili bi se poradi visine i sami Indijanci u 
svojim šumama. RBlažen budi, Grifone, da ne kidaš kljunom od toga drveta, što je 
slatko na okusu, jer se je, izakako se od toga (okusi Adam), bolno previjala utroba 
(ljudstva). Tako su klicali svi ostali oko jakoga stabla,, a zvijere će dvorodjeno (čoz 
vjek i Bog): »Tako se čuva sjeme svega što je pravedno.« I okrenuvši se k rudu, 
koje bijaše vukao, povuče ga do podnožja obudovjela stabla (lišena lišća i cvijeća) 
te ostavi privezana (kola) o drvo, od kojega su (načinjena bila). Kao što naše biljke, 
kad veliko svijetlo sunca pada dolje pomiješano sa svijetlom (Ovna), što sja iza 
nebeske Ribe (mjeseca ožujka i travnja), puštaju puplje, a onda obnavlja svaka 
svoju boju, prije no sunce svoje konje zapregne pod drugim zvjezdovljem (Bikom); 
tako se obnovi stablo, kojemu su grane prije puste bile, osuvši se bojom manje od 
ruže, a više od ljubice. Ja nisam nikada čuo niti se tu (na zemlji) pjeva himna, koju 
je ta družba zapjevala, niti sam mogao podnijeti (preslatki) napjev do kraja. 

64.—84. Da znam opisati, kako su (Argu) zadrijemale nesmiljene oči, kad su 
čule o (nimfi) Siringi (pjevati Merkura), oči, koje su skupo platile, što su previše 
bdile, ja bih ocrtao, kako sam zaspao, kao što slikar po prigledu slika; ali neka pri- 
kaže dobro tkogod, kako se zaspi. Zato prelazim preko toga na ono, kad se probu» 
dih te kažem, da mi raskide koprenu sna sjaj i zov: Ustaj, što radiš? Kao što 
se Petar, Ivan i Jakob — kad bijahu svijest izgubili, dovedeni (na Tabor), da vide 
cvjetiće (rajske) jabuke (slavu Isusovu), za koje plodom isti andjeli žude, plodove, 
koji u nebesima vječnoj gozbi služe — probudiše na riječ (Isusovu), koja je i teže 
sne (smrt) razbila, te vidješe, da im iz družbe nesta i Mojsija i Ilija, a da je na 
njihovu učitelju odijelo promijenilo boju: tako se vratim (k svijesti) i ja te ugledam 
gdje stoji nada mnom ona blažena, koja bijaše vodilica mojih koraka duž rijeke. 

85.—99. I sasvim u sumnji rekoh: »Gdje je Beatrice?« A ona nato: »Eno, gle, 
gdje sjedi pod obnovljenim lišćem na njegovu korijenu. Gledaj pratnju, što je oko 
nje; drugi idu za Grifonom gore (u nebo) uz još mnogo sladju pjesmu i dublju. A 
da li je još rekla što, ne znam: jer mi već bijaše u očima ona, koja mi ih bijaše zax 
tvorila za svaki drugi predmet. Sama je sjedila na goloj zemlji, kao straža ostavljena 
kolima, koja vidjeh gdje ih dojako Zvijere (na stablo) privezalo. U kolo ju svoje za» 
tvorilo sedam nimfa (kreposti), s onim svjetiljkama u ruci, koje su sigurne od Sje- 
vernjaka i Južnjaka. | 

100.—108. »Tu ćeš malo boraviti u toj šumi i bit ćeš sa mnom dovijeka gradja- 
ninom onoga Rima, po kojemu je Krist Rimljaninom; za to na uhar svijetu, koji zlo 
živi, upri oči u kola, pa kad se vratiš onamo natrag opiši ono, što si vidio.« Tako 
Beatrice; a ja, koji sam ponizno stajao pred njom i slušao njene zapovijedi, svratih 
duh i oči onamo, kuda je ona htjela. 

109.—117. Nikad se nije s tolikom brzinom spustila zgusnuta munja iz gusta 
oblaka, kad iz najviše visine kiša pada, kao što se sad spusti niza stablo Jupiterova 
ptica (Orao) kidajući koru kao i cvijeće i novo lišće, i svom snagom udari u kola, 
a ova se zaljuljaju kao ladja u buri nadbijena talasima, sad sa desna sad sa lijeva 
boka. 

118.—123. Zatim sam vidio, kako se bacila u kolijevku triumfalnih kola lisica, 
koja je izgledala kao da se nije nikad okusila dobre hrane. Ali gospa moja, koreći 
ju s ogavnih grijeha, potjera ju tako u bijeg, koliko je god onaj kostur bez mesa 
bježati mogao. | 

124.—129. Onda vidjeh Orla ondale, otkale je već prije došao bio, sići opet 
dolje u arku kola, i ostavi ih posuta svojim perjem. Pa kakov je (vapaj), što izlazi 
iz srca, koje se žalosti, tako glas izadje iz neba, i reče ovako: »O ladjice moja, kako 
si zlo nakrcana!« 

130.—141. Onda mi se učini, kao da se otvorila zemlja medju oba točka te 
ugledam, kako izadje zmaj, koji odozgo u kola zabode rep: pa kao osa, koja uvuče 
žalac, (tako zmaj) povukavši k sebi zao rep, povuče sa sobom dio dna te otpuzi 
krivudajući amo tamo. Ono što (od kola) osta pokrije se — kao što se pokrije 
plodna zemlja travom — perjem, darovanim možda s dobrom i čistom nakanom, i bi 
njime pokrit jedan i drugi točak i rudo u toliko (malo vremena), da jedan uzdah 
drži duže usta otvorena. 


142.—147. I sveta zgrada ovako preobražena promoli sad _ iz svojih dijelova 
glave; tri iz ruda, a jednu na svakom uglu. One prve bijahu rogate kao što je vol: no 
četiri druge imadjahu samo po jedan rog na čelu: takova neman još ne bi nikad 
vidjena. | 

148.—160. Sigurna, kao tvrdjava na visoku brdu, ukaza mi se razuzdana bludnica, 
gdje na njoj (na nemani) sjedi, a očima šiba na sve strane. I kraj nje ugledah goro- 
stasa gdje stoji uspravljen desno nje, kao da bi zato, da mu ju nitko ne otme, pa 
bi se koji put poljubili. No jer je svoje oko, bludno i požudno, okrenula prema 
meni, njezin je okrutni milosnik izlema od glave do pete. Onda pun ljubomora i 
okrutan od srdžbe, odveže nakazu, te ju odvuče šumom tako daleko, da mi ona 
sama (šuma) bijaše štitom proti bludnici i novoj nemani. 

Uvod u trideset i treće pjevanje. 


Sadržaj. Beatrice navještuje tajinstvenim riječima, da će naskoro doći onaj, koji će Crkvu i Italiju 
osloboditi od zločinaca; nalaže Danteu, neka napiše, što je vidio. Ona mu tumači moralno znamenovanje 
rajskoga stabla i uzrok zabrane, koju su prvi ljudi prekršili. Još jedanput ga prekorava, premda je Dante 
sve svoje grijehe zaboravio. Dante vidi drugu rijeku, koja iz istoga izvora izvire, iz kojega i Lete. To 
je Eunoe, koja obnavlja uspomenu na dobra djela. Matelda odveđe Dantea do te rijeke. Sad je pjesnik čist 
i spreman da poleti u zvijezde. 


+ 


Alegorija. Dante ne razumije sva alegorijska vidjenja, no Beatrice mu ih ne tumači, nego mu 
kaže, neka u slikama ponese, što njegov um shvatiti može. Imenice naglasuje, da je teško shvatiti, zašto 
je zabranjeno bilo Adamu i Evi jesti plodove s drveta znanja dobra i zla i zašto je to stablo tako uz- 
višeno i preokrenute krošnje te je još pod tešku kaznu zabranjeno dirati u nj. 

Beatrice kaže, da hotice nejasno govori. Neka Dante vidi, kako mu filozofske nauke ne vrijede 
u pitanjima, na koja samo teologija može odgovoriti. 

Pokušat ću da u savezu prikažem sadržaj tih tamnih alegorija i proročanstva. 


Kreposti jadikuju radi pokvarenosti Crkve i države te pjevaju psalam: »Bože, neznabošci dodjoše 
u dostojanje tvoje; oskvrnuše svetu Crkvu tvoju...« Osim općenoga značenja u tim je riječima napose 
žigosan postupak Filipa Lijepoga u Anagni-u, gdje su njegovi ljudi provalili u crkvu i zlostavili papu. 
Bogom prosvijetljeni um, Beatrice, žalosti se radi toga i radi poniženja, što ga je Crkva doživjela tim, da 
joj je Filip Glavara odvukao u Avignon. Ona tješi rastužene kreposti Isusovim riječima: »Još malo, i ne 
ćete me vidjeti, i opet malo, pa ćete me vidjeti.« Znači, da će crkvena oblast samo privremeno ne- 
stati sa svoga Bogom odredjenoga sijela u Rimu, a da će se skoro opet povratiti, i to preporodjena. Po- 
vorka se poreda tako, da kreposti vode. Beatrice se opet približava ljudskomu osjećaju, ona zaboravlja 
i na Mateldv i na Stacija, pa zove bliže k sebi svoga ljubimca Dantea. Beatrica učini deset koračaja, 
jer je broj deset simbol potpunosti i savršenosti, onda pozove Dantea, da bude kraj nje: neka svojim 
duhom ne zaostane, da ju može shvatiti. Kad ju je poslušao progovori Beatrice, i to opet kao simbol 
bogoslovne mudrosti, pred kojom Dante obumire od straha i počitanja. Ona mu počinje opet govoriti o 
Crkvi riječima, koje sjećaju na riječi u Otkrivenju: »Zvijer, koju si vidio, bješe i nije, izići će iz 
bezdana i otići će u propast.« Pokvarena Crkva Klementa V. nestala je, i nema je više, a Bog će kazniti 
i papu i kralja, baš kao da su ubojice Crkve, pa im ne će pomoći, sve ako budu jeli i pili na njezinu 
grobu, kako je bio običaj, da se ođdvrne krvna osveta od ubojice. Ne će zauvijek ostati nepopunjeno pri- 
jestolje svetoga rimskog carstva; doći će Božji poslanik, koji će uništiti papinsku svjetsku vlast i 
onoga, koji ju stavi u svoju službu. Kao što sv. Ivan u Otkrivenju Nerona označuje brojem 666, tako 
Beatrice ovdje budućega osloboditelja i ujedinitelja Italije brojem 515. Vjerojatno, da tim misli Can 
Granda della Scala, gospodara Verone. Ona kaže, da će dogadjaji riješiti zagonetke, koje ona govori. 
U savezu s tim upozoruje Beatrice Dantea na moralno znamenovanje stabla u Raju. Bog je zabranio 
otkinuti ma što od njega, a ljudi su imali slušati, ako ni za što, a to zato, jer se moraju svakoj Božjoj 
zapovijedi pokoriti, pa ma bila najmanja. No Bog je sebi stablo za svoju porabu stvorio (rimsko carstvo), 
da ljudima osigura zemaljsku sreću; ono je dakle isto tako sveto kao i ono stablo u raju. Ljudstvo je 
Det hiljada godina i više moralo trpjeti dok Isus nije svojom smrću ljudstvo otkupio, jer je Adam pre- 
kršio Božju zapovijed. Isto tako će morati pape i franceski kraljevi platiti, što su se otkinuli od Rima i 
odveli u Avignon papinstvo, što ga je sam Isus uz rimsku državu svezao bio. Krošnja toga visokog stabla 
zato je dolje uska, a gore široka, da ljudima bude vidljivo obilježena zabrana dirati u plodove. 


Razjašnjenja. Beatrice kaže, da je njezino pripovijedanje tamno, kao što su 
izreke Temide i Sfinge. Po mitologiji Temida je kći Urana (Neba) i Gaje (Zemlje). 
Nju ljubi Zeus, a ona mu rodi Hore (satove) i sav zakonima i običajem sankcioni- 

ran društveni red). Ona je i proročica te proriče u tamnim izrekama. Sfinga je kći 
Tifona i Kimere, očito tip prenesen iz Egipta u grčku mitologiju. Ona se nastanila 
blizu Teba te je svakomu prolazniku zad.la zagonetku, a tko ju ne bi znao odgo- 
netnuti, toga bi ubila, a i druge je mnoge štete činila na stadima i na žitu. Dante kaže, 
da će dogadjaji postati »Najade«, koje će odgonetnuti Beatricinu zagonetku. Dante 
je poznavao samo rukopis Ovida, gdje je u stihu: Carmina Laiades non intellecta 
priorum solverat ingeiis... mjesto »Laiades« bilo je pogrješno pisano »Naiades«. 
»Laiad« bio je sin Laiov Edip, koji je odgonetnuo Sfinginu zagonetku, a ona se zato 
strovalila u ponor. Dante, zaveden pisarskom onom pogrješkom, mislio je, da su 
Najade rješavale zagonetne proročanske izreke. 

Dante veli, da ne razumije Beatricu, a ona mu kaže, da je to zato, što su svjet- 
ske tašte misli njegov um okamenile, kao što toskanska rijeka Elsa okamenjuje pred» 
mete, koji se u nju metnu. Požude zemaljske njegov su duh obojadisale bojom gri- 
jeha, kao Piram, koji je svojom krvlju pocrvenio dudov plod. 

Dante pita, zašto li Beatrice bira riječi, koje on ne može shvatiti, a ona mu 
kaže, da to čini zato, da mu pokaže, kako je nedovoljna mudrost škole, koju je sli- 
jedio prije no je prihvatio filozofiju Tome Akvinskoga. U ovo mjesto upiru se oni, 
koji tvrde, da je Dante neko vrijeme proučavao Aristotela uz komentar Averroe- 
sov, kojega u Limbu spominje. U gustoj šumi zabluda, u početku Božanstvene Ko- 
medije, medju trnjem, ima i nauka arapskoga filozofa, u koje je zabasao, dok ga 
Beatrice nije izbavila. 


Pjevanje trideset i treće. 


(1.—12. Pjesma i uzdah. 13.—33. Razgovor Danteov s Beatricom. 34—51. Beatrice proriče budućnost 
Crkve i Carstva. 52.—57. Nalaže Danteu, da sve bilježi. 58.—78. Sveto stablo. 79.—102. Beatrice posljednji 
put kori Dantea. 103.—105. Napitak iz izvora Eunoe.) 


1—12. Deus, venerunt gentes (Bože, pogani provališe), počeše plačući 
pjevati slatku psalmodiju izmjenice sad tri, sad četiri gospe: a Beatrice, uzdišući 
pobožno, slušala ih tako ožalošćena, da se lice Marijino pod križem nije mnogo više 
(od boli) promijenilo bilo. No kad su joj druge djevice (ušutivši) dale da govori, 
uspravi se te crvena kao vatra uzvrati: Modicum, et non videbitis me. (još 
malo, i ne ćete me vidjeti). E t iterum, sestre moje mile, modicumet vos vi- 
debitis me (još malo, pa ćete me vidjeti). 

13.—33. Zatim ih postavi svih sedam preda se, a migom odredi, da podjemo 
iza nje: ja, Gospa (Matelda) i Mudrac (Stacije), koji bijaše ostao (poslije Virgila). 
Tako podje, i ne mislim, da se desetim svojim korakom zemlje dotakla, kad sjajem 
Očiju svojih probi oči moje te mirna lica: »Idi brže«, reče mi, »tako, da budeš na 
zgodnu mjestu mojoj riječi, kad s tobom govorim.« Čim sam do nje bio, kako sam 
morao biti, reče mi: »Brate, zašto se ne usmjeliš, da me što zapitaš idući sa mnom?« 

Kao što onima, koji obuzeti prevelikim počitanjem, kad govore sa svojim starješi- 
nama, glas jedva cio do zubi dodje, tako se dogodi i meni, koji u pć glasa počeh: 
»Gospo moja, vi znate potrebe moje, i što je za njih dobro.« A ona meni: »Hoću da 
se sad riješiš straha i stida tako, da ne budeš govorio više kao čovjek, koji sanja. 


34.—51 Znaj, da ona posuda (kola), što ju probi zmija, bijaše i nije (više); no 
onaj, koji je tomu kriv, neka zna, da se Božja osveta ne boji nikakove juhe. Ne će 
zauvijek ostati bez baštinika orao, koji je ostavio perje u kolima, poradi čega su 
postala ponajprije neman, a onda plijen; jer vidim jasno — i zato kazujem — već 
blizu zvijezde, koje donose vrijeme, osigurane proti svakoj zapreci i otporu, kad će 
neki pet stotina deset i pet (DXV=DVX), poslanik Božji, ubiti lupežicu i onoga go- 
rostasa, koji s njome griješi. A _ može biti, da te malo uvjerava moje pripovijedanje, 
tamno kao Temida i Sfinga, jer na njihov način (kao njihova proročanstva i zago- 
netke) smućuje razum; no doskora će dogadjaji postati Najade, koje će riješiti ovu 
tešku zagonetku bez štete za stado i za usjev. 


52.—57. Ti pamti; pa kako sam ove riječi izrekla, tako ih izvijesti živima 
onoga života, koji nije no trčanje k smrti. A kad pišeš imaj na pameti, da ne pre- 
šutiš, kako si vidio stablo, što je ovdje dvaput orobljeno. 


58.—78. Tkogod ga okrade ili skrha, vrijedja grješnim činom Boga, koji ga 
stvori sveto samo za svoju porabu. Jer je u nj (u plod stabla) zagrizla, žudila je u 
muci i čežnji prva duša (Adam u limbu) pet hiljada godina i više, za onim (Isu- 
som), koji je taj zagrižaj sam na sebi kaznio. Tvoj razum spava, ako ne uvidja osoz 
biti razlog, radi kojega je ovo stablo tako visoko i tako preokrenute krošnje. Da 
nisu tašte misli oko tvoga duha bile ono, što je voda (rijeke) Else (koja predmete 
okamenjuje), i da nisu tvome duhu tvoje požude bile ono, što je dudu Piram, ti bi 
već iz tolikih znakova na stablu razabrao u moralnom smislu Božju pravednost u 
zabrani( da se stablo ne dirne). No jer vidim, da ti je razum načinjen od kamena, 
a i boja mu je od kamena tako, da se zasljepljuje sjaj mojih riječi, hoću (da ti go» 
vorim u alegoriji) — kad već ne možeš napisano — da bar naslikano (u slici) poneseš 
u sebi (moje riječi), i to radi toga, radi čega se nosi (sa hodočašća iz Svete Zemlje: 
dokaz, da su zbilja bili tamo) štap ovijen palmom.« 


79.—102. A ja: »Kao što je pečatom (obilježen) vosak, što utisnutu sliku ne 
mijenja, tako je sada od vas obilježen moj mozak. No zašto vaša toliko željkovana 
riječ leti tako visoko nad mojim vidikom, da se sve više gubi, što više (moj um) 
nastoji (da ju shvati)?« — »Da upoznaš, kakova je«, reče, »ona škola, koju si sli» 
jedio, i da vidiš, kako njena nauka može slijediti moje riječi; da upoznaš, kako je vaš 
put od Božjega puta toliko daleko, koliko se od zemlje udaljuje ono nebo, koje u 
najvišoj visini brz4.« Nato ja njoj odgovorih: »Ne sjećam se, da sam se ikad od vas 
udaljio, niti osjećam, da me zato savjest grize.« — »Ne možeš li se toga sjetiti« — 
odgovori ona smiješeći se — »spomeni se, kako si danas iz Lete (vodu zaboravi) pio; 
pa sudi li se po dimu, da ima vatra, (onda) iz te tvoje zaboravi jasno slijedi, da je | 

bilo krivnje u tvojoj (nekadašnjoj) volji, naperenoj drugamo (na krive ciljeve). Moje 
riječi bit će odsada doista u toliko gole, ukoliko će potrebno biti, da se otkrivaju 
tvomu (do sada još) surovu oku.« 


103.—145. I s jačim žarom i s polagljim korakom držalo se sunce podnevnika 
— što izgleda ovdje ovako, ondje onako, prema tomu, otkale se gleda — kadno 
sedam gospa stade na rubu blijede sjene onakove, kakove ima pod zelenim lišćem 
i crnim granjem nad mrzlim potocima u Alpama, kao to stane onaj, koji ide pred 
četom, da joj bude izvidnikom, pa nadje što nova na svom putu. Činilo mi se, da 
pred njima iz jednoga te istoga vrela gledam, gdje izvire Eufrat i Tigris i da se 
razilaze oklijevajući, kao što se rastaju dvojica prijatelja. — »O Svijetlo, o Slavo 
ljudskoga roda (Beatrice), kakova je to voda, koja tu provire od jednoga te istoga 
izvora, da se (sama) od sebe odjeljuje?« Na ovakovu molbu reklo mi: »Moli Ma- 
teldu, neka ti kaže.« — A lijepa gospa odgovori kao onaj, koji otklanja od sebe 
krivnju: »Rekla sam mu ja to i druge stvari, a sigurno sam, da mu ih voda Lete ne 
sakri.« A Beatrice: »Valjda mu je veća briga, koja često puta pamćenje (za druge 
stvari) otimlje, potamnila oči njegove pameti. No vidi rijeku Eunoe, koja tamo izvire: 
odvedi ga do nje, pa kako si navikla, oživi njegovu obamrlu snagu.« Kao plemenita 
duša, koja se ne izvinjava, nego tvori svoju volju iz tudje volje, tek što se ova 
(volja) vanjskim znakom očituje: tako krenu naprijed lijepa gospa, pošto me uze (za 
ruku), a Staciju reče gospodskim načinom: »Dodji s njime.« Da imam, čitaoče, više 
prostora za pisanje, opjevao bih, (bar) djelomice slatki napitak (iz one rijeke), što 
mi nikad ne bi žedje ugasio bio: no jer su ispunjeni svi listovi, odredjeni (za ovu) 
drugu Pjesan, ne daju mi uzde umjetnosti poći dalje. Vratih se, od presvetoga vala 
sav preporodjen, kao mlade biljke, obnovljene novim lišćem, čist i spreman uzaći 
na zvijezde. 

